
„Hej, Kameňák!“
Škrípavý hlas zamoril mrazivý vzduch v stane ako odporný zápach. Kameňák MacKenna cítil, že mu preniká každým pórom tela až do špiku kostí. Jediný dobre mierený úder a zavrel by som tomu ziapajúcemu sviniarovi hubu, pomyslel si, zatínajúc päste.
„Si vari hluchý?“
Pomaly dvihol hlavu a uprel mrazivý pohľad na troch mužov, čo sa tiesnili okolo jeho piecky. Už pri pohľade na tú bandu neotesaných, veľkohubých chvastúňov sa mu dvíhal žalúdok. Na vyziabnutej tvári sa mu ako zvyčajne zjavil zamračený výraz. „Čo chcete?“
Midas Magowin sa uškrnul, odhaliac napoly rozpadnutý chrup. „Pleštíš na nás tie svoje buľvy, akoby si nám chcel prehnať guľku hlavou. Veď sme v pohode, dofrasa, prišli sme len hodiť reč.“
Pri tých slovách sa Kameňák ešte väčšmi zamračil. „Zazerám, lebo viem, že z toho nikdy nič dobré nevylezie.“
„Keď si chceš na nás prevetrať búchačku, tak makaj. Ale ak nie, tak prestaň zízať, lebo mi ide mráz po chrbte.“
„Tak to má byť.“
„Zostaneme u teba. Vonku je príšerná kosa a ty máš najlepšiu pec v okolí.“ Midas sa ležérne rozvalil na stoličke trocha bokom od sálajúcej piecky a odpľul si. Sotva sa mu hnedý chracheľ zošmykol z pier, letiac vzduchom zmrzol na malú guľku, ktorá vzápätí s hlasným ťuknutím dopadla na drevenú dlážku a rozbila sa na malé kryštáliky.
„Toto je obchodná stanica, dofrasa,“ zahundral Kameňák. „A nie hotel pre klebetných, veľkohubých zlatokopov.“
Midas sa zarehotal a pošúchal si kostnaté ruky. „Pravda je taká, Kameňák, že tu vedieš veľké hovno. Tento brloh je tá najúbohejšia stanica, akú som kedy videl.“
Kameňák naježil huňaté čierne obočie a prižmúril oči, farbou pripomínajúce dobre odležaný koňak. „Na tvojom mieste by som si dával pozor na reči, starý,“ zahučal hromovým hlasom, no vzápätí prešiel takmer do šepotu. „Toto je môj obchod a moja piecka. Zatiaľ som púšťal tie tvoje otravné drísty nahlucho a nepoctil tvoj zadok kopancom. Ale pamätaj si, že nijaký plešatý trpaslík starý ako Matuzalem mi tu nebude trúsiť rozumy o stanici a pliesť sa mi do remesla. Jasné?“
Midas sa víťazoslávne uškrnul. „Ako facka.“
„H-hej, Kameňák…“
MacKenna si otrávene vzdychol a obrátil sa k novoprišelcovi, ktorého volali Dlháň a ktorý zjavne nemal nič lepšie na práci, len počúvať od rána do večera Midasovo bezduché tliapanie a napodobňovať svojho hrdinu. „Čo je, sopliak?“
Na Dlháň ovej vyziabnutej, pehami posiatej tvári zažiaril nadšený úškrn. „Vďaka, ž-že si nás tu nechal. Tam vonku by sme za chvíľu zmrzli na kosť.“
Kameňák len čosi zahundral a nahnevane zaťal zuby. Znova ho dobehli, nevyhodil ich. Teraz tu budú otravovať vzduch až do večera, kým nezatvorí. Vedeli to rovnako dobre ako on. Veď títo chlapi ledva čakajú, kým ráno otvorí.
Nemá zmysel sa s nimi naťahovať. Odkedy sa zjavili v tomto pokojnom údolí, háda sa s nimi pre to každú chvíľu a výsledok je vždy rovnaký – rozbolí ho hlava.
Čo je na tom kopaní také zaujímavé, že priťahuje ľudí ako krkavce na jeleniu zdochlinu, hútal MacKenna. Plahočia sa tisíce kilometrov za vidinou zlata a väčšina z nich si ani nevykolíkuje parcelu. Iba si váľajú šunky, chľascú, fajčia, mastia karty a papuľujú.
Odhrnul si šticu havraních vlasov z očí a zagánil na nesúrodú skupinku. Ich hlasný hovor mu dráždil uši a rušil ticho, ktoré tak veľmi potreboval. Ponášali sa na svorku kojotov, čo sa za zavýjania, štekania a prskania ruje o králičiu mrcinu.
Privrel oči a prešiel si prstami po spánkoch. Želal si jediné – byť sám. Dočerta, vari žiada priveľa?
„Hej, Dlháň,“ začul Midasov prefajčený, chrchľavý hlas. „Čo som to hovoril, než sa mi do toho priplietol Kameňák?“
Kameňák cítil, ako sa mu privierajú oťažené viečka. Horkoťažko držal oči otvorené. Znova fľochol na chlapov a zbadal Mitlasove vyškerené ústa a v nich prehnitý chrup. Jediný úder, pomyslel si a zaťal päste. Iba jediný…
len starý blázon si nedal pokoja. „Hej, Dlháň, tak o čom som to hovoril?“
„Preboha, Midas,“ skočil mu do reči Kameňák, „veď vždy drístaš len o dvoch veciach: o zlate alebo ženských. A o oboch vieš figu drevenú.“
Starému pri tých slovách skysol úsmev na tvári. Urazene si odfrkol a poznamenal: „Teraz sa mi len potvrdilo, čo som si o tebe dlho myslel, Kameňák. Aký si veľký, taký si sprostý. Ja nikdy nehovorím o ženských, ale o kurvách.“
„Tak je,“ pridal sa Dlháň.
Midas povzbudivo potľapkal svojho vyziabnutého obľúbenca po chrbte. „Včera som to povedal – taká dobrá kurva je to najlepšie, čo môže chlapa postretnúť. Ale normálna ženská? Čo si s ňou počneš? Radšej si to rozdám s nadržanou rosomáricou než s pravou lejdy. Tá toho veľa nenarobí a hubu zavrie, len keď ju náhodou porazí.“ Hodil na Dlháňa znalecký pohľad. „Ty by si si pri nej s tým tvojím jachtavým jazykom ani neškrtol.“
Odrazu čiasi ruka odhrnula celtovinu a do stanu zavial mrazivý vzduch. Vo víre tancujúcich vločiek sa dnu dopotácal akýsi muž a náhlivo zviazal oba cípy plachty, slúžiacej ako dvere.
Vzduch sa čoskoro upokojil. Pomaly krivkajúc, zamieril k piecke, vytiahol odkiaľsi spod kabáta malú drevenú trojnožku a sťažka na ňu dosadol. Zakrátko pripomínal vyfučaný balón.
Potriasol hlavou zababušenou v kapucni s kuklou, až sa spŕška snehových vločiek znova divoko roztancovala a prskajúc dopadla na rozhorúčenú piecku. Stanom sa ozývalo syčanie a praskot zomierajúcich vločiek. Chlap si z roztrasených rúk stiahol hrubé palčiaky a vyslobodil tvár spod kukly.
„Starý Bili,“ zaujúkal Midas, keď v ňom spoznal jediného yukonského poštára. „Čo ťa sem, dočerta, doviedlo?“
Bili sa snažil usmiať, ale chabý pokus mu nevyšiel. „Teda chlapi, vonku mrzne, až praští,“ zamrmlal, nalievajúc si kávu. Zovrel šálku v reumou pokrútených prstoch a sklonil tvár nad stúpajúcu paru.
„No tak, Bili. Ktorý čert ťa sem doniesol?“
Bili si najprv hlasno usrkol. „Mám list pre Kameňáka,“ povedal.
Všetky oči sa obrátili na MacKennu a zabodli sa mu do tváre ako indiánske šípy. Dostať poštu v týchto končinách bolo ešte vzácnejšie, než objaviť zlato. A Boh vie, že zlata tu bolo ako šafranu.
Zamračený Kameňák podišiel k Starému Billovi. Keď sa dostal do blízkosti sálajúcej piecky, mimovoľne mu telom prebehla triaška. „Kto, dočerta, mi píše? V živote som ešte nedostal list. Nepomýlil si sa?“
Bili zalovil v jelenicovej kapse a vytiahol z nej pokrčenú, ušpinenú obálku. „Je zo St. Louis a stojí na nej Cornelius J. MacKenna. Si to ty, nie?“
Kameňák vzal obálku do rúk popraskaných od chladu a dlho si ju prezeral. Nech ten list napísal ktokoľvek, dal si na ňom záležať. Rukopis bol úhľadný, bezchybný.
Ktosi z ďalekého sveta mu posiela list.
Kameňákovi sa odrazu roztriasli mocné ruky. Podobne ako všetci tí osamelí, drsní muži túlajúci sa po Yukone, aj on pred mnohými rokmi opustil civilizáciu, a keďže nemal rodinu, priateľov ani blízkeho človeka, zamieril na sever. Býval tu preto, lebo si na tunajší život zvykol.
A odrazu… list.
Zhrubnutými prstami nešikovne otvoril obálku a opatrne vytiahol list. Čistý, drsný papier bol starostlivo poskladaný, rohy sadli priam s vojenskou presnosťou.
Roztvoril ho a začal čítať.
 
Vážený pán MacKenna,
Odpovedám na Vás inzerát, uverejnený v Stlouiskom hlásniku. Keďže je november, dúfam, že ešte stále potrebujete pomocníka.
V takom prípade si dovolím uchádzať sa o miesto spoločníka vo Vašej obchodnej stanici.
Podmienky, ktoré uvádzate v inzeráte, mi plne vyhovujú. Súhlasím s návrhom, že odpracujem rok vo Vašom obchode, za čo sa stanem polovičným spoluvlastníkom plus dostanem ubytovanie a stravu.
Hoci musím priznať, že v tejto oblasti nemám veľa skúseností, budem pracovať usilovne s cieľom dosiahnuť nás spoločný úspech. Nedočkavo čakám na Vašu odpoveď.
S pozdravom, Devon O’Shea
 
P. S. V prípade, že sa rozhodnete vybrať si ma za svojho spoločníka, poraďte mi, čo si mám priniesť so sebou na spríjemnenie času, ktorý strávim na Yukone.
 
Neveriacky pokrútil hlavou. „Takže to znamená…“
„Čo to je?“ ozvali sa zborovo zlatokopi.
Po prvý raz za dlhé týždne sa usmial. Napokon prečo nie? Občas môže byť aj trocha spoločenský. Ten Devon O’Shea vyslyšal jeho prosby. O pár mesiacov si bude znova užívať samotu. Jeho spoločník sa postará o stanicu a on bude fotografovať do sýtosti. Aspoň nebude nútený počúvať celý deň hlúpe drístame týchto tupcov.
Privrel oči. Človek by takmer uveril, že Boh existuje, pomyslel si.
„Tak čo to je?“ dobiedzal Midas.
„Odpoveď na môj inzerát.“
„Aký inzerát?“
„Keď sa sem do údolia začali trúsiť vám podobní odkundesi, poslal som inzerát do desiatich najväčších novín, že hľadám partnera na túto stanicu.“
„Vari ti preskočilo?“ prerušil ho Midas. „Veď si odporný ako mokrá mačka. Kto by tu vydržal s tebou robiť?“
„Nechcem, aby tu niekto so mnou robil. Chcem byť sám. Preto som napísal do novín. Pôjdem fotiť, a preto potrebujem človeka, čo sa bude starať o obchod, do ktorého som investoval.“
„Investoval? Ha-ha-ha.“
Kameňák si už Midasa nevšímal. „Je to už dávno, čo som poslal tie inzeráty. Nikto sa neozval, tak som na ne celkom zabudol.“
Midas sa nadšene plesol po šľachovitom stehne. „A teraz sa ti niekto triafa? Fíha! Chlapi, je čas zakrútiť krkom ďalšej fľaši pálenky. Usmialo sa na nás šťastie! Nepoznám hnusnejšieho odľuda, než je Kameňák. Nech už príde ktokoľvek, bude to pre nás iba výhra.“
„Dúfam, že mastí poker!“ zahlaholil Dlháň a vydúchol riadny hit z fľaše.
No vzápätí mu ju vychmatol Midas a nedočkavo si ju priložil k perám. „Nabetón!“ zaľapotal kloktavo ústami plnými pálenky. „A možno.
Ich hlasy sa zliali do monotónnej vravy. Kameňákovi sa zdalo, akoby jeden druhému skákali do reči a navzájom sa prekrikovali. Keď pijú, je s nimi na nevydržanie, pomyslel si trpko.
Krv v spánkoch mu pulzovala čoraz silnejšie. Prvý raz za celé tie roky zatúžil po jednej z vymožeností civilizácie – doprave. Keby jeho stanica stála niekde v San Franciscu alebo Bostone, O’Shea by mohol nastúpiť už budúci týždeň. To však neplatí pre Yukon. Pri troche šťastia sa s ním stretne najskôr koncom jesene. Aj keby mu odpísal obratom, nič sa nezmení – najbližších pár mesiacov aj tak strávi v spoločnosti týchto obmedzených hlupákov.
Vtom mu úsmev zmrzol na perách. Ešte sa na svojho spoločníka načaká.
 
Kapitola 1
 
Neskoré leto 1896
 
Iba silou vôle sa Devon O’Shea prinútila sedieť. Trónila na kraji postele vystretá ako nový klinec, zvierajúc v lone pestované ruky s perfektne udržiavanými nechtami.
Desať minút. A potom sa čakanie skončí. O desať krátkych minút sa stretne so svojím novým spoločníkom, pánom Corneliusom J. MacKennom.
Uvoľnila si zapletené prsty a pritisla drobnú rúčku na roztrasený žalúdok. Prečo má odrazu také obavy? Prečo je taká nervózna? Veď sa to prieči zdravému rozumu. Devon patrila k tým ľudom, čo málokedy konajú nerozumne. No napriek tomu, že si v duchu dohovárala, ruky sa jej triasli a srdce bilo až kdesi v hrdle.
Dnes je významný deň. Začína nový život. Neprihral jej ho osud, vybrala si ho sama. Je to jej život.
Vzdychla si, bubnovala prstami po kraji postele a na pol ucha načúvala vzdialenému pravidelnému hukotu motorov. V stíchnutej kabíne jej to pripadalo ako dupot konských kopýt.
Znova si vzdychla. Škoda, že nie je ako Colleen. Jej sestra nevie, čo je to nervozita. Keby tu sedela namiesto nej, určite by už dychtivo spriadala romantické sny o pánu MacKennovi. S nepraktickou, vrtošivou Colleen šili všetci čerti.
Devon však bola z celkom iného cesta – tichá, praktická a rozumná. V jej mysli nemali romantické úvahy miesto. Jej sestra by si určite predstavovala pána MacKennu ako vysokého, očarujúceho muža s cylindrom, ktorý vystúpi z kočiara so sklápacou strechou a ohúri ju dajakými poetickými táraninami.
Devon si neplietla hlavu romantickými vidinami ani snívaním s otvorenými očami, lebo rojčenie a zbožné želania pokladala iba za hlúpu stratu času. Bolo jej celkom jedno, ako pán
MacKenna vyzerá a čo robí, podstatné je, že sa na jeden rok stanú spoločníkmi. V dobrom aj v zlom.
Z úvah ju prebralo klopanie na úzke dvere kajuty. „Slečna O’Shea! Prišiel som po vašu batožinu.“ Hrdo zdvihla perfektne učesanú hlavu. Panebože, tak je to tu. Jej nový život sa začína.
Prinútila sa zostať pokojne na svojom mieste v kabíne. Nepatrí sa predsa, aby dvadsaťdeväťročná žena vybehla na palubu ako usoplená školáčka. Musí urobiť dojem. Ľudia, s ktorými sa dnes stretne, budú jej susedia, zákazníci a možno aj priatelia.
Strnulo vstala, uhladila si bielu naškrobenú blúzku, natriasla záhyby na pásikavej cestovnej sukni z kepru. Narýchlo si ešte prihladila ryšavkasté vlasy skrútené na šiji do uzla.
Pohľadom sa rozlúčila s malou kabínou, čo sa stala na štyridsaťštyri dní jej domovom, a pousmiala sa. Všetko bolo na svojom mieste. Dva kufre stáli pripravené v kúte, lesklé kovové pracky zapadli na svoje miesto. Kožená cestovná taška žiarila ako vyleštené generálske čižmy a jej najvzácnejší majetok – jasnočervený bicykel – voňal novotou. Všade vládli poriadok a čistota presne tak, ako to mala rada.
„Vojdite,“ ozvala sa. Mala hrdelný, hlboký hlas s nádychom drsnosti ako spokojne pradúci kocúr. Jeho zmyselný tón kontrastoval s ostro rezanými, priam asketickými črtami jej tváre.
Úzke dvere sa otvorili a zjavila sa v nich tvár lodného sluhu. Obdaril ju rýchlym, nacvičeným úsmevom a zamieril k batožine. No v polceste sa zarazil a zostal stáť ako soľný stĺp. Trvalo mu takmer pol minúty, kým sa obrátil k Devon, vypliešťajúc na ňu oči veľké ani polievkové taniere. „Nech sa prepadnem! Veď to je bicykel!“ zvolal, neveriacky krútiac hlavou.
V Devoniných smaragdovozelených očiach sa blysla pýcha. „Nie je úžasný? Je to dvojrýchlostný Royal Worcester s prehadzovačom. Presne taký má aj slečna Lillian Russelová. Dostala som ho od sestry a švagra ako dar na rozlúčku.“
Chlapec sťažka prehltol, až mu poskočil ohryzok na krku. „Takže vy ho tu chcete… použiť?“
Podozrievavo nadvihla dokonale formované obočie. „Pochopiteľne.“
„Ale…“
Nedočkavým mávnutím bledej, pehami posiatej ruky ho zastavila uprostred vety a zašermovala mu pred nosom knihou v elegantnej koženej väzbe. „Mladý muž, nedostal sa vám čírou náhodou do rúk Sprievodca zlatokopa po Aljaške a Yukone od Johna McMoffata?“
„Veru nie.“
„To som si mohla myslieť. Autor v nej odporúča presúvať sa po Yukone na bicykli. Ako iste viete,“ dodala znalecky, „s koňmi je to tu na severe bieda.“
Chlapcovi začalo mykať kútikmi. „Takže McMoffat to odporúča? Asi toho na severe veľa nezažil. Vážne vám ten bicykel kúpili, aby ste sa na ňom vozili po Yukone?“
„Vážne a uvítala by som, keby ste sa prestali škeriť. V Sprievodcovi sa ešte vraví, že…“
„Vďaka, madam!“ Sluha si prehodil lesknúci sa bicykel cez plece, zdrapol batožinu a vyrazil z kabíny ani ohnivý šíp.
Čudák, pokrútila hlavou Devon, zamierila k provizórnemu toaletnému stolíku a sadla si. Rýchlym pohľadom do zrkadla sa ubezpečila, že vyzerá presne tak, ako má vyzerať obyčajná žena okolo tridsiatky. Pehavú pokožku mala čistú a uzol z ryšavkastých vlasov, ktoré zvyčajne nosila zopnuté do kučeravého chvosta, napodiv dobre držal.
Ihlicou si prichytila klobúčik do prísne uhladeného účesu, schmatla príručný kufrík, rukavice a dáždnik, bojovne vystrčila bradu a vznešene vyplávala z kabíny.
Prudký, hustý dážď bubnoval na kovovú striešku nad jej hlavou a strieborné cícerky vody sa valili cez jej okraj. Pritisla sa k stene, roztrasenou rukou v rukavičke zvierala rukoväť príručného kufríka.
Parník spomalil a blížil sa k nánosom hnedosivého bahna, čo lemovalo rieku Yukon. Devon sa zamračila. Prečo loď spomaľuje? Táto močaristá pustatina určite nie je miestom, kam sa vybrala. Tu by predsa malo byť nejaké mesto podobné Circle City, plné svetiel, s operou, tanečnými sálami a knižnicami. Rýchlo sa rozrastajúce nové centrum Yukonu.
Blúdila pohľadom v hustnúcom pološere. Nevidela nič. Nič okrem jedinej napoly dokončenej chalupy, čo kraľovala ako kostlivec uprostred zopár ošumelých, vyblednutých celtových stanov.
Stany! Telom jej zalomcovala triaška, pritisla si ruku na hruď a prekvapene vyvalila oči na šesť stanov roztrúsených po močaristej lúke. Načo sú tu? Veď v mrazivej yukonskej zime by boli slabou ochranou pred rozbesnenými živlami a určite by v nich neprežil ani živáčik.
„Devon O’Shea!“
Keď začula svoje meno, priam ju to vydesilo.
„Devon O’Shea! Hláste sa v prednej časti lode.“
Ešte silnejšie si k hrudi pritisla príručný kufrík, roztvorila dáždnik a opatrne začala zostupovať po klzkých kovových schodoch. Keď rázne vykročila po palube, vysoké podpätky jej klopkali po mokrých železných doskách. „Ja som slečna O’Shea,“ oznámila rozložitému námorníkovi, čo stál na prove s kotevným lanom v ruke.
Obrátil hlavu jej smerom, pozorne si ju prezrel od hlavy po päty a potom znova upriamil pozornosť na lano hrubé ako jeho zápästie.
Devon nervózne zovrela rúčku dáždnika. „Pane,“ začala rozhovor s rozložitou siluetou jeho chrbta. „Som slečna O’Shea. Stalo sa niečo?“
Znova sa k nej obrátil tvárou. Palcom si vytrel dažďové kvapky z krvou podliatych očí a pokrútil hlavou. „Ak ste naozaj Devon O’Shea, tak sa Kameňák má na čo tešiť, ale inak je všetko v poriadku. Pripravte sa, budete vystupovať.“
„Tu určite nie.“
Námorník si jedným prstom posunul červenú vlnenú čiapku väčšmi do tyla a spakruky si utrel upotené čelo. „Povedali ste kapitánovi, že chcete vystúpiť na MacKennovej obchodnej stanici. Je tak?“
V ústach mala odrazu sucho. Sotva sa zmohla na kývnutie hlavou.
„Toto je Kameňákova stanica.“ Mala čo robiť, aby nevybuchla. „Čia stanica?“
„Kameňákova – tak tu všetci volajú starého Corneliusa. A tu je jeho stanica.“
„Tu?“ horko-ťažko zo seba dostala. „Stanica pána MacKennu?“
„Áno.“
Znova uprela pohľad na breh. Ponorená do ticha rozprestierala sa pred ňou sivá, skľučujúca močarina bez jediného náznaku života. Ruku v elegantnej rukavičke si znova pritlačila na búriaci sa žalúdok a modlila sa, aby jej neprišlo zle.
„Nechcete si sadnúť, slečna? Ste nejaká bledá.“
Zaťala zuby, statočne sa brániac panike, čo sa jej zmocnila. Musí premýšľať…
„Slečna? Nesadnete si?“
„Nie,“ odsekla. „Nechcem si sadnúť. Momentálne ma najväčšmi zaujíma, čo stojí spiatočný lístok do St. Michael.“
Námorník pokrčil plecami. „To netuším. Nejakých sto doláčov.“
Zmätene zažmurkala. A čo ak to je tisíc… „Okej, takže tam nepôjdem… Radšej sa vrátim do Circle City. Oznámte to, prosím, kapitánovi.“
„Najbližšia loď tým smerom ide až na jar,“ sucho odvetil. „No tak, pani, vystupovať.“
 
Netušila, ako dlho stojí na roztrhanom kuse kedysi červenej celtoviny nahrádzajúcej prístavné mólo a odovzdaným pohľadom bez jedinej slzy vyprevádza parník, z ktorého už zostala na obzore iba malá bodka. Hlavou jej vírila jediná myšlienka – uviazla tu v tejto Bohom zabudnutej močaristej krajine len vďaka svojej prázdnej peňaženke a sľubu, ktorý dala pánu Corneliusovi MacKennovi..
Keď sa do sýtosti vynadívala na parník, znova hrdo vystrela spustené plecia. Nemá zmysel čakať, že sa niečo zmení. Plač nad rozliatym mliekom ho do fľaše nevráti. S náznakom úsmevu sa sklonila k batožine. Na polceste sa však zarazila a zhrozene vyvalila oči. Dáždnik, čo držala nad hlavou, jej vykĺzol z ruky a s tichým zašušťaním hladko pristál na mokrej celtovine.
Jej bicykel sa pomaly prepadal do mäkkej blatistej pôdy!
Inštinktívne sa s natiahnutými rukami rozbehla k okraju rozodratej celtoviny a hodila sa na kolená. Kútikom oka zbadala, že vietor sa pohráva s jej dáždnikom a ženie ho kamsi do neznáma. Po viacerých premetoch a tanečných figúrach, keď pripomínal čiernu poskakujúcu bublinu, skončil napokon v bahnistých vodách rieky. Ticho zahrešila a mocne schmatla studené riadidlá bicykla a silno ním šklbla.
Blato nepovolilo. Dážď jej šibal do tváre, oslepoval oči, ľadové potôčiky vody jej stekali po lícach. Vytierala si ich z očí, oblizovala jazykom, no nič nepomáhalo. Zhlboka sa nadýchla, aby pozbierala všetky sily. „No tak… do toho,“ povzbudzovala sa, drkotajúc zubami.
Naveľa sa jej podarilo vyslobodiť bicykel z bahna. Vytiahla ho na celtovinu a pomaly vstala. Celá premrznutá, lapajúc po dychu stiahla si blatom nasiaknuté rukavice a vopchala ich do príručného kufríka. Keď fascinovaná pozorovala svoj drahocenný bicykel, ktorého červený rám bol zababraný od blata, tisli sa jej slzy do očí.
Radšej ich privrela. Nie. Musí zachovať rozvahu. Plač jej nepomôže. Netreba hysterizovať, veď je to len blato. To predsa nemôže ublížiť dvojrýchlostnému Royal Worcestru s prehadzovačom. Stačí trocha vody a bicykel bude ako nový. Veci treba vidieť v dlhodobej perspektíve.
Pomaly otvorila oči. Každé dobrodružstvo zaváňa nepredvídanými situáciami. Dnes už druhýkrát vystrčila bojovne bradu a vykročila k obchodnej stanici pána MacKennu.
Už pri druhom kroku takmer prišla o život. Zapadla do blata ako ťažký balvan. Tmavá brečka jej vyšplechla až ku kolenám, zvierala jej nohy ako chladné, mazľavé lepidlo. Blatové fŕkance na tvári sa jej zmiešali s dažďom a v hnedastých potôčikoch stekali po lícach.
Mala sto chutí rozkričať sa z plných pľúc, no radšej iba zovrela päste. So zaťatými zubami sa brodila blatom, čo jej miestami siahalo až po stehná. Sukne nasiaknuté všetkým tým svinstvom ju ťažili ako závažie.
Keď už mala pocit, že kráča celé hodiny, zastala. Zhlboka sa nadýchla, vytrela si neodbytné dažďové kvapky z očí a usilovala sa sústrediť. Čosi sa v tme matne črtalo. Skúšala zaostriť pohľad. Len čo si oči trocha privykli, zistila, že má pred sebou akýsi chodník z dosák nakladených jedna za druhou.
„Chodník,“ vďačne vydýchla a hneď sa jej uľavilo. Vykročila a vtom zakopla o prvú dosku. Noha sa jej zošmykla a znova zapadla hlboko do mazľavej brečky. Akoby to nestačilo, stratila rovnováhu, jačiac spadla dozadu a rozpleštila sa do blata v celej svojej dĺžke aj šírke.
„Nech sa prepadnem!“ zvrieskla, oháňajúc sa zaťatými päsťami. Mala sto chutí do niečoho kopnúť, chcela…
Nie.
Musím sa pozviechať, premýšľala chladnokrvne. Zhlboka sa nadýchla a roztrasenými perami rátala. „Jeden… dva… tri…“
Horko-ťažko sa pozviechala, a pridržiavajúc sa rukami akejsi tyče, vstala. S očami ešte stále privretými sa usilovala zhlboka a pravidelne dýchať.
Odrazu pocítila na hlave čosi chladné a mokré. Skusmo pootvorila jedno oko a zazrela hojdať sa vo vetre tie najšpinavšie, najhnusnejšie a najväčšie nohavice na svete. Na ich širokej zadnej časti sa skveli písmená: MACKENNOVA STANICA.
To nemôže byť pravda. Všetky nádeje, čo vkladala do budúcnosti, sa v tej chvíli rozplynuli. Keď zbadala, že rozostavaná chalupa, ktorú videla z lode, je až na konci ulice, sklamanie sa jej zahniezdilo v žalúdku ako žulový balvan. Tajne totiž dúfala, že MacKennova stanica bude práve v nej.
Neochotne obrátila pohľad k útvaru, čo sa črtal pred ňou, prikrytý zašpinenou, vysivenou celtovinou. MacKennova obchodná stanica. Jej stanica. Obchod, kvôli ktorému prešla pol sveta, aby napokon zistila, že sa nachádza v polorozpadnutom stane.
„Úžasné,“ zastenala. „To mi bol čert dlžný.“
Opatrne našľapovala po doskách, až sa ocitla pred vchodom. Nadýchla sa a vošla dnu. Zastala uprostred stanu a s tlčúcim srdcom blúdila pohľadom po jeho spustnutom vnútrajšku. Nebol väčší ako jedáleň v hociktorom dome, bočné steny zo sivej celtoviny ledva držali pohromade, po kútoch boli roztrúsené kadejaké poličky a trocha bokom od vchodu stála na drevenej, neuveriteľne špinavej dlážke malá železná piecka.
V opačnom kúte zazrela čudne pokrivený a naklonený pult, zaprataný všakovakými vecami. Do nosa jej udrel hustý, štipľavý zápach neumývaných tiel a pokazeného jedla. Jej krehká, horko-ťažko nadobudnutá rovnováha utrpela ďalší úder. Tento… tento prasačinec bola stanica, o ktorej snívala, že ju premení na moderný obchod?
„Pán MacKenna?“ ozvala sa odmeraným tónom a zamierila k pultu, hoci už pri pohľade naň sa jej dvíhal žalúdok. Za ním stál ešte odpornejšie vyzerajúci chlap.
Pomaly zdvihol hlavu. „No, čo je?“
Podišla ešte zo dva kroky, aby si zblízka obzrela svojho nového spoločníka. V náhlom návale odporu prižmúrila oči. Bol to zachmúrený, zlostne vyzerajúci starý chlap – aspoň podľa toho, čo sa jej podarilo zazrieť.
Klobúk so širokou strechou mal posadený hlboko do čela, takže mu celkom prekrýval obočie. Stihla si všimnúť iba veľké fúzy a hustú tmavú bradu tu a tam popretkávanú striebornými nitkami. Vzadu mu až na golier viseli pramene strapatých vlasov čiernych ako smola.
Váhavo mu pozrela do očí. A zdúpnela. Ich pohľady sa stretli. Pomedzi mierne prešedivený prameň vlasov ju pozorovali hnedé oči, pripomínajúce loviaceho dravca. Na chrbte jej naskočili zimomriavky a mimovoľne o krok ustúpila. Cítila, že srdce jej bije ako zvon. Mal v nich čosi desivé, takmer zvieracie – akési tajomné, nebezpečné ohníčky. Slová Som vaša nová spoločníčka jej celkom zamrzli v hrdle.
Čosi jej zasvišťalo okolo ruky. Pozrela na zem a takmer jej oči vypadli. Pri nohe sa jej rozplesol veľký hnedý tabakový pľuvanec.
Pľuvanec! Ten vlasatý orangutan si dovolil opľuť ju! To otriaslo jej sebadôverou celkom v základoch. „Čo si to dovoľujete? Vy špinavý, odporný…“
„Vypadnite z mojej stanice,“ vyštekol na ňu.
„Z vašej stanice?“ Vypľula zvyšky bahna, čo jej zostali v ústach, podoprela si ruky vbok a pozrela mu rovno do očí. „Ako sa opovažujete ziapať na mňa, vy orangutan!“
„Otang…“ Hlas sa mu zlomil. „Páľte domov.“
„Ja som doma.“
Pri týchto slovách trocha spozornel. Ustúpil o krok a pozorne si ju premeral. „Vám preskočilo.“
Devon otvorila cestovný kufrík a vytasila sa s kópiou listu, ktorý mu poslala. Ľútostivo sa dívala, ako zablatenými prstami zanešvárila snehobiely, precízne poskladaný papier, a vtom ju pochytil nový záchvat hnevu. On je všetkému na vine. Prečo sa leda tvári, akoby to bola iba jej chyba. „Priznávate, že ste uverejnili inzerát v Stlouiskom hlásnika, že hľadáte spoločníka do tejto obchodnej stanice?“
„Ha?“
„A priznávate aj to, že ste naň dostali záväznú odpoveď, ktorú ste prijali?“
„Ha?“
Zaťala zuby. Darwin sa naozaj nemýlil, povedala si v duchu. „Pán MacKenna,“ oslovila ho ľadovým tónom, „ste muž, ktorý si stojí za svojím slovom?“
Takmer nebadane prižmúril oči. „Som.“
„V takom prípade patrí táto stanica nám dvom.“
„Ha?“
„Čo keby ste zo seba dostali aspoň jeden civilizovaný zvuk?“
„Nech sa páči, pani,“ odvetil mocným, dunivým hlasom, pri ktorom jej razom naskočili zimomriavky. „Čo sa mi to tu, dočerta, snažíte nahovoriť?“
Odmerane sa naňho zadívala a spustila: „Na rozdiel od iných tu prítomných, ktorí sú, povedzme, na nižšom vývojovom stupni, ja sa vyjadrujem celkom jasne, pán MacKenna. Ale zopakujem Vám to: Toto je náš spoločný obchod. Váš a môj. My dvaja sme spoločníci.“
Opovržlivo si odfrkol. „Pripadám vám ako idiot?“
Chvíľu si ho pozorne prezerala. „V podstate áno, pán MacKenna, pripadáte mi tak.“
„Pamätajte si, že nikdy nedovolím, aby nejaká utáraná ženská vlastnila polovicu môjho obchodu. Mojím novým spoločníkom je muž z Missouri.“
Pery jej zvlnil ľahký náznak úsmevu. „Vážne? A uviedli ste vo svojom inzeráte, že sa môžu hlásiť iba muži?“
„Dofrasa, pani, to by už stačilo. Už som vám raz povedal, že môj spoločník je z Missouri, tak marš von.“
„Mýlite sa. Ja som ten spoločník.“
„No nech ma nerozdrapí od smiechu!“
Ukázala mu list. „Pre mňa je trocha zložitejšie posudzovať túto situáciu z humornej stránky, pán MacKenna. Precestovala som tisíce kilometrov, aby som sa stala spolumajiteľkou prosperujúceho obchodu v rýchlo sa rozvíjajúcom mestečku. Viete si predstaviť moje prekvapenie, keď som zistila, že sa môžem pýšiť iba týmto špinavým, spustošeným, odporným celtovým brlohom, postaveným na drevenej dlážke uprostred ničoho.“
Chlap vyvaľoval oči najprv na list, čo držala v ruke; potom skĺzol pohľadom na ušpinenú, vyziabnutú, svätuškársky vyzerajúcu jazyčnicu. „Doriti! Vy predsa nemôžete byť…“
Jej medovosladký úsmev ostro kontrastoval s mrazivým pohľadom očí. „Devon O’Shea.“
 
Kapitola 2
 
Obklopilo ich husté, zlovestné ticho. MacKennov prerývaný rýchly dych sa v ňom ozýval ako úder päsťou.
„Tak už niečo povedzte,“ dožadovala sa Devon. „Určite sa neurazím, keď sa mi ospravedlníte.“
Ticho.
Tak ju to rozčúlilo, že sa mu prestala dívať do očí, založila si ruky vbok a kĺzala pohľadom po malých hnedých gombíkoch na jeho flanelovej košeli. Pod premočenou, pokrčenou sukňou vyklopkávala topánkou nervózne staccato.
Nech sa prepadnem, premýšľala rozčúlene, ten chlap mi v tejto ošemetnej situácie sotva pomôže. Vedela si ho predstaviť v jedinej akcii – ako jej nakladá batožinu na sane ťahané psami a podáva jej liace.
Ako zvyčajne, keď treba niečo vyriešiť, vždy to zostane na nej.
Okamžite začala tuho premýšľať. Skúmala jedno logické riešenie za druhým, hľadajúc kompromis, ale nech sa pustila ktorýmkoľvek smerom, vždy dospela k rovnako príšernému, ale nevyhnutnému záveru: Spoločne sa chytili do klepca. Urobili zlý obchod a teraz im nezostávalo nič iné, len sa čo najprijateľnejšie vyrovnať s jeho následkami.
„Vy sa mojou spoločníčkou nestanete, ani keby čert na koze jazdil!“
Devon prevrátila oči. „Ale ja už som vaša spoločníčka.“
„Veľké hovno s makom!“ ozvalo sa z kúta stanu.
Poobzerala sa okolo seba a jej pozornosť upútali tiene postávajúce nenápadne z vonkajšej strany pri vchode do stanu. Načúvajúci zvedavci! Znechutene si odfrkla a ráznym krokom zamierila k vchodu. Keď odhrnula cípy celty, ocitla sa zoči-voči trom mužom, čo si ju premeriavali s vypleštenými očami.
„Vari neviete, páni, že sa nepatrí načúvať rozhovoru iných? Čo to máte za spôsoby?“
Jeden z chlapov, či skôr odrastený chalan, si strhol klobúk a pritlačil si ho na vyziabnutú hruď, žmoliac v roztrasených prstoch plstenú látku. „J-ja, madam, pro-prosím, mám spôsoby,“ jachtal so sklopenými očami. „M-mňa vo-volajú Dlháň, madam. T-to preto, lebo s-som dl-dlhý ako… ako tyč do fazule…“
Devon zaplavila srdce neha. Už dávno sa jej nestalo, že by nejaký muž alebo chlapec nervózne prešľapoval v jej prítomnosti. „Takže Dlháň?“ usmiala sa.
Trocha nadvihol hlavu, ale len toľko, aby po nej po očku fľochol. Keď zbadal, že sa milo usmieva, tiež sa zaškeril. „Tak je. Lebo som dl-dlhý.“ Vedľa Dlháňa sa tlačil veľký jednoruký černoch. Škľabil sa na ňu ako naradostený Mikuláš, takže mu oči celkom zapadli v tukových záhyboch. „Mňa volajú Medveď,“ predstavil sa, prstami si pošklbkávajúc sivobiele štetiny, čo mu trčali z brady a líc. „To pre tú potvoru, s ktorou som sa pasoval.“
Devon súcitne pozrela na jeho prázdny rukáv. „To mi je ľúto.“
„Veru mňa treba ľutovať, čo tam po medveďovi. Ten raz navždy zatrepal labami, a to len preto, že mi odfaklil ruku, hoci mu aj tak nebola na nič.“
Devon sa nezdržala úsmevu. Z Dlháňa mala pocit, akoby už celé týždne nedostal riadne najesť, no a Medveď – ten by sa určite nenahneval, keby sa okolo neho poobšmietala žena s košíkom na šitie. Prvý raz po veľmi dlhom čase sa cítila… potrebná. Do duše sa jej vkradol lúč nádeje. Možno by sa tu napokon dajako udomácnila. „Dlháň,“ oslovila s úsmevom mladíka, „môžete mi urobiť láskavosť?“
„Jasné, madam.“
„Mohli by ste zbehnúť k rieke a priniesť mi odtiaľ moju batožinu? Veľmi by ste mi tým pomohli.“
„Už letím, madam.“
Devon mu položila ruku na plece. „Ste skutočný džentlmen, Dlháň.“
„Džentlmen. No doriti,“ uľavil si nahrbený starec s ošľahanou vráskavou tvárou, čo stál vedľa Medveďa.
„Midas…“ v Medveďovom hlase zaznel výhražný podtón.
Devon pri pohľade na Midasa stuhol úsmev na tvári. Jeho oči, zasadené ako dva uhlíky do záplavy vrások, si ju premeriavali s neskrývanou nenávisťou.
„Dobrý Bože,“ zamrmlala si popod nos. Za celých dvadsaťdeväť rokov sa nestretla s človekom, z ktorého by sálala taká nenávisť. A tu na Yukone stačí slabá polhodinka a hneď má dvoch nepriateľov. Čo podľa jej skromného odhadu bola zároveň polovica tunajších obyvateľov.
„Len vy choďte kade ľahšie, pani. My vás tu nechceme.“
No Devon si ho nebojácne premerala. „Ja som tu doma.“ A bez toho, aby vyčkala na jeho odpoveď, zhrnula celtový záves a obrátila sa tvárou do miestnosti.
Jej partner sa nepohol ani o centimeter.
Rázne k nemu vykročila, rozhodnutá trpezlivo znášať jeho málovravnosť. Nedám sa znechutiť jeho nevrlosťou, prisahala si v duchu. Celú vec treba riešiť pokojne, sústredene a s rozumom. Predsa sa musí nájsť riešenie vhodné pre obe strany.
Čo na tom, že to je zarastený, ťažkopádny, neporiadny a beznádejne hlúpy chlapisko. Nikto nie je bez chyby. Ak prestane pľuvať a okúpe sa…
Keď mala pocit, že už sa celkom upokojila, odvážila sa naňho pozrieť. Zistila, že aj on ju pozoruje. Ako prvé si uvedomila, že vôbec nie je starý. Jasné hnedozlaté oči mu vrúbili drobili vrásky, ktoré si nahonobil skôr vďaka slnku a vetru než svojmu veku. Starú mal dušu; v očiach sa mu zračili trpkosť i rozčarovanie.
Ten pohľad poznala veľmi dobre, lebo aj ona predčasne zostarla. S detstvom sa rozlúčila veľmi skoro, lebo si na plecia zobrala bremeno materskej zodpovednosti za výchovu sestry Colleen, a to sa na nej prejavilo neskôr. Kedykoľvek sa na seba zahľadela v zrkadle, dívala sa do očí starej ženy, ktorá premeškala šancu mať vlastné deti.
Veru, veľmi dobre rozumela jeho unaveným, smutným očiam. Na zlomok sekundy, nie dlhší ako jeden úder srdca, s ním dokonca súcitila. „Pán MacKenna…“
„Musíte odtiaľto preč,“ poznamenal úsečné.
Devon sa cítila ako najväčšia hlupaňa, že ju pohľad jeho očí tak rýchlo vyviedol z miery. Uprene sa zadívala na ľavé vrecko jeho košele a úporné premýšľala, ako s ním nadpriasť rozhovor.
Buď k nemu priateľská, prebleslo jej mysľou. To by mohlo zabrať. Ako ho to nazval ten námorník? Naklonila hlavu nabok a vyčarila na tvári milý úsmev. „Takže, Skalák…“
„Kameňák.“
Nechápavo si ho premerala. „Ako?“
„Volajú ma Kameňák, nie Skalák.“
„Fajn, takže Kameňák.“ Podľa toho, ako sa tu predviedol, tá prezývka mu sadne ako ušitá. „Dajme hlavy dokopy, nech ten náš problém vyriešime.“
„Ja som ho už vyriešil. Musíte odtiaľto preč.“
Zaťala zuby. Koniec diskusií s týmto neandertálcom. „Odídem, pán MacKenna,“ poznamenala odhodlane, „keď to uznám za vhodné.“
„V takom prípade by som vám radil, pani, aby ste to urobili okamžite.“
„Devon Margarét O’Shea.“
Premeral si ju zamračeným pohľadom. „Ha?“
„To je ďalšia z vašich konverzačných perál, pán MacKenna?“ precedila cez zuby. „Volám sa Devon Margarét O’Shea. Ale pokojne ma môžete oslovovať slečna O’Shea.“
Viditeľne mu myklo sánkou. „Na vašom mieste by som sa už zberal na odchod. Máte pred sebou dlhú cestu.“
„Akú cestu máte na mysli?“ spýtala sa, uhladiac si záhyby špinavej sukne. „Minula som väčšinu svojich úspor na veci, ktoré som nakúpila na vaše odporúčanie. A dve plavby loďou vyjdú celý majetok.“
„Dve plavby loďou? Kristepane! Vari chcete povedať, že ste sa sem tralágali loďou? Čo ste vari nejaká kráľovná?“
Prísne si ho premerala. „Krikom nič nevyriešite.“
„Tak to sa teda mýlite!“ vyštekol na ňu. ‚Aspoň mám lepší pocit. Rád kričím.“
Devonine nasledujúce slová boli tvrdé ako oceľ. „V takom prípade si môžete podať ruky s mojím otcom. Ale máte smolu, som zvyknutá na kadejakých čudákov, tak si nemyslite, že ma len tak naverímboha vystrašíte, pán MacKenna. Ak mi dáte dvesto dolárov, som ochotná predstierať, že tento trápny incident sa nikdy nestal.“
„Fíha,“ obdivne zasyčalo trio natŕčajúce uši spoza celty.
Devon ich nezdvorilé správané s prehľadom ignorovala. „To by mi malo stačiť na návrat do Seattlu. A cestu vlakom naprieč kontinentom si zatiahnem sama.“
Dlháň vkĺzol do stanu. „Všetko som zariadil, slečna. Vaše veci som odniesol do chalupy Bláznivého Spika, ktorú nestihol dokončiť, lebo mu z chrbta ktosi urobil rešeto. Môžem vám ešte nejako pomôcť?“
Kameňák si mladíka chladnokrvne premeral. „Môžeš tam na chrbte odniesť aj ju.“
Devon si posmešne odfrkla. „Nedám sa len tak niekam vláčiť, pán MacKenna, to si láskavo vyhoďte z hlavy. Vrátim sa tou istou cestou, ako som prišla. Po vode.“
„Fíha, slečna,“ zamiešal sa do rozhovoru Dlháň, „to sa odtiaľto tento rok nedostanete, aspoň po vode nie. Ibaže by ste sa vyhrali po vlastných, inak to v toto ročné obdobie nejde.“
„Vypadni,“ zrúkol naňho Kameňák. Dlháň poskočil ako postrelený zajac a odporúčal sa.
„Je pravda, čo povedal?“ spýtala sa Devon takmer šeptom.
„Dá sa odtiaľto odísť, ale nie po vode.“
„Panebože,“ zaúpela. „Takže som tu uviazla. Ako v pasci.“
„To určite nie. Odídete odtiaľto, aj keby som vás mal vystreliť prakom ako kameň.“
Bez zaváhania mu skočila do reči. „Tak dosť, pán MacKenna. Nedám na seba takto kydať. Toto všetko ste zavinili vy. Vy ste uverejnili inzerát aj prijali moju žiadosť. Navyše ste predstierali, že vlastníte normálny obchod, a nie takúto…“ poobzerala sa znechutene po miestnosti, „… takúto chatrč s niekoľkými úbohými policami. Tak sa mi láskavo prestaňte vyhrážať.“
„Ten inzerát nebol určený ženským. Vy ste ma prekabátili.“
„Ja že som vás prekabátila, pán MacKenna? Nespomínam si, že by ste niekde v inzeráte spomenuli, že váš spoločník musí byť nevyhnutne mužského rodu.“
„Pani, mám vás plné zuby.“
„To teda nie, pán MacKenna, to si len myslíte. Ak by ste tu nechceli ženu, tak to predsa napíšete do inzerátu. A keďže ste tak neurobili, ocitla som sa tu. Bez haliera uprostred akýchsi Bohom zabudnutých zamrznutých močarísk, v obchode pripomínajúcom spúšť po zemetrasení, s partnerom, čo vyzerá, akoby sa z tých trosiek vyhrabal iba dnes ráno.“ Prižmúrila oči a odhodlane naňho fľochla. „Pán MacKenna, želali ste si spoločníka, tak ho máte.“
„Ak ja vás nechcem.“
Usmiala sa, no jej pohľad bol chladný ako oceľ. „Ubezpečujem vás, že aj vy máte ďaleko k ideálnemu partnerovi, pán MacKenna. Ale nie je dôležité to, čo my dvaja chceme. Musíme sa zariadiť podľa možností, ktoré máme. A máme jeden druhého. Zostanem tu na zimu.“
„Len cez moju mŕtvolu.“
Tentoraz jej úsmev sprevádzali aj šibalské ohníčky v očiach. „To by nebolo najhoršie riešenie, hoci priznávam, že je dosť nerealistické, takže nestrácajme zbytočne čas úvahami, čo by bolo, keby…“ poznamenala rezolútne a pošúchala si ruky. „V inzeráte sa spomína ubytovanie a strava. Mohli by ste mi ukázať moju izbu?“
V tej chvíli sa spoza celty ozval neviazaný rehot.
„Čo je vám smiešne?“ Nervózne zazrela na chlapov, čo sa ešte stále krčili za celtou pri vchode. „V inzeráte stálo ubytovanie a strava, nemám pravdu?“
Kameňákova tvár sa roztiahla do pobaveného úškľabku. „Ach, jasné. Izba s umývadlom a menu rovnaké ako pre zlatokopov. Nasledujte ma, slečna O’Shea.“
Zamieril k malému stanu s drevenou kostrou, čo stál neďaleko obchodu. Otvoril dvere a úlisné zahrkútal: „Tak a sme na mieste. Domov, sladký domov pre mňa… a môjho spoločníka.“
Devon ho obdarila zničujúcim pohľadom. „Vari nechcete povedať…“
Kývol hlavou k dverám. „Obzrite si svoj nový domov. Chcem povedať – náš spoločný domov.“
Devon prešla telom ľadová triaška. Čosi v jeho očiach, čosi bolestne pripomínajúce škodoradosť ju zamrazilo až v kostiach. Keď mu je ich spoločné bývanie rovnako proti srsti ako jej, tak prečo sa škerí?
„Nech sa páči, vojdite…“ zašepkal jej do ucha.
Odrazu ju pochytil strach; v tej chvíli si úpenlivo želala, aby sa ta nemusela pozrieť.
Silno zaťala ruky v päsť. Tento stan je jej domov, zbytočne sa bude tváriť, že to nie je pravda. Aj tak sa na tom nič nezmení. Vystrela chrbát a strnulo vykročila k dverám.
Stačil jej letmý pohľad dnu a mala čo robiť, aby neodpadla.
„Pane Bože,“ zaúpela. „To je krutý žart!“
„Pripadám vám ako človek so zmyslom pre humor?“
Žalúdok jej skrútilo ako na kolotoči. V stane bolo miesta poskromne. Cítila, že stojí za ňou, jeho veľké, odporne páchnuce telo ju tlačilo dnu do tmavej miestnosti.
Škodoradostne sa na nej popásal očami. Vedela to, ani sa nemusela obzrieť. Zrejme si myslí, že bude stačiť jediný pohľad na… na… Odrazu nenachádzala slová. Ešte v živote nevidela nič podobné. Keby to miesto nazvala špinavým potkaním brlohom, aj to by vyznelo priveľmi lichotivo.
Podlahu, pokiaľ ju bolo vôbec vidieť pod nánosmi špiny a bahna, tvorili nahrubo otesané dosky ledabolo nahádzané vedľa seba. Medzery medzi nimi ktosi upchal hrsťami lišajníka. Dosky poukladané na sebe po obvode miestnosti tvorili akúsi sienu vysokú približne jeden meter. Strechou bola žalostne spľasnutá celtovina, ktorej kraje tvorili zvyšnú časť stien a boli prichytené o doskovú stenu. Uprostred miestnosti trónila malá plechová škatuľa postavená na vratkých drevených polenách. Iba vďaka otlčenej rúre, čo z nej trčala a ústila cez dieru v celtovej streche von, sa Devon dovtípila, že ide o piecku.
Keďže v miestnosti neboli žiadne obloky, vzduch, ak sa tam vôbec nejaký nachádzal, smrdel horšie ako stojatá močovka. Doska položená na dvoch hrubých klátoch predstavovala stôl a ďalšie štyri kláty vyrezané do tvaru stoličky sa povaľovali po zemi. Na jednej z tyčí, o ktorú bola prichytená celtovina, boli zatlčené dva veľké háky.
V tej chvíli si spomenula na dva kufre plné šiat, čo si nabalila. Pohľadom znova zablúdila k hrdzavým hákom a z hrude sa jej vydral žalostný vzdych. Namiesto skrine bude mať hrdzavý klinec.
Bolo to tisíckrát horšie, než si predstavovala. Jej oči pátrali po niečom, čo by ju potešilo a vyvolalo aspoň slabý záblesk nádeje. Predsa tu musí byť čosi povzbudzujúce. Podarilo sa jej vykúzliť kyslastý úsmev. Možno keby…
Vtom pozrela do ľavého kúta a zostala stáť ako soľný stĺp. Všetky jej nádeje sa okamžite vyparili. Od prekvapenia zabudla zatvoriť ústa. Vykĺzlo jej z nich takmer nečujné „nie“. „To predsa nemôže byť…“
„Ale áno,“ zlomyseľné sa zaškeril Kameňák, „to je posteľ.“
Zhrozene naňho vyvalila oči. V kúte stála iba jedna posteľ, zhlobená z neotesaných dosák a uprostred predelená na dve polovice.
Jedna posteľ pre oboch.
Mala čo robiť, aby zvládla jeho víťazoslávny pohľad. „Chcete mi tým naznačiť, že keby som bola chlap, tak by som tam spala? S vami?“
Kameňák sa naširoko usmial. „Presne tak. Všetci zlatokopi tak spia. Je im teplejšie.“ Obrátil sa k ostatným, čo stáli vonku. „Dlháň, dones slečne veci. Vracia sa domov.“
Jeho hlas Devon pripomenul svišťanie trestajúcej trstenice. Krv jej vzkypela od zlosti. „Ani sa nehnite, Dlháň,“ skríkla. „A vám radím,“ zasyčala na MacKennu, „aby ste pribrzdili.“
„Ja vám chcem len pomôcť.“
„Od vás už nechcem nič!“ obrýkla sa naňho. „Vy ste mi už pomohli dostať sa sem. Vďaka vám som sa ocitla v tomto potkanom brlohu s perspektívou, že tu možno za tých pár mesiacov zmrznem na cencúľ. Takže sa s tou vašou pomocou môžete ísť akurát tak vypchať.“
„To sa vám určite nepodarí.“
„Čo sa mi nepodarí?“
„Zmrznúť na cencúľ v mojom stane.“
„V našom stane,“ opravila ho zachmúrene.
„V mojom stane.“
Znova vytiahla list a zašibrinkovala mu ním pred nosom. „Ten stan je náš. Ibaže by ste sa chystali postaviť ešte jeden špeciálne pre mňa.“
„Prestaňte už mávať tým listom, akoby to bol dajaký prezidentský dekrét. Áno, písal som ho ja. Obaja to vieme.“
Devon roztvorila papier a začala nahlas čítať: ‚Ako som uviedol v inzeráte, hneď po príchode sa stanete mojím rovnoprávnym partnerom v obchode. Vaša práca bude celodenná počas približne ôsmich mesiacov v roku, pričom máte nárok na ubytovanie a stravu.“
Vzápätí zašpinený list papiera znova precízne poskladala, vložila do taštičky a zadívala sa mu do očí.
Zdalo sa, že Kameňák čochvíľa vybuchne ako sud pušného prachu. „Pani…“
Devon si drobným ukazovákom ďobla do hrude a bojovne vystrčila bradu. „Pán MacKenna, mňa nenastrašíte ani hromovým hlasom, ani výhražným pohľadom a už tobôž nie tým, že Vyzeráte ako obrovský medveď. To sa vám len tak ľahko nepodarí. A teraz mi odpovedzte: Je toto náš stan, alebo mi postavíte nový?“
„Nemôžem vám postaviť stan.“
Na čele jej naskočili vrásky. „A prečo nie? Pripadá mi to ako najlepšie riešenie.“
„Nemám ďalšiu piecku. Na Yukone je iba to, čo sem chlapi dovlečú na chrbtoch.“ Opovržlivo si ju premeral. „A silno pochybujem, že by ste si do svojej úžasnej batožiny čírou náhodou pribalili takú užitočnú vec, akou je piecka.“
„Priniesla som si všetko, čo ste mi napísali,“ odvrkla. ‚A piecka v zozname nebola.“
„Chlap by sa bez nej zaobišiel. Ani vo sne by som si nepomyslel, že sa mi na inzerát ozve nejaká bláznivá ženská.“
Devon cítila, ako ju odrazu opustili sily. V tej chvíli ju gniavila ťarcha každého z jej dvadsiatich deviatich rokov. Prešla pol sveta len preto, aby žila v potkanmi zamorenom brlohu so zapáchajúcim, odporným hromotĺkom. „Ja hlupaňa, to som si teda navarila,“ zamrmlala si popod nos.
„Netrápte sa, pani,“ ozval sa bodro Kameňák, „my vás už nejako dopravíme domov.“
„Domov?“ odvetila smutne. „Keby som mala domov, určite by som tu nestála po členky v blate.“
„Určite máte domov. Každý ho predsa má.“
Pozrela mu do očí. „Aj vy?“
Rozpačito pokrčil plecami. „Toto tu.“
„Tým by som sa veľmi nechválila.“
„Vy možno nie, ale ja áno.“
„Pravda. Je to určite viac než…“ Vtom sa zarazila. Takmer už dodala než to, čo mám ja v St. Louis‘, a vôbec by neklamala. Farma, na ktorej vyrástla, teraz patrila Colleen a jej manželovi. Na St. Louis mala iba zlé spomienky, a keby sa vrátila, musela by priznať svoju porážku a zvyšok života by strávila ako stará dievka.
Nie. Bojovne sa vystrela. Síce to nie je bohviečo, ale aspoň vlastní polovicu obchodnej stanice. A hoci to tu momentálne vyzerá ako po výbuchu, dá sa to zmeniť. Keď sa do toho správne obuje, bol by v tom čert, aby MacKennov obchod nebol zakrátko ten najlepší v celom Yukone. „Tento domov bol váš,“ odvrkla rozhodným tónom, „od dnes je náš. Strávim tu zimu.“
„V takom prípade sa odsťahujem ja.“
Tvár sa jej rozžiarila. „Skvelý nápad.“
Kameňák si znechutene odfrkol. „Ako to, že takáto hlupaňa ešte dýcha? Nemôžete tu bývať sama, bolo by to nebezpečné. Tunajší chlapi nevideli poriadnu ženskú už celé roky. A ani jeden z nich sa vás nebude pýtať, či na to máte chuť, alebo nie.“
Devon si nervózne hrýzla dolnú peru. Táto záležitosť akosi unikla jej pozornosti. „V takom prípade musíte zostať.“
„Uhm. Ale vy ste tá, ktorá…“
„Zostáva.“ Vystrčila hlavu zo stanu a skríkla: „Dlháň, mohli by ste mi priniesť batožinu?“
„Jasné, madam!“ zahlaholil a už ho nebolo.
Kameňák ju schmatol za zápästie a vtiahol späť do stanu. „Čo to stvárate?“
Usmiala sa naňho a odvetila: „Dáma musí mať svoje veci poruke.“
„Dámy,“ Kameňák to slovo opovržlivo vypľul z úst, „dámy na Yukone nežijú.“
„Od dnešného dňa áno, pán MacKenna.“
 
Kapitola 3
 
Kameňák sa zvrtol a zamieril k dverám. Devon ho neveriacky sledovala. To si jednoducho odíde a nechá ju len tak? Vrhla sa s krikom za ním: „Pán MacKenna, vráťte sa. Ešte sme tu neskončili.“
Prestrčil sa cez úzke dvere a vykročil na blatistý chodník. Ani na okamih nezaváhal, ani sa neobzrel späť. Fučal ako nazlostený býk a kráčal ďalej, iba čo trocha prikrčil mocné plecia pred dorážajúcim dažďom a tvár si zaboril do goliera krátkeho prešívaného kabáta.
Roztrasená Devon zastala vo dverách a znechutene sa dívali na odpornú, rozbahnenú, močaristú cestu. Bože, ako sa jej nechcelo znova stúpiť do tej brečky.
„Počuli ste ma?“ skríkla znova.
Kameňák kráčal ďalej.
„Dočerta aj s chlapom!“ uľavila si potichu, keď ho zbadala, ako zúrivo odhrnul celtu a zmizol v obchode. Zvrtla sa, zahmlila za sebou dvere a ocitla sa vo svojom novom „domove“. Hrdzavé pánty na dverách príšerne zaškrípali a tesne nad hlavou sa jej pohojdávala šnúra na bielizeň. Na jednom z klincov viseli za šnúrky zviazané zablatené pracovné baganče a na dlážke sa povaľovali špinavé, mokré vlnené ponožky.
Keďže zavrela dvere, príšerný smrad sa zdvojnásobil. Miesili sa tu aróma mokrej vlny so zápachom neumytých nôh a štipľavým potom. Dvíhal sa jej z toho všetkého žalúdok. Odgrgla si, spôsobne si zakryjúc ústa rukou, a rozbehla sa k dverám. Roztvorila ich dokorán a nedočkavo vdýchla čistý vzduch prevoňaný dažďom.
„Preboha,“ zastenala medzi dvoma nádychmi. Nezvládnem to. Nie som dosť silná…
Ale zvládneš, neboj sa. Pozviechala sa a opakom dlane si vytrela slzy z očí. Musí to vydržať.
Rukou si prešla po zvlhnutých, od blata ušpinených vlasoch a vystrčila bradu. V očiach sa prebleslo odhodlanie. Je najvyšší čas, aby sa pustila do práce. So zúfalým úškľabkom vnorila nohu do bahna a brodiac sa v ňom po členky, zamierila do obchodu.
 
Kameňáka tlačil žalúdok, akoby v ňom mal tehlu. „Prestaňte na mňa zízať!“
Midas ako prvý tresol päsťou do chladnej piecky, až s rachotom poskočila. „Dočerta, Kameňák, tak už niečo povedz.“
„A čo?“ zavrčal. „Všetci predsa vieme, že nemá kam odísť.“
To už Midas nevydržal a vyskočil na rovné nohy. „Stavím sa, dočerta, že má a že jej tam bude lepšie!“
„Prestaň, Midas,“ chlácholil ho Dlháň, „veď to nie je žiadna príšera. Nemôžeš ju len tak mírnixdírnix odpísať…“
„Vraj nie je príšera! Chlapče, to je smrtka v dlhej sukni. A ty,“ skríkol na Kameňáka, „by si ju mal nenávidieť najväčšmi. Tá ženská bude toľko tárať, že to nevydržíš a čo nevidieť otrčíš kopytá.“
Kameňák zmraštil huňaté obočie. Ten starý ožran má tentoraz pravdu. Tá ryšavá mudrlantka strávila sotva desať minút v jeho stane a zatvorila ústa iba vtedy, keď sa išla nadýchnuť. Musí vymyslieť, ako sa jej zbaví. A čo najrýchlejšie.
„Tak dobre, poďme na to, chlapi,“ ozval sa Kameňák a uprel oči na Midasa. „Povedzme si rovno. Na to, aby sme ju odtiaľto vyšupovali, potrebujeme dvesto doláčov. Koľko máte prachov?“
Dlháň vytiahol malý jelenicový miešok a poťažkal v ňom zlatý prach. „Najviac ak desať doláčov.“
Medveď skusmo potľapkal hrču vo vrecku na košeli a pokrútil hlavou. „Ešte menej.“
Midas si založil chudé, šľachovité ruky na hrudi. „Tak princezná nepôjde domov po vode. Loď by aj tak nedorazila do St. Michael, než udrú prvé mrazy. Ale ak ju tu necháme prezimovať, všetci tunajší chlapi sa s nami rozkmotria.“
Medveď si do medzierky medzi prednými zubami zastokol špáradlo. „Midas má výnimočne pravdu, Cornelius.“
Kameňák si podoprel bradu drapľavou dlaňou a zhlboka si vzdychol. „Ja viem, doriti.“
Midas kopol do piecky. V stíchnutom stane to riadne zarachotilo. „Dočerta, Kameňák! Nerob zo seba vola. Tá urodzená trasorítka má predsa nohy a vie chodiť.“
Medveď sa nahol dozadu a vypľul špáradlo. „No nie,“ rozrehotal sa. „Stavím sa, že to malé, tenké chúďa vydrží sotva desať minút. Krucinál, nech ju niekto cestou do Chilkootu zastrelí.“
Midas si hlučne odpľul. „Podľa mňa Kameňákovi aj tak nič iné nezostáva. To je jediná možnosť. Tá ženská je horšia ako týfus. Čím skôr sa jej zbavíme, tým lepšie. Lebo sa nám tu udomácni a nebodaj rozmnoží. A nakazí nám Indiánky tou svojou bezočivosťou.“
„Ja ju teda určite nezastrelím,“ zavrčal Kameňák.
„Aspoňže vieme, čo môžeme od teba čakať,“ dobromyseľne prehodil Medveď.
Kameňák stisol pery. „Všetko sa ešte uvidí.“
„Určite ti teraz pajcuje pelech naružovo,“ zamrmlal Midas.
Medveď sa uškrnul. „Niečo ti poviem,“ nadýchol sa. „Ja by som ju zobral do Circle City. Nech tam prezimuje a na jar ide prvou loďou domov. Zajtra s ňou môžem vyraziť.“
„Johoho!“
„Len to tu od radosti nezvaľ, Midas,“ rýchlo dodal Medveď. „Vezmem ju, ale pod podmienkou, že bude sama chcieť. Nezniesol by som, keby mi celou cestou vyvádzala ako zmyslov zbavená.“
„Určite nepôjde,“ zapojil sa do debaty Dlháň.
Medveď pokrčil plecami. „Aj ja to tak vidím.“
„Ale pôjde a ako rada,“ zaškrekotal Midas. „Stačí, keď ju niektorý z nás trocha omacia. Taká panička ako ona sa hneď naľaká a poďho kadeľahšie.“
Vtom sa Medveď naklonil ponad piecku a schmatol Midasa za golier. „Nech ťa ani nenapadne niečo vyviesť tej malej,“ zavrčal.
Midas ako vždy, keď zacítil, že by mohol zopár utŕžiť, okamžite sa stiahol. „To-to ja len tak. Ale neboj sa, ne-nechám ju na pokoji,“ vyjachtal.
Medveď uvoľnil zovretie, načiahol sa za pokrčeným plsteným klobúkom a oprášil ho. Potom si ho nasadil na prešedivenú hrivu a vstal. „Tak, chlapi, idem. Ale než odídem, stavme sa. Dávam do pľacu doláč na paniu.“
„Dobre, stávku prijímam,“ pošúchal si ruky Midas. „Doláč na to, že zajtra odíde.“
„Aj ja stavím jeden na…“ Dlháňovi náhle preskočil mutujúci hlas. Začervenal sa a stíchol.
„Z toho si nič nerob, chlapče,“ upokojil ho Kameňák. „To je celkom normálne.“
Dlháň ho obdaril vďačným úsmevom a povedal: „Mne sa tiež zdá, že zostane.“
Kameňákova drsná tvár sa ešte väčšmi zamračila. Pri predstave, že strávi zimu zavretý v dvojmiestnom stane so ženskou, ktorá nezavrie ústa, mu tuhla krv v žilách. „Ešte si tú stávku premysli, mladý,“ podpichol Dlháňa.
„Premýšľajte si, koľko len chcete, Dlháň. Dáma sa rozhodla, že zostáva.“
Pri zvuku jej hlasu Kameňáka myklo. Stála pri vchode, špinavé ruky zopnuté, klobúk čudne posunutý do čela zafŕkaného od bahna. Ako to, dočerta, robí, že vyzerá taká upravená, hoci je celá zablatená?
Usmieva sa ako spokojne pradúca mačka. Alebo začula, že chlapi na ňu uzavierajú stávky a chce sa pridať aj ona, pomyslel si rozzúrene.
Doriti! Ako dlho tam už stojí? Má sa na čo tešiť. Ak začula tie stávky, určite jej zalichotili a on ju nedostane zo stanu ani troma pármi volov.
Skúmavo na ňu fľochol. „Ako dlho ste sa schovávali za tou celtou?“
Bezočivo si odfrkla. „Ja nemám dôvod schovávať sa.“
„Tak ako dlho ste stáli za tou celtou?“
„Hodnú chvíľu.“
„Koľko je podľa vás hodná chvíľa?“
Pokrčila plecami. „Viac než okamih a menej než večnosť. Nemerala som to.“
„Madam…“ V tom slove zaznel výhražný tón.
Devon si to nevšímala. „Nemám z vás strach, pán MacKenna. Ani toľko, čo by sa za necht vošlo. A teraz mi povedzte,“ pokračovala bodro, „kde nájdem nejaké čistiace prostriedky. Je najvyšší čas, aby som začala.“
Ticho v stane sa dalo krájať. Devon, hoci jej drkotali zuby, zdvihla bradu ešte vyššie. Prešla okolo svojho strach naháňajúceho spoločníka a zamierila k pestrej znôške kadejakých vecí nahádzaných bez ladu a skladu na policiach. Kopy zaprášených vysokých topánok sa povaľovali hneď vedľa vriec s múkou, čo sa vŕšili pri zlatokopeckých premývacích panviciach a konzervách s Campbellovou hrachovou polievkou.
Neodpustila si zhrozenú grimasu. Zorganizovať tento neporiadok jej dá zabrať väčšmi, než si myslela. Polievka predsa patrí tamto, vedľa…
„Vypadnite!“ vyštekol jej Kameňák za chrbtom a prerušil jej Úvahy.
Obzrela sa a uprela pokojný pohľad na svojho spoločníka. „Najprv musím nájsť veci, čo potrebujem.“
„Potrebujete akurát loď, čo vás zavezie domov.“
„Nerobím si ilúzie, že viete, o čom hovorím, ale potrebujem mydlo, vodu a vedro.“
Rozzúrený Kameňák k nej podišiel a zreval: „Máte desať sekúnd na to, aby ste vypadli z môjho obchodu.“
„Aha!“ spľasla ruky. „Tu je mydlo, hneď vedľa krompáčov. Že som sa tam hneď nepozrela.“ Pevne zovrela čistiace prostriedky v náručí a zamierila s hrdo zdvihnutou hlavou von zo stanu.
Keď prechádzala okolo Kameňáka, schmatol ju za zápästie a pritiahol k sebe. Odrazu sa ocitla v jeho náručí, s bradou zapichnutou v jeho košeli. Do nosa jej udrel pach spáleného dreva.
Sklonil hlavu a zúrivo jej zasipel do ucha: „Na večeru prídem o ôsmej. Najlepšie urobíte, keď zatvoríte ústa a budete len počúvať.“
Pocítila na krku jeho horúci dych, čo jej vyvolalo v žalúdku príjemné chvenie. Chvíľu jej trvalo, kým si uvedomila, že ju vlastne ohrozil.
„Tak ja si mám zatvoriť ústa!“ vyhŕkla a vytrhla sa mu z náručia. „Pre vašu neschopnosť, Kameňák, sme sa dostali do tejto ošemetnej situácie. Takže odteraz budete počúvať vy mňa.“
Na čele mu nabehli zlovestné žily. „To teda nie.“
Opovržlivým pohľadom prešla po chaoticky rozhádzanom tovare. „Polovica tohto svinčíka je moja. Som vaša spoločníčka a do jari tu budem mať hlavné slovo ja, to vám garantujem.“
„Ani náhodou.“
Pokračovala a tvárila sa, že jeho slová nepočula. „S príchodom jari si zoberiem svoj zárobok a opustím tento vred na úbohej tvári Zeme. Ale dovtedy sme my dvaja rovnocennými spoločníkmi.“
„Obávam sa, že to dlho nevydržíte, madam.“
Jej pohľad sa zmenil na kus ľadu. „Na to by som sa nespoliehala, Kameňák. Viem sa zabezpečiť tak, aby som prežila.“ Ešte tuhšie zovrela vzácne veci na čistenie a vyšla zo stanu.
Len čo bola vonku, Dlháň sa obrátil na Kameňáka. „Ako to myslela s tým vredom?“
Nespúšťajúc oči z povievajúcich cípov celtoviny na vchode, odvetil: „Ten vred je ona.“
 
Kameňák ubehol na vreckové hodinky. Bolo presne osem hodín. Ďalej to už nemôže odkladať. Všetci chlapi dávno odišli. Je načase zatvoriť stanicu a ísť domov.
Domov. Pri tej myšlienke zjavne znervóznel. Ešte včera sa cítil vo svojom stane doma, ale čo bude dnes?
Odhrnul celtu na vchode a pozrel von.
V tábore bolo ticho – presne tak to mal rád. Dážď sa zmenil na striebristú hmlu, čo obalila sivomodré ihličie smrekov drobnými kryštálikmi. Mláky sa v blatistej brečke vynímali ako biele jazierka. Na oblohe sa prelínala jantárová farba s tmavomodrou, čo ešte ozvláštňovalo atmosféru jesenného yukonského podvečera.
Zo skúseností vedel, že zajtrajšie svitanie bude úžasné, ako stvorené na fotografovanie. Pevne zviazal cípy celtoviny na vchode a vopchal si ruky do vrecák. Za normálnych okolností by si už chystal veci na fotografovanie a namiesto toho sa tu skrýva ako sopľavý žiačik, ktorý sa bojí ísť domov.
„Dočerta,“ zamrmlal. „Ja hlupák. Veď som nervóznejší než ten sopliak Dlháň.“
Pošúchal si spotené dlane o menčestrové nohavice. Po prvý raz, čo vyšiel z väzenia, ľutoval, že nepije. Riadny hit dobrej škótskej by sa teraz zišiel ako soľ.
Počkať, zarazil sa. Prečo je, dofrasa, taký nervózny? Nech sa bojí ona. Aj tak bude musieť čo najskôr odísť, hoci len Boh vie ako. Zatiaľ síce nemá ani potuchy, ako to urobí. No určite vymyslí čosi také, že odtiaľto vystrelí ako splašený zajac.
Jasné, ona má dôvod byť nervózna. Najneskôr zajtra večer už bude mať zbalených tých svojich sedem slivák a bude mieriť na sever…
Sama si je na vine, že sa tu ocitla. Veď je to iba obyčajná hlúpa ženská. Keby mala čo len štipku rozumu, nezliezla by z toho parníka ani za nič. Spokojne sa zaškeril, ešte hlbšie vsunul ruky do vrecák krátkeho prešívaného kabáta a zamieril domov. Všetko bude v najlepšom poriadku. Zajtra o takomto čase bude už tá malá bezočivá čarodejnica na polceste do Fortymile.
A on sa jej zbaví raz a navždy.
Hodnú chvíľu prešľapoval pred dverami stanu a presviedčal sám seba, že taká ženská predsa naňho nemá. Hoci musel priznať, že občas sa jej podarilo dostať chlapa do úzkych.
Odrazu sa roztvorili dvere a stála v nich ona. Vyumývaná, vlasy upravené, na lícach jemný rumenec. Kameňák od prekvapenia otvoril ústa. Vyzerala akási… mladšia.
Odrazu sa cítil previnilo. Takáto žena by určite nezvládla tunajšie cesty.
„Pán MacKenna?“
Jej hlas ho vytrhol zo zadumania. Napokon on nie je na vine, že je žena. Zatvoril ústa tak náhlivo, až bolo počuť, ako mu klapli zuby, a prižmúril oči. „Koľko vody ste vypančovali na umývanie?“ zrúkol na ňu. „Dúfam, že ešte niečo zostalo na pitie, lebo vás pošlem po novú.“
Jeho slová ju natoľko vystrašili, že celkom zabudla, čo mu chcela povedať. Surovo sa pretlačil popri nej cez dvere a vrútil sa do stanu. No vzápätí sa zarazil. „Čo to…“ Zvrtol sa a zúrivo si ju premeral. „Veď je tu smrad ako v nejakej poondiatej nemocnici,“ vyhŕkol.
Devon vydržala jeho vražedný pohľad, ani okom nemihla. „Lepšia nemocnica než chliev.“
„Čo sa staráte…“
Podišla k nemu. „Pán MacKenna, prestaňme sa naťahovať. Uvarila som dobrú večeru a nechcem, aby vychladla. Navrhujem prímerie. Možno s plným žalúdkom dôjdeme ľahšie k nejakému kompromisu.“
Zhlboka sa nadýchol, držiac sa zo všetkých síl, aby nevybuchol, lebo si spomenul, že má pred sebou dôležitý cieľ. Aj za ten krátky čas už pochopil, že nemá zmysel ju dráždiť, lebo sa ešte väčšmi zatne. Už aj tak sa správala ako tvrdohlavá mulica. „Okej,“ zamrmlal, ba dokonca zniesol, keď mu pomáhala z kabáta. „Čo to tu tak cítiť?“
Tvár sa jej bolestne skrivila. „Večeru.“
„Aha.“ Díval sa, ako uhladila záhyby na jeho kabáte a zavesila ho na spodný hák. Znechutene si odfrkol. Zajtra mu ho nebodaj bude chcieť vyžehliť.
„Nech sa páči, sadnite si,“ ponúkla ho, mávnuc rukou k stolu, na ktorom sa skvel jasnočervený obrus a dve servítky. „Kristepane,“ zaručal.
„Čo ste vraveli, pán MacKenna?“
„Volajte ma Kameňák. A nevravel som nič.“ Zviezol sa na jeden z klátov a prisunul sa bližšie k stolu.
Devon sa zatiaľ vrtela okolo sporáka, dvíhala pokrievky, miešala, ochutnávala, podchvíľou otvárala a zatvárala rúru. Kameňákovi stačil už tento pohľad, aby sa mu zakrútila hlava.
„Takže, pán… uhm… Kameňák, ako dlho ste už v Yukone?“ Jej hlas znel akosi čudne, akoby nervózne. „Všetko tu je také pusté a smutné. Možno ste naozaj človek, ktorý čosi také potrebuje. Pokiaľ ide o mňa, ja som…“
Ten príval slov mu narobil v hlave riadny zmätok. Štebotala ako lastovička, až ho z toho rozbolela hlava.
„Koľko máte rokov?“ skočil jej do reči vo chvíli, keď prestala, aby sa nadýchla.
Pokrievka dopadla na hrniec s hlasným rachotom, keď naňho celá zrumenená vyvalila oči. „Prepáčte, nečakala som, že… chcem povedať, muži väčšinou nekladú takéto otázky. Mám dvadsaťdeväť rokov.“
Hodnú chvíľu si ju premeriaval. Nevyzerala najhoršie, chudá, trocha pehavá. Určite by sa našli húfy chlapov, čo by sa s ňou bez váhania oženili. „Nezdá sa vám, že ste trocha stará na to, aby ste sa túlali po svete? Prečo sa neusadíte a nezaložíte si rodinu?“
Ruky sa jej viditeľne triasli, keď mu nakladala žufankou jedlo na kobaltovomodrý plechový tanier. „Nie som stará. A nemám záujem preberať s vami svoje súkromné záležitosti.“
Priam s matematickou presnosťou položila taniere na stôl. Potom si uhladila vlasy, sukňu, ba aj líca, sadla si za stôl ako nejaká princezná a zobrala do ruky vidličku.
Kameňák zízal do taniera, čo pred neho postavila. Všetko bolo na svojom mieste ako ručičky na hodinkách – losie mäso na dvanástke, maslo, cibuľa na štvorke a placka na sedmičke.
Voňalo to tak dobre, že sa mu už zbiehali sliny. Od raňajok nemal nič v ústach a toto bolo to najúžasnejšie jedlo, aké kedy videl. Oprel sa lakťami o stôl a rukami objal tanier, akoby sa bál, že mu ho niekto zoberie. Robil to celkom podvedome, zostalo mu to ešte z väzenských čias, kde si každý chránil jedlo zo všetkých síl. Špinavými rukami si naložil na kus placky cibuľu, mäso, zakrútil a hodil do úst. Nahlas mľaskavo prežúvajúc, fľochol na opačný koniec stola.
Devon naňho zízala s otvorenými ústami.
Zarazil sa, prestal prežúvať. „Čo sa deje?“ No vzápätí skĺzol pohľadom na úhľadne rozložené jedlo na jej tanieri. „Nič,“ odvetila náhlivo a odrezala si malý kúsok mäsa.
„Fajn,“ odvetil a hodil si do úst ďalší kus placky. Sklonil hlavu nad tanier, no spod hustého obočia ju ďalej pozoroval.
Odrazu neveriacky pokrútil hlavou. Tá ženská sa aj napcháva podľa smeru hodinových ručičiek. Postupne si kládla do úst jedlo v poradí, ako bolo uložené na tanieri. Znechutene privrel oči a venoval sa vlastnému tanieru.
„Tak ako vám chutí?“ spýtala sa zamatovým hlasom.
„Dobré,“ odvetil s plnými ústami, keď si do nich napchal posledný kus placky. Nahlas prehltol, vylôchal pohár vody a so spokojným grgnutím sa rozvalil na stoličke.
V tej chvíli Devon tresla vidličku o tanier, až to v stíchnutom stane zacvendžalo.
Kameňák vstal a nalial si šálku kávy. „Tak a teraz, pani… chcem povedať Devon, musíme nejako vyriešiť náš problém.“ Keď očami blúdil po vyčistenom stane, všimol si, že stihla urobiť aj akúsi provizórnu poličku, kde mu naukladala knihy, čo sa dosiaľ váľali kadekde po kútoch.
Otrávene si vzdychol. Midas má pravdu. Zajtra mu premaľuje posteľ naružovo, a ak jej zvýši čas, ozdobí ju kvetinkami. Tá ženská je tu sotva šesť hodín a už mu obrátila naruby celú domácnosť. Zaodŕhal a spustil: „Obidvaja tu nemôžeme byť. To sa nedá.“
Devon si spôsobne utrela servítkou ústa, potom ju položila vedľa taniera a pozrela naňho. „A kam sa chcete odsťahovať?“
Kameňák zovrel hrnček s kávou tak silno, až mu zbeleli hánky. Tá babizňa je príšerná. „Ja? Nikam.“
„Ani ja.“
„Ale takto…“ Spomaľ, bratku, a premýšľaj. Premýšľanie sa mu bridilo, nebola to jeho parketa. Želal si z celého srdca schmatnúť tú vyziabnutú čarodejnicu a vyhodiť ju von zo stanu. Musel sa veľmi premáhať, aby nevybuchol. „Neviete si predstaviť, aká krutá je zima na Yukone. Je celkom bežné, že tu máme aj štyridsať pod nulou. Takú zimu ste v živote nezažili.“
Zamyslene si hrýzla spodnú peru. „Dajte mi dvesto dolárov a idem domov.“
„Dočerta, Devon, aj keby som ich mal, tak to nepomôže. Po vode sa domov nedostanete. Tento rok už určite nie.“
„Vari nechcete, aby som sa vybrala po vlastných?“
Zvalil sa na stoličku, čo stála bližšie pri nej. „Viete, v podstate to nie je až taký náročný výlet,“ klamal, nespúšťajúc z nej oči. „Všetci sme to už prešli. A Medveď sa podujal…“
„Nie.“ Vyskočila ako čertík zo škatuľky a začala odpratávať špinavé taniere do spoly plného lavóra. Hoci jej nevidel do tváre, vedel si predstaviť, aká je rozzúrená. Tá tichá, potláčaná zúrivosť z nej priam sálala.
„Devon…“ oslovil ju hlbokým, takmer milým hlasom.
Akoby ho nepočula, ďalej šmárala riad do lavóra. „Počujte, Kameňák, nikto ma neprinúti, aby som sa vybrala peši niekam do divočiny. Láskavo si to zapíšte za uši. Prišla som sem a zostanem tu do jari.“
Dofrasa! Otrávene sa zavrtel na stoličke a prstami si prečesával hustú bradu. Tá ženská to myslí vážne. Ona tu chce fakt zostať.
Predsa musí existovať nejaký spôsob, ako sa jej zbaviť. Vtom si spomenul na Midasove slová: „Stačí, keď ju niektorý z nás trocha omacia. Taká panička ako ona sa hneď naľaká a poďho kadeľahšie.“
Zamyslene ju pozoroval. Utiekla by, keby ju chcel pretiahnuť? Nasucho prehltol. Nemá na výber, musí to skúsiť.
Pomaly sa pozviechal a opatrne prešiel na druhý koniec miestnosti. Zastal jej rovno za chrbtom. Do nosa mu udrela svieža aróma dažďa. Voňala dobrotou, nie ako tie ostatné ženy, s ktorými sa muchlal doteraz. Bol zvyknutý, že z nich razila lacná pálenka a páchli tabakovým dymom. Díval sa jej na vlasy a predstavoval si, že tie dlhé kučeravé prstienky sú hladké a jemné ako kožušina z mladého vlka.
Prisal sa očami na nežný záhyb jej krku. Jej pokožka bola taká biela ako tanier krupicovej kaše poprášený škoricou. Položil jej ruku na plece, neveriacky vypliešťajúc oči na svoje roztrasené prsty. Ani netušil, kedy sa mu čosi podobné prihodilo.
Ako sa treba dotýkať ženy, za ktorú si chlap nezaplatil? Bude kričať? Bude sa brániť? Plakať?
Nech robí, čo chce, pomyslel si, len nech odíde. Prešiel si jazykom po vysušených perách, a keď znova obdivoval jej mliečnobielu, jemnú pokožku, zahanbil sa, že nemá čisté ruky. No vzápätí sa jej dotkol, pripravený na zúrivý odpor.
 
Kapitola 4
 
Objal jej drobné plecia a jemne ich stisol. Viditeľne sa mykla, no jediné, čo začul, bol hlboký nádych. Cítil, ako sa jej telo zachvelo, no vzápätí bola znova v strehu, čo bude nasledovať.
Rukami ju pomaly hladkal po seržovom kabáte, až sa jej dotkol zamatovej pokožky na krku. Dych sa jej zrýchlil, sipľavo nasávala vzduch ako štvaná zver. Hladkal ju pomaly, hoci mal čo robiť, aby sa ovládol. Neustále si opakoval, že ju chce iba znervózniť, nie na smrť vystrašiť.
Špinavými prstami prešiel po kúsku naškrobenej čipky lemujúcej bavlnený golierik blúzky a vkĺzol podeň, takže zacítil výstupok kľúčnej kosti a tepnu pulzujúcu v rýchlom pravidelnom rytme. Keď jej telom prebehla triaška, sebavedome sa usmial. Jeho plán účinkuje. Ani sa nenazdá a tá maličká schmatne sukne do hrsti a rozbehne sa domov.
„Č-čo to robíte?“ Hlas jej znel nervózne a podráždene.
Neprestával jej hladkať krk a čoraz väčšmi sa k nej pritískal. Hladkou, obnosenou flanelovou košeľou sa jej prilepil na modro-bielu pásikavú blúzku. Druhou rukou jej po jednej povyťahoval drobné vlásenky z účesu.
„Len pokojne,“ zašepkal jej do ucha, no jeho samého prekvapil napätý, škrípavý tón, akým jej to povedal. V tej chvíli jej na chrbát dopadli v mäkkých vlnách nádherné ryšavkasté kučery. Jej jedinou odpoveďou bol tichý, zúfalý ston.
Či chcel, alebo nie, musel obdivovať ich lesk. Zdalo sa mu, akoby v nich žiarili stovky červenkastých a zlatých ohníčkov. Odrazu sa ho zmocnil akýsi čudný, neznámy pocit. Aspoň na okamih veľmi chcel zaboriť tvár do jej vlasov, aby pocítil ich nežnú mäkkosť.
No vzápätí precitol. Musí mať stále na pamäti cieľ, ktorý sleduje. Čo tam po tom, že má pekné vlasy. Takú hebkú kožušinu má aj červená líška. To sa mu len trocha zakrútila hlava, lebo už dlho nemal ženu.
Dôležité je, aby sa držal plánu. Naklonil sa k nej a vtom mu udrel do nosa ženský pach jej tela. Voňala celkom inak… veľmi príjemne. Voňala dažďom, letným vzduchom a doma vyrobeným mydlom. Pobozkal ju na ušný lalôčik.
Znova ju striaslo, pocítil to na končekoch zhrubnutých prstov. Nevedel sa nabažiť tej vône. Obrátil ju tvárou k sebe a zovrel v náručí.
Zaryto odmietala pozrieť sa mu do očí. Dívala sa rovno pred seba a veľké, vyplašené oči nie a nie odtrhnúť od gombíkov na jeho košeli. Hoci mala pery tuho stisnuté, aj tak sa jej triasli.
Cez otvorený golier na hrudi cítil jej horúci dych, čo mu prenikal cez prešedivené chlpy na hrudi až na kožu. „Devon…“ Jej meno mu vykĺzlo z úst celkom mimovoľne.
Ani vtedy naňho nepozrela. Iba si malým ružovým jazykom oblizla pery a zanechala na nich blýskavú, vlhkú stopu.
Žalúdok mal ako kameň. Dych sa mu zrýchlil a ešte tesnejšie si ju privinul k sebe. Dočerta! Správa sa ako neskúsený sopliak, a nie ako chlap tesne pred štyridsiatkou, ktorý vyrástol v jednom z najúbohejších bordelov v New Orleanse. V ústach mal sucho a ruky sa mu triasli.
Musí sa okamžite pozviechať, nech má situáciu pod kontrolou.
Zobral jej tvár do dlaní. Zaboril ruky do vlasov a obrátil jej tvár k sebe. Tmavá, drsná koža na rukách sa ostro odrážala od mliečnobieleho odtieňa jej pokožky. Pripadal si vedľa nej až nechutne špinavý. Zahanbil sa.
Ich pohľady sa stretli. V jej hlbokých smaragdovozelených očiach zazrel záblesk utajovaného strachu. To len prehĺbilo jeho pocit hanby. Koľko si len prisahal, že už v živote neublíži inému človeku. A teraz tu stojí a chystá sa…
Nie, neublíži jej. Iba ju vystraší. Odíde, ani sa nedotkne jej tela. Vydal zo seba priam zvierací ston, sklonil sa k nej a prisal sa perami na jej ústa. Bozkával ju tak, ako ho naučili – surovo, bez štipky nehy alebo láskavosti.
Iba inštinkt – sila, o ktorej nikdy nezapochyboval – ho viedol k tomu, že ju bozkával čoraz nástojčivejšie. Rukami jej zvieral plecia, hladkal po chrbte, pritískal si jej telo k svojmu. Cez obnosené nohavice a sveter mu prenikala horúčosť jej pŕs a stehien až na kožu. Dýchala rýchlo a zadŕhavo, akoby bežala kamsi ďaleko.
Jeho sebakontrola, inokedy pevná ako žula, odmietla poslušnosť. Celý „plán“ sa zrútil ako domček z karát. Zvieral ju vášnivo v náručí a telom mu lomcovala triaška. Už ju bozkával omnoho nežnejšie, jazykom jej blúdil v ústach, ochutnával, skúšal, oblizoval. Kristepane, chutila tak úžasne, tak sladko…
Dal sa natoľko uniesť vášňou, že až dodatočne si uvedomil, čo sa vlastne stalo. Devon sa nechala od neho bozkávať!
Zúrivo zavrčal, zdvihol hlavu a odstrčil ju od seba. „Čo to tu vyvádzate?“
Prstami si hladkala červené škrabance, čo jej narobili okolo úst ostré štetiny jeho brady. S vďakou zobrala na vedomie, že hoci jeho osobné hygienické návyky zaveľa nestoja a sú len o čosi lepšie než má prasa domáce, zuby si predsa len čistí. „Za tento pokus máte u mňa červený bod, pán MacKenna,“ ozvala sa zadychčaným, chrapľavým hlasom. „Keby som bola na vašom mieste, ani ja by som si nenechala ujsť takú možnosť. Bohužiaľ, ani po tomto vašom pokuse sa nechystám na odchod. Už som povedala, že zostanem, a svoje rozhodnutia nikdy nemením.“
Opakom ruky si utrel zvlhnuté pery. „Ty suka,“ vyštekol.
„Možno,“ odsekla nazlostené. „Ale určite nie som kurva, pán MacKenna, a nabudúce, keď budete mať zasa chuť ma pobozkať, dávajte si veľký pozor na…“ Pohľadom skĺzla k jeho nohaviciam. „… na váš vercajg. Verte, že ženské koleno je pomerne nebezpečná zbraň.“
„Pani, ak je na svete jediná vec, ktorej nemáte šancu sa dotknúť, tak je to práve môj vercajg.“
Zamračene sa uškrnula. „No vidíte, predsa sa našlo čosi, za čo vám môžem byť vďačná.“
Z rozbitého plechového lampáša presvitalo zelenkavé oči ťahajúce svetlo, takže v stane pripomínajúcom kryptu vládla čudná, desivá atmosféra. V piecke prskali a syčali polená, železný poklop klepotal pod náporom jasnooranžových plameňov.
Devon mala sto chutí skríknuť na plné hrdlo. Nervózne klopkala topánkou po doskovej podlahe a to bol široko-ďaleko jediný ľudský zvuk. To klopkanie jej znelo v ušiach ako ozvena. Už tri hodiny sedeli s Kameňákom pri stole, vzdialení od seba najviac jeden a pol metra, a za celý čas si nevymenili jediné slovo. Čo slovo, ani slabiku!
V duchu si priznala, že by s radosťou prijala aj obyčajné grgnutie. Za celých dvadsaťdeväť rokov nebola taká podráždená ako dnes. Ten chlap jej neuveriteľne liezol na nervy. Odjakživa neznášala nepriateľské ticho. Pripomínalo jej otca.
Ako dieťa nemala šancu ovplyvniť svoj život. Ale teraz je dospelá a všetko sa zmenilo – sama si určila pravidlá, ktorými sa v živote riadi. Pre dobro ich oboch odmieta žiť desať mesiacov v takejto napätej atmosfére. Celé detstvo chodila po špičkách okolo nevrlého otca a znášala jeho popudlivú náladovosť a urazené mlčanie. Práve preto, že to pozná, chce sa tomu vyhnúť.
Rozhodla sa, že nechá podpätok na topánke oddychovať. Vystrela plecia, zdvihla hlavu a uprela spýtavý pohľad na svojho spoločníka. „Vy neznášate, keď sa ľudia rozprávajú?“
Ani sa nenamáhal zdvihnúť oči od knihy.
Vstala a začala sa prechádzať po miestnosti. Mala čo robiť, aby nezopäla ruky. Možno zaberie priateľskejší tón. „Čo keby sme si zahrali karty? Trebárs whist?“
Ticho.
Nevzdávala sa. „Nemáte chuť na šálku čaju?“
Akoby hádzala hrach na stenu. Veľmi sa musela premáhať, aby nevybuchla. Nesmie sa dať vyprovokovať. Pokúsila sa vyčariť na tvári čosi, čo by sa ponášalo na úsmev, a poznamenala: „Čítate Ostrov pokladov? Priznávam, že by som nečakala, že… muž ako vy bude.
Odrazu sa strhol a hlasno knihu zaklapol. „Držte zobák.“
Devon sa víťazoslávne usmiala. Síce to nie je bohviečo, ale stále lepšie než to príšerné ticho. „Nemám dôvod.“
Znova otvoril knihu a uprel oči na zvlhnuté strany. „Len si mňaukajte, koľko len chcete. Odteraz som hluchý ako peň.“
Ja ti dám mňaukanie! Zaťala drobné ruky v päsť, až jej zbeleli hánky. Nech si teda pripraví nervy ako špagáty, keď ho ohúri svojimi konverzačnými schopnosťami. Jeho! Toho veľkého, špinavého, odporného hromotĺka, ktorý…
Začala špekulovať, čo by naňho najlepšie zapôsobilo. Nemá význam, aby sa znížila na jeho neandertálsku úroveň. Milí, inteligentní ľudia sa vedia hádať civilizované, bez kriku, a o svojej inteligencii nepochybuje. „Sme ľudské bytosti, pán MacKenna, a tie medzi sebou komunikujú. Tým sa odlišujú od ostatných zvieracích druhov.“ Odmerane naňho fľochla a zatvárila sa povznesené. „Priznávam, že u niektorých z nás ten rozdiel nie je až taký jasný.“
Rukavicu hodila tak nenápadne, že Kameňákovi trvalo hodnú chvíľu, kým si uvedomil, že ho urazila. Keď mu to došlo, vyskočil zo stoličky a rozkričal sa: „Čo ste vy zač, dofrasa, že na mne stále hľadáte chyby? Som taký, aký som. A ak sa vám to nepáči, ťahajte kade ľahšie. Nikto vás sem nepozval.“
Devon sa mierne pousmiala, sotva badateľne vykrútila kútiky úst dohora. „Nemáte pravdu. Vy ste ma sem pozvali.“
Kameňák očervenel ani paprika. Na sluche mu pulzovala malá drobná žilka. „Prečo mi to musíte stále dokola pripomínať?“
Z hrude sa jej vydral slabý vzdych. To nie je bohvieaké víťazstvo, keď si ho doberá. Je to podobné, ako keď bábätku vezmete lízanku. Pocit víťazstva si môže dopriať vtedy, keď sa prestanú na seba jedovať. Musí ho nejako prinútiť, aby sa začal zaujímať aj o príjemné stránky života. V opačnom prípade… pri pomyslení na to, čo by sa stalo v opačnom prípade, sa až striasla.
„Pán MacKenna,“ začala mierumilovne, „čo keby sme sa pokúsili spolu dobre vychádzať? Inak nám hrozí, že prežijeme mimoriadne nepríjemnú zimu.“
Zlostne na ňu zavrčal. „Mne taká zima nehrozí.“
„Pán MacKenna, keď nad tým triezvo porozmýšľate, určite sa dohodneme na nejakom kompromise.“
„Ak dáte tej svojej klapačke oddych aspoň päť sekúnd, tak vám niečo poviem. Nemám záujem vychádzať s ľuďmi. Stránim sa ich, ako môžem. Jasné?“
Devon narátala do desať a začala odznova. „Pán MacKenna…
„Už som vám povedal, aby ste ma tak nevolali! Nie som anglický kráľ.“
„Som si istá, že pre všetkých Angličanov je to nepochybne veľká úľava,“ vykĺzlo jej mimovoľne z úst, skôr než stihla sama seba pribrzdiť.
„Tak a už stačilo!“ Šmaril knihu na provizórnu policu. Netrafil. Narazila do celtovej steny a so zvučným plesnutím pristála na dlážke. Vôbec sa nenamáhal pozrieť tým smerom, vstal a vyzliekol si košeľu.
Devon pocítila, ako sa jej kŕčovito napli všetky svaly v tele. Stála tam a s vyvalenými očami pozorovala, čo sa bude diať. „C-čo to vyvádzate?“
Rozopol si nohavice a nechal ich padnúť na zem. Ich oči sa stretli a ona si v tých jeho všimla škodoradostný záblesk. „Tancujem,“ odvetil a zohol sa, aby si rozšnuroval ťažké pracovné baganče. Odkopol ich do kúta, zvliekal si smradľavé ponožky a prevesil ich cez šnúru.
Devon len-len že duchaprítomne odskočila, inak jej hrozilo, že ju jedna z nich trafí rovno do tváre. Pozorovala ho s rukami silno pritisnutými na stehnách.
Zobliekol si tie najšpinavšie červené spodky, aké v živote videla. Keď sa poškrabal pod upotenou pazuchou a v rozkroku, stručne precedil pomedzi zuby: „Dobrú, pani,“ a zaliezol do postele.
Devon tam stála s otvorenými ústami ako soľný stĺp. Železnou logikou síce sama seba presvedčila, že nemá iné východisko, len sa celú zimu deliť o lôžko s týmto mužom. No ľahnúť si vedľa neho do postele už nebolo také jednoduché.
Nervózne vzala spodky aj nohavice a zavesila ich na šnúru. Pohodlne sa natiahol chrbtom k stene, podoprel si rukou hlavu a pozoroval ju. Jeho hrôzu naháňajúce oči farby odležaného koňaku pripomínali ligotavé mačacie lampáše.
„Prestaňte tu pobehovať,“ prikázal jej.
Devon nasucho prehltla, nespúšťajúc oči z postele. Rozstrapkaná tmavosivá deka sa na ňom vynímala ako špinavá snehová perina. Hoci si ňou zakryl polovicu tváre, vedela, že sa nad jej rozpakmi škodoradostne škerí. No ani jemu to nebolo až také smiešne. Oceľovochladný pohľad jeho očí to dokazoval. Predstavovala si jeho krivý úškľabok. Iný úsmev jeho pery asi nepoznajú.
Jeho pery. Náhle si spomenula, ako ju bozkával, ako boli jeho ústa spočiatku chladné a stuhnuté a ako potom znežneli a zmäkli. Preboha, hádam nemá v úmysle v tom pokračovať?
„Vy sa chystáte do postele v hentých šatách?“
Zháčila sa. „Džentlmen by sa v takejto situácii obrátil.“
Tentoraz si bola istá, že sa zasmial. „Čo nepoviete?“ zatiahol škodoradostne. „To by teda urobil riadnu hlúposť.“
Blúdila očami po stane a hľadala kút, kde by mala aspoň trocha súkromia. Neobjavila nič také, čo by ju ukrylo pred prenikavým zrakom toho mužského dravca. Znova nasucho prehltla.
„Zbytočne to budete odkladať. Buď sa vyzlečiete tu predo mnou, alebo vonku pred ostatnými.“
Strnulým krokom zamierila k lampášu a sfúkla ho. Aspoň niečo. Miestnosť sa ponorila do prítmia, z vecí sa stali neurčité tiene. Jeho telo vnímala ako kopce a priehlbiny v sivastej temnote. V ťaživom tichu sa ozýval jeho pravidelný dych.
„Kedy sa tu celkom zotmie?“ zamrmlala.
„V septembri,“ ozval sa z tmavého kúta výsmešný hlboký hlas.
Pozbierala posledné zvyšky odvahy, ktoré v sebe našla, pobiede sa dajako vymotala zo sukne a zobliekla si kabátik a blúzku. Potom vkĺzla do bielej nočnej košele a zvliekla si aj spodnú bielizeň.
Stála tam v dlhej čipkovej nočnej košeli a snažila sa v pološere nájsť svoj hák. Tápajúc rukami okolo seba, opatrne prešla okolo piecky a stola k stĺpiku. Starostlivo zakryla korzet a spodničku ostatným oblečením a celú hŕbu šiat si zavesila na voľný hák.
Nastal čas ísť do postele. Zhlboka, prerývane si vzdychla, vystrela sa a so vztýčenou hlavou zamierila k posteli. Kráčala pomaly, tiché cup kanie jej bosých nôh po drevenej dlážke upchatej lišajníkom sa ozývalo po miestnosti. S prehnanou opatrnosťou nadvihla prikrývku. Telom jej prebehla triaška pri pomyslení, že si musí ľahnúť do postele vedľa tohto muža. Tuho zažmúrila oči, preliezla cez nahrubo opracovanú drevenú bočnicu a vkĺzla pod prikrývku.
Takmer zamdlela. Nebesá, tu nie je nijaká plachta. Ani prikrývka v nej nevzbudzovala veľkú dôveru, bola ošúchaná a špinavá. Navyše smrdela. Hneď ráno musí ako prvé vybaliť svoju nádherne vyšívanú posteľnú bielizeň.
Ležala meravo, bez najmenšieho pohybu, s prikrývkou vytiahnutou až k brade. Počula, ako sa jej spoločník zavŕtal hlbšie do tenkého, odporne zapáchajúceho matraca. Netrvalo dlho a začula, ako statočne odfukuje.
Vtedy si aj ona uľahčené vydýchla. Zaspal. Nebezpečenstvo je zažehnané. Zopäla ruky a so zažmúrenými očami sa začala modliť. Otčenáš, ktorý si na nebesiach…
Vtom jej čosi prebehlo po lýtku. Zjačala z plných pľúc a vyskočila z postele.
Kameňák sa nadvihol. „Čo je zasa?“
S nemým výrazom hrôzy zízala na posteľ. „Sú tam… chrobáky,“ zašepkala. Fantázia jej pracovala na plné obrátky, lebo sa jej zdalo, akoby sa celá prikrývka hýbala.
Pane Bože, znesiem neporiadok, nepriateľské zaobchádzanie, špinu, ale nie šváby, kvílila v duchu.
„Dofrasa, a to je všetko? Ak tu vydržíte do budúceho týždňa, už si ich ani nevšimnete.“
Postávala pri posteli hodnú chvíľu, nespúšťajúc oči z prikrývky. V duchu si predstavovala svoje nádherné vyšívané vankúše a príjemne voňavú posteľ doma v St. Louis. Celkom ju premohla beznádej. Telo sa jej roztriaslo ako v horúčke.
„Neuvidíte ma plakať, tú radosť vám neurobím.“ Slová adresovala rozložitému chlapovi, čo sa rozvaľoval v posteli, akoby sa nič nedialo. „Ani neodídem, nech sa robí, čo chce.“
Odpoveďou jej bolo pravidelné odfukovanie. Načúvala jeho pokojnému dychu a pomaly sa aj jej zatvárali oči. Božemôj, to bol ale dlhý a vyčerpávajúci deň.
Pomaly, nanajvýš opatrne sa napokon uložila na chrbát na zatuchnutý, vytrasený matrac. Odtiahla sa čo naj ďalej od Kameňáka a prikryla sa špinavou, roztrhanou vlnenou prikrývkou až po bradu. Ležala vystretá ako poleno, bez jediného pohybu, neodvážila sa čo i len žmurknúť. Jediným znakom, že ešte žije, bola jej roztrasená dolná pera.
Pane Bože, prosím ťa, daj, nech sa ráno zobudím a toto všetko je len príšerný sen.
 
Devon vôbec nemala chuť otvoriť oči. Cítila sa strašne unavená. V ústach mala odpornú chuť, akoby celú noc prežúvala mazľavý syr s pieskom. Po prvý raz v živote si pred spaním neumyla zuby. Prečo vlastne?
Spomienka na predchádzajúci večer ju ovalila ako facka. Ochkajúc sa oprela o lakte a s námahou rozlepila ubolené oči.
Zbadala pred sebou nejaké nohy – bledé, tenké, preložené nakríž na vlnenej prikrývke. Nebesá! Veď to sú jej nohy! Z úst sa jej vydral zdesený ston. Okamžite sa pozviechala a stiahla si dlhú nočnú košeľu až k členkom. Potom nohy skrčila a objala si rukami kolená. Opatrne, len tak spopod mihalníc, fľochla vedľa seba.
Bol preč. Naradostene sa znova vystrela, no vtom tak prudko narazila hlavou do dreveného záhlavia postele, až sa jej zatmilo pred očami.
„Dobré ráno.“
Pri tých slovách ju myklo, akoby vedľa nej ktosi vystrelil. Okamžite stuhla a nervózne pozrela doľava.
Kameňák sedel pri stole a čosi sŕkal z modrého obitého plechového hrnčeka. Do nosa jej udrela silná, prenikavá vôňa kávy. Zhlboka vdýchla tú nádhernú horúcu arómu, ktorá jej pripomenula domov. „Dobré ráno,“ odvetila opatrne. „Ako dlho ste už hore?“
Kameňák vstal, vzal ďalší hrnček, nalial doň kávu a podal jej ho. „Dosť dlho na to, aby som mal čas premýšľať.“
Devon sa výnimočne zdržala a štipľavú poznámku radšej prehltla. Namiesto toho sa usmiala, poďakovala za kávu a zovrela hrnček v dlaniach. Na počudovanie teplo, čo z neho sálalo, na ňu pôsobilo upokojujúco. Srdce jej prestalo biť ako opreteky, aj pokojnejšie dýchala.
„Sleč…“ Jeho veľká, ostro rezaná tvár sa zachmúrila. „Dočerta…“ zamrmlal. „Nech sa prepadnem, ak vás budem volať slečna O’Shea.“
Devon sa uškrnula. „Aspoňže ste úprimný. Môžete mi hovoriť Devon.“
‚Aj tak je to jedno. Dôležité je, že som zásadne premýšľal o tom probléme – hoci v premýšľaní veľký borec nie som – a nenašiel som žiadne východisko. Odísť nemáte ako a stan vám postaviť nemôžem. Takže to vyzerá, že zimu strávime spoločne.“
Devon si vzdychla. „Ja viem.“
„Asi sa vám zdá, že ste neurobili dobrý obchod. Boh vie, že ja som sa ocitol v ešte väčšom svrabe.“
Už-už otvárala ústa, že mu niečo britké odsekne.
„Vydržte, prosím vás,“ predbehol ju. „Tak som to nemyslel. Potreboval som partnera, aby sa staral o obchod, nech mám trocha času na fotografovanie. A čo som dostal? Ženskú, ktorú nemôžem ani na chvíľu spustiť z očí.“
„Preboha, veď nie som včerajšia. Starám sa o seba sama od štrnástich rokov. Určite sa dokážem pár hodín denne postarať o váš, chcem povedať, náš obchod.“
„Starať sa o seba v St. Louis a na Yukone sú dve rozdielne veci. V šírom okolí ste jediná biela žena a tu sa premelie viac chlapov než v posteli tej najkvalitnejšej kurvy. Sama tu nie ste v bezpečí.“
Devon sa nadýchla a rezolútne trvala na svojom: „Viem sa o seba postarať.“
Kameňák sa len trpko pousmial. „Fajn, pani, ale proti vetru sa šťať nedá.“
Sklonila hlavu ku kolenám. Hoci jej to padlo zaťažko, musela si priznať, že ten chlap má pravdu. Pri predstave, že by sa mala niekde ocitnúť sama s Midasom, jej tuhla krv v žilách. „Čo teda urobíme?“
Náhle vstal, strhol prešívaný kabát z háka a prehodil si ho cez plecia. „Urobíme to, že sa mi nebudete pliesť do cesty a nevkročíte do môjho obchodu.“
„Počkajte, len minútku. Nemôžete predsa…“ Zarazila sa uprostred vety. Zbytočne by sa namáhala, aj tak ju nepočúval.
Ani sa neobťažoval na ňu pozrieť, narazil si na hlavu pokrčený plstený klobúk a vyrútil sa von ako veľká voda.
Devon sa vyštverala z postele, nespúšťajúc oči z ešte stále sa trasúcich dverí. Na tvojom mieste, Kameňák, by som si dvakrát rozmyslela niečo mi prikazovať. Terigala som sa sem z toľkej diaľky v nádeji, že tu začnem nový život ako obchodníčka, a tej predstavy sa len tak ľahko nevzdám.
Prehltla posledný dúšok kávy, obliekla sa, schmatla pod pazuchu čistiace potreby, rázne otvorila úzke dvere a vykročila von.
Pohľad, čo sa jej naskytol, ju priam priklincoval k zemi. Po včerajšom močaristom, zapáchajúcom hmlistom vlhkú nebolo ani stopy. Zem pod jej nohami bola už tiež takmer suchá. Nad hlavou sa jej klenula obloha, akú ešte v živote nevidela – nevädzovomodrá, pripomínajúca bezodné horské jazero. A tá zeleň! Všade navôkol, kam len oko dovidelo, sa v zlatistých slnečných lúčoch zelenal každý strom, každý krík. Tu a tam sa už našli aj prvé žlté listy, neklamné znaky nadchádzajúcej jesene.
Devon od úžasu takmer nedýchala. Divočina, v ktorej sa ocitla, vyžarovala krásu a slobodu. Silnejšie zovrela rúčku vedra, druhou rukou si vykasala sukne a zamierila k stanici.
Znova ho našla sedieť za vykriveným pultom. Skláňal sa nad akúsi bledozelenú trávu. Mastné, špinavé havranie vlasy mu viseli okolo tváre a hrubými prstami nervózne bubnoval na drevo. V piecke sa nekúrilo.
Znaleckým okom si prezrela obchod. Takmer spadla z nôh. Včera si nevšimla, ako príšerne to tu vyzerá. Po celej miestnosti boli porozhadzované pokrkvané dopoly plné škatule. Tovar bol nahádzaný bez ladu a skladu, na mnohých veciach ležala vrstva sivého prachu.
Zhlboka sa nadýchla, no vzápätí to oľutovala. V stane to páchlo pokazeným jedlom, špinavými vlnenými ponožkami, mokrým drevom a petrolejom. Pokúsila sa naraz zadržať dych aj hovoriť. „Prišla som to tu dať do poriadku.“
Keď ju zbadal, mykol hlavou a premeral si ju prižmúrenými, nahnevanými očami. „Choďte domov.“
„Budeme sa na túto tému znova zhovárať?“ Prešla prstom po najbližšej poličke. Zostala jej na ňom riadna vrstva prachu.
„Zmiznite.“
Podišla k pultu. Odfúkla si prach z prsta a zaškerila sa, keď mu pošteklil nosné dierky. „Nemám chuť na ďalšie debaty. Prišla som sem robiť.“
Opovržlivo si premeral jej šaty so sedmokráskovým vzorom a snehobielu zásteru. „Robiť čo?“
Ukázala prstom na vedro. „Upratovať.“
„Nie.“
„Áno.“
Jeho veľká päsť sťažka dopadla na pokrivený pult, takže sa prevrhla miska s klincami a spadla na zem. Sklo vydržalo, ale hrba hrdzavých klincov sa rozsypala po rozsušenej dlážke a viaceré z nich sa zakotúľali do puklín plných bahna.
Devon vystrašene odskočila.
„Nie!“ zreval na ňu. „Stačí, že môj stan smrdí ako pojazdný lazaret. Nedovolím, aby ste to isté urobili aj v mojom obchode.“
„V našom obchode,“ opravila ho a zamierila k veľkému sudu s vodou, postavenom napravo od pultu.
„Opovážte sa použiť tú vodu. Tá je len na pitie. Ak chcete vodu na umývanie, tam sú vedrá, nanoste si.“
Devon naplnila naberačku vodou a šup s ňou do vedra. Raz, dva razy.
„Dočerta, vy ma nepočúvate?“ zreval na ňu.
Odmenila ho milým úsmevom. „Nie. Zdá sa, že to je jedna z mala vecí, čo máme spoločné.“
Zrejme mu neušiel odhodlaný výraz jej tváre, lebo si len zamračene podoprel bradu a zasyčal: „Tak si teda čistite, ale držte jazyk za zubami, lebo s vami vyrazím dvere.“
 
Kapitola 5
 
Devon si začala pohmkávať. Falošne. Naozaj veľmi falošne.
Kameňák schúlil hlavu medzi plecia a sklonil bradu, koľko len vládal. Preboha. Zavýja ako vyhladovaná vlčica strelená do krku. Príšerne ho z toho rozbolela hlava.
Tváril sa, že si ju nevšíma, no sem-tam na ňu zlostne zagánil. Človek, ktorý povedal, že sa nepatrí udrieť ženu, určite sa nestretol s Devon O’Shea.
Utrápené si vzdychol. Škoda, že nepatrí medzi mužov, čo každý problém vyriešia päsťami. Oprel sa lakťami o pult a s bradou v dlaniach premýšľal, prečo Devon nie je normálna. Žena je predsa hlúpe, priateľské stvorenie, ktoré sa dá mužom ovládať.
Veď nechcel tak veľa, iba niekoho, kto by sa staral o obchod, kým on bude fotografovať. A hľa, koho dostal! Táravú ženskú posadnutú čistotou, ktorá sa navyše správa ako generál. Dofrasa… Pre ňu sa ocitol v riadnej kaši. Teraz sa nemôže z obchodu pohnúť ani na krok.
Snažil sa nedívať na ňu, no zakaždým sa pristihol, že škúli jej smerom. Zaťal zuby. Keby len vedela, ako sa tu čudne vyníma v tých svojich kvietkovaných šatách a elegantnom účese. Krv v spánkoch mu pulzovala čoraz silnejšie a bolesť sa presunula na temeno hlavy, takže mal pocit, akoby ho niekto udieral kladivom.
Len čo sa pustila do čistenia, vyzeralo to, akoby v stane besnelo tornádo. Zvŕtala sa tak rýchlo, že nestíhal sledovať jej pohyby. Ako prvé vypratala všetky poličky, vyrajbala ich kefou a vyutierala handrou. Jej malé ruky neúnavne lietali po dreve. S obdivom ju pozoroval, keď sa jej zadrela trieska do bielej pokožky. Čakal, že vykríkne od bolesti, no znova ho sklamala. Nevydala ani hláska. Ani slovkom sa neposťažovala. Keď sa to tak vezme, okrem toho falošného zavýjania nepovedala jediné slovo. Uvedomil si, že ho to znervózňuje. Zamračil sa a hrubými prstami si zamyslene pošklbkával pramienky prešedivenej brady. Kto by si bol pomyslel, že ticho dokáže človeka tak rozčúliť?
Vyslobodil si prsty z hustého strniska, otvoril vreckové hodinky a pozrel na ciferník. Jedna hodina. Už tu upratuje štyri hodiny a vyčistila len polovicu stanu. Nezdržal sa a nahlas zahrešil. „Doriti!“
Devon vykukla spoza vyumývanej police. „Čo to malo znamenať, Kameňák?“
„Nič,“ odvrkol.
Rukou sa chytila za kríže, pomaly vstala, aby si narovnala stuhnutý chrbát. Jej drobné prsia sa jasne črtali pod naškrobenou bavlnenou zásterou. Šaty v podpazuší a pod prsami mala celkom prepotené.
Kameňák takmer prestal dýchať. Bola celkom iná, tá jej bezočivosť akoby sa kamsi stratila. Zopár pramienkov vlasov sa jej uvoľnilo z účesu a voľne sa pohojdávalo nad upoteným čelom. Veľká kvapka potu jej skĺzla po nádherne dlhom krku až pod čipkou obrúbený golier. Šaty sa jej lepili na telo ako druhá koža.
Obzerala sa po miestnosti, akoby čosi hľadala. „Postavím na kávu?“
Kameňák si posunul klobúk do čela a sklopil oči, takže mal výhľad akurát na svoje prekrížené ruky. „Robte si, čo chcete.“
Vtom začul tlmený klapot jej podpätkov na drevenej dlážke, z čoho usúdil, že zamierila k piecke. V mysli sa mu vybavili jej nohy tak, ako ich zazrel dnes ráno. Dlhé a bledé s drobnými prstami vyzerali na hrubej vlnenej prikrývke ako z iného sveta.
Klapot podpätkov ustal. S napätím čakal, že preruší ticho jednou z tých svojich hlúpych poznámok. Keďže stále mlčala, opatrne vykukol spod striešky špinavého plsteného klobúka.
No vzápätí to oľutoval. Dívala sa rovno naňho a na ústach jej pohrával sotva badateľný úsmev.
„Mám zakúriť ja? Alebo to láskavo urobíte vy?“
Cítil, ako mu zovrelo žalúdok. Mám zakúriť ja? Správa sa ako nejaká anglická gazdiná, čo preháňa pomocnicu v kuchyni. A ten jej pohľad – krv mu zovrela v žilách! Nech sa len opováži ešte raz ho ohúriť tým svojím „očarujúcim“ úsmevom a hneď poletí von zadkom do yukonského bahna.
„Urobím to,“ zahundral. „Je to moja piecka, tak v nej zakúrim ja.“ Namáhavo vyteperil svoje rozložité telo z pohodlnej stoličky a došuchtal sa k beznádejne studenej malej piecke. Z plechovej škatule pribitej na hlavnom stĺpe vytiahol zápalky, otvoril veko a zapálil nachystané drevo.
Devon sa zviezla na malú trojnožku a unavene si vzdychla. „Musím povedať, že čistiť tento… stan vyžaduje riadny kus odvahy.“ Zachytila si kučeravý prameň vlasov, čo sa jej vyšmykol z účesu a voľne sa hompáľal pri uchu. „Pokiaľ ide o mňa, mám odvahy za dvoch. A čo vy?“
Kameňák namiesto odpovede len čosi nezrozumiteľne zamrmlal a usadil sa na stoličku vedľa nej. Kútikom oka ju stále pozoroval. Vyzerala na smrť unavená. Chúďa malé, pomyslel si škodoradostne, nejako ťa to upratovanie zobralo. Dúfajme, že najbližšie to takto znova rozkrútiš najskôr na jar…
Odrazu sa pozviechala a vyskočila na rovné nohy. „Najvyšší čas pustiť sa znova do roboty,“ zašveholila, uhládzajúc si zašpinenú zásteru. „Musím to tu dokončiť, lebo keby som si večer predstavila tento svinčík, určite nezaspím.“
Zjavne ho to ohromilo. „To nemyslíte vážne.“
„Keď ide o prach a špinu, neznesiem žarty.“
Kameňák sa zmohol iba na akúsi čudnú grimasu. „O tom som ani na okamih nepochyboval. A čo tá káva?“
Chápavo sa naňho usmiala, akoby práve začal chodiť do prvej ľudovej. „Tá je predsa pre vás, hlupáčik.“ Prv než stihol čosi povedať, začala si znova pospevovať.
Vyskočil zo stoličky a celkom podvedome zaujal bojovný postoj – naširoko sa rozkročil, ruky mierne zdvihnuté, päste zaťaté. Vraj hlupáčik. Nazvala ho hlupákom.
Pohár jeho trpezlivosti pretiekol. Schmatol ju za lakeť a surovo strhol k sebe. Pocítil zadosťučinenie, keď si všimol záblesk strachu v jej očiach. Pane Bože, prosíkal v duchu. Daj, nech sa ma aspoň raz poriadne zľakne. Sklonil sa k nej tak blízko, že sa jej bradou takmer dotýkal tváre, a zrúkol: „Svoju polovicu obchodu ste si vyglancovali. Tú moju nechajte na pokoji!“
Strach v jej očiach vzápätí vystriedal víťazoslávny záblesk. „Prepáčte, Kameňák. Ale ja som najprv upratala tú vašu.“
Jeho stisk povolil. V hlave mu hučalo ako v úli. Čo teraz? Má jej jednu vraziť, že na fľaku zamdlie? To by asi bolo najlepšie. Bohužiaľ, je to len dočasné riešenie. Sekundy ubiehali. Stáli proti sebe, uprene sa dívali jeden druhému do očí, hlasné, sípavé dueto ich dychov sa ozývalo v stíchnutom stane.
„Dočerta,“ zamrmlal napokon a uvoľnil zovretie. Nechcel jej ublížiť. Len nech je ticho. „Prestaňte s tým pospevovaním,“ dodal, aby si zachránil aspoň posledný zvyšok hrdosti.
„Stačí len povedať.“
Okamžite spozornel, či náhodou nebude pokračovať. Pri takejto ženskej sa musí mať človek stále na pozore. Čakal, čakal a… nič. Tak sa mu uľavilo, že sa naradostene zaškeril. Podarilo sa; vyhral jedno kolo.
Keď sa na ňu znova pozrel, žiarivo sa usmiala… a z plných pľúc spustila uši trhajúci refrén Keď sa žitko pohojdáva, Anička…
Zmohol sa jedine na to, že prekvapene pokrútil hlavou. Mohol tej ženskej iba závidieť, koľko má filipa. Myslí jej to. „Dobre,“ poznamenal zmierlivo. „Hmkajte si, koľko chcete, poskakujte, vymýšľajte kadejaké hlúposti. Len, preboha, prestaňte s tým príšerným spevom.“
Zamierila k vedru, schmatla ho za rúčku a utrúsila: „Veď ma nemusíte počúvať.“
 
Devon sa zhlboka, spokojne nadýchla. Zvládla to. V obchode nebolo jedinej špinky. Každému tovaru našla nové miesto; veci boli prehľadne naukladané na policiach.
Hodila mokrú handru do vedra, odkiaľ vyšpľachlo pár kvapiek vody na čerstvo vydrhnutú dlážku. Ešte raz si obzrela svoje dielo a zamierila k dverám. Odhrnula cípy celtoviny a vykukla von. „Koľko je hodín, Kameňák?“ To bola jediná veta, ktorú prehovorila za posledné štyri hodiny.
Nijaká odpoveď.
Zvrtla sa, a keď zistila, že sa na ňu jej spoločník díva, usmiala sa. „Už si to môžete dať dolu,“ zakričala a zároveň silno dupla nohou o dlážku, aby upútala jeho pozornosť. „Už nebudem spievať.“
„Sľubujete?“ skríkol. Keď prikývla, stiahol si z uší chrániče z bobrej kožušiny.
„Koľko je hodín?“ spýtala sa znova. Siahol do vrecka. „Päť.“
Znova vykukla z dverí. „Je tu nádherne,“ poznamenala polohlasne viac-menej pre seba. Vonku bolo ešte stále vidno. Jediným dôkazom pokročilého popoludnia bol zvláštny ružovkastý opar, čo sa vznášal nad neďalekými stromami.
„Vážne?“
Po prvý raz Devon nepocítila v jeho hlase sarkastický podtón. Obrátila sa a pozrela mu do očí. „Myslím, že Yukon je jedno z najkrajších miest, aké som kedy videla. Tá úžasná divoká príroda. Človek sa tu cíti tak slobodne. Už je mi jasné, prečo tak rád fotografujete.“
Na tvári sa mu zjavil takmer prívetivý výraz. „Ľudia väčšinou nechápu, čím si ma tento drsný kraj získal,“ priznal ticho. „Zdá sa, že divočine už pomaly odzvonilo. Hrnú sa sem húfy ľudí…“
Odrazu ktosi zozadu narazil do Devon, až sa zapotácala. Zbadala akéhosi chlapa v špinavom prešívanom kabáte, ktorý okolo seba šíril zápach whisky a spoteného, neumytého tela.
„Tak čo, hrkútame si tu ako holubičky?“ spustil opitý trpaslík Midas Magowin a neistým krokom sa dopotácal k piecke. Vypleštil oči a opovržlivo si premeral Kameňákovu spoločníčku.
Devon si len vzdychla. Posledné, čo teraz potrebuje, je tento malý, jedovitý dedo. Narobila sa vyše hlavy a sotva stojí na nohách.
„Ej, Kameňák,“ zatiahol škrčok, nespúšťajúc oči z Devon. „Tak sa zdá, že sme prehrali stávku. Nevyzerá to, že by sa tá suka chystala odísť.“
Pri jeho slovách Devon priam vzkypela krv v žilách. Pozrela veľavýznamne na Kameňáka v nádeji, že sa jej zastane. Ale ten mlčal.
„To ho necháte, aby ma urážal?“ obrýkla sa naňho. Kameňák len pokrčil plecami. „Potrebujete ochranu? Kúpte si psa.“
„No to som teda…“ Zarazila sa a zmĺkla. Potichu narátala do desať, aby sa spamätala, a uprene sa zadívala na Midasa. „Prišli ste si niečo kúpiť?“
Trpaslík sa jej obrátil chrbtom a zaškrekotal: „Kameňák, daj mi jednu polievku.“
„Tam je, vezmi si ju.“
Midas, sotva zapletajúc nohami, zamieril k polici, kde sa zvyčajne vŕšili vrecúška s polievkami. „Čo to, dofrasa, znamená… Kde máš tie poondiate polievky?“
Devon sa k nemu rozbehla z druhého konca stanu. Aj Kameňák sa zdvihol z pohodlného kresla. „Ale prestaň, Midas. Ak tu niekto umyje dlážku, neznamená to ešte, že…“ Nedopovedal. Stál tam ako soľný stĺp a neveriacky kĺzal pohľadom po policiach. „Čo je to za hlúposť? Veď vždy bývala tu.“
Devon sa vystrašene mykla, lebo zacítila zlovestný tón v jeho hlase. Niektorým ľuďom trvá, kým si zvyknú na zmeny. A Kameňák k nim zrejme patrí. „D-dala som ju sem,“ ukázala prstom na policu zastrčenú v kúte.
Obaja muži podišli k nej. Ten perfektný poriadok ich natoľko zaskočil, že nevedeli oči odtrhnúť od vyblýskaných políc. Kameňák na ňu vrhol zamračený pohľad. „Čo tu robia polievky?“
Určite si zvykne a bude sa mu to páčiť. Skúsi mu vysvetliť celý systém…
„Tak čo, stratili ste reč?“
Nervózne si oblizla pery. „Čakajú, že ich niekto kúpi.“
„A prečo nemôžu čakať na hentej polici?“
„Lebo ich tam nikto nenájde.“
„Ja ich tam nájdem. Aj moji zákazníci.“
„Ale podľa nového systému to bude pre všetkých ľahšie.“ Kameňák si preložil svalnaté ruky na hrudi. „Čo je to za systém?“
Devon si neodpustila sebavedomý úškľabok. „Všetok tovar som uložila podľa abecedy.“
Pri tých slovách sa Midas chrapľavo zarehotal.
„Podľa abecedy?“ neveriacky zopakoval Kameňák. „Vy ste v mojom obchode zaviedli abecedný systém?“
Devon neisto prikývla, prešľapujúc z nohy na nohu. Prečo z toho nemá radosť? „Á-áno. Tým sa všetko veľmi zjednoduší,“ začala jachtavo vysvetľovať. Vždy sa jej plietol jazyk, keď bola nervózna. „Pozrite, pri polievke sú z jednej strany panvice a z druhej ponožky. Neviem si predstaviť nič jednoduchšie. Mala som trocha problém, či zaradím panvice pod p alebo pod r, lebo sú to vlastne ryžovacie panvice, ale napokon som sa rozhodla…“
„Väčšina chlapov v údolí nevie čítať ani písať! Nerozoznajú p od r, ani keby tie písmená boli zo zlata.“
Devon stuhla v nemom úžase a rukou si siahla na golierik šiat. „Panebože, nikdy by mi nenapadlo, že…“
„Von!“ zreval Kameňák ako ranený medveď.
Devon bojovne vystrčila bradu a vystrela plecia. „Nie. Urobila som chybu, priznávam, a napravím ju. Presunieme toto sem.“
„Povedal som von!“
„Nejdem.“
Líca mu od zlosti spurpuroveli, oči vyliezali z jamôk. Jediným pohybom schmatol Devon do náručia a zamieril k dverám. „Počkaj ma tu, Midas,“ prehodil ponad plece. „Hneď som späť.“
Midas škodoradostne zaškrekotal: „Spoľahni sa, Kameňák. Kým sa vrátiš, začne na stenu písať abecedu.“
Devon sa mu metala v náručí a kopala ho, keď ju vliekol hlavnou ulicou. Keď prišli k stanu, odsunul závoru a prudko roztvoril dvere. Rozleteli sa tak naširoko, že s hlasným treskotom narazili do oporného stĺpa. Devon mu drobnými päsťami bubnovala do hrude hlava-nehlava. „Okamžite ma pustite,“ vrieskala.
„Veľmi rád.“
Sotva sa stačila nadýchnuť, už letela vzduchom ako vrece zemiakov. Sťažka dopadla na vytrasený matrac na posteli, z ktorého sa okamžite zdvihol kúdol prachu. Mala ho plné oči a šteklil ju v nose. Horko-ťažko sa pozviechala a schúlila do klbka. Mala sto chutí pustiť sa doňho. Vyfackať mu ten jeho škodoradostný ciferník, vyškriabať strach naháňajúce zlatohnedé oči. Zovrela si rukami kolená a sťažka oddychujúc, uprela naňho nenávistný pohľad. „Vy…“ zasyčala.
Vrhol sa k nej, schmatol ju za zápästie a zúrivo vyštekol: „To bolo posledný raz, čo ste mi protirečili! Ja som iný ako tí chlapi v St. Louis. Zvysoka kašlem na hlúpe spoločenské pravidlá.“ Hlas mu prešiel takmer do šepotu. „A tým, čo ich dodržiavajú, riadne podkúrim.“
Tie slová na ňu zapôsobili ako ľadová sprcha. Myslí to vážne, pomyslela si zúfalo. Určite by jej podkúril a ostatní by ani okom nemihli.
Až ju striaslo pri pomyslení, aká je bezmocná a osamelá. Nepatrí medzi ženy, ktoré sa nechajú len tak vyviesť z miery a zľaknú sa každej maličkosti. Musí trocha popustiť zo svojej pýchy. Teraz nie je čas na hádky. Aj trocha popremýšľať, zhodnotiť situáciu a nájsť rozumné riešenie.
„V poriadku,“ odvetila, hoci sa ešte triasla na celom tele. „Nebudem vám protirečiť. Priznávam, že ste silnejší. A už mi konečne pustite ruky.“
Jeho prsty trocha uvoľnili zovretie. Vyšklbla si ruky a zložila ich do lona. Sklonila hlavu a obzerala si ich. Položené na špinavej zástere vyzerali krehké a malé. Zhlboka sa nadýchla, aby nabrala silu.
„Devon?“
Nemohla sa naňho pozrieť. Nezniesla by jeho výsmešný, víťazoslávny pohľad.
Ukazovákom a palcom ju chytil za bradu a nadvihol ju. V jeho očiach sa zračilo čosi celkom iné. Nekonečný smútok a únava. Možno aj ľútosť. Srdce sa jej rozbúšilo a v duši sa jej rozhorela iskierka nádeje. No vzápätí si uvedomila, že nádej jej nikdy nepriniesla nič dobré. Bola odjakživa optimistka, dokonca aj v ťažkých časoch detstva.
„Devon,“ zopakoval tichým hlasom, „my dvaja nikdy nebudeme priatelia. Ale to neznamená, že si musíme robiť peklo na zemi.“
Pozrela mu do očí a po prvý raz si všimla, že má jantárovohnedú dúhovku posiatu drobnými tmavohnedými škvrnami. „Prečo nemôžeme byť priatelia?“
Smútok z jeho pohľadu sa vytratil, znova bol chladný a tvrdý ako oceľ. „Lebo som taký, aký som. Nemám rád ľudí.“
„To je nezmysel,“ vyhŕkla bez rozmýšľania Devon. „Ja, napríklad, nemám rada červenú repu. Ale keď nám ju teta Edna naservíruje na Deň vďakyvzdania, zjem bez mihnutia oka plnú misku.“
Kameňák sa mykol, akoby ho niekto popálil. „Takže podľa vás táram nezmysly?“ opáčil nedôverčivo. „Poviem vám rovno, polovicu z tých vašich drístov púšťam jedným uchom dnu a druhým von.“
Devon si okamžite uvedomila, že prestrelila. Čo je to za chlapa, že pri ňom nedokáže rozumne rozmýšľať a zakaždým vytresne nejakú hlúposť? Ak s ním chce vychádzať, musí si dávať pozor na jazyk a opatrne vyberať slová. Tú tetu Ednu a červenú repu si mohla celkom dobre odpustiť.
„Je mi fuk, čo jete u vašej tety na Deň vďakyvzdania. Pre mňa je podstatné, aby ste držali zobák. Žiadam od vás priveľa?“
Hurá! Konečne sa jej niečo spýtal. Chvalabohu, už sú na dobrej ceste. Tvár sa jej rozžiarila ako slniečko. „Keďže ste mi položili otázku, musím vám na ňu odpovedať. Ste môj spoločník a navyše môj… spolubývajúci v stane; neviem si predstaviť, že by sme prežili sedem mesiacov bez jediného slova. Ja sa celkom rada zhováram a…“ Zarazila sa. Štítivo si ju premeral, akoby bola besný pes.
„Držte sa odo mňa čo najďalej, Devon. Aj od môjho obchodu. Aby som bol presný – ak sa objavíte čo len pri vchode, ani sa nenazdáte a skončíte v tamtej rieke. Rozumeli ste, čo som povedal?“
Zaťala zuby. Je najvyšší čas prestať so zdvorilosťou a civilizovaným správaním a určiť si prísne pravidlá. „Rozumela som vám, Kameňák. Len si kladiem otázku, či ste porozumeli aj vy mne.“
„Vy ste tá, čo si potrpí na poriadok a chce všetkému prísť na koreň. Mne je fuk, či má život nejaký zmysel. Želám si jediné – aby ma všetci nechali na pokoji.“
„Áno, ja mám rada vo veciach prehľad, a ak si myslíte, že pár ostrých slov a silné ramená vás oprávňujú udávať v našom partnerstve tón, tak sa veľmi mýlite.“
„V partnerstve?“ Vypľul to slovo ako nečakane vyrazený zub. Díval sa na ňu hodnú chvíľu a oči sa mu nebezpečne ligotali. Nadýchol sa a varovne zdvihol prst; no vzápätí mávol rukou a unaveným hlasom poznamenal: „Nechajme to tak. Nestojíte mi za námahu.“ Zvrtol sa na podpätku a vybehol zo stanu.
„Len si choď, bodaj by ťa čert vzal,“ uľavila si Devon a pozviechala sa z postele. „Veď aj tak ďaleko neutečieš.“
Vtom sa zarazila a začala nahlas premýšľať. Dosiaľ nemala problémy vychádzať s ľuďmi. Aj ostatní to tvrdili. V St. Louis sa k nej chodili susedia radiť. Možno v tom to väzí, špekulovala. Vždy sa snažila ľuďom porozumieť a pri Corneliusovi MacKennovi sa jej to akosi nedarilo. Prečo je stále taký zlostný? A prečo ju nenávidí? Keď sa to tak vezme, ona je tá, čo by mala mať hlavu v smútku. Ona sa terigala cez pol sveta a tu sa musí deliť o úbohú, špinavú chatrč s mužom, ktorý si ani nepamätá, kedy sa naposledy kúpal, a nahovorí toho asi tolko ako medveď počas zimného spánku.
To ona by mala od rána do večera plakať nad svojím osudom.
On predsa dostal, čo chcel. Spoločníčku, ktorá je navyše schopnejšia a zodpovednejšia než ktokoľvek iný. Čo čakal od toho inzerátu? Vari si myslel, že sem niekto príde a on si bude žiť ďalej, akoby sa nechumelilo?
Odrazu sa jej v hlave vyjasnilo, tak ako vždy, keď si veci logicky zdôvodnila. Ide na to zo zlej strany. Ak bude na Kameňáka útočiť svojou železnou logikou, nikdy si ho nenakloní. Logika uňho jednoducho nezaberá. On sa v živote riadi inštinktmi a tým podriaďuje aj všetko, čo robí.
Odpoveď, ktorá sa jej núkala, bola jednoduchá. Za každú cenu mu musí urobiť zo života peklo. Aby ju prišiel prosiť na kolenách, nech sa pomeria.
Usmiala sa. Správa sa ako tvrdohlavý osol a ten, ako všetci dobre vieme, sa skôr či neskôr zo svojho miesta pohne. Len treba upútať jeho pozornosť.
 
Kapitola 6
 
Devonin zúfalý krik sa odrážal od ledabolo napnutých celtových stien stanu. Nahlas zahrešila a šmarila kladivo tak silno, že krútiac sa preletelo na druhý koniec miestnosti, spadlo na nahrubo opracovanú dosku stola, kde zanechalo stopu v tvare polmesiaca, až napokon skĺzlo na zem.
Vyvalené sa dívala na udretý palec. Bolesť jej vystreľovala až k zápästiu. Aj tak je tomu všetkému na vine on, pomyslela si zachmúrene. Posledný týždeň sa k sebe správali ako dvaja vojaci v poľnom tábore – vôbec sa nerozprávali, len na seba zazerali a pohybovali sa nanajvýš ostražito. Devon sa držala svojho plánu ako ctibažný generál. Mala pred sebou jediný cieľ – dostať Kameňáka na kolená. Sedem nekonečne dlhých dní neprehovorila ani slovo. Ani jedno jediné slovo. Neozvala sa ani vtedy, keď sem-tam zahundral nejakú nezrozumiteľnú hatlaninu. Nerozprávala sa s ním, neusmiala sa naňho, ako bol deň dlhý, ba ani naňho nepozrela.
A kto si všimol jej urazené mlčanie? Iba ona sama.
Okrem iného sa ho pokúsila – pochopiteľne, že veľmi citlivo – otráviť. Všetky jedlá, čo uvarila, boli horšie než prasacie pomyje. Na včerajšej večeri si dala mimoriadne záležať. Čosi také odporné v živote nikomu neponúkla; chlieb tvrdý ako baganča, studená fazuľa z konzervy, kyslé marhule a celé to zavŕšila polosurovou ryžou. Bolo to také hnusné, že sa jej obracal žalúdok a chcelo sa jej vracať.
Zato ten chlap spratal dve porcie, hlasno si odgrgol, vzal knihu a pustil sa do čítania.
Rozboľavený prst ju vrátil do skutočnosti. Cmúľala si udretý konček, v ktorom jej bolestivo pulzovala krv. Ak bude takto pokračovať, vytvorí síce čosi, čo sa bude podobať skrini, ale príde o oba palce. Problém je v tom, že skriňa stále padá dopredu. Kašlem na to, rozhodla sa náhle. Prečo by som mala márniť čas tým, že budem donekonečna vyrovnávať nejaké dosky. Veď je to jedno. Moja pokrivená skriňa určite nepokazí vzhľad našej prepychovej obývačky.
A čo keď ju priklincuje k stene a bašta? Od myšlienky k činu nemala nikdy ďaleko. Zatlačila to vratké čudo do kúta tak, že sa pravou stranou dotýkalo steny stanu, ktorá bola napoly drevená, napoly celtová. Keď ho vyrovnala na všetkých stranách, vzala kladivo a pritĺkla ho klincami k stene. Zo dva kroky odstúpila, utrela si pramienky potu z čela a spokojne obdivovala svoje dielo.
Nie je to najhoršie. Pochopiteľne, že za normálnych okolností by nikto nepokladal štyri dosky stlčené do obdĺžnika za skriňu. Ale na Yukone je všetko inak.
Neskôr, keď si už starostlivo povešala šaty na látkou obtiahnuté háčiky a bielizeň uložila do škatúľ obtiahnutých režným platnom, hneď sa cítila lepšie.
Zariadila si život, ako najlepšie vedela. Knihy, čo si priniesli so sebou, stáli vyrovnané na policiach, klobúky naukladala do špeciálnych škatúľ, posteľ svietila bielobou jej vyšívaných obliečok a jedlo, ktoré skladovali vonku v drevenej debni – Kameňák ju honosne nazýval zásobáreň –, bolo bezchybne uložené. Skladala, drhla, prala, stĺkala, vešala a balila do škatúľ tak usilovne, až si zodrala kožu na prstoch.
Nadišiel čas posunúť sa o krok ďalej. Teraz si musí dať do poriadku svoj život. Presne vedela, čo ju čaká. Minulý týždeň po boku Kameňáka bol ten najhorší, aký kedy zažila. Dokonca horší než život v jednom dome s agresívnym, večne opitým otcom. Vtedy mala sotva pätnásť a celkom jednoducho si zdôvodnila otcove surové nadávky. Buď bol opitý, prepracovaný, alebo to bol jediný spôsob, ako vedel dať najavo, že má zlú náladu. No z detských sukničiek už dávno vyrástla a pochopila, že je zbytočné, aby si niečo navrávala.
Klamala by samu seba, keby tvrdila, že za takýchto okolností prežije čo len jediný deň s Kameňákom. Vedela, že to nezvládne. Určite nie v tej atmosfére, čo medzi nimi vládla posledný týždeň. Hrozilo, že to nevydrží a zrúti sa. Mala všetkého plné zuby. Prišla sem pracovať do obchodu a čím skôr to Kameňákovi dôjde, tým lepšie.
Z novej skrine, čo si sama zmajstrovala, vytiahla slamený klobúk ozdobený kvietkami a nasadila si ho. Vypla hruď, uhladila si sukňu a zamierila k dverám.
Ticho sa skončilo.
 
Aj s prímerím je koniec. Rázne vykročila do obchodu, akoby jej patril – čo, nanešťastie, aspoň spolovice bola pravda. Kameňákovi stačil jeden pohľad na ňu a už bol v strehu. Chlpy na rukách a krku sa mu naježili v očakávaní, čo zasa vyvedie.
Zastala uprostred stanu, rukami zovretými v päsť si podoprela boky a uprene sa naňho zadívala. Jej rozhodné správanie nenechalo nikoho na pochybách o tom, aká úloha jej prislúcha. Je žena a gazdiná na tejto stanici. „Dobrý deň, Kameňák.“
Cornelius si zložil z rozstrapatených vlasov pokrčený plstený klobúk a pozrel jej rovno do očí. „Vedel som, že si toho pokoja dlho neužijem.“
Ostražito si ho premerala. „Čo tým chcete povedať?“
Usmial sa. Aspoňže ju trocha znervóznil. Bolo to síce len skromné víťazstvo, ale v tejto vojne aj také poteší. „Minulý týždeň bol pre vás vražedný,“ pokračoval. „Tvár ste mali červenú ani paprika a bolestný výraz. Chvíľami som sa bál, že explodujete.“
Útrpne sa usmiala. „Takže ste si to všimli.“
„Možno som hlúpy, ale nie slepý.“
Podišla k nemu. „Nie ste hlúpy. Ospravedlňujem sa, že som sa dala uniesť. Dáte si kávu?“
Čože sa správa tak nezvyčajne milo, dumal Kameňák, nervózne zatínajúc zuby. Jedna káva hádam nezaškodí. Uprene na ňu zízal hodnú chvíľu, až potom odvetil: „Rád.“
Prečo nie? Nech si robí kávu, koľko len chce. Aj rozčuľovať sa môže, ak má chuť. Postupne si uvedomil, že ju nemôže umlčať navždy. Na to je priveľmi temperamentná.
Bol na ňu pripravený. Keďže vedel, že sa tomuto rozhovoru nevyhne, chystal sa naň niekoľko dní. Vedel, že si napokon príde vybojovať svoje miesto.
Pri pomyslení, že by s ňou mal tráviť dni v obchode a v noci ležať vedľa nej v posteli, sa celý striasol.
„Premýšľala som, Kameňák,“ začala, „a prišla som na to, že by som vám tu mohla pomáhať.“
A sme doma – už sa mi chce napchať do obchodu. Nasucho preglgol a možno prvýkrát v živote ľutoval, že sa nevie modliť. Mal by skvelú príležitosť požiadať toho tam hore o pomoc.
„Kameňák?“
Jej hlas ho prebral zo zadumania. Musí niečo povedať. Hneď teraz. Pamätal si do podrobností plán, čo zosnoval minulú noc. Plán A – odviesť pozornosť.
Nenápadne zaodŕhal. „A čo keby ste si trebárs založili menšiu záhradu. Len si predstavte, koľko úžitku by z nej bolo.“
„Trocha ste sa sekli v ročnom období. Záhradky sa zakladajú na jar, nie na jeseň. A ja som sem prišla pracovať na obchodnú stanicu.“
Kameňák privrel oči a zo všetkých síl premáhal bolesť, čo mu vystreľovala do temena hlavy. Stačila jedna veta a jeho detailne rozpracovaný plán sa zrútil ako domček z karát.
Celkom mimovoľne si začal trieť sluchy a načúval klopkaniu jej vysokých podpätkov na drevenej dlážke. Klopkanie znelo čoraz hlasnejšie – blíži sa k nemu. Napätý ako struna snažil sa rozpomenúť na plán B.
„Mám pre vás taký návrh.“
Okamžite otvoril oči. „Ach! V poslednom čase sme prebrali toľko vašich návrhov a jeden bol horší ako druhý.“
„Ale tento bude pre vás výhodný,“ odvetila a v jej chrapľavom hlase zaznel nedočkavý tón.
Tak sa zdá, že ľúbezné úsmevy vymenila za výhodné návrhy. Kývol hlavou a cez zaťaté zuby precedil: „Čo to je za návrh?“
„Pomôžem vám rozhýbať obchod.“
V tej chvíli zovrela káva. Veko kanvice zahrkotalo a začala z neho fučať para. Rýchlo sa rozbehla k piecke, odstavila kanvicu nabok a naliala jej obsah do dvoch šálok.
„Môžeme sa dohodnúť tak, že ak sa mi to nepodarí, do jari ma v obchode neuvidíte.“
Kameňák neveril vlastným ušiam. To predsa nemôže byť pravda. Podozrievavo si ju premeral. ‚A čo na jar?“
„Odídem, len čo sa roztopia ľady na rieke. Je mi jedno ako.“
Stiahol obočie a na čele sa mu zjavili vrásky. Znova ho prekabátila, cítil to. Dofrasa! Prečo nevie myslieť viac dopredu? „Kto rozhodne, či ste obchod rozhýbali, alebo nie?“ spýtal sa a pozrel jej do očí.
„Vy.“
„Aha. To nie je najhorší nápad.“
„Skúste to so mnou.“
Zdravý rozum mu našepkával, aby to neprijal, lebo mu znova prejde cez rozum. No jeho inštinkt prevravel jasnou rečou
– tá ženská nemôže vyhrať. Spolieha sa na to, že bude hrať čestnú hru. Ha! Nemôže si dovoliť prehrať. Ako vždy, dal na svoje pocity.
„Tak dobre. Máte štyri dni na to, aby ste rozbehli obchod. Ak sa vám to nepodarí, máte vyhadzov. Súhlasíte?“
Naširoko sa usmiala, pričom odhalila krásny biely chrup, čo ho značne znervóznilo. „Súhlasím.“ Nadýchla sa, poobzerala okolo seba a začala: „Takže, budem potrebovať nejaké veci. Vosk, hrnce a tak ďalej…“
Kameňák si vydýchol, dokonca sa trocha zaškeril. Tá ženská sa chystá variť! Hneď si spomenul na lepkavú, nedovarenú ryžu, čo do seba dlávil včera večer. A ten starý chlieb! Keby ním trafil malého psa, na fľaku ho zabije.
Jediné dobré jedlo sa jej podarilo ukuchtiť v ten prvý večer. Má teda z pekla šťastie. To by tak bolo, aby si niekto kúpil tie jej pomyje.
Znova sa utvrdil, že urobil správne rozhodnutie. Na svoje inštinkty sa predsa môže spoľahnúť. Veď tie jej odporné večere neofrflal len preto, aby nemala dôvod rozprávať. Preňho je ticho dôležitejšie než chutné jedlo. Zato ostatní chlapi sa na to dívajú inak. Môžu byť zúfalí, ale zasa nie tak veľmi, aby si zaplantali žalúdok hocičím. Napokon aj Midas, keď sa mu chce, vie vykúzliť celkom znesiteľné lievance.
Zaodŕhal a vypľul žuvanec tabaku na dlážku. Zoširoka sa usmial, keď zistil, že sa rozpleštil rovno vedľa jej modrej špicatej topánky. O štyri dni má po starostiach. V duchu si už mädlil ruky. „Môžem vám nejako pomôcť, Devon?“
 
Len čo Kameňák vošiel v ten večer do stanu, hneď vedel, že niečo nie je v poriadku. Zastal pri dverách a inštinktívne zovrel kožený držiak, ktorým sa otvárali.
Stan bol naklonený na jednu stranu. Zamračil sa. „Čo to.
„Vitajte doma, Kameňák,“ privítala ho bodro Devon a pomohla mu vyzliecť zaprášený prešívaný kabát. Starostlivo si ho prehodila cez ruku a vykročila k háku tak prudko, až sa jej rozhojdala sukňa. Celkom mimovoľne skĺzol pohľadom po jej vzpriamenom chrbte na okrúhle boky, čo sa vábne vlnili pod jednoduchou zelenou sukňou.
Chvíľu mu trvalo, kým si spomenul, nad čím si lámal hlavu. Prešiel si jazykom po vysušených perách a spýtal sa: „Prečo sa ten stan tak nakláňa?“
Devon sa zarazila. Mráz jej prešiel po chrbte a čipkový okraj sukne sa jej roztriasol. „Stan…? Nakláňa sa…?“
Všimol si, že sa sparila, a zamračil sa. „Presne tak, Devon. Stan sa nakláňa. Viete mi povedať prečo?“
Pomaly sa k nemu obrátila. Líca mala nezvyčajne červené. „No,“ neochotne zo seba súkala slová, „možno je na vine moja skriňa.“
Na čele mu naskočili vrásky. „Vaša… skriňa? Čo je to za hlúposť? Čo má spoločné tá vaša… skriňa so stanom?“
Devon odstúpila nabok, aby mal výhľad do kúta. Ten už vlastne celkom zakryl veľký nakláňajúci sa obdĺžnik z dosák. Ponášal sa na napoly rozpadnutú škatuľu od polievok, z ktorej ktosi oddrapil dno.
Blúdil prižmúrenými očami po tom rozpadajúcom sa čude, až napokon zistil, že je priklincované k drevenej stene stanu. Zúfalo pokrútil hlavou a rukou sa chytil za čelo ukryté pod záplavou havraních vlasov. Ako je možné, že múdry človek vyvedie takúto do neba volajúcu somarinu?
„Vravela som si,“ utrúsila Devon zjavne nervóznym tónom, „že by sa tam hodila nejaká záclonka, aby to lepšie vyzeralo. Trebárs z kartúnu…“
„Trebárs z kartúnu?“ zopakoval ako horská ozvena a zaťal zuby. „Kto vám dovolil, aby ste si v mojom stane rozkladali kadejaké ženské taľafatky?“ Zvrtol sa a zamieril k dverám.
Postavila sa mu do cesty a oprela sa chrbtom o dvere. „Nikam nepôjdete. Urobila som večeru a vy sa pekne najete.“ Premerala si ho rýchlym pohľadom od hlavy po päty a neodpustila si pichľavú poznámku: „Na vašom mieste by som sa trocha upravila.“
Kameňák sa ešte väčšmi zamračil. Do pekla, prečo sa tá ženská stále nad neho vyvyšuje? Naklonil sa k nej, takže sa skoro dotýkali nosmi, a oboma rukami ju objal okolo pása. Zarazila sa a pozrela mu rovno do chladných očí. Obaja nahlas fučali, akoby bežali opreteky, a ich sipľavý dych sa rozliehal v stane.
Čas bežal. Stáli ako vraštení do zeme, nespúšťajúc jeden z druhého oči.
Devon zaodŕhala. „To je predsa hlúpe. Zostávate na večeru, či nie?“
Kameňák sa cítil hlúpo. Ako je, dočerta, možné, že ho vždy tak ľahko dostane? „Hej,“ odvrkol opovržlivo.
Vykrútila sa mu z náručia, vrhla sa k piecke a pustila sa okolo nej tancovať v každovečernom yukonskom rituáli alebo, ako tomu on vravel, poskakovala ako vrabec v tŕní. Nakúkala pod pokrievky, miešala a ochutnávala, prevracala a podlievala. A to všetko len preto, aby mu naservírovala jedlo, čo chutí ako kravský hnoj.
Stačil jeden pohľad k sporáku a pot mu vystúpil na čelo. Podišiel k stolu, otrávene sa zosunul na najbližšiu stoličku a oprel si lakte o stôl. Keď mu do nosa udrela jemná, korenistá vôňa, zdvihol hlavu. Devon položila doprostred stola hrniec plný hustej šošovicovej omáčky.
Nadšene si vzdychol. Bože, tá vonia domovom.
Vzápätí, poskakujúc po hrboľatom stole, letel jeho smerom modrý plechový tanier. Sotva ho stihol zastaviť rukou, Devon mu doň energicky plesla nedopečený kus slaniny, takže mu omáčka vyprskla na nohavice.
Prekvapene na ňu pozrel, ale z druhej strany stola ho privítal nevinný úsmev dobre vychovanej dámy. „Dobrú chuť, Kameňák.“
To boli posledné slová, čo zazneli v stane, po nich nasledovalo vyše dvojhodinové ticho. Devon dovečerala, ale nervy mala od toho prekliateho ticha napäté na prasknutie. Vyžmýkala handru na umývanie riadu a zavesila ju na šnúru. Uhladila si neposlušné kučery, čo jej padali do tváre, a fľochla na Kameňáka. Sedel rozvalený na stoličke, nohy preložené jednu cez druhú. Vedľa neho veselo blikala malá petrolejka a vďaka jej svetlu poskakovali po hnedastej celtovine červenozlaté tiene. Vo veľkých, ufúľaných rukách držal knihu viazanú v koži.
Pozrela mu do tváre. Ostro rezané lícne kosti mu zjemnili mäkké lúče zapadajúceho slnka. Oči upieral do knihy a nevnímal okolie. Odrazu jej stislo srdce. V tej chvíli vyzeral ako opustený malý chlapec, ktorého celkom pohltil dobrodružný príbeh…
Odrazu sa jej v hlave vyrojila hŕba nástojčivých úvah. Čo ak sa v ňom zmýlila? Možno vôbec nie je ufúľaný neandertálec a odporný hromotĺk, za akého ho pokladá. Možno sa pod tou špinavou, mastnou šticou a zabrýzganými šatami skrýva človek s citlivým srdcom.
Veľmi si želala nájsť uňho aj nejakú dobrú stránku, aby sa im ľahšie hľadal kompromis. Čosi, čo by im pomohlo prežiť spoločnú zimu.
Musí s ním hovoriť dovtedy, kým nenájdu nejaké riešenie. Musí – lebo inak sa zblázni. Určite neprežije zimu zavŕtaná v stane pripomínajúcom vlčí brloh s týmto chladným, uzavretým chlapom.
„Čo pekné dnes večer čítate?“ Prinútila sa, aby jej hlas znel prívetivo.
Kameňák na ňu ani nepozrel.
Pritmolila sa k nemu a nakukla mu ponad plece. „ Červený odznak odvahy… trocha pochmúrne čítanie, nemyslíte?“
„Nie.“
Hurá, aspoň sa ozval. Pohladila mu dlhé čierne vlasy, dokonca si jeden dlhý prameň obkrútila okolo ukazováka. „Počujte, Kameňák, nezaškodilo by vám ostrih…“
Jej spolubývajúci si hlasno odgrgol.
Devon vyplašené zažmurkala. „Na zdravie. Ako som povedala…“
„Vyzerá to, že sa nedáte len tak ľahko prerušiť.“
„Máte pravdu. Takže, ako som povedala, nezaškodilo by vám, keby ste sa trocha ostrihali a oholili. Aspoň by ste nevyzerali tak… teda, vyzerali by ste určite lepšie.“
S hlasným klapnutím zatvoril knihu. „Ja zvysoka kašlem na to, ako vyzerám.“ Znova si odgrgol, vstal, vypľul žuvanec tabaku na dlážku a začal sa vyzliekať.
Schmatla ho za rukáv košele a z celej sily ho zvrtla, aby stáli tvárou v tvár. „Koniec,“ precedila pomedzi zuby. „Stačilo.
Snažila som sa byť milá, ale vidím, že treba určiť pravidlá. Ešte jeden pľuvanec na dlážku a trpko to oľutujete, vážený pane.“ Uškrnul sa. „Hej? A ako?“
Uškrň mu opätovala. „Budem vám spievať po každom jedle.“ Kameňákovi stuhli črty. „To nesmiete.“
„Ak mám byť úprimná, ja som už svojmu hlasu prišla na chuť.“
„Už len to chýbalo.“
„Fajn. Aha, a ešte čosi. Už nechcem vidieť, že vleziete v tých hnusných, zafúľaných spodkoch do mojich čistých perín.“
V očiach sa mu zablysli zlostné ohníčky. ‚A vleziem, anciáša vášho!“
Devon si nazlostené podoprela ruky vbok, neohrozene mu pozrela do očí a bojovne vystrčila bradu. ‚A nevleziete, anciáša vášho!“
Dlho sa dívali jeden druhému do očí, až napokon Kameňák zahundral: „Okej. Vyhrali ste.“ Schmatol z postele deku, obkrútil si ju okolo tela a urazene si ľahol na studenú, tvrdú dlážku.
Devon naňho prekvapene vyvalila oči. „To budete radšej mrznúť na zemi, než by ste si obliekli čisté spodky?“
Kameňák sa trocha pohniezdil. ‚Aj tá zem je teplejšia než vy, pani. A teraz už zavrite klapačku, nech sa vyspím.“

Svetlo jej oslepovalo oči. Prevrátila sa na brucho, natiahla si prikrývku cez hlavu a hlbšie sa zavŕtala do sivého vlneného pelecha. Vôbec sa jej nechcelo vstávať; od istého času dávala prednosť nočnému snívaniu pred strašnou realitou dňa.
Odrazu jej akási vôňa pošteklila nosné dierky – čerstvo uvarená káva. Keď sa zhlboka nadýchla, najsilnejšie pocítila zápach plesnivého matraca, ale jej nos sa nedal len tak ľahko oklamať. Typická ranná vôňa sa vznášala v stane a jej sa začali zbiehať sliny.
Posunula sa k záhlaviu postele. Ešte stále zakrútená do prikrývky stiahla si bielu nočnú košeľu až na členky a sadla si.
Kameňáka zočila na zvyčajnom mieste – sedel pri stole, dlhé nohy prekrížené, vo veľkej ruke zvieral otlčený hrnček z modrého plechu. Ako zvyčajne díval sa celkom iným smerom.
Upravila si malý čipkový golierik na nočnej košeli a odkašlala si. „Dobré ráno, Kameňák.“
Pozrel na ňu ponad okraj obitého hrnčeka. Napuchnuté červené oči mu priam vystupovali z jamôk. „Dobré,“ zamrmlal.
Devon sa škodoradostne uškrnula, keď zbadala, v akom je zúboženom stave. Táto noc musela byť preňho hrozná. Oči aj nos mal plné prachu, chladná dlážka tvrdá ako kameň mu otlačila všetky kosti, nehovoriac už o tom, že mu strpčovali život aj kadejaké malé štípajúce potvory, čo mu lozili po celom tele. Možno dnes večer už čisté spodky neodmietne.
„Raňajky sú hotové,“ ozval sa neočakávane a položil šálku na stôl.
Devon si všimla, že po prvý raz nachystal na stôl – dva taniere, dve vidličky a dva hrnčeky. Jasné, že sa neobťažoval s obrusom ani so servítkami. No aj tak to bol úspech. Usmiala sa.
Kameňák podišiel k sporáku, kde už čosi bublalo.
Vďakabohu, aspoň má trocha súkromia. Odhodila prikrývku, svižne vyskočila z postele a zamierila k skrini. Zvesila z klinca červený flanelový župan, vkĺzla rukami do našuchorených rukávov obrúbených čipkou a bleskovo si zapla dvadsaťdva perličkových gombíkov, našitých od golierika až pod kolená.
Trocha sa prehŕňala v precízne poukladaných škatuliach, až napokon vytiahla po členky siahajúce poltopánky a obula si ich. Takto zabalená od hlavy po päty si konečne vydýchla. Teraz vyzerá, ako sa patrí.
„To je úžasné,“ rozplývala sa, keď zamierila k stolu. Sadla si a naliala šálku voňavej, pariacej sa kávy. „Skvelý nápad s tými raňajkami.“
„V poslednom čase som schudol.“
Devon sa len potuteľne usmiala a dopriala si riadny hit kávy. „Vážne? To ma mrzí.“
„Podali by ste mi tamtú piksľu od kávy?“ Ukázal prstom na veľkú červenú plechovku položenú na doske pri rúre od piecky.
Len čo ju vzala do ruky, zacítila akúsi čudnú, akoby alkoholovú arómu. Zarazila sa, ale aj tak mu ju podala. „C-čo je to?
„Kvások,“ odvetil a vzápätí plesol plnú lyžicu podozrivo páchnucej zmesi do cesta v hrnci. Devon ho sledovala podozrievavým pohľadom, ako ho nalial na plochú panvicu a vytvaroval do štyroch pravidelných kruhov. Zakrátko lievance dostali peknú zlatohnedú farbu. Dva z nich podobral varechou, hodil jej ich na tanier, pridal pásik opečenej slaniny a podal jej ho. „Dobrú chuť,“ zaželal jej a sám sa začal sústredene venovať pariacemu sa jedlu.
Devon sa štítivo dotkla lievanca vidličkou, akoby očakávala, že sa pohne. Jej obavy sa nenaplnili. Naklonila sa nad tanier a opatrne zavoňala. Aróma ju príjemne prekvapila.
„To sú lievance a nie voňavka. Prestaňte špekulovať a hoďte to do seba.“
Devon zdvihla hlavu a ich oči sa stretli. Zahanbila sa a líca jej zalial rumenec. Pripravil jej raňajky a ona ich namiesto vďaky ide kritizovať. „Prepáčte, nechcela som vás uraziť. Iba som…“
„Pani,“ zmrazil ju odmeraným tónom, „v zime sa na Yukone jedia tri jedlá – fazuľa, slanina a kysnuté lievance. Radím vám, aby ste im čo najskôr prišli na chuť.“
S napätým výrazom v tvári si odkrojila malý kúsok a vložila ho do úst. Opatrne ho jeden-dva razy prezrela, potom rýchlejšie, až sa jej tvár rozžiarila. „Prečo nie, lievance sú veľmi chutné.“
„Fajn,“ odvetil s plnými ústami.
Nezniesla ten pohľad. Polovicu tela mal naklonenú nad stôl a tanier zvieral rukami tak, akoby mu ho mal čochvíľa niekto uchmatnúť. Jedlo si zmiešal do veľkej, mazľavej červenohnedej guče.
Devon až striaslo. Preboha, hádam to nechce jesť?
Odrazu jeho vidlička zastala na polceste k ústam a on spýtavo pozrel na svoju spoločníčku. „Nejaký problém?“
Devon zablúdila pohľadom do svojho taniera, kde bolo všetko starostlivo usporiadané. „Nie.“
Vidlička sa znova pohla. „Fajn.“ Hodil do seba posledný hit, nechal vidličku s tupým buchnutím dopadnúť na stôl a vstal.
Pohoršene naňho zazrela, navyše si uvedomila, že na stole chýbajú servítky a ona si nemá do čoho utrieť ústa. Už len pri pohľade na pažravo sa napchávajúceho Kameňáka sa cítila aj ona taká… špinavá. „Odchádzate?“
Opakom rukáva si zotrel z úst zvyšky mastného lievanca. „Hej.“ To slovo vyšlo z jeho úst spolu s hlasným grgnutím.
„O štyri dni začnem chodiť do obchodu s vami.“
Namiesto odpovede len podráždene zachrochtal. Schmatol prešívaný kabát, klobúk a zamieril k dverám. No len čo sa ich dotkol, zarazil sa.
Devon spozornela. Kameňák zahľadený do neurčitá nad čímsi úporné premýšľal. Po chvíli napokon zamrmlal: „Uhm… môžete mi oprať tie druhé spodky.“ Sotva to stihol dopovedať, prudkým pohybom otvoril dvere a vyrútil sa von.
Tie sa za ním hlučne zabuchli, takže sa otriasli drevené steny stanu. Devon sa uškrnula. Čistota. Hýbe sa to pomaly, ale vďaka aj za to.
 
Keď si upravila vlasy, umyla zuby a trocha upratala, nakukla do skrine a začala premýšľať, čo si oblečie. Napokon sa rozhodla pre jednoduchú bielu blúzku so stojačikom a tmavomodrú bavlnenú sukňu.
Práve si prevliekala sukňu cez hlavu, keď ktosi zaklopal.
Stuhla. Rýchlo si uhladila spodničku, zapla sukňu a nervózne pozrela tým smerom. „Kto je to?“
„Páter Michaels,“ ozval sa piskľavý mužský hlas.
„Páter?“
Hlas sa piskľavo zachichotal. „No, priznám sa, že výučný list som si so sebou nevzal. Ak by vám náhodou chýbal k šťastiu, dievčatko.“
„Okamih, páter,“ odvetila, náhlivo si zapínajúc blúzku. Na krk si uviazala tmavomodrú mašľu a podišla k dverám.
Keď ich otvorila, zbadala muža, ktorý sa ponášal na malé, opustené vtáča. Bol drobný, priam šťúply, a v jeho malej okrúhlej tvári sa vynímal dlhý zahnutý nos a priveľké oči.
Pokrivené telo len znásobilo prvotný dojem. Viditeľne sa nakláňal doľava a hlavu ovenčenú šticou jasnoryšavých kučier mal akoby prilepenú k nadvihnutému plecu. Vyzeralo to, akoby ho trocha pokrútila veľká ruka zlého obra.
Jej pozornosť však upútali pátrove oči; v ich jasnomodrom živom pohľade sa zračili veselosť a zjavná radosť zo života. Jeho dobrá nálada okamžite preskočila aj na Devon, ktorá sa za posledné dni nevedela zbaviť trúchlivých myšlienok. Pri pohľade na tohto človeka mala odrazu pocit, akoby ju ovial svieži vánok jari.
„Poďte ďalej, páter. Som Devon O’Shea.“
„A ja zasa páter Michaels, tunajší pastier stratených a zblúdených duší. Sotva som sa stihol ohriať po návrate, bola si tou najhorúcejšou novinkou, s ktorou ma dnes ráno privítali. Žena v takomto tábore nemá šancu zostať nepovšimnutá.“
Pri tých slovách Devon zvážnela. „To som pochopila aj ja. Poďte ďalej. Dáte si šálku kávy?“
Tvár sa mu roztiahla do širokého úsmevu. „Veľmi rád.“ Cudne napádajúc na jednu nohu, vošiel do stanu, kde sa buchot jeho palice o tvrdú drevenú dlážku rozliehal do všetkých kútov.
Devon mu hneď prisunula jednu z drevených stoličiek.
„Vďaka, dievčatko,“ kývol hlavou a sťažka sa zviezol na tvrdý kus pňa.
Devon sa mu pri nalievaní kávy priznala: „Nie som katolíčka, otče.“
Páter sa zachichotal. „A ty si vari myslíš, že tu na Yukone čakám na katolíkov, a kým prídu, tak si tu iba tak, uhm… váľam šunky? Som na severe už dobrých päť rokov a nepamätám sa, či som tu za ten čas vôbec stretol nejakého katolíka. Hoci,“ veselo na ňu žmurkol, „počul som, že kdesi okolo Rampartu žije jedna taká rodina.“
Devon položila dva hrnčeky na stôl a usadila sa vedľa neho na stoličke. „A čo vás priviedlo do tejto Bohom zabudnutej pustatiny?“
„Boh je prítomný všade, dievčatko, to by si mala vedieť, a potom by si mi nekládla takéto otázky.“
Devon sa zatvárila previnilo. „Prepáčte.“
No páter sa vzápätí šibalsky zaškeril. „Som si istý, že to vieš. No aby som bol úprimný, prišiel som sem hľadať svojho brata. A našiel som ho…“ Jeho zvučný hlas akoby náhle stratil silu. „Žil v takom malom, v bahne utopenom mestečku Skagway s nejakou starou Indiánkou. Asi po mesiaci zomrel a ja som si povedal, že by bolo škoda odísť, keď je tu taká hŕba práce a niekto ju musí urobiť. Tak som zostal.“
Devon sa trpko usmiala. „Viem presne, o čom hovoríte; za ten týždeň, čo som tu, som už stretla zopár duší, ktoré potrebujú pomoc ako soľ.“
‚A čo tvoja duša, dievčatko? Ako mi povedali, ani pre teba to tu nie je prechádzka májovým sadom.“
Nepamätala si, kedy sa jej niekto spýtal na jej pocity, kedy si pred niekým mohla otvoriť dušu. Z očí sa jej náhle začali valiť prúdy sĺz. Rýchlo sa odvrátila.
Pátrova ruka spočinula na jej. „Čo sa deje, dievčatko?“ ,
Pokúsila sa prehltnúť hrču, čo jej narástla v krku. Krehká škrupina jej sebakontroly odrazu pukla; cítila, akoby jej pátrove slová rozmrazili dušu. „Neviem, otče,“ zašepkala. „Nezvyknem plakať.“
„No vidíš, možno práve v tom to je. Každý občas potrebuje uľaviť svojej duši a dobre si poplakať.“
Zdvihla hlavu a zadívala sa do zvráskavenej, vyziabnutej tváre pátra Michaelsa. Súcit v jeho očiach na ňu pôsobil ako pohladenie. Nevedela sa ubrániť ďalšiemu prívalu slz. Odrazu pocítila neznesiteľne ťaživé bremeno, čo niesla na svojich pleciach. Zúfalo sa potrebovala s kýmsi porozprávať.
Hoci mala zaťaté zuby, začalo sa jej štikútať. „Prežila som… strašne ťažký týždeň, otče. Viete, my dvaja s Kameňákom bohvieako nevychádzame.“
Znova jej stisol ruku. „Mal som ten dojem. Kameňák je ťažká nátura. Je to samotár, s ktorým len ťažko niekto vydrží.“
„Myslíte, že je samotár?“
„Čo by ste čakali od človeka, ktorý sa odmalička pretĺka ako sirota a ktorý nikdy nemal poriadny domov, kde by mohol nájsť útočisko?“
Devon nahlas smrkla a vytrela si zaslzené oči rukávom. „Čo tým chcete povedať?“
Páter zašmátral rukou vo veľkom prešívanom kabátci, ktorý mu bol zjavne o pár čísel väčší, vytiahol z vrecka zopár ošúchaných, pokrkvaných fotografií a podal jej ich. Devon opatrne prevracala v rukách zažltnuté snímky.
Na prvej z nich stála stará chalupa na lúke zarastenej hustou trávou. Krátko na ňu pozrela a prešla pohľadom na druhý obrázok. No odrazu si uvedomila, akoby ju k tej prvej fotografii čosi priťahovalo. Uprene sa zadívala na chalupu a vtedy si uvedomila, že ju na nej čosi veľmi ruší. Prizrela sa pozornejšie – bola to stará, polorozpadnutá chalupa uprostred lúky plnej kvetov a vysokej trávy, čo siahala takmer po obloky. Takmer počula, ako vo vetre šuštia jej stebla.
Okolo chalupy bolo pusto. Niekto ju s láskou postavil, dal do nej kus svojho umu a šikovnosti a potom ju z nejakého dôvodu opustil. Prečo? Vari ten človek zomrel? Nemal nijakú rodinu?
Bohužiaľ, z fotografie sa odpovede nedočkala.
Stiesnená zo svojho objavu obrátila pozornosť na druhú snímku. Bola na ňom elegantne oblečená stará žena, meravo sediaca v obľúbenom kresle. Trochu pripomínala kráľovnú. No znova tu čosi nehralo. Devon prižmúrila oči a zadumala sa. Čo tým fotkám chýba?
Odrazu na to prišla. Tá stará žena bola tiež sama; zrejme tak prežila celý život. Na kostnatých prstoch posiatych tmavými žilkami nemala prsteň, na stene za jej chrbtom pomaľovanej zložitým vzorom chýbali fotografie detí; dokonca ani pri nohe jej nesedel verný pes. Prežila vari celý život sama? Neprekážalo jej to?
Dobrá stará dievka Devon. Tá myšlienka sa jej vynorila v hlave ako guľový blesk a vtom ju tak silno pichlo pri srdci, až mala čo robiť, aby nevykríkla. Fotografia jej vykĺzla z roztrasených prstov na stôl. Tá žena na obrázku, ten pohľad v jej očiach… To som ja. To je moja budúcnosť.
„Si v poriadku, dievčatko? Zdalo sa mi, akoby si odrazu /bledla.“
Devon ho sotva vnímala. Znova vzala do ruky fotografiu ‚i nežne prechádzala prstom po ženinej vyziabnutej tvári. Doslova cítila bolesť, čo z nej vyžarovala. Zaťala zuby, aby sa znova nerozplakala.
V podstate si na svoju samotu zvykla, hoci odmietala priznať, akú prázdnotu cíti v duši. Vedela, že vždy bude svojím spôsobom stáť bokom, oddelená od ostatných. Uvedomila si to v deň matkinej smrti, keď urobila isté rozhodnutie. No boli chvíle, keď smútila, že nemôže objať vlastné dieťa. Krehká škrupina jej sebaovládania pukla a túžba po rodine ju pichla ako dýka.
Pri pohľade na fotografiu starej ženy akoby sa jej vrátila všetka bolesť z nesplnených snov, z toho, o čo v živote prišla. Nežný bozk manžela, štebotavé detské ústočká, dotyk ruky, ktorá by ju zohrievala po všetky tie chladné, bezútešné roky.
Naprázdno prehltla, hoci v hrdle ju ešte stále tlačili slzy, čo nevyplakala. Rovnako ako žena na fotografii aj ona je sama, samučičká ako prst.
„Tak čo, dievča moje?“
Zahĺbená do myšlienok akoby z veľkej diaľky začula pátrov hlas. Striasla sa, precitla a obrázok, čo ešte stále zvierala v ruke, položila tvárou na stôl. „Som v poriadku, páter. Vážne,“ odvetila rýchlo; možno až prirýchlo, lebo hlas mala ešte stále roztrasený. „Prečo ste mi ukázali práve tieto fotky?“
„Lebo ich robil Kameňák.“
„Panebože, to by som naňho nepovedala.“
„V tom chlapovi je viac, než sa na prvý pohľad zdá. Chodí síce stále zamračený a tvári sa ako zlý čert, ale to asi preto, lebo je zraniteľnejší než hocikto z nás a bojí sa.“
Devon naňho podozrievavo fľochla. „Vravíte, že sa bojí? Kameňák?“
Páter vážne prikývol. „Bojí sa priznať, že mu na niekom záleží. To je typické pre takého samotára, ako je on. Ale je to správny chlap, za to som ochotný dať ruku do ohňa,“ dodal presvedčivým tónom.
Devon sa znova zadívala na obrázok opustenej chalupy a zo všetkých síl sa snažila predstaviť si človeka za hľadáčikom fotoaparátu. Atmosféra fotografie na ňu veľmi zapôsobila. No vôbec sa jej nechcelo veriť, že jej autorom je chlap, s ktorým obýva už týždeň spoločný stan. Nejako jej to nešlo dokopy. Ako je možné, že v tom drsnom, samotárskom neandertálcovi sa skrýva taká poetická duša?
„Tak mi povedzte, prečo je na každého taký… zlý?“
„Pravdupovediac, neviem.“ Páter sa pohodlne oprel a uchlipol si kávy. „Povráva sa, ale upozorňujem vás, že sú to len klebety… že kedysi dávno sa vyskytla v jeho živote nejaká žena. Veľmi zlá žena. A ľudia vravia, že je to dajaká temná história. Ale aká, to vám neviem povedať.“
‚Asi by ho nepotešilo, keby vedel, že ste mi to povedali.“
Starký pokrútil hlavou. „Kameňák sa rozpráva jedine s Medveďom a dosť pochybujem, že tí dvaja sa bavia o svojich pocitoch. Chlapi prichádzajú na Yukon, aby tu našli samotu, a pre Kameňáka to platí dvojnásobne.“
„To máte pravdu,“ prikývla Devon, „ticho si cení nadovšetko.“
Páter trocha mykol hlavou, akoby ju chcel vyrovnať. Keď rozprával, hoci piskľavým hlasom, každého upútal. ‚Aj ty by si si ticho cenila, keby si sa stránila ľudí.“
Devon sa na okamih zamyslela. „Áno… asi máte pravdu.“
S klepnutím položil plechový hrnček na stôl a pomaly sa zdvihol. „Takže, dievčatko,“ zaodŕhal a prstami si upravil golier na kabáte, „vám dvom môžem poradiť iba jediné – snažte sa spolu vychádzať. Už aj bez vás je v tejto pustatine dosť osamelých duší, ktorým treba pomôcť.“
V návale vďaky ho chytila za ruku. „Ďakujem vám, otče. Pousilujem sa, aby to medzi mnou a Kameňákom klapalo. Môžete sa spoľahnúť.“
Starému mužovi úsmev rozžiaril tvár. „Dúfal som, že mi to povieš. Si vzácna duša, dievčatko. Veď na Yukon sa môže vybrať iba mimoriadna žena.“ Stisol jej ruku. „A ak sa tu rozhodne zostať, potrebuje ešte riadnu dávku guráže. Boh s tebou, dievčatko.“
 
Asi hodinu po farárovom odchode bola Devon vychystaná na výpravu. Zatvorila za sebou dvere stanu a zhlboka sa nadýchla čerstvého, neskorým letom zaváňajúceho vzduchu. Pľúca sa jej zaplnili sladkou, jemnou arómou, čo sa vznášala okolo rieky. Zvláštne, že jej pripomínala jar v St. Louis, hoci na yukonských stromoch sa už prvé listy sfarbili jesennými odtieňmi.
Trocha si napravila klobúčik farby kaki a na oči si spustila biely závojček. Slnkom ožiarenú krajinu zaplavilo ticho. Rukami v rukavičkách silnejšie stisla drôtený držiak plechového vedierka, čo sa jej zadieral do dlane. Druhou rukou si nadvihla sukňu a zamierila do kopcov.
Lišajníkový koberec peroval pod nohami ako posteľný matrac. Jej stopy na ňom mizli takmer okamžite. Hoci ani nie štyridsať centimetrov pod povrchom bola zem zmrznutá na kosť, na povrchu si žila svojím životom.
Asi v polovici cesty zastala, položila plechové vedierko na zem a rozhliadla sa po okolitej prírode. Kopec, na ktorý sa štverala, svietil všetkými možnými odtieňmi červenej a žltej, akoby ho vymaľoval maliarov štetec. A tá aróma! Zhlboka sa nadýchla, vychutnávajúc zmes kvetových vôní.
Ako mohla čo len pripustiť, že Yukon je škaredý? Alebo nebodaj opustený?
Keď konečne prišla k nízkym kríkom, čo sa tiahli po úbočí, srdce jej od radosti priam poskočilo. Našla, čo hľadala.
Po siedmich dňoch strávených na Yukone a takmer dvoch mesiacoch na cestách sa jej otvorila pred očami panoráma, pri ktorej sa jej roztriasli kolená. Plná očakávania si oblizla pery. Čerstvé čučoriedky! Uškrnula sa. Kameňák nemá šancu vyhrať.
 
Plesk!
„Dočerta!“ Devon zachloštila ďalšieho z dobiedzajúcich komárov. Líce ju štípalo od úderu, čo si uštedrila. Určite jej na ňom zostali odtlačky prstov. Yukonské komáre boli omnoho väčšie než tie, na ktoré bola zvyknutá. Pozrela do vedierka. Bolo už takmer plné. To bude určite stačiť. Našťastie sa s Kameňákom nedohodli presne, o koľko a na aký dlhý čas sa má zvýšiť obrat v ich obchode. V celom údolí nebývalo viac než dvadsaťpäť chlapov. Koľko džemu by asi tak mohli pojesť? A okrem toho, pomyslela si zachmúrene, žiadny obchod jej nestojí za to, aby sa v ňom na smrť zodrala. Opatrne si zvliekla biele rukavice zababrané od fialovej čučoriedkovej šťavy, zdvihla vedierko a zamierila domov.
Cestou sa pristihla, že premýšľa o fotografiách, čo jej ukázal páter Michaels, a o mužovi, ktorý ich urobil. Také dojemné obrázky plné skrytej bolesti…
Spomalila. Pískajúci vietor sa jej pohrával s vlasmi a spolu s ním uleteli aj jej myšlienky.
Odrazu sa pristihla, že premýšľa nad tým bozkom. Nad bozkom, ktorý jej dal v ich prvú spoločnú noc. Celkom náhodou si naň spomenula a vôbec sa tomu nebránila. V podstate to ani normálny bozk nebol. No aj tak, keď sa pritisol perami na jej ústa a blúdil v nich jazykom, schvátil ju akýsi čudný pocit, aký dosiaľ nepoznala. Telom jej prebehla triaška a po prvý raz v živote sa cítila tak… žensky. Potom ju tými veľkými labami zovrel v náručí…
Zvažovala, či si má znova plesnúť po líci a zniesť tak zo sveta ďalšieho komára. Pane Bože, čo nasledovalo potom? Vari ten chlap po nej zatúžil? Nie, iba ju chcel vystrašiť. Iba namiesto svojich medvedích láb použil ústa. Nechcel jej telo, chcel sa jej zbaviť.
Rozhodla sa, že za tieto jej úvahy sú vinné komáre, lebo jej vycicali krv z mozgu. Môže si páter Michaels hovoriť, čo chce, a Kameňák fotografovať do aleluja, aj tak sa s ním neskamaráti, lebo s takým chlapom sa to jednoducho nedá. Aspoň ona to nedokáže. Jeho priateľky, ak vôbec nejaké ten hromotĺk má (o čom silno pochybovala), sú určite dáke skrachované existencie.
Hoci…
Musí zabudnúť na tie fotografie. V nich je pes zakopaný.
Tie obrázky vniesli do jej racionálne pracujúceho mozgu čosi, čo jednoducho nemohla ignorovať. Hádanku.
Jej spoločník – veľký, mlčanlivý, zatrpknutý Kameňák – sa pre ňu stal hádankou. Doteraz sa ani raz nestalo, že by Devon Margarét O’Shea nechala nejakú hádanku nevyriešenú. Bolo to čosi podobné, ako bývať v neupratanom dome. Nevedela totiž vystáť, keď vo veciach nemala jasno.
Už nezaháňala natískajúce sa otázky, čo sa jej odrazu vyrojili v hlave ako huby po daždi. Určite pokojne nezaspí na tejto bohumilej zelenej zemi, kým rébus nerozlúšti.
Ale ako? Mocnejšie zovrela rukoväť vedierka a rázne vykročila.
Existuje len jediný spôsob. Musí dajako spracovať Kameňáka, aby jej dovolil nahliadnuť za tú svoju zamračenú fasádu. Musí aspoň nakuknúť, aký muž sa to skrýva za ľadovo chladnou maskou. Muž, ktorý robí také zaujímavé fotografie.
 
Kapitola 8
 
Kameňák otvoril viečko na hodinkách. Stačil jeden pohľad na ciferník a celé telo sa mu naplo. Sedem hodín. Ešte hodina božského ticha, pomyslel si namrzene. Potom musí zatvoriť obchod a ísť domov.
„Domov.“ Keď vypovedal to slovo, z úst sa mu vydral otrávený vzdych.
Už prišiel aj o domov. Jeho stan teraz mohli prezentovať v hociktorej z tých poondiatych kníh pre ženy – samé kvety, obrusy, voňavá posteľná bielizeň. Už chýbajú len čipkové záclony a aj tie tam nie sú iba preto, lebo stan nemá obloky. Zatiaľ. Pri pomyslení, že by sa také čosi malo stať, viditeľne ho myklo. Hoci nevylučoval, že tá čistotná čarodejnica najbližšie vyreže dieru do celtoviny. Už ako keby ju počul. Nad stolom musí byť oblok. Čo už je krajšie než ranné slnečné lúče…
Našťastie, ešte dva dni a má ju z krku.
Už sa nevedel dočkať, ako sa vrúti do obchodu s tými svojimi nechutnými žbrndami. A vtedy ju schmatne za ucho a vyhodí von.
Uškrnul sa. Posledné dva dni sa zaoberal iba tým, že si predstavoval túto scénu a seba, ako jej hovorí: Prehrali ste. V tejto chvíli nepoznal ľúbeznejšie znejúce slová. A čo urobí ona? No, buď sa srdcervúco rozplače, alebo sa v mrákotách zrúti na zem. Už sa nevedel dočkať.
 
Devon mala líca zružovené od stúpajúcej pary. Pár červenkastých kučier sa jej uvoľnilo z účesu a hompáľalo sa nad spoteným čelom.
Obkrútila utierku okolo držiaka na ťažkej kovovej panvici a premiestnila ju zo sporáka na stôl. Opakom ruky si zotrela pot a z hrude sa jej vydral hlboký, unavený vzdych. To je nadnes posledná várka. Naklonila sa nad panvicu a zvedavo pozorovala jej obsah.
„Skvelé,“ pochválila nahlas samu seba, pričom si odfúkla neposlušnú kučeru spred očí. Čučoriedkovocukrová zmes nabrala po zvarení modročierny odtieň. Opatrne, aby sa nepopálila, naliala tmavý džem do ligotavých sklených pohárov, potrela ich okraj losím tukom, aby lepšie tesnili, a zakrútila viečka. Tridsaťdva pohárov. Spolu s tým, čo navarila včera, má päťdesiatsedem pohárov čučoriedkového džemu. A to má ešte dva dni k dobru.
Rýchlo poumývala riad, poháre s džemom uložila do škatule a zasunula ju pod posteľ. Tam ich určite nikto neuvidí. Odkryla ciferník na vreckových hodinkách a skontrolovala čas. Trištvrte na osem.
Kameňák sa tu zjaví čo nevidieť. Otrávene si vzdychla, usadila sa na posteli a ustato hompáľala nohami. Dnes je taká unavená, že nevládze uvariť večeru. Jednoducho nemá síl…
Hodila sa do perín, hlboko sa zavŕtala do matraca, ktorý len včera naplnila čerstvým lišajníkom. Nosné dierky jej pošteklila jemná aróma zeme. Uprela oči na vysivenú, preliačenú strechu stanu a celkom sa uvoľnila.
V myšlienkach zablúdila celkom inam, až… až ku Kameňákovým fotografiám. Privrela oči. Prečo nad nimi stále špekuluje? Zakaždým, keď si urobila prestávku, vynorili sa jej tie tajomné obrázky v mysli, akoby čakali niekde obďaleč na svoju príležitosť.
Háčik bol v tom, že sa jej akosi nehodili k mužovi, ktorý ich urobil, a to ju znervózňovalo. Sú veci, čo nevyriešila. Kamienky, čo nezapadajú do mozaiky.
V posledných dvoch dňoch o Kameňákovi veľa premýšľala. Bohužiaľ, dopracovala sa k veľmi jednoznačnému zisteniu. Ak v ňom aj bolo niečo dobré, veľmi starostlivo to skrýval pod kamennou maskou. Verila, že kdesi pod šticou dlhých vlasov a nánosom špiny sa ukrýva vzácna duša. Taká, čo vie vycítiť nostalgiu opustenej chalupy a odkryť závoj bolesti starej ženy.
Po týchto úvahách sa už naňho nedívala tak kriticky. Možno mal páter Michaels naozaj pravdu; čo ak sa Kameňák iba bojí s niekým spriateliť? Každý predsa vidí, aký je osamelý, možno… možno naozaj potrebuje priateľa. Pocítila, ako sa jej zachvelo srdce. Ak je naozaj taký osamelý, spriaznená duša by mu len pomohla.
Že by predsa nejaký slabý záblesk nádeje? Celý život sa starala o druhých, riešila ich problémy. To je úloha, ktorá jej sadla. Inak sa cítila stratená a zbytočná.
Prešla pohľadom po vyligotanom stane a v mysli sa jej vynoril prvý deň, keď vstúpila do špinavej, páchnucej diery plnej kadejakého hmyzu a plesnivého jedla. Až do jej príchodu bol Kameňákov život jeden veľký chaos. Podarilo sa jej to do istej miery zmeniť a teraz ho potrebuje vyliečiť z ostatných problémov. Vtom sa víťazoslávne usmiala. Jasné, že ju potrebuje. Ak aj nie ako priateľku, tak aspoň ako spoločníčku, čo sa mu bude starať o obchod. Nikto iný len ona dokáže zmeniť stanicu na obchod, ktorý bude mať cveng.
Ako ho pozná, spočiatku sa mu to nebude páčiť, tým si bola priam istá. Muži neznášajú zmeny. No neskôr, keď sa presvedčí, že všetko beží ako dobre naolejovaný hodinový strojček, uvedomí si, ako veľmi ju potrebuje. Vtedy pochopí, že sú dobrý tím.
Možno sa jej napokon podarí trocha ho aj učlovečiť a presvedčiť, aby sa nestránil ľudí…
Áno, to je jej poslanie! Preto ju sem Boh nasmeroval. Iba ona dokáže zorganizovať Kameňákovi život a vrátiť ho do civilizácie. Pozrela do povaly a v jej zelených očiach sa mihol záblesk odhodlania. Kameňák to zatiaľ netuší, ale v najbližšej budúcnosti sa oni dvaja spriatelia.
Dosiahne to – aj keby ich to oboch malo stáť krk.
 
Kameňák sa ešte trocha ponevieral po vonku, akoby sa do poslednej chvíle chcel vyhnúť tomu jej tliapaniu. No napokon pokrčil plecami, vyhrnul si golier, aby mu chránil hlavu, a zamieril domov.
Len čo otvoril dvere, privítali ho kúdoly pary. Zaplesol ich a zhlboka sa nadýchol vzduchu presýteného sladkou čučoriedkovou vôňou doplnenou arómou škorice. Kútikom oka zachytil akýsi pohyb. Keď pozrel tým smerom, zazrel Devon, ako vstáva z postele. Už z diaľky si všimol, že má veselé iskričky v očiach a líca, zvyčajne bledé, jej priam horia. V duchu zastenal. Určite zasa čosi vymyslela. Asi bude chcieť tie obloky…
Drobnými nôžkami sa svižne postavila na drevenú dlážku a náhlila sa k nemu. Pri každom kroku sa jej okolo hlavy pohojdával asi tucet neposlušných ryšavkastých kučier.
„Vítam vás, Kameňák,“ pozdravila ho, zašuchotajúc modrou bavlnenou sukňou. „Môžem vám pomôcť s kabátom?“
Kameňák musel zaťať zuby, aby sa na ňu neobrýkol. Kabát si predsa vie vyzliecť aj sám, ale nemá zmysel, aby sa s ňou o tom prel, lebo by sa mu to mohlo vypomstiť. Ak by povedal nie, krúžila by okolo neho ako ranená sliepka a častovala ho ukrivdenými pohľadmi. Tak len pokrčil plecami a podal jej ho.
Opatrne ho zobrala a rukou starostlivo uhládzajúc záhyby, zavesila ho na hák. Kameňák sa otrávene zvalil na stoličku a spýtal sa: „Čo je na večeru?“
„Dáte si kávu?“ spýtala sa rýchlo a zamierila k sporáku.
„Okej.“ Zamračil sa. Veď sa jej čosi spýtal. „Čo je na večeru?“ zopakoval otázku.
Devon rýchlo položila panvicu na oheň, otvorila fazuľovú konzervu a vysypala na ňu jej červenkastý obsah. „Fazuľa a lievance,“ odvetila, podávajúc mu hrnček s pariacou sa kávou.
„Fajn.“ Na fazuli nemôže nič pokaziť. Vybral z police ohmataného Olivera Twista, oprel sa o stenu stanu a pustil sa do čítania.
„Ešte vám dolejem kávy?“ spýtala sa po chvíli.
Fľochol do hrnčeka. „Uhm.“ S naklonenou hlavou ju pozoroval, ako omotáva utierku okolo držiaka na kanvici a dolieva mu doplna.
„Vďaka.“
„Pre vás vždy s radosťou,“ odvetila veselo.
Trocha si uchlipol a znova sa zahĺbil do čítania.
V stane sa ozýval klepot ťažkého viečka na kanvici, v ktorej sa varila voda a odkiaľ so syčaním unikala para do vlhkom nasýteného vzduchu. „Počujte, Kameňák, už som konečne pochopila, prečo ste sa usadili na tomto mieste. V porovnaní s Yukonom vyzerá St. Louis ako vyblednutá prikrývka, čo stratila všetky farby.“
Nadvihol hlavu a skúmavo si ju prezeral. Nedívala sa jeho smerom. Ako inak, veď poskakovala okolo sporáka, čosi miešala, ochutnávala, dosáľala a obracala pečúce sa lievance. V tej horúčave sa jej uvoľnilo zopár ďalších vláseniek, takže dlhé pramene ryšavých kučier jej viseli po oboch stranách tváre. Tuho opásaná biela zástera dávala vyniknúť jej ladným krivkám.
Dych sa mu zrýchlil. Veľmi zriedka ju vnímal ako ženu, a keď sa znenazdajky ocitol tvárou v tvár jej… ženskosti, cítil sa veľmi nepríjemne. Zaodŕhal a pozrel do kúta. „Uhm.“
Počul, ako sa zachichotala. „Ach jaj, už sme sa znova vrátili k hmkaniu?“ poznamenala, keď nakladala fazuľovú omáčku na taniere. „Minule som mala pocit, že sme už mierne pokročili.“
Kameňák sa neobťažoval odpovedať. Vlastne ani nemohol, lebo vôbec nemal poňatia, čo si to tam hudie.
Devon položila taniere na stôl a ten jeho mu prisunula bližšie. Podala mu aj pohár vody z rieky – prevarenej a schladenej – a servítku.
Kameňák si ju premeral od hlavy po päty.
„Urobte mi radosť,“ povedala a ešte stále sa usmievala. „Tvárte sa, že tú servítku použijete.“
Veľkými prstami skrkval servítku v dlani a pustil sa do jedla. Podchvíľou na ňu kradmo pozrel, aby sa uistil, že jedlo z taniera jej odbúda presne v smere hodinových ručičiek a že spôsobne je jedno za druhým a nie ako on, ktorý si jedlo hádže do úst hlava-nehlava.
„Neodpovedali ste mi.“
Kameňákova vidlička závisia vo vzduchu. Stisol pery a premeral si ju. „Uhm?“
„Vravela som, že Yukon je krásna krajina.“
„Aha, jasné,“ odvetil a opäť sústredil pozornosť na jedlo.
Devon zaodŕhala. „Vybrala som sa na prechádzku tuto po okolí, aby som sa trocha zobzerala. Už sa neviem dočkať krásnych jesenných farieb.“
Hodil si vrchovatú lyžicu fazule do úst a zahuhlal: „Uhm, sú pekné.“
Znova sa rozhostilo ticho, ibaže teraz ho znásobilo napätie. Kameňák sa zavrtel na stoličke. Vari sa od nich očakáva, že sa budú baviť pri jedle ako párik hyen nad zdochlinou? Pokrútil hlavou. Tak si ho obkrútila okolo palca, že už len čaká, čo mu ešte vyparatí. Celkom mimovoľne schmatol servítku, utrel si do nej ústa a pokračoval v jedle.
Z opačnej strany stola sa ozvalo radostné zafučanie. Zdvihol oči. Devon sa uprene dívala na servítku. Uvedomil si, čo urobil, a silný rumenec mu zalial líca. Cítil sa ako dedinský idiot. „Do hája zeleného,“ vyštekol a šmaril servítku na zem. „Prestaňte na mňa vypliešťať tie okále!“
Devon spôsobne sklopila oči, vzala si vidličku a pokračovala v jedle. „Dnes som videla nádherného vtáčika. Bol celý sivý s čiernou čiapočkou a mal jasnočervený zobáčik. Takmer polhodinu okolo mňa poletoval, a keď som sa zastavila pri rieke, sadol si na konárik a štebotal.“
„Rybár,“ odvetil prežúvajúc.
Devon sa zamračila. „Čože?“
Kameňák si utrel ústa do rukáva a pozrel jej do očí. „Je to polárny rybár.“
„Aha.“
Znova ticho. Požehnané ticho.
Začul tlmené cinknutie, keď položila vidličku. Už sa neobťažoval zdvihnúť hlavu. Keď si bude istá jeho pozornosťou, spustí znova.
„Vravela som si, že možno by vás aj zaujímalo, keby som vám povedala čosi o sebe.“
Vidlička putovala v pravidelnom rytme od taniera k ústam. „Ani náhodou.“
No Devon nemohla prepásť šancu. „Prišla som na Yukon preto, lebo som chcela začať nový život. Dlho som sa starala o sestru Colleen, no vydala sa a už ma nepotrebuje. Takže som sa cítila trochu… stratená. Viem, že to bude znieť hlúpo, ale myslela som si, že ak si nájdem prácu, čo ma bude baviť…“ Odrazu sa jej hlboký hlas zatriasol. „… ak budem robiť čosi zaujímavé, z čoho môžem mať aj ja úžitok, nebudem sa cítiť taká osamelá. Chápete?“
Kameňák položil vidličku na stôl. Že či chápe, čo je osamelosť? Zdvihol hlavu a ich pohľady sa stretli. V zelenej hĺbke jej očí zbadal čosi ako smútok. Nepokojnú túžbu, ktorú veľmi dobre poznal.
Akoby nechápal. Veď sa pretĺka sám odmalička. „Chápem. Preto ja…“ No vtom sa zarazil. Prečo by sa jej mal spovedať? Do toho ju nič, čo ho v živote postretlo.
„Nechceli ste povedať fotografujem?“
Prekvapene si ju premeral. „Hej,“ odvetil po dlhom váhaní. „Fotografujem.“
„Takže ste fotograf,“ poznamenala ticho. „Človek, ktorý prostredníctvom umenia ponúka nesmrteľnosť. Predpokladám…“ Devon spustila ako verklík svojím hlbokým, pokojným hlasom. Akoby ho chcela zamotať do pavučiny upokojujúcich slov. Pohodlne sa oprel a uchlipkávajúc kávu, počúval. V stane zavládla príjemná, domácka atmosféra.
Netrvalo dlho, hlava mu oťažela, padla na prsia a oči sa zatvorili. V jej hlase bolo čosi také upokojujúce…
„Kameňák?“
Strhol sa a zdvihol hlavu. „No?“
Dívala sa naňho svojimi veľkými zelenými očami, ktoré ostro kontrastovali s bledosťou jej tváre. Všimol si, že jej myká kútikmi. Nemala ďaleko k tomu, aby sa rozosmiala.
„Berie vás na spanie?“ spýtala sa ticho.
Očistom zaodŕhal. „Ani nie. Vôbec.“
„Pamätáte sa, čo som sa vás naposledy spýtala?“
Nepokojne sa zahniezdil. Nepamätal si jediné slovo z toho, čo mu tu kvákala celý večer. Okrem toho, že sa celkom na začiatku bavili o vtákoch.
„Bola to celkom jednoduchá otázka.“ Zdalo sa mu, akoby ho jej hrdelný hlas celkom opantal. „Myslíte si, že by sme sa mohli spriateliť?“
Vyskočil na rovné nohy, akoby ho uštipla osa. Dočerta aj s babou! Znova sa jej podarilo prekabátiť ho. A ani jej to nedalo veľa práce. Zohriala trocha fazule, milo sa usmiala, počastovala ho tými správnymi slovami a tu ho máš! Načúva jej bľabotaniu ani sprostý Jano.
Asi by sa mal zastreliť. Čo najskôr, než mu z toho celkom šibne. „Nie,“ precedil cez zaťaté zuby. „Už som vám raz povedal. Nemám priateľov.“
„Ale…“
„Nijaké ale…“
V tom okamihu vyskočila zo stoličky, a ani sa nenazdal, už stála pri ňom. Bez slova mu položila jemnú bielu ruku na zovretú päsť. Hoci sa ho dotkla veľmi jemne, pocítil horúčavu sálajúcu z jej dlane. Pochopil jej zdvorilé, no rozhodné gesto.
„Prepáčte, že som to povedala,“ prevravela tichým hlasom, takže ju sotva počul. „Dnes večer som sa s vami cítila príjemne. Nechcela by som, aby sa to pokazilo.“
Dívali sa na seba hodnú chvíľu. Z jej veľkých, vážnych očí vyčítal úprimnú snahu. Vyschlo mu v hrdle, takže sotva prehltol. „Dobre,“ odvetil škrípavým tónom. „Nič som nepočul.“
„Ďakujem,“ vydýchla si s úľavou. Odtiahla ruku a uhladila si účes. Vzápätí začala zbierať riad zo stola. Keď sa pustila do umývania, začul, že si pohmkáva akúsi melódiu. Zdalo sa mu, akoby jej hlas zmierňoval napäté ticho v stane.
Takmer sa preľakol. To som teda v riadnom hnoji, keď mi už neprekáža ani to jej hmkanie, pomyslel si. „Nemôžete s tým prestať?“
Šelmovsky sa naňho uškrnula a spýtala sa: „Želáte si, aby som radšej spievala?“
„Ale ja hovorím o hmkaní.“
„To som len žartovala, Kameňák,“ podpichla ho. „Vy naozaj nemáte zmysel pre humor.“
„To nemám.“
„A čo keď si to len navrávate? Možno ste rodený vtipkár a len o tom neviete.“
„Pochybujem.“
„No aj tak… usmiali ste sa na mňa. Možno raz aj zavtipkujete. Len si dávajte pozor. Lebo sa môže stať, že vám začnem byť sympatická.“
Mal čo robiť, aby sa nezasmial. „To vám určite nehrozí.“

Kameňák vypliešťal oči na pomaly sa pohybujúci tieň vonku pred obchodom a neveriacky krútil hlavou. Znova to skúša. Znova vytiahla ten poondiaty bicykel.
Tresk. Tieň odvážnej jazdkyne hodilo dopredu. Predné koleso bicykla silno narazilo do veľkej, stvrdnutej hrudy blata a zastalo. Devon takmer preletela cez riadidlá. Náraz rozhojdal malý zvonček po jej ľavej ruke a ten veselo zazvonil.
„Au!“
Kameňák sa musel usmiať. Oprel si lakeť o pult a čakal, či to skúsi znova. Síce toho veľa o Devon nevedel, no jedným si bol istý – ak si niečo zaumieni, vždy to dotiahne do konca.
Zakrátko mu dala za pravdu. Znova vysadla na bicykel, nabrala rovnováhu, nohu vložila do slučky na pedáli a naklonila sa k riadidlám.
Tresk. Koleso znova narazilo do tvrdej blatistej hrče, no tentoraz sa jej podarilo udržať rovnováhu. Posledné, čo zbadal, bol záblesk červeného bicykla, čo sa mihol pomedzi cípy celtoviny pri vchode.
„Vďakabohu,“ zamrmlal. Radšej nech sa preváža na tom čertovskom vynáleze, aspoň neupratuje, alebo – Boh uchovaj – sa neučí variť.
 
Kameňák sa usmieval aj nasledujúci deň. Podchvíľou si opakoval čarovné slová: Prehrali ste. Tie slová ho priam pálili na špičke jazyka. Pomaly mu hrozilo, že nadšenie z neho vykypí ako horúce mlieko na sporáku. Už každú chvíľu, každú sekundu sa v obchode zjaví Devon s tými svojimi pomyjami.
Sebaisto sa usmial. Dofrasa, to je skvelý pocit!
Po prvý raz, odkedy prišla do Yukonu, sa cítil na koni. Stačí, aby len ochutnal jej gebuziny a hneď bude jasné, že prehrala na celej čiare. Chlapi z údolia sa určite ozlomkrky nerozbehnú nakupovať, tým si bol istý.
Fľochol očistom na hodinky, len aby skontroloval čas. Už je sedem hodín. Madam nejako mešká. Čo ak ochutnala svoj výrobok a okamžite sa odporúčala do večných lovísk?
„Dobré ráno, Kameňák.“
Zdvihol hlavu. Stála pri vchode do obchodu, ale ruky mala prázdne. Nikde žiadny hrniec s jedlom. Zoširoka sa usmial. Asi to bolo také hnusné, že to musela vyliať. „Nezabudli ste niečo, Devon?“
„Ani nie. Skôr som priniesla niečo navyše.“ Vystrčila hlavu zo stanu a zakričala. „Poďte sem.“
Medveď sa pomaly prepasíroval do stanu. „Ránko, Devon,“ pozdravil a kývol jej skrkvaným plsteným klobúkom. „Ránko, Cornelius.“
„Tak čo, Medveď. Prišiel si sa pozrieť, ako madam prehrá?“
Medveď sa došuchtal k stolu a zvalil sa na stoličku. „Zdá sa, že tu dnes niekto dostane riadne po nose,“ zaškeril sa dobrosrdečne.
Devon rázne zamierila k dverám, až sa jej široká modrá sukňa veselo rozhojdala. O chvíľu sa jej sukňa znova zjavila medzi pásmi celtoviny, no zozadu. Vchádzala do obchodu pospiatky! Kameňáka až zamrazilo, keď sa zadíval na jej jemne zaoblený zadok. A znova je to tu – jasný dôkaz jej ženskosti. Kto by si bol pomyslel, že to chudulinké žieňa má takú peknú ritku?
Čoskoro sa vo vchode zjavili aj jej chrbát a plecia. Usilovala sa zo všetkých síl čosi vtiahnuť dnu. Znova zavrtela zadkom. Kameňák nechtiac vyhŕkol. „Preboha!“ a zamieril k dverám, aby jej pridržal pásy celtoviny. V tej chvíli zbadal dlhé, ťažko naložené sane. „Čo to tu, dočerta, vyvádzate!“
Zdvihla zrak a odsekla: „Vari vám oči neslúžia?“
Znechutene si odfrkol, schmatol povraz a vtiahol sane do obchodu. Tie sa na nerovnej dlážke zatriasli a ozval sa štrngot sklených fliaš.
„Stojte!“ skríkla, keď sa jeden rad vyblýskaných fliaš povážlivo naklonil doľava.
Kameňák ju nepočúval. Ťahal ďalej a za chrbtom sa mu ozýval zborový štrngot skla.
Devon schmatla povraz a silno ním mykla. Na druhý raz sa jej podarilo vytrhnúť ho Kameňákovi z ruky, no sama sa ocitla na zemi. Zvírila okolo seba oblak prachu, ktorý sa jej dostal do hrdla a nosných dierok. Nahlas si kýchla.
Stanom sa ozval Kameňákov veselý rehot. „Prepáčte, dnes som ešte nezametal. Nejako som pozabudol.“
Hoci Devon sedela rozpleštená na zemi, nevedela sa ubrániť úsmevu. Konečne sa tak celkom prirodzene, od srdca zasmial. Tak ju to potešilo, že takmer zabudla, že sa smeje na nej. Takmer.
Natiahol k nej ruku. „Hore sa, madam.“
Zámerne sa tvárila, že ju nevidí. Pozviechala sa sama, očistila si dlane aj sukňu. „Takže…“ Odrazu sa zháčila, lebo sa jej medzi pery priplietol prameň vlasov. Odfúkla ho nabok, rukou ho upevnila do tuhého uzla spleteného vzadu na šiji a až potom sa ozvala. „Pokračujeme, dobre?“
Kameňákovi jej prišlo odrazu ľúto. Tak veľmi sa snaží. „Ste si istá, že potrebujete obecenstvo?“ spýtal sa jej opatrne.
Devon uprela zrak na Medveďa. „Medveď nie je obecenstvo. Je hlavný ochutnávač.“
Kameňákovi okamžite zamrzol úsmev na perách. „Dohodli sme sa predsa, že rozhodovať budem ja.“
„Myslela som, že by nezaškodilo, keby ste si vypočuli… aj názory kupujúcich. Keď som to Medveďovi spomenula, povedal, že mi veľmi rád pomôže. Ak sa nemýlim, vravel aj čosi o ‚čestnom boji‘.“
„Takže ‚čestný boj‘?“ Kameňák prevŕtal Medveďa zničujúcim pohľadom „Nezdá sa ti, kamoško, že si už pristarý na súboje?“
Pri tých slovách sa Medveď ešte veselšie zaškeril. „Ja sa len snažím pomôcť kamarátom.“
Kameňák naňho vyvalil oči. Preboha, keby si nebol istý, že tá ženská nevie variť, už by mu nebolo všetko jedno. Ale takto ho Medveďove slová iba podráždili. Posledné, na čo si potrpí, sú takéto divadielka.
„Tak ukážte, čo ste nakuchtili,“ prehodil mrzuto.
Víťazoslávne sa usmiala. „Jedlo.“
‚A aké jedlo?“
Na tvári sa jej mihol sklamaný výraz. „Zdá sa, že vás to neteší.“
Medveď sa potuteľne uchechtol. „To ste trafili klinec po hlavičke.“
„Myslíte si, že jedlo nie je dobrý nápad?“ spýtala sa s vážnou tvárou. „Som presvedčená, že náš obchod sa rozbehne.“
„To vaše jedlo nie je dobré ani pre muchy.“
V očiach sa jej akosi zvláštne zablyslo. Hnev? Víťazstvo? Úľava? Tým si nebol istý; no nech to bolo čokoľvek, znervóznilo ho to. „No, čo sa tak dívate?“
Vtom pochopil. Je šťastná. Priam žiari od šťastia. Líca má zrumenené a usmieva sa od ucha k uchu. Ešte si dokonca aj zatlieskala tými zaprášenými, špinavými rukami.
„Prestaňte šaškovať,“ prikázal jej. „Krúti sa mi z vás hlava.“
Devon sa zarazila, no úsmev jej neschádzal z tváre. „Prepáčte.“
Kameňák si zhlboka vzdychol. Už pochopil, že tento svoj krok oľutuje, no už sa z toho nemal ako vyvliecť. „Prečo sa škeríte?“
„Musím sa priznať, že som vás trocha oklamala,“ sklopila oči.
„Oklamala?“
„Varila som naschvál zle, aby som vás zmiatla.“ Kameňákovi stuhla krv v žilách. Znova mu to urobila; prekabátila ho.
Než zo seba dostal čo len jediné slovo, ustúpila od saní a odkryla poklady, čo na nich doviezla. Odrazu sa mu zazdalo, akoby sa sane nafúkli a zaplnili celý stan.
„Čo to má byť?“ spýtal sa znechutene.
Devon prešla prstom po kovových uzáveroch fliaš.
„Zaváraniny, džemy, omáčky, prísady do mäsa.“ Na chvíľu sa odmlčala, aby zistila, aký ohlas majú jej slová, a potom pokračovala. „Šestnásť čučoriedkových koláčov a štyri broskyňové.“
Kameňákovi sa zahmlilo pred očami a pocítil v hrdle pachuť kyslastej žalúdočnej kyseliny. „Fíha…“ Celkom ho tým dorazila.
V tej chvíli však už stála pri ňom a drobnou bielou rúčkou sa mu dotkla ruky navlečenej vo flanelovej košeli. „Uvidíte, zlatokopom tak zachutí, že tu budú stať v radoch. Najmä cez zimu, keď už sa prejedia fazule a lievancov. Len si predstavte,“ dodala nahlas, „v januári čučoriedkový koláč.“
Kameňák tuho zažmúril oči a tváril sa, že nič nepočul. Uzavrel stávku a – prehral ju.
„Kameňák?“ oslovila ho tónom, ktorý prezrádzal nervozitu.
Cítil, že čaká na jeho reakciu. Teraz sa ukáže, čo je za človeka. Pomaly otvoril oči a uprel na ňu skleslý, smutný pohľad. „No?“
„Platí to, na čom sme sa dohodli?“
A už sme doma. Veľká otázka. Neistým pohľadom si premeral na sane. Cítil, že mu silnejšie zovrela lakeť. Mal pocit, že vysivené celtové steny sa okolo neho uzatvárajú do bludného kruhu.
Odpoveď na jeho dilemu bola jednoduchá. Vedel to rovnako ako Devon. Stačilo, aby sa jej vysmial do tváre. Toto je jeho údolie, jeho stanica, jeho život. Nenašiel by sa človek, ktorý by mu vyčítal, že nedodržal pravidlá stávky. Dokonca ani Medveď.
Okrem jedného jediného – toho, ktorý sa naňho díva zo zrkadla.
„Kameňák?“
S ťažkým vzdychom otvoril viečko vreckových hodiniek. Bolo to len podvedomé gesto, no robil ho zvyčajne vtedy, keď nevedel, ako ďalej. Dotyk drobných rúk akoby ho upokojoval. Zízal na ručičky niekoľko mučivých sekúnd, no vtom sa mu v hlave vyjasnilo. Prehral stávku, musí si to priznať. Teraz nadišiel čas priznať farbu.
„Vyhrali ste,“ precedil pomedzi zuby. Tie slová sa mu vyslovovali veľmi ťažko.
Devon zvýskla a od radosti priam podskočila. „Božemôj, Kameňák, vedela som, že ste chlap na pravom…“
„Len pomaly.“
Zarazila sa, ba zabudla aj tlieskať. „Ale…“
„Žiadne ale. Vyhrali ste, priznávam. Teraz je na vás, aby ste mi to nejako odplatili.“
Devon vyvalila oči. ‚Ako to myslíte?“
„Môžete pracovať v obchode osem hodín denne s jednou podmienkou.“
„Akou?“
„Obmedzíte to svoje bľabotanie na desať slov denne. Len čo vypoviete jedenáste slovo, máte po chlebe.“
„Ale to je nemožné!“
Kameňák sa uškrnul. „Pozrite sa na to z iného konca. Aj tak tu nebudete mať s kým debatovať. Takže to pre vás vôbec nebude ťažké.“
Devon prižmúrila oči a uprene ho pozorovala. „A čo ak s tým nesúhlasím?“
„Tak vám zostane prázdna posteľ. Zatvorím stanicu, spakujem sa a pôjdem kadeľahšie.“
Tak ju to prekvapilo, že zabudla zatvoriť ústa. „To nie je fér.“
„Nie je.“
„To by ste neurobili.“
„Môžeme to vyskúšať.“
Zamyslene si vložila palec do úst a začala si ohrýzať zlomený necht.
Kameňák od nej nemohol odtrhnúť oči. Predstavoval si, ako jej kolieska v hlave pracujú na plné obrátky. Premýšľala nad jeho slovami, prevracala ich z viacerých strán.
Odrazu sa mu to videlo pridlho. Keď už nevedel vydržať, zahučal: „Tak čo, tľapneme si?“
Vytiahla si palec z úst. „Sto slov.“
Kameňáka to tak prekvapilo, že sa musel oprieť o pult. Ona sa ešte odváži licitovať! „Dvadsať!“ vyštekol rozhodne. „Šesťdesiat.“
„Štyridsať.“
„Súhlasím,“ kývla namrzene hlavou.
Kameňák si vydýchol, spadol mu kameň zo srdca. Tých štyridsať vydrží, a ak bude šikovný, zariadi si to tak, že Devon vystrieľa všetky „náboje“ dopoludnia. „Fajn.“
„Len sa netešte predčasne, pane. Ešte sme neskončili.“
Medveď sa rozrehotal. „Počujte,“ ozval sa, vstávajúc zo stoličky, „musím už ísť. Zdá sa, že s pravidlami nemáte problém.“
„Ďakujem, Medveď,“ usmiala sa Devon na hromotĺka, šuchtajúceho sa von zo stanu.
„Aj ja,“ pridal sa Kameňák. „Máš to u mňa, dočerta.“
Len čo osameli, Devon sa naňho znova zadívala. „A teraz moje podmienky.“
„Kto vravel, že aj vy si môžete klásť podmienky?“
„Ak mám držať jazyk za zubami, tak si ich musím klásť.“
Kameňák sa zamyslel. Podvedome cítil, že za mlčanie tej ženskej zaplatí veľkú daň. „Okej. Čo chcete?“
„Dovolíte mi, aby som v obchode každý deň upratala a trocha to tu zorganizovala.“
„A ak nebudem súhlasiť?“
„Zostanem tu dlhšie. Možno aj budúce leto.“
„To nevydržíte.“
Devon pyšne nadvihla perfektne upravené obočie. „Môžeme to vyskúšať.“
Kameňák v duchu zakvílil. Určite vydrží a zvládne to, keď pre nič iné, tak aby ho naštvala. „Tak dobre, dopekla,“ zahundral. „Robte si, čo chcete. Aj tak si vždy presadíte svoje. Hlavné je, aby ste čušali.“
Devon sa zaškerila. „Spoľahnite sa.“
Kameňák z nej nespustil oči, keď začala vykladať svoje výrobky zo saní. Táto zima bude poriadne dlhá…
 
Nasledujúce ráno Kameňák zalovil vo vrecku a neveriacky pozoroval drobné čierne ručičky na ciferníku. Bolo už deväť hodín. Zamračil sa a vložil ich na pôvodné miesto.
Lenivý deň ceril ohromné ústa, ktoré sa naňho raz vyškierali a raz sa zdalo, že ho zhltnú. Pracovali spolu sotva hodinu a už ho rozbolela hlava. Bolo mu z toho nanič.
„Viete, Kameňák…“
Pri tých slovách sa podvedome prikrčil. Odkedy pozná Devon, tieto dve slová mu najväčšmi lezú na nervy. Po nich totiž zakaždým nasleduje nápad, ako zorganizovať to či ono. Najlepšie jednou ranou zabiť dve muchy – prerobiť naraz obchod aj jeho život.
Zaťal zuby a zámerne sa tváril, že ju nepočuje. Ako zvyčajne, Devon to neprekážalo.
„Ak chcete, pomôžem vám skompletizovať fotografický archív.“
Sotva to vyslovila, prebodol ju nenávistným pohľadom.
„Fakt je, že som ho ešte nevidela, ale viem si živo predstaviť, v akom je… stave,“ pokračovala, ani sa neobťažovala spýtať na jeho názor.
Vybral zo škatuľky dvadsaťtri zápaliek a hodil ich do mištičky vedľa váhy na zlato. Tenké drevené paličky do nej dopadli s jemným cinknutím. Už len sedemnásť, pomädlil si ruky. To číslo ho trocha upokojilo.
„Opovážte sa dotknúť mojich fotografií,“ poznamenal s ľadovým pokojom, „a uvidíte, akú dostanete po prstoch.“
Devon sa zháčila. „Veď sa nemusíte hneď tak čertiť.
Kameňák chladnokrvne odrátal ďalších šesť zápaliek.
Devon vyvalila oči, keď zistila, že miska sa pomaly, ale iste plní. „Počkajte! Viem to povedať aj štyrmi slovami. Vynechám slová „veď „ a „tak.“
„Opravy sa neprijímajú,“ odvrkol. „Buďte rada, že vám nezarátam tú ďalšiu vetu. Beriem to tak, že ste sa obhajovali, lak že vám ešte zostalo zopár slov. Chcete si ich povedať hnedí“ Oprel sa o pult a škodoradostne sa zaškeril.
Devon sklamane zatvorila ústa a vrátila sa k poličke, na ktorej presúvala konzervy z jedného kúta do druhého.
Pozoroval ju, ako precízne ukladá Campbellove hrachové polievky, stavia ich do radu ako cínových vojačikov, a potuteľne sa usmial. „Prečo dávate hrachovú vedľa paradajkovej?“
Celá rozžiarená sa k nemu obrátila. „Bože, konečne ste sa ma niečo spýtali. Viete, bolo to ťažké rozhodovanie…“
„Stop.“ Rázne ju zastavil uprostred vety. Starostlivo odrátal jedenásť zápaliek. „Tak, a spolu to je štyridsať. Nadnes ste skončili.“
„Ach, vy jeden…!“ Premerala si ho prižmúrenými očami a zlostne dupla nohou o drevenú dlážku. Potom si rukami nadvihla sukňu a vypochodovala zo stanu.
V tom okamihu si Kameňák vydýchol a v očiach mu zaihrali veselé iskričky. Dostala, čo si zaslúži. Konečne sa mu podarilo prekabátiť ju. Na zvyšok dňa ju má z krku, a to je ešte len pol desiatej.
Zmocnil sa ho skvelý pocit, že má veci pod kontrolou.
 
O dva dni neskôr stála Devon pred hŕbou starostlivo naukladaných konzerv s polievkou a zahryzla si do jazyka. Poriadne. Keby nie, tak určite vyhŕkne ‚hotovo‘. Spamätala sa v poslednej chvíli a stisla zradné pery tak silno, že sa zliali do jednej úzkej čiarky. Nebude predsa len tak naverímboha tliapať. To by len prilievala vodu na Kameňákov mlyn. Riadne ju škrelo, že ju nachytal na hruškách. Chlap, o ktorom si myslí, že je len o málo inteligentnejší než obyčajný červík. No čo už, musí to hrdinsky prijať. Tentoraz ju prekabátil on. Využil jej slabosti a obrátil ich proti nej. A dokonca dva dni za sebou. Hoci včera už vydržala do pol jedenástej. Musela sa usmiať nad vlastnou hlúposťou. Podľa toho, ako sa správa, podarí sa jej odpracovať plných osem hodín najskôr tak na jar.
Dnes sa nedá vyviesť z miery, sľúbila si v duchu. Bude ticho ako pena. Kameňák sa začuduje, keď zistí, aká je jeho spoločníčka skúpa na slovo. Skôr či neskôr si uvedomí, že je pre obchod prínosom. Možno ju napokon prestane trápiť a odvolá aj to hlúpe pravidlo o štyridsiatich slovách.
Spokojne sa poobzerala okolo seba. Tovar je na svojom mieste a stan priam vonia čistotou. Koláče ležia rozložené v polkruhu na debničke pri piecke. Tovar napokon zostal uložený podľa abecedného poriadku, lebo Devon presvedčila Kameňáka, že zlatokopi nemusia vedieť čítať, stačí, ak si vypýtajú, čo chcú.
Teraz im už chýbalo jediné – zákazníci.
Sotva to stačila domyslieť, pásy celtoviny sa roztvorili a vošiel Dlháň s ďalším chlapom, ktorého nepoznala.
„Dlháň,“ vyhŕkla natešene a rozbehla sa k nemu. Za chrbtom počula cinknutie zápalky padajúcej do misky. To Kameňák odratúval jej slová. Úsmev jej zamrzol na perách.
Dlháň si strhol z hlavy starý, ošúchaný klobúk a pritisol si ho na prsia. „Dobré ráno, slečna Devon.“ Nasucho prehltol a krk s poskakujúcim ohryzkom mu razom sčervenel ani paprika.
Devon iba kývla hlavou v nádeji, že jej pohľad bude dostatočne výrečný.
„To je môj kamoš, Digger Haines,“ osmelil sa Dlháň a kývol hlavou k šľachovitému tmavovlasému chlapovi. „Vezme ma do Circle City trocha si užiť.“
Devon sa obrátila k Diggerovi. Územčistý muž s opičou tvárou sa na ňu usmial, pričom odhalil dva rady riedkych žltých zubov. V sivých očiach, sotva viditeľných v mori vrások, sa mu zračil optimizmus dlhoročného zlatokopa.
„Ránko, slečna.“
Devon sa zapáčil jeho srdečný úsmev a veselý pohľad. „Vitajte, pán Haines.“
„Vraj pán Haines!“ zarehotal sa nový zákazník. „Dofrasa, slečna, všetci ma volajú jednoducho Digger.“ Fľochol na Kameňáka za pultom. „Ahoj, starý, ako sa máš?“
Kameňák sa neobťažoval zdvihnúť hlavu, iba zamrmlal: „Fajn.“
Devon potľapkala Dlháňa po pleci a ukázala prstom k peci.
„Prisámvačku, to je niečo, Digger. Normálne koláče!“
Digger vyvalil oči, keď zbadal krásne naaranžované dobroty. „Panenka skákavá, koláče, a čerstvé! Po čom to sekáte?“
Devon zvažovala každé slovo a všetky prebytočné jednoducho vyradila. „Dolár jeden. Pri nákupe nad desať dolárov ho dostanete zadarmo.“
Pri tých slovách Kameňák vyskočil, akoby ho uštipol sršeň. „Zadarmo?“
Devon prikývla, no vzápätí sa zamračila, lebo ďalších desať zápaliek putovalo do misky.
„Prisámvačku, až teraz mi došlo, čo všetko potrebujem. Chcel som počkať do Circle City, ale tie koláče vyzerajú eňo-ňuňo.“
Digger ho schmatol za lakeť. „Tak poď, mladý. Narobíme si zásoby na zimu.“
Nasledujúcu polhodinu sa Devon krútila okolo zákazníkov ako kvočka okolo kureniec. Mľaskala, prikyvovala, ukazovala prstom, no nepreriekla jediné slovo. Chcela stoj čo stoj ukázať Kameňákovi, že môže byť užitočná aj ako predavačka, čo neprevraví jediné slovo. Keď Digger a Dlháň nakúpili všetko potrebné, zaviedla ich k pultu. Vtom sa k váham pretlačil Kameňák a zamrmlal: „O zlato sa postarám ja.“
Devon naňho vrhla mierumilovný pohľad. „Nie.“
Chvíľu sa dívali jeden na druhého. Potom Kameňák provokatívne hodil ďalšiu zápalku do misky a vrátil sa na svoje miesto. „Fajn, madam, tak do toho.“
Devon sa veselo usmiala a znova sa venovala zákazníkom. „Takže, čo to tu máme?“ Po jednom preberala nakúpené veci, vyhľadala cenu v cenníku a na zdrap handry písala výsledné sumy. Slanina, 80 centov; fazuľa, 75 centov; cukor, 2 doláre 50 centov; káva, 3 doláre; džem, 2 doláre.
Posledná bola malá jasnooranžová škatuľka. Zobrala ju do rúk, obracala hore-dolu, hľadala nejaký nápis, čo v nej je.
Zamyslela sa. Nenašla na nej jedinké slovo. Keď Dlháň zakašlal, zdvihla hlavu. Chalan bol červený až za ušami a ohryzok na krku mu skákal ako najatý. S vypleštenými očami sledoval, ako ju obkukáva.
„Je vám zle, mladý muž?“ spýtala sa.
Zmätene prikývol a znova sa rozkašlal. Digger ho silno udrel po chrbte. „To nič nie je, slečna,“ zaškeril sa.
Devon znova obrátila pozornosť na škatuľku. Čo je to? Pátrala v Kameňákovom cenníku a hľadala čosi, čo by jej pomohlo.
Dlháň, hoci ho ešte stále zmáhal kašeľ, vyhŕkol: „Stojí to dolár, slečna Devon.“
„Čo v tom je?“
To už Dlháň vyzeral, akoby sa oňho pokúšal záchvat mŕtvice. Ustarostené naňho pozrela. Chudák chlapec, sotva lapá dych, aj tvár má červenú ani paprika. „Preboha, Dlháň…“
Okamžite zmĺkla uprostred vety, keď Kameňák vstal a vytrhol jej škatuľku z ruky. „Tak chlapi, spolu to robí desať dolárov a päť centov,“ poznamenal a položil škatuľku k ostatným veciam.
Devon išlo rozhodiť od zlosti. „A teraz…“
„To je v poriadku.“
Zvláštny tón jeho hlasu ju zarazil. Mala pocit, akoby sa… tešil. Podozrievavo si ho premerala a naozaj, mal čo robiť, aby sa nerozosmial. No kútikmi úst mu aj tak mykalo.
„Tak čo, slečna Devon, máme nárok na koláč?“
Veselo sa usmiala a prikývla. „A jeden vám venujem grátis. Keď o nás pred ostatnými stratíte slovo.“
Len čo chlapi vyšli z obchodu, znova začula jemný cinkot padajúcich zápaliek, ale ani to neskalilo jej nadšenie. Vďaka jej koláčom sa podaril dobrý obchod.
Keď sa zvrtla, všimla si, že Kameňák si ju akosi čudne prezerá. Uškŕňal sa a v očiach sa mu zračila neha, akú uňho nezažila. Ani by ju nebola očakávala.
„Čo je v tej škatuľke?“ spýtala sa neistým hlasom.
„Celkom som zabudol, že existujú aj také ženy ako vy.“
Tvár mu prežiaril úprimný úsmev, ktorý Devon zohrial ako slnečný lúč. „Aké ženy máte na mysli?“
„Dámy,“ odvetil nežne.
Hneď si spomenula na Midasove tirády, keď ju prirovnal k týfusu, a podozrievavo zagánila na Kameňáka. „A čo tým chcete povedať?“
Pery sa mu skrivili. „V tej škatuľke sú… no pozdravy z Francúzska. No veď viete, tie…“
„Viem, čo to je!“ odsekla, červená až po uši. Líca jej tak horeli, že si na ne musela priložiť ruky. Pamätala si, že v knihe doktora Cowana Veda a nový život sa dočítala aj o antikoncepčných prostriedkoch. V hrdle jej odrazu navrela veľká hrča.
Tak to by stačilo! Je predsa spolumajiteľka obchodu, a nie nejaká rozhoďnôžka, čo si naháňa manžela. Na Yukone nemá ženský útlocit miesto.
„Keby ste ich postavili na správne miesto v abecede, určite by som si domyslela, o čo ide,“ vážne pokývala hlavou.
Kameňákovi podskočilo obočie. „Hej? A kde by podľa vás mali byť?“
„No určite nepatria medzi fazuľu a hrable.“
„Ale čo tam po tom,“ mávol rukou. „To je fuk, na ktorej polici stoja. Tam ich je aspoň dobre vidieť. Kde by ste ich dali vy? K ručným nástrojom?“
„Je mi jasné, že pri vás sa s logikou nemusím obťažovať.“ Nadvihla si sukne a zamierila k najbližšej polici.
V stane sa rozľahol jeho veselý, hrdelný smiech. Pri zvuku jeho hlbokého hlasu jej behali zimomriavky po chrbte. Snažila sa nepozrieť naňho, no márne. Potrebovala si uchovať v pamäti jeho smejúcu sa tvár. No vzápätí sa nevšímavo obrátila, nahádzala si zvyšné oranžové škatuľky do zástery a rozhodne zamierila do druhého kúta stanu k polici, kde sa nachádzal tovar od P po Z. Ešte stále sa pochechtával, keď si robila miesto medzi pílkami a ryžou.
„Ach jaj, Devon,“ utrúsil hlbokým, spevavým hlasom.
Pozrela naňho. Kývol rukou k miske plnej zápaliek. „Dovidenia.“
Krucinál! Už-už mu chcela čosi odvrknúť, no včas sa spadla. Pravidlá treba rešpektovať.
Nevenovala mu ani len jediný pohľad a vyrútila sa zo stanu. Kameňák pozrel na hodinky a usmial sa.
 
Kapitola 10
 
Devon blúdila pohľadom po obchode a čelo sa jej zachmúrilo. Je tu tak príšerne smutno. Netrpezlivo klopkala nohou na drevenú dlážku a to bol jediný zvuk, čo sa v stane ozýval. Mojou útechou sú tie zachránené zápalky, dumala a vzápätí fľochla na prázdnu misku. No prosím, a už je jedenásť. Škoda, že tu nie je veľmi čo robiť…
Akoby nebesá vyslyšali jej myšlienky, náhle vošiel do obchodu akýsi cudzinec. Dotackal sa k stolu, schmatol stoličku a sťažka na ňu dosadol. Plecia mu ovisli a z hrude sa mu vydral vzdych. Ťažký, dlhý vzdych, ktorým svetu oznamoval, že stolička mu prišla vhod.
Devon sa celá zhrozená dívala na blatové stopy, čo zanechali na dlážke jeho zabrýzgané gumáky.
Strhol si z hlavy klobúk a zrúkol: „Kameňák, ako sa ti, dočerta, darí?“
„Nech sa prepadnem, ak to nie je Klamár George. Vari si sa vrátil z večných lovísk?“
Muž sa zarehotal hromovým hlasom, až sa mu roztriasla mohutná brada. „Tentoraz neklamem. Fakt som ju našiel. Žila ako hrom.“
„Aha. V takom prípade som ja americký prezident.“
George sa zaškeril, až mu dlhé ovisnuté fúziská pod veľkým nosom podskočili. Vopchal ruky do obrovských vreciek kabáta a chvíľu v nich lovil. Vytiahol prázdny náboj z winchestrovky a šmaril ho do kúta, kde s hlasným žuchnutím dopadol na drevenú dlážku.
Kameňák pozrel tým smerom, akoby čakal, že ho nábojnica uhryzne. Zamračene ju zdvihol. Užasnutá Devon sa dívala, ako otvoril viečko a obrátil ju otvorom dolu. Na pult sa vysypali hrubé zlaté šupinky.
Kameňák sa na hodnú chvíľu zadumal, potom pozrel na Georgea. „Toto nie je zlato z tunajšej rieky.“
„Je zo Zajačieho potoka.“
Kameňák obdivne hvizdol. „Pánabeka…“
George sa uškrnul. „Veru tak. Už som si dal vykolíkovať parcelu. Idem akurát za Oglivym, aby mi ju zaregistroval. No povedal som si, že sa ešte predtým zastavím u teba.“
„Jasné,“ odvetil Kameňák unaveným, priam stareckým hlasom, ktorý Devon sotva spoznala. Bez slova prstom zhrnul zlato späť do nábojnice a podal ju Georgeovi.
Devon postávala bokom, lebo nevedela, ako sa správať. Georgeova správa Kameňáka zjavne nepotešila. Veď objavenie zlatej žily v údolí je šťastie… alebo nie? A zákazník s nábojnicou plnou zlatých šupín tiež nie je na zahodenie.
„Počkajte,“ ozvala sa, keď videla, že George sa zberá na odchod. „Nechcete si kúpiť koláč?“
„Nie, vďaka. Moja indiánska manželka mi ich vypeká do aleluja, slečna.“
Devon ho vyprevadila znechuteným pohľadom. Keď zamierila do kúta, uvedomila si, že Kameňák jej po prvý raz zabudol zrátať slová. „Kameňák?“
„Tak a je to celé v háji.“
„Čo tým chcete povedať?“
„Na Yukone človeku stačí desať minút, aby sa presťahoval z opusteného údolia do novej zlatokopeckej osady. Preto bývame v stanoch – dajú sa rýchlo rozobrať aj znova postaviť. Dofrasa! Len čo sa rozkríkne, že George si dal zaregistrovať parcelu, všetci chlapi od Fairbanksu k Nomu sa pohrnú sem k nám. Ani sa nenazdám a moje pokojné údolie…“
„Zákazníci!“ Devon sa rozžiarila tvár ako lampáš. „Budeme mať v obchode plno každý deň.“
„Za zlatokopmi sa sem dotiahnu aj obchodníci. A do jari tu máme mesto ako vyšité.“
Devon si zahryzla do spodnej pery. Konkurenciu si nemôžu dovoliť – najmä ak obchod vedie Kameňák. „Musíme sa snažiť, aby sme boli najlepší. Možno by som mohla urobiť…“
„Stačilo,“ zastavil ju unaveným hlasom a šmaril štyridsať zápaliek do misky. „Choďte domov.“
„Ale…“
Tresol päsťou do stola. „Hneď!“
Devon sa zvrtla na podpätku a zamierila k dverám. Zrazila sa v nich s Midasom. Ten sa škodoradostne uškrnul, keď mu uhla z cesty.
„Tak čo, odchádzame?“ prehodil výsmešné. „A čo dnes tak skoro?“
Devon len bojovne vystrčila bradu a preplávala vedľa neho bez jediného slova. Ešte začula, ako tónom plným nenávisti vraví: „Si frajer, Kameňák. Dnes si dal tej suke kopačky dosť skoro.“
Načúvala v nádeji, že spoločník sa jej zastane. Ale nič také sa neudialo.
Zúrivo zaťala päste. Kedy si už ten chlap konečne uvedomí, že obchodní partneri musia držať spolu.
 
Pri večeri pozorovala Kameňáka, ako sa neprítomným pohľadom díva do taniera a zamyslene sa vŕta v jedle. Ani raz nezdvihol zrak.
Prišlo jej to ľúto. Zjavne ho trápila správa, ktorú sa dnes dozvedel. Ako je možné, že človeka vyvedie z miery trocha zlata? premýšľala Devon. Odpoveď nebola taká ťažká. Kameňáka netrápilo tých pár zlatých zrniek, ale všetko, čo s nimi súvisí. Tisíce chamtivých mužov sem prídu znásilňovať zem v nádeji, že sa im ujde za hrsť zlatého prachu. Neustále sa jej vynárali v mysli jeho prorocké slová. Je možné, aby sa do jari tieto opustené pláne zmenili na mesto? S ulicami, ozajstnými obchodmi a hŕbou ľudí?
Môže v čosi také dúfať?
„Kameňák,“ začala opatrne.
Premeral si ju neprítomným pohľadom a vstal. Nahlas si grgol, prstami si vytriasol omrvinky z brady a šmaril nepoužitú servítku na stôl. „Musím niekam ísť.“
Strhol prešívaný kabát z háka a zamieril k dverám. Devon vyskočila a zastala mu cestu „Kam idete?“
Pozrel na ňu a vtedy zbadala akýsi čudný prísvit v jeho očiach – že by strach, alebo bolesť? Trvalo to len okamih, potom sa už zasa tváril ako zvyčajne.
„Von.“
Položila mu ruku na plece. „Nechoďte.“ Pri dotyku jej ruky ho myklo. „Prečo nie? Aj tak by ste mi stále verklíkovali okolo uší. A dnes večer by som to nezniesol.“
„Nebudem verklíkovať.“ Kameňák prižmúril oči. „Sľubujete?“
„Sľubujem. Ale…“ Hlas jej prešiel do šepotu. „Niekedy človeku pomôže, keď sa vyrozpráva.“
Napätie v tvári mu povolilo, mohutné plecia ovisli. „Dobre teda. Aj tak nemám veľmi kam ísť. Medveď išiel na poľovačku.“ Vrátil sa späť k stolu a sadol si. Devon naliala do dvoch hrnčekov kávu. Sadla si oproti nemu, rýchlo si usrkla a nenápadne utrúsila: „Všetko závisí od uhla pohľadu.“
„Ako to myslíte?“
„Máte obavy z toho, že v údolí vyrastie do jari mesto, však?“ Prikývol.
„Keby ste sa na to pozreli z inej stránky, zistíte, že by to nemuselo byť až také zlé. Veľa ľudí znamená veľa zákazníkov. Čím viac zákazníkov, tým väčšie tržby. A ak dobre zarobíte, môžete si nakúpiť viac fotografického materiálu.“
Doprial si riadny dúšok kávy. „Asi máte pravdu,“ zamrmlal. „Ak aj tak…“
„Navyše je tu čosi dôležitejšie než peniaze. Ste tu jediný a prvý fotograf na okolí. Môžete krok za krokom fotiť osídľovanie, a keď vás to prestane baviť, presuniete sa niekam ďalej do divočiny.“
Prevapene na ňu pozrel. Ich pohľady sa stretli. „Ako je možné, dočerta, že do mňa tak vidíte?“
Devon pocítila na chrbte šteklivú triašku. Usmiala sa. „Nemôžete s niekým bývať tri týždne pod jednou strechou a nevšímať si ho. Hoci vy si priam majstrovsky strážite svoje súkromie.“
„Ďakujem,“ odvetil takmer nečujne.
Zadívala sa do tmavej tekutiny v hrnčeku. „To nestojí za reč. Na to predsa sú priatelia.“ Po týchto slovách už naňho nepozrela. Nemohla, hoci cítila, ako ju spaľuje pohľadom. Tvár jej zalial rumenec. Nemala to povedať. Ešte je priskoro; ešte nie je pripravený spriateliť sa s ňou.
„V takom prípade som si mal nájsť priateľa už dávno.“
Ani si neuvedomila, že zadržiava dych, no po týchto jeho slovách si uľahčené vydýchla. Veď to bolo takmer, akoby povedal, že sú priatelia. Takmer.
A to už niečo znamená.
 
Priatelia…
To slovo vŕtalo Kameňákovi v hlave celé tri týždne. Nevedel sa zmieriť s tým, že sa Devon nazvala jeho priateľkou. Vari si vážne myslí, že sú priatelia? Ako len môže byť taká hlúpa? Každý predsa vie, že muž a žena sa nemôžu priateliť. Dofrasa, veď on nemá kamaráta ani medzi mužmi, a ich mysleniu predsa rozumie.
Úkosom na ňu pozrel spoza pultu, kde čistil tanieriky na váženie zlata. Ako zvyčajne poskakovala po obchode ako trasorítka hľadajúca tučného červíka. Poletovala od police k polici, stále niečo kontrolovala, presúvala, oprašovala.
Znova si vzdychol a sústredil sa na čistenie. Aspoňže nemelie tou klapačkou.
„Kameňák?“
Najprv hodil zápalku do misky a až potom zdvihol hlavu. „Áno?“
Konečne prestala s tým poskakovaním. Stála medzi dverami a vykúkala von. „Kto dovolil, aby Jack Kelley prišiel do mesta a rozložil sa v Spikovej chalupe?“
Kameňák smutne pokrčil plecami. Bohužiaľ, jeho prorocké reči o tom, že do údolia pritiahnu hordy chlapov, len čo začujú o Georgeovom náleze, sa naplnili. Každý deň prichádzali skupinky zlatokopov a nové stany rástli ako huby po daždi. A Jack Kelley bol ako mor. Ten zakrátko premení pokojné údolie na zablatené, narýchlo zbudované mestečko.
„Neodpovedali ste mi!“ dobiedzala.
Kameňák pokrútil hlavou. „Nikto iný o ňu nemal záujem.“
„To nie je fér, že si otvorí obchod v normálnom dome. Odvábi nám zákazníkov.“
„Veď som vám vravel, že tak to vždy dopadne, keď niekto naďabí na zlatú žilu. Zlatokopi majú uši nastražené, tí počujú aj trávu rásť. Viem si predstaviť, že len čo sa Jack dozvedel o náleze, zbalil svojich sedem slivák vo Fortymile a hnal sa sem ako opreteky. Okrem toho sa povráva, že Joe Ladue skúpil nejaké pozemky okolo rieky a snaží sa ich streliť po dvadsaťpäť dolárov.“
Devon zamyslene zvraštila obočie. „Je jasné, prečo sem Jack prišiel. Ale nerozumiem, prečo k nemu chodia všetci nakupovať? Že by pre tú chalupu?“
„Zlatokopom je to určite fuk.“
Zvrtla sa na podpätku a nechala padnúť celtovinové závesy. „Tak v čom to je?“
Než jej odvetil, hodil päť zápaliek do misky. „Jackovi nevadí, keď sa uňho v obchode chlapi povaľujú a kvákajú aj celý deň. Okrem toho dáva na sekeru za veľmi zvláštnych podmienok.“
Devon stíchla a on sa musel veľmi premáhať, aby sa nerozosmial. Ten sústredený, zamyslený výraz v jej tvári už dobre poznal. Rátala.
On to má ľahké. Pozrel na zvyšné zápalky a zistil, že jej zostáva šesť slov.
Pokúsila sa poskladať čo najúspornejšiu vetu, ale márne. Podarilo sa mu potlačiť úsmev, lebo sa sústredil na čistenie tanierikov.
Keď to už nemohla vydržať, aspoň vyhŕkla: „Na sekeru?“
Pozrel na ňu spod obočia. „Robí sa to tak, že obchod dá zlatokopovi všetko, čo potrebuje, aby prežil zimu, výmenou za vlastníctvo určitej časti jeho pozemku.“
Má už len štyri slová.
„To môžeme aj my.“
Hodil zvyšné štyri zápalky do misky. „Posledné, čo si v živote želám, je byť spoločníkom bandy obmedzených, mamonom posadnutých zlatokopov. Nie, ďakujem. Kamaráti buďme, ale dlhy si vyrovnajme hneď. Aj tak tí chlapi poväčšine nájdu sotva toľko zlata, čo by sa za nechet vošlo, takže obchodník zvyčajne prerobí.“
Devon zamierila k čerstvým buchtám, ktoré len včera upiekla. Hlavu mala sklonenú, zjavne nad čímsi veľmi sústredene premýšľala. On už vedel, že výsledok jej úvah si zasa odskáče. Aspoňže najbližšie vyhliadky sú povzbudivé – čaká ho príjemné, tiché popoludnie. „Dovidenia, Dev.“
Bola natoľko pohrúžená do svojich myšlienok, že naňho ani nepozrela. „Majte sa,“ zamrmlala automaticky, pretisla sa pomedzi pásy celtoviny a vyšla von.
 
Keď večer zatváral obchod, pristihol sa, že premýšľa o tom, prečo bola Devon dopoludnia taká zamĺknutá. Až sa striasol pri pomyslení, že len čo vkročí do stanu, spustí vodopád svojich úvah, o ktoré sa nemala s kým podeliť.
Nemýlil sa. Ešte ani dobre nezatvoril dvere, už začala. „Ako fajn, že ste už doma. Premýšľala som…“
Kameňák v obrannom geste zdvihol ruku. „Stop. Prv než začnete, naložte aspoň na taniere.“
Zamierila k vedru s vodou, vytiahla veľkú odmerku a naliala mu plný pohár. Podala mu ho, hoci druhou rukou šmátrala po polici. Prehŕňala sa medzi starostlivo poukladanými škatuľami a fľašami, až napokon vytiahla plechovku s čiernym nápisom FOLEYOVE RODINNÉ TABLETKY. Otvoria viečko a dve vybrala. „Zjedzte to,“ prikázala mu, „je to dobré proti bolesti hlavy.“
„Ako viete, že ma bolí hlava?“
Usmiala sa. „Vždy, keď začnem rozprávať, rozbolí vás hlava. Takže ak vás aj náhodou nebolí, čoskoro začne.“
V duchu sa usmial, zobral tabletky a zapil ich vodou. Potom si nalial kávu a zasadol k stolu. „Okej. Tak začnite.“
„Myslím si, že Jackovi Kelleymu idú obchody preto tak dobre, lebo ľudia nevedia, že predávame čerstvé koláče a buchty.“ Kútikom oka naňho fľochla. „Zdá sa mi, že Digger a Dlháň si to nechali pre seba.“
„Asi máte pravdu.“
„A čo? Vás to nezaujíma?“
„Ani veľmi nie. Som rád, že mám pokoj.“
Devon sa zviezla vedľa neho na stoličku. „Na vašom mieste by som prestala snívať a otvorila oči. Potrebujete predsa peniaze na nový tovar. Ľudia sa sem hrnú ako kobylky a vy snívate iba o svojich fotografiách.“
„Uhm,“ prikývol nešťastne. Má pravdu, odrazu je všetko v pohybe. Starý indiánsky názov údolia Throndiuck zlatokopi premenovali na Klondike, lebo boli leniví alebo prihlúpi naučiť sa ho vyslovovať, a pozemky, čo skúpil Joe Ladue, sa začali predávať. Zajačí potok dostal optimistický názov Bonanza, ba povrávalo sa, že údolie by sa malo premenovať po nejakom geológovi Georgeovi Dawsonovi. Jasné, že takí veteráni ako Digger alebo Midas vedia svoje a nenaletia na tú reklamu, ale novousadlíci si kolíkujú parcely ako besní.
Devonine slová ho vrátili do prítomnosti. „Dejú sa veľké veci a my máme výhodu, že sme tu. Musíme využiť príležitosť.“
Spýtavo na ňu pozrel. „Ako?“
„Musíme si urobiť reklamu.“
Kameňák sa znechutene zdvihol. „Na to zabudnite, Dev. Toto nie je…“
„Počkajte, prosím. Vypočujte ma.“
Pomaly sa spustil späť na tvrdú stoličku. „Tak vravte.“
„Stačí jeden pútač. Viac nechcem. Iba jeden pútač, aby sa ľudia dozvedeli o mojich koláčoch, buchtách a džemoch.“
„Veď to tu bude vyzerať ako v poondiatom San Franciscu.“
Devon sa roztriasli pery a kútiky jej smutne ovisli. „Jeden pútač predsa neznamená, že zavládne chaos ako v meste. Ale môže znamenať, že za utŕžené peniaze si nakúpite fotografické pomôcky.“
Kameňák sa zamyslel. Premýšľal nielen nad pútačom, ale nad všetkým, čo preňho táto žena vykonala. Pristavil sa pri oblečení, všetko ležalo čisté, naukladané v polici. Vždy dostane teplú večeru naservírovanú s úsmevom. Posteľná bielizeň biela a naškrobená, matrace tvrdé a príjemne voňavé. Dofrasa, veď si vôbec nepamätá, kedy mu naposledy prebehol nejaký chrobák po nohách.
„Tak dobre. Jeden pútač. Jeden malý pútač.“
Devon vyskočila ako malé decko a zatlieskala rukami. „Vďaka, Kameňák,“ vykríkla. „Ďakujem vám. Uvidíte, že to vyjde.“
Prekvapene ju pozoroval, lebo sa zvŕtala v stane ako dievčina na prvom bále, tvár sfarbená rumencom, oči rozžiarené ako zarosený lišajník za ranného brieždenia. Vtom si uvedomil, že sa usmieva. Pripomínala mu bláznivú šestnásťročnú školáčku.
Vôbec nie je ťažké urobiť jej radosť, pomyslel si. Je celkom iná ako ostatné ženy, ktoré poznal: Mibelle, matka…
Stačilo, aby sa mu vynorili nepríjemné spomienky, a okamžite vstal. Vstal však tak prudko, že nohou sa zachytil o stoličku a nervózne ju odkopol. Ako to, že je aj po všetkých tých skúsenostiach taký hlúpy? Veď jemu sa to jej švitorenie začína páčiť!
„Dosť bolo debatovania,“ rázne vyhlásil. „Ideme večerať.“
Devon spozornela, úsmev jej pomaly mizol z tváre. Zúfalý výraz v jej očiach bol preňho horší ako bodnutie dýkou, no radšej si ho nevšímal. Život je plný bolesti. Darmo sa budeme tváriť, že to tak nie je.
„Zostalo ešte dusené mäso,“ ozvala sa roztraseným, zajakavým hlasom.
Kameňák, zámerne pozerajúc kamsi do kúta, odvetil: „Dobre, nakrájam chlieb.“
„Idem vybrať z mrazničky nejaký kompót.“
„Fajn.“ Krájajúc chlieb, načúval tichému klopkaniu jej podpätkov. Váhavo zamierila k dverám a Kameňák tušil, že mu chce čosi povedať. V miestnosti zavládlo ticho naplnené očakávaním.
Potom sa dvere so škripotom otvorili a dnu doľahlo šepotavé hvízdanie večerného vetra. Prestal krájať a čakal.
Trvalo hodnú chvíľu, kým sa dvere zabuchli. Smutne si vzdychol. Nabudúce musí byť opatrnejší. Nesmie sa dať uniesť citmi. Naposledy ho to stálo päť rokov života v zasmradnutej väzenskej cele. A to bola skúsenosť, ktorú si už nemieni zopakovať. Hoci sú situácie, keď sa veľmi ťažko odoláva… Tak príšerne ťažko.
 
Devon sa oprela o celtovú stenu stanu. Dovolila vetru, aby sa jej pohrával s vlasmi, zopár uvoľnených kučier jej nafúkal do tváre. Privrela oči, ale nepomáhalo to. Nevedela zastaviť príval slz, čo sa jej tisol do oči a pálil ako oheň.
Čo také urobila? Veď nepovedala nič, čím by ho ranila alebo nebodaj urazila. Dokonca si dávala pozor aj na to, aby priveľa nerozprávala. Vari sa už nemôže ani tešiť?
Po vetrom zrumenených lícach jej skĺzlo zopár slz veľkých ako hrachy. Cítila sa strašne sama a opustená. Pripadala si hlúpo, lebo si dávala za vinu, že sa nevie ovládať. Kameňák sa nesprával logicky. Ako zručný chodec po lane balansoval na krehkej hranici – raz sa tváril prívetivo, inokedy nepriateľsky.
Zotrela si slzy opakom ruky. Hnevala sa sama na seba, že sa dala tak uniesť. Zbytočne si robí nádeje. Keď sa jej náhodou podarí prinútiť ho, aby trocha vystrčil rožky z tej svojej ulity, zakaždým, keď si to uvedomí, ich bleskurýchle vtiahne späť.
Čo v tom asi je? Že by sa naozaj bál priateľstva s ňou? Čosi podobné jej predsa povedal aj páter Michaels.
Usmiala sa. V takom prípade by ten jeho dnešný „výbuch“ mohol byť dobrým znamením. Možno sa jej podarilo rozmraziť malý kúsok tej ľadovej škrupiny, v ktorej má uväznené srdce.
Ak je to tak, možno to znamená, že sú už priatelia.
 
Kapitola 11
 
Zamyslená Devon s veľkým štetcom v ruke blúdila pohľadom po policiach. Napokon skrúšene pozrela na dve drobné plechovky s farbou. To jediné našla, hoci prekutrala celý obchod. Najhoršie na tom bolo, že v každej z nich je iná farba. V jednej biela, v druhej červená.
Nervózne zazrela na Kameňáka. Ten sa, našťastie, sústredene venoval čisteniu svojich vzácnych fotografických platní. Keby náhodou priskoro pozrel jej smerom, určite by sa nevyhla problémom. Hoci to nie je jej chyba, že nenašla dosť farby na pútač.
Nech, mykla plecom. Tým akoby striasla zo seba bremeno, čo ju ťažilo, a sústredila sa na farby. Opatrne zliala obsah oboch plechoviek do skleneného pohára. Farby sa okamžite zmiešali do… krikľavej ružovej! Pravdupovediac, na Yukone by bol akýkoľvek odtieň ružovej šokujúci.
Ponorila štetec do pohára a pomaly ho vytiahla. Na čiernych štetinách ružová farba priam kričala. Nervózne sa nahrbila, kútikom oka skontrolovala Kameňáka a zhlboka si vzdychla. Za toto sa určite poriadne rafnú.
Naklonila sa väčšmi doľava, využívajúc svoje telo ako prirodzenú zábranu pred jeho zvedavým pohľadom, a pustila sa do práce. Asi po polhodine položila štetec nabok a vstala.
Z tmavohnedej drevenej tabule sa na ňu škeril krikľavoružový nápis: ČERSTVÉ KOLÁČE, BUCHTY, TRVANLIVÉ PEČIVO. PRI NÁKUPE NAD 10 DOLÁROV BUCHTA ZADARMO. Písmená boli úhľadne napísané, ani jedna kvapka farby nepadla na nesprávne miesto.
Devon trocha odstúpila a pozorne si prezerala svoje dielo. Je to dobrý pútač. Podaril sa jej, ibaže je… ružový.
„Už to máte?“
Jeho otázka ju prekvapila, podskočila ani vyplašený zajac. Telo jej zovrel kŕč. Obrátila hlavu a váhavo mu pozrela do očí. „Hej.“
Obtrel si zašpinené prsty o staré, vysivené nohavice. „Tak sa na to pozrime.“
Devon mala nervy našponované na prasknutie. Priam sa naňho prisala pohľadom, keď zamieril k nej. Každý jeho krok jej dunel v hlave ako úder hromu. Ten pútač je predsa taký dôležitý. Pokladala ho za svoj príspevok do spoločného podniku. Chcela si tým dokázať, že môže a vie byť užitočná. Prosím ťa, Pane Bože, modlila sa v duchu, nech mi nepokazí radosť.
Asi meter pred tabuľou odrazu zastal, akoby mu nohy vrástli do zeme. „Doriti…“
Devon ho tak uprene pozorovala, že takmer zabudla dýchať. „Veď je to ružové ako prasa!“
Naprázdno prehltla a odrazu nebola schopná dostať cez vysušené pery čo len jediné zrozumiteľné slovo.
Kameňák si ju spýtavo premeral.
„Chcela by som vám vysvetliť, že…“
„Nenamáhajte sa.“ Znova sa zahľadel na tabuľu.
Devon si nervózne hrýzla spodnú peru. Čas teraz nebol dôležitý. Ak jej povie, aby tabuľu zahodila, bude to znamenať, že neráta s jej pomocou. A že ju nepotrebuje. Tej myšlienky sa desila. Nevedela si predstaviť, že bude pri ňom postávať osem hodín denne ako bábika na okrasu. Snažila sa mu byť na úžitok. A bola si istá, že Kameňák to vie.
Obklopilo ju ticho, ktoré mačacími pazúrmi trhalo jej sebadôveru na kúsky. Už to nevládala vydržať a práve sa strojila otvoriť ústa, keď sa k nej obrátil a premeral si ju od hlavy po päty. Zdalo sa jej, že oheň, čo mu srší z hnedozlatých očí, jej prepáli líca. Dych sa jej zadrhol a slová jej zamrzli na perách. Teraz jej povie, aby tú tabuľu vyhodila.
Vtom Kameňák urobil tú najčudnejšiu a najneočakávanejšiu vec. Z plných pľúc sa rozosmial. „Midas ma varoval, že raz niečo namaľujete naružovo. Tak sa zdá, že ten starý odroň sa nemýlil.“
Devon naňho prekvapene vypliešťala oči. On to berie ako žart. Kameňáka, toho zamračeného hromotĺka, rozosmiala jej tabuľa.
Zrejme sa zatvárila veľmi čudne, lebo pri pohľade na ňu sa rozrehotal ešte väčšmi. „Preboha, Devon, vy ste otvorili ústa a nevyšiel z nich ani hlások. To je nevídané.“
Kameňákov smiech ju očaril. Mala pocit, akoby na jeho mieste stál iný muž, ktorého spoznala len teraz. Ustarostené vrásky okolo úst mu zmizli a oči mu žiarili jasnejšie než ranné lúče slnka. Prekvapene zažmurkala. Veď to je celkom… pekný chlap.
V tej chvíli jej akoby mávnutím čarovného prútika vyšumeli z hlavy starosti, ako prežije zimu. Po prvý raz po mnohých rokoch sa cítila mladá a slobodná. Jeho smiech bol nákazlivý, čoskoro sa aj ona smiala z plných pľúc, akoby počula výborný vtip. Odrazu len tak z ničoho nič podišla k nemu, chytila ho za lakeť a pozrela mu do tváre.
V tom okamihu sa prestal smiať a stuhol.
Devon sa cítila hlúpo, lebo v stane sa rozliehal len jej zvonivý smiech.
Kameňák zaodŕhal. „Asi bude najlepšie, keď tú tabuľu pôjdeme vyvesiť.“
Odtiahla ruku položenú na hladkom flaneli jeho košele. „Ešte ju nechám vyschnúť,“ odvetila po dlhej pauze. „Tak ja si zatiaľ dočistím tie platne.“
„Asi to bude najlepšie.“
V stane sa rozhostilo ticho. No Devon si nemohla pomôcť – z času na čas kradmo pozrela na muža sediaceho za pultom. Vtom jej prišli znova na um slová, ktoré povedal páter Michaels: „V tom chlapovi je viac, než sa na prvý pohľad zdá.“
 
Popoludní Kameňák pribil pútač na stĺp pred vchodom a vrátil sa do obchodu. Potom sa obaja venovali bežným denným povinnostiam. Kameňák postával za pultom, Devon sedela pri stole a tvárila sa, že šije. No za poslednú hodinu neurobila ani jediný steh. Premýšľala, hĺbala a dumala o jedinom – o Kameňákovi. Uvedomila si totiž, že keď ho celá rozosmiata chytila za lakeť, na okamih sa jej zakrútila hlava ani na kolotoči a spomenula si, ako ju v ten prvý večer bozkával. Z toho usúdila, že sa musí znova zahĺbiť do knihy doktora Cowana Veda a nový život a pozorne si prečítať najmä kapitolu Zamilovanie: dobré a zlé stránky správania zamilovaných.
Hádam sa tam dozvie, prečo jej stále chodí po rozume ten jeho hlúpy bozk.
„Ale, ale…“ začula znenazdajky známy hlas, „ako sa majú moji dvaja obľúbenci?“
Devon zdvihla prekvapene hlavu. „Páter Michaels!“ Okamžite odhodila šitie, rozbehla sa k nemu a už ho viedla k stolu. „Ako sa máte?“
Malý, pokrivený mužík sa usmial a odvetil: „Vďaka za opýtanie. Som zdravý ako ryba, dievčatko.“
Naliala mu do hrnčeka horúcu kávu a podala mu ho spolu s kusom koláča. No ten si nezobral, iba záporne kývol rukou. „Veď dobre vieš, že nemám čím zaplatiť, dievčatko. Sladkosti si radšej nechaj pre bohatších zákazníkov.“
Devon si k nemu prisadla a stisla mu ruku. „Vezmite si ho, prosím.“
„To by som neurobil správne.“
„Tie koláče pečiem ja, otče, a s potešením ich darujeme tým, ktorých máme radi. Nemám pravdu, Kameňák?“
„Jasné. Nech vám padne na úžitok. Ak vám zachutí, dajte si ešte jeden. Bude nás to tešiť.“
Devon pocítila, akoby jej po chrbte prešiel elektrický prúd. Prekvapene pozrela na hromotĺka za pultom. Počula vari dobre? Povedal nás. A myslel tým seba a svoju spoločníčku. „Vďaka, spoločník,“ usmiala sa.
Kameňák len kývol hlavou. Ich pohľady sa stretli. Devon akoby mimovoľne vstala a nespúšťajúc z neho oči, zamierila k pultu. Zastala tesne pred ním. „Viete, Kameňák…“ Zarazila sa, lebo sa jej zazdalo, že sa akosi čudne mykol. „Čo je?“
„Nič.“
Urobila ďalší pokus. „Zdá sa mi, že by to naše partnerstvo mohlo aj fungovať.“
„Ako ste na to prišli? Veď som len pátra ponúkol ďalším koláčom. Prestaňte zbytočne fantazírovať.“
„Mysleli ste tým oveľa viac a vy to viete. Predsa ste povedali, že nás bude tešiť‘.“
„To mi náhodou vykĺzlo.“
„Nie.“ Devon si odhrnula z očí ryšavkastú kučeru a vzdychla.
„Dobre teda, nech je po vašom. Povedal som to aj som si to myslel. A čo? Mám sa za to vari ospravedlniť?“
Devon sa naradostene usmiala. „Ani náhodou. Skôr naopak. Mám v úmysle vás potešiť.“
Kameňák nahlas zastenal. „Práve toho som sa bál.“
Už-už sa chystala zvrtnúť na podpätku, keď jej padol pohľad na pult. Až vtedy si všimla, že sklenená miska vedľa váhy na zlato je prázdna. Bleskovo si vybavila celý deň. Od rána poskakovala v obchode, maľovala pútač, potom ho vešali – veď povedala prinajmenšom sto slov! Pozrela na Kameňáka. „Kde sú zápalky?“
Nervózne sa zahniezdil. „Sú preč.“
„Čo tým chcete povedať?“
„Ak vravím, že sú preč, tak sú preč, dočerta! Už som si na to vaše bľabotanie zvykol. No ak začnete spievať, znova ich vytiahnem.“
Devon začula, ako sa jej za chrbtom chichoce páter Michaels. Aj ona si musela silno zahryznúť do pery, aby sa neuškrnula. Vyvinula priam nadľudské úsilie, aby jej v očiach nezasvietili víťazoslávne ohníčky. Nemôže si dovoliť uviesť ho do rozpakov. Určite nie teraz, keď sa veci tak sľubne vyvíjajú.
„Nezačnem,“ odvetila.
 
Kapitola 12
 
Pred pútačom sa ako prvý zastavil Midas Magowin. Prižmúril prenikavé sivé oči a sústredene hláskoval. Čerstvé koláče, buchty, trvanlivé pečivo. Pri nákupe nad 10 dolárov buchta zadarmo. Zamračil sa. Čo to je za slovo?
Jeho úzka tvár zakončená špicatou bradou sa stiahla do grimasy. „Bodaj tú ženskú porantalo,“ zamrmlal si popod nos. Čo si myslí, kto bude tú jej poondiatu ružovú tabuľu čítať? Vari kŕdeľ dajakých šibnutých učiteliek, ktoré akoby jej z oka vypadli?
„Sem sa, chlapi,“ zvrieskol na Diggera a Dlháňa. „Poďme si užiť trocha srandy.“
Midas s kumpánmi vošli do Kameňákovho stanu a zamieril rovno k piecke, hlučne klopkajúc podpätkami po drevenej dlážke. Schmatol najbližšiu stoličku, pritiahol si ju a rozvalil na ňu svoj chudý zadok. Podozrievavo prešiel očami po stane, no po tej ženskej nikde ani vidu, ani slychu. Možno ešte vonku domaľúva nejaké kvetinky na tú dosku.
„Hej, Kameňák,“ zahulákal, vyťahujúc z vnútorného vrecka kabáta fľašu pálenky. „Kde máš tu suku?“
Devon, ktorá vzadu v kúte za policami čosi utierala, pri jeho slovách myklo a takmer bez dychu čakala na odpoveď svojho spoločníka.
Dlho bolo ticho, až napokon sa Kameňák ozval: „Choď preč, Midas.“
Znechutená Devon si oprela čelo o policu. Kedy sa už konečne postaví na jej stranu?
„Počuj, odkedy sa takto správaš k zákazníkom? Prišiel som si po tú buchtu, čo ponúkaš zadarmo. Kde ju máš?“
„Žiadne buchty zadarmo tu nemáme. A zdvihni ten svoj prašivý zadok a odpáľ!“
Vtom Devon vyšla unaveným krokom spoza police. „Nemáte pravdu, Kameňák,“ opravila ho pokojne, „buchta je zadarmo pre toho, kto urobí veľký nákup.“
„Ale na tej tabuli to stojí inak!“ vyprskol Midas.
Devon si starca prekvapene premerala. „Vážne?“
„Veru tak a na tom trvám. Píše sa tam, že buchta je zadarmo.“
„Áno, ale pri nákupe nad 10 dolárov.“
Midas zagánil pichľavými očami na Kameňáka. „To je reklamný trik. Vari nechceš obraňovať ženskú logiku?“
„Prestaň drístať, Midas. Určite v tom nie je žiadny sex. Na tej tabuli je to jasne napísané.“
Starec si bojovne preložil šľachovité ruky na hrudi, vystrčil bradu a zamračene si premeral Devon. „Sprosté ženské nemajú čo písať tabule.“
Digger Haines pokrčil plecami. „Ja teda neviem, Midas. Ale podľa mňa je tá tabuľa zrozumiteľná. Neviem, čo na nej bolo predtým, ale je dobrá a aj… krikľavá.“
Dlháň obdaril Devon hanblivým úsmevom. „Toť včera Medveď povedal, že je taká veselá.“
Tie slová ju aspoň trocha potešili. „Vážne to povedal? Prečo…“
Midas si znechutene odfrkol. „Medveď nemá ani toľko rozumu ako veľká črieda túlavých oviec.“
Kameňák vyslal k Devon pohľad, ktorým ju jasne varoval, aby si starca nevšímala.
Pochopila a snažila sa zo všetkých síl. Zamierila k piecke a rožok zástery omotala okolo držiaka kanvice. „Má niekto chuť na kávu?“
Digger nadšene prikývol. „Ja si dám.“
Keď mu nalievala, spýtala sa: „Čo je nové na potoku Bonanza?“
Digger takmer na dúšok vylôchal kávu. „Moc toho neviem, ale vraj to tam so zlatom nie je ružové.“
„Čo pcháš nos do vecí, do ktorých ťa nič, panička. Už mi tá tvoja zvedavosť lezie na nervy. Nikdy medzi nás nezapadneš. Nepatrila si sem a ani nebudeš. Jasné?“ zaškriekal Midas a provokatívne jej zatýkal.
Devon zbledla a inštinktívne o krok ustúpila. Že by mal pravdu? kládla si v duchu zúfalú otázku. V tej chvíli si veľmi želala, aby sa mohla ukryť v objatí Kameňákových silných rúk a nájsť v jeho náručí útechu.
Pochopiteľne, že to neurobila. Najmä preto, že netušila, ako sa taká útecha hľadá. Celý život bola ona tou bútľavou vŕbou, ku ktorej sa utiekali ľudia so svojím nešťastím. Dobrá, citlivá stará dievka Devon. A teraz, keď potrebovala pomoc, nevedela, ako na to.
„Jasné?“ zaškrehotal znova Midas.
„Drž zobák, Midas.“ Kameňákov hlas zahrmel v stane ako úder hromu. ‚A opováž sa ešte raz takto zhovárať s mojou spoločníčkou.“
S mojou spoločníčkou. Devon sa takmer podlomili kolená. Srdce sa jej prudko rozbúšilo a v hrdle navrela hrča. A je to tu! Konečne sa postavil na jej obranu.
„Držte si ho od tela!“ zamrmlal jej nenápadne.
To jej stačilo. Presne takú podporu potrebovala. Chladnokrvne si Midasa premerala a podišla k stolu. Postavila sa pred skrčeného, odporného starca a vytrhla mu fľašu z kostnatých prstov.
„Hej, čo si to dovoľuje…“
Zarazil sa, lebo odhodlaný výraz jej tváre hovoril za všetko. „Môžem si to dovoliť. A čím skôr si to uvedomíte, tým lepšie pre vás. Toto je aj môj obchod a mám rovnaké právo usadiť sa na Yukone ako vy.“
„Ty tu nemáš nijaké práva,“ zaškriekal rozzúrene Midas, vytrhol jej z rúk fľašu s pálenkou a pritisol si ju na hruď. V očiach sa mu zračila otvorená nenávisť. „Koleduješ si, aby sa všetci na teba vykašlali. Potom budeš mať, čo si chcela. A pamätaj si. Nezoberiem do huby ani omrvinku z tých tvojich buchiet, aj keby som mal na fľaku skapať od hladu.“ Obrátil sa k Diggerovi a Dlháňovi. „Ideme, chlapi.“
Digger sa zoširoka uškrnul, až sa mu v ústach zablysli zažltnuté zuby. „Mne sa nechce, ja tu ešte chvíľu posedím.“
Midas zaodŕhal. „A čo ty, Dlháň? Ideš?“
Chalan sa celý zmätený díval do zeme. „Ja… ja asi tiež zostanem.“
„Bodaj by ste tu skysli, mamuti!“ oboril sa na nich starec a vyrútil sa z obchodu.
Devon obdarila Kameňáka vďačným úsmevom. Zastal sa jej. Jej spoločník jej úsmev vrátil a v tej chvíli pocítila neuveriteľnú radosť. Stálo ju dosť námahy, aby obrátila pozornosť k zákazníkom, ktorí ešte zostali. „Chlapi, ako to vlastne vyzerá na Bonanze? Vážne ma to zaujíma.“
Dlháň sa zaškeril. „Môjtybože, slečna Devon. Veď v tom poondiatom potoku nie je ani toľko zlata, čo by sa za nechet vošlo!“
„Fakt? Prečo si to myslíte?“ pýtala sa ďalej. „Lebo údolie je priširoké…“
‚Aj vŕby sú naklonené na opačnú stranu…“ dodal Digger. „Všetci vedia, že Georgeova parcela nie je na správnej strane rieky.“
Devon sa usilovala zo všetkých síl počúvať ich zlatokopecké teórie, ale nedarilo sa jej to. Po chvíli to vzdala. Jediné, na čo myslela, boli Kameňákove slová, ktorými ju obránil. Už pochopila, že páter Michaels mal pravdu. Pod maskou neprístupnosti a nánosom špiny bije osamelé a ubolené srdce. Podobné tomu, čo má v hrudi ona.
 
Večer Devon zatvorila príjemne vyhriaty obchod a vyšla von. Chvíľu jej trvalo, kým si oči privykli na podvečerné šero.
Pozrela doľava. Dozlatista sfarbené jesenné listy osamelej osiky sa hmlisto črtali v nastupujúcej noci a šuchotali vo vetre. Na druhej strane cesty sa na pozadí fialkovomodrej oblohy ligotali veľké obloky krčmy, čo si otvoril Joe Ladue. Odrazu zadul z neďalekých hôr silný severák a zavýjajúc sa prehnal Hlavnou ulicou. Devon si tuhšie pritiahla vlnený plášť a v duchu ďakovala Kameňákovi, že jej napísal, aby si ho priniesla. Veď na Yukone už zima nezadržateľne vytláčala jeseň. Noci boli citeľne chladnejšie a dlhšie.
Pri spomienke na Kameňáka sa zamračila. Dnes popoludní sa správal akosi čudne a tá zmena ju trápila. Najprv ju obraňoval pred Midasom a potom po celý zvyšok dňa neprevravel ani slovo, len ju spod obočia pozoroval skúmavým pohľadom a nanajvýš sa usmial. Aj to, ako sa na ňu díval, jej pripadalo zvláštne. Akoby ju odrazu videl v novom svetle. No najväčšmi ju prekvapilo, že len čo odišli Digger s Dlháňom, zamrmlal, že ‚si ide čosi vybaviť‘ a odporúčal sa.
Devon opatrne stúpila na provizórny chodník a zamierila domov. Zistila, že ich stan je tmavý a prázdny. Hmatkajúc okolo seba, zavesila kabát na hák a rýchlo založila oheň. Teplo z piecky zakrátko zahnalo večerný chlad, a keď zažala malú petrolejku, stan zaplavilo príjemné, mäkké svetlo. Poukladala na stôl taniere a príbory, uviazala si zásteru a dala sa do varenia večere.
Kameňák sa pomaly blížil k stanu. Zastal pri dverách, upierajúc pohľad do zeme. Krucinál, cíti sa ako hlupák. Prečo to vlastne urobil? Rukami si ohmatal hladkú sčervenenú pokožku na brade. Ešte stále ho trocha svrbela. Privrel oči. Živo si predstavil ten príval jej zvedavých otázok. Dofrasa!
No zbytočne by sa teraz zvrtol a pobral preč. Narovnal plecia, nadvihol bradu a zhlboka sa nadýchol. Vypol mohutnú hruď, až sa mu napli švíky na modrej flanelovej košeli. Schmatol kľučku dverí a tie sa s jemným škripotom otvorili. Celý stan sa zatriasol a zo šnúry spadla jedna červená ponožka.
Ako prvý uvidel Devonin chrbát. Stála pri sporáku. Potichu vkĺzol dnu a zatvoril dvere. „Aha, tu ste!“ privítala ho.
Stál tam napätý ako struna, ruky zovreté v päsť. Celkom podvedome zaujal bojový postoj. Trocha sa rozkročil, pevne stojac na zemi, ruky pritisol k bokom a mierne sklonil hlavu.
Začul, ako s hrmotom zakryla hrniec pokrievkou. Potom si uhladila vlasy, zvrtla sa a zamierila k nemu.
„Som taká… aach!“ Zostala stáť ako vraštená do zeme a rukou si zakryla ústa.
Ticho v stane bolo také husté, že sa dalo krájať. Kameňák silno zaťal päste, až mu na nich zapukali kĺby.
„Kameňák?“ Vyslovila jeho meno tak ticho, že ho sotva počul. Mal pocit, že sa zadusí, lebo v hrdle mu navrela veľká hrča a nedala mu dýchať. Sťažka naprázdno prehltol a prikývol.
Ruky jej ovisli a s otvorenými ústami urobila jeden váhavý krok. „Ste to naozaj vy?“
Oblizol si pery. Ešte nikdy v živote nemal takú chuť odniekiaľ zdupkať. Musel pozbierať posledné zvyšky odvahy, aby sa premohol. Cítil sa ako jedno z tých čudných monštier, čo ukazujú v barnumských predstaveniach. „Áno, som to ja. Len z toho nerobte žiadne haló, prosím vás.“
Nežný, drobný úsmev jej skrášlil pery. „Môžem vám pomôcť s kabátom?“
Vďakabohu, pomyslel si, a na okamih privrel oči. Keď ich znova otvoril, díval sa jej rovno do tváre. Všimol si jemný škoricový poprašok pieh okolo nosa a zacítil jemnú vôňu jej šiat. Pripomenula mu neskorý letný večer na lúke plnej kvetov, večer plný nádejí a sľubov.
„Jasné,“ odvetil zachrípnuto. Keď jej podával kabát, ich oči sa znova stretli. To už nevydržal a uhol pohľadom. „Čo je na večeru?“
„Dusené sobie mäso, zeleninová omáčka a placka. Ako zvyčajne. Netušila som, že dnešný večer bude taký… špeciálny.“
Kameňák si odfrkol. „Vôbec nie je špeciálny. Len som sa oholil a okúpal. Nič mimoriadne. Vždy sa pred zimou oholím.“
„Podľa toho, čo som počula, zima by mala prísť až o tri týždne.“
Pri týchto slovách sa nervózne zamrvil. „Máme kávu?“
„Isteže. Sadnite si.“ Devon rázne zamierila k sporáku. Kameňák si sadol k stolu a spod poloprivretých viečok ju pozoroval, ako nalieva do dvoch hrnčekov. Jej pružné, graciózne pohyby mu pripomenuli elegantný let sokola vznášajúceho sa vo vetre.
„To vyzerá dobre,“ neodpustil si poznámku, keď naložila dusené mäso na plechové taniere.
„Vďaka.“ Jedným rýchlym pohybom nabrala z panvice placky a položila ich vedľa mäsa.
Kameňák sa zadíval na tanier. V hustej tmavej omáčke rozoznával mrkvu, cibuľu a zemiaky. Stačil jeden pohľad a zbiehali sa mu sliny a škvŕkalo v bruchu.
Už-už chcel schmatnúť lyžicu, no včas sa zarazil. Nie. Dnes sa musí držať toho, čo si predsavzal. Ale len dnes večer. Potom sa vráti k svojim starým manierom. Zložil si ruky do lona a spôsobne počkal, kým Devon začne jesť.
Vôbec naňho nepozrela. Uprene sa dívala do taniera, akoby premýšľala, ktorú zeleninu má z omáčky vyjesť ako prvú. Teraz alebo nikdy, povedal si v duchu a vystrúhal čudnú grimasu. Chytil servítku medzi palec a ukazovák a natriasol ju. Roztvorila sa a pristála v jeho lone ako zástava ohlasujúca prímerie. Uľahčené si vydýchol. Úloha splnená. Až teraz vzal do ruky lyžicu a začal jesť, pričom si dával veľký pozor, aby čo najmenej sŕkal.
Devon bola bez seba od šťastia. Konečne sa správa pri stole ako civilizovaný človek. Hoci ešte všetko nebolo tip-top, pozoruhodné je, že sa vôbec snaží. Pozrela naňho ponad stôl. Ich pohľady sa skrížili. Na okamih jej telom prebehla zvláštna horúčosť; no to sa už opäť díval do taniera a venoval sa jedlu.
Pochopila, že chce, aby všetky tieto novoty brala s úplnou samozrejmosťou. Jeho samého zmena zaskočila, takže najlepšie urobí, ak sa bude tváriť, že sa nič nedeje. Ale vari sa to dá?
Popásala si oči na modrej košeli z mäkkého flanelu. Uľavilo sa jej, že má na sebe čosi iné než vyblednuté pracovné háby, čo vláčil, odkedy prišla. Sliepňavá petrolejka hádzala zlatavé odtiene na jeho vlasy a jej mäkké svetlo mu ožiarilo opálenú tvár jantárovým prísvitom.
Uvedomila si, že je dosť pekný. Bez prešedivenej brady vyzeral o desať rokov mladší. Mal ostro krojenú bradu a rovný, mierne klenutý nos, čo sa pyšne týčil nad tými najkrajšími perami, aké kedy Devon u muža videla. Perami, ktoré sa už raz prisali na jej ústa…
„Čo si ma tak obkukávate?“ zamrmlal hrdelným hlasom.
Devon vystrašene uhla pohľadom. „N-nič,“ zajachtala. „Dáte si koláč?“
Priložil si servítku k ústam a odvetil. „Nie, ďakujem.“
Pozoroval ho, ako si utiera pery, a v tej chvíli sa jej zmocnil taký radostný pocit, že mala chuť lietať. Uvedomovala si, ako veľmi sa snaží.
Ale prečo? položila si vzápätí logickú otázku. Prečo to všetko? Nezdržala sa a takmer nečujne jej skĺzlo z pier jediné slovo: „Prečo?“
Kameňák sa prinútil zdvihnúť hlavu. V jej hlase bolo toľko bolesti a očakávania. Ani tentoraz sa nevyhol jej skúmavému pohľadu.
„Prečo?“ zopakovala šeptom.
Jazykom si oblizol pery. Asi má právo sa to dozvedieť. Navyše cítil, že z nejakého nepochopiteľného dôvodu jej to chce povedať. Ale tú odpoveď – preto, lebo Midas sa k vám dnes správal veľmi hrubo – nie a nie zo seba dostať. Po skúsenostiach z minulosti sa k tomu nedokázal prinútiť. Vedel totiž, že ak povie priveľa, môže sa mu to vypomstiť. Ešte kedysi dávno sa naučil, že urobí lepšie, ak si myšlienky a sny nechá iba pre seba. A nie aby ich vyklopil, nedajboh, ešte pred nejakou ženskou.
Pokrčil plecami. „Zima je predo dvermi a ja neznášam zmrznutú bradu a fúzy.“
Kútiky usmievajúcich sa úst jej ovisli. „Aha. A ja som si myslela…“
Na tvári sa jej objavil taký sklamaný výraz, že sa cítil takmer previnilo. Dofrasa, prečo som taký zbabelec?
Tento večer pripravil pre ňu. Chcel jej aspoň takto vrátiť všetku tú nehu a milotu, ktorou ho zahŕňala. Prečo teda, keď príde na lámanie chleba a on jej má povedať pravdu, znova sa zavrie do svojej ulity a zatvári sa neprístupné? Možno práve dnes večer má príležitosť zdôveriť sa niekomu. Veď čosi také neurobil od svojich sedemnástich rokov.
„Oholil som sa a dal do poriadku, lebo som si povedal, že po tom… po tom, čo vám dnes vyviedol Midas, vám možno príde vhod trocha dobrej nálady. Správal sa k vám surovo, a keďže viem… že sa vás to dotklo, tak som vás chcel…“
„Čo?“ povzbudila ho.
„Trocha rozveseliť.“
Devon sa tisli slzy do očí. Hrdlo jej stiahlo, takže sotva prezrela sliny. Tak predsa to urobil pre ňu. Iba pre ňu samu. Po prvý raz v živote si pripadala dôležitá. Všimla si slabý rumenec na jeho lícach a v tej chvíli jej vnútro zaplavila vlna nehy. Taký mohutný a na prvý pohľad drsný chlap, ale vnútri je rovnako zraniteľný a citlivý ako ona.
„Tak ste ma prekvapili, že ani neviem, čo povedať…“ začala.
Vtom Kameňák vyskočil od stola a zvolal: „Vďakabohu, tak sa môžeme rovno pustiť do riadu.“
Z klinca nad sporákom zvesil plechový lavór, nalial doň prevarenú vodu z rieky a položil ho na stôl. Pridal za hrnček horúcej vody, ktorú dala Devon už vopred zohriať, zobral lúhové mydlo a dovtedy ním krúžil v lavóri, kým voda celkom nezosivela.
Pustili sa spoločne do umývania riadu a popritom pospomínali kadečo – aký bol dnes deň, aký je Yukon krásny, akú má zlato moc, keď vytiahne chlapov z ich ďalekých domovov za vidinou bohatstva. Z času na čas sa spolu veselo zasmiali. Devon si nevedela spomenúť, kedy sa cítila tak dobre. A Kameňákovi stačilo tak málo – iba jej dať najavo, že mu na nej záleží. Chladný odstup a namrzenosť sa kamsi stratili. Namiesto nich získala priateľa a spoločníka.
Váhavo utierala poslednú šálku v obave, že čaro večera sa stratí, len čo skončia spoločnú prácu. Špekulovala, čo urobí, aby sa znova nepohrúžil do svojej samoty. Musí niečo vymyslieť a veľmi rýchlo.
Keď zamieril s lavórom k dverám, prešmykla sa popri ňom.
„Kam idete?“
„Do mrazničky,“ odvetila a vkĺzla do priestoru zakrytého celtovým závesom. No netrvalo ani minútu a už bola späť. Na hruď si pritískala malú zelenú škatuľku.
„Čo máte za lubom?“
„Uvidíte.“ Rýchlo dala zovrieť vodu a na rozhorúčenú platňu sporáka položila veľký liatinový hrniec. Vzápätí doň frkla za lyžicu masti. Len čo sa zohriala a začala syčať a fŕkať, schmatla Kameňáka za lakeť a dotiahla ho k posteli. „Tu si sadnite, tie stoličky sú príšerne tvrdé…“
„Neobťažujte sa s vysvetľovaním. Vidím, že už máte nejaký plán, a ja sa vám doň nebudem miešať. Mám to dať preč?“
Devon prikývla. Kameňák vytiahol dosku, čo oddeľovala ich postele, položil ju na dlážku a vliezol do postele. Oprel si hlavu o záhlavie a s úsmevom pozoroval Devon, svižne poskakujúcu okolo sporáka. Čochvíľa sa z hrnca ozval známy pukotavý zvuk pražiacich sa pukancov. To už sa usmieval od ucha k uchu, lebo pochopil, že jeho spoločníčka chystá oslavu.
Devon ponaháňala naberačkou hotové pukance v hrnci a nasýpala ich do starej červenej kanvice na kávu. Ešte zaliala dve šálky silného čaju, dochutila ho mliekom a opatrne s plnými rukami zamierila k posteli. Jednu šálku podala Kameňákovi, kanvicu s pukancami si pridržala lakťom a aj ona sa všuchla do postele vedľa neho.
Ako dvaja pubertiaci sedeli vedľa seba, chrumkali pukance, uchlipkávali si čaju a rozprávali o všetkom, čo im slina na jazyk priniesla. Nehovorili iba o sebe.
Asi o hodinu do stanu prenikol večerný chlad. Hoci v piecke sa kúrilo, dnu bola citeľná zima. Kameňák sa bez slova zdvihol a vytiahol z truhlice veľkú čiernu prikrývku z kožušiny. Znova sa usadil na preliačenom matraci, rozložil ju a zakryl ňou Devon až po bradu.
„Počkajte,“ ozvala sa. „A čo vy? Primknite sa bližšie a podelíme sa o ňu.“
Bokom sa k nej pritisol, takže sa pod ňu obaja vošli. Aj Devon sa k nemu primkla, takže mal celkom blízko jej tvár, ktorá v mihotavom svetle petrolejky nabrala zlatistý nádych a oči jej žiarili ani uhlíky.
Pripadalo mu celkom prirodzené, že ju objal okolo pliec. Devon sa k nemu nežne pritisla. Hlavou mu siahala práve pod bradu, takže sa mohol do sýtosti nabažiť čistej, sviežej vône jej tela. Oprel sa o záhlavie postele a pritiahol si ju k sebe, takže jeho spoločníčka mu vlastne ležala na hrudi.
„O čom vám mám rozprávať?“ spýtala sa ticho. „Chcete o pánu Marconim, ktorý vynašiel telegraf?“
Kameňák sa na chvíľu zamyslel a odvetil: „Povedzte mi niečo o svojej rodine. Rád by som si vypočul príjemnú historku.“
Len čo to vyslovil, pocítil, že Devon sa napla ako struna. „Ak chcete príjemnú historku, tak sa musíte spýtať niekoho iného.“
Kameňák sa zarazil. Z nejakého nevysvetliteľného dôvodu si totiž myslel, že Devon pochádza z priam ukážkovej rodiny. Vari má tiež bolestné spomienky na detstvo rovnako ako on? To ho dosť vyviedlo z miery.
Nežne ju hladkal rukou po vlasoch. Bezmyšlienkovite jej uhládzal neposlušné kučery a odhŕňal jej ich z tváre. Už si nedovolil spýtať sa jej na minulosť, lebo vedel, že sama na ňu myslí s trpkosťou. Nemá právo poznať jej súkromie.
No čím dlhšie nad tým premýšľal, tým nástojčivejšie si uvedomoval, že chce o nej vedieť čo najviac. Chce byť súčasťou jej života.
Neusiloval sa logicky si zdôvodniť tieto úvahy. Jednoducho ich bral ako samozrejmosť. Zajtra možno oľutuje, že to urobil, ale chcel si aspoň raz v živote vyskúšať, aké to je, keď človek zatúži poznať niekoho blízkeho.
Počul sa, ako hovorí: „Je nejaká téma, o ktorej by ste sa chceli rozprávať?“
Trvalo dlho, kým sa Devon zmohla na odpoveď. „Áno, myslím, že je.“
 
Kapitola 13
 
Áno, myslím, že je. Devon neverila, že čosi také povedala. Čo ju to, preboha, posadlo? O svojej minulosti totiž zásadne nehovorila. Ba čo viac, ani na ňu nemyslela. Teda, aspoň sa snažila.
Vari celé tie roky čakala, až sa jej na to niekto spýta? Ako mladé dievča sa nedokázala o svoje bolestné spomienky s nikým podeliť. Darilo sa jej chrániť Colleen pred zúrivým otcom, takže jej malá sestrička o všetkých tých ohavnostiach ani nevedela, a teda sa jej na ne nepýtala. Ani nikto iný. Devon sa zdalo, že ju všetci berú ako človeka, ktorý sa postará a poradí si s akýmkoľvek problémom. Dobrá, citlivá stará dievka Devon. Brali s úplnou samozrejmosťou, že ona nijaké problémy nemá.
Tesnejšie sa pritúlila ku Kameňákovi. V jeho náručí sa jej aj minulosť videla akási… hmlistejšia a menej hrozná. Možno práve toto je tá najlepšia príležitosť, aby uľavila svojej duši a očistila ju od starých krívd. Teraz si môže dovoliť byť slabá.
Bože, ako veľmi si želá, aby ju aspoň raz v živote niekto vypočul a utešil.
Problém bol v tom, že sa bála. Pred mnohými rokmi pochovala pochmúrne spomienky kdesi na dno svojho srdca. Ani raz ich odtiaľ nevytiahla, aby ich zhodnotila očami dospelej ženy. Váhala, či otvoriť tú Pandorinu skrinku, lebo sa bála, že keď sa raz rozplače, nikto ju nezastaví.
Odhrnul jej vlasy z tváre. Teplý dotyk jeho rúk ju upokojoval, tíšil jej obavy. Pane Bože, buď mi nápomocný, modlila sa v duchu. Cítim, že musím otvoriť tú skrinku…
Nervózne sa nadýchla, vymanila sa mu z náručia a pozrela mu uprene do očí. „Porozprávala by som vám o svojom ot… o svojom detstve, ale musíte mi sľúbiť, že ma nebudete prerušovať. Nie som si totiž istá, či by som vedela ešte pokračovať, ak raz zastanem. Takže vám to musím povedať všetko naraz.“
Kameňák sa uškrnul. „Viete si predstaviť, že by som vás ja prerušil?“
Znova sa mu uvelebila v náručí a v duchu sa pripravovala, že začne rozprávať o svojom otcovi. Asi bude lepšie, ak si uchová od celého príbehu odstup a bude ho rozprávať, akoby sa stal niekomu inému. Vtedy to budú len slová, ktoré vypovie, Kameňák ju bude držať v náručí a hladkať a všetko dobre dopadne.
„Môj otec sa spočiatku javil ako veľmi slušný človek, aspoň moja mama to tvrdila. Spoznali sa veľmi mladí, ešte nemali ani devätnásť, a svadbu brali ako dobrý žart. Otcovi by určite bola stačila spálňa, no moja matka bola dáma, takže ho do nej nasmerovala cez kostol.
Vtedy si vôbec neuvedomila, akú osudovú chybu robí, čo je pochopiteľné. Stačilo jej, že Paddy O’Shea bol najkrajší, najtemperamentnejší muž, akého kedy stretla. Mama si pripadala ako vo sne. Všetko išlo samo od seba, aspoň tak mi to tvrdila, kým neotehotnela.“
Devon sa roztriasli pery a mimovoľne zaťala päste. Nerozpráva predsa o sebe, to je príbeh niekoho iného.
„Viete, Paddyho nenadchla predstava, že bude otcom. Je to nielen priveľká zodpovednosť, ale aj drahý špás,‘ vravieval. Žiadal moju matku, aby ‚s tým niečo urobila‘. Viem to, lebo mi to zdôrazňoval na každom kroku.“
Na okamih sa zarazila, no vzápätí rýchlo pokračovala, aby nemala čas premýšľať. „Keď nemal vypité, bol znesiteľný. Mal rád vo veciach… poriadok.
Vždy som sa snažila dávať veci presne tam, kam patri; i. No zakaždým, keď prišiel domov, žiadal, aby som ich preložila inam. A pritom mi vtĺkal do hlavy, že keby som boli dobrá dcéra, určite by som si pamätala, kde je ich miesto. Háčik bol v tom, že som si to nepamätala, a teda som si no zaslúžila jeho lásku.“ Hlas sa jej zlomil. „A pritom som sa tak veľmi snažila.“
Zdanlivo zľahčujúcim tónom pokračovala. „Jasné, že otec nebýval často triezvy. A keď mal vypité, tak bol zlý. Zúril a ziapal na celý dom. Až napokon zobral remeň.
Remeň. Pôvodne o tom nechcela hovoriť, lebo si to vôbec nechcela pripomenúť. No odrazu sa jej tá spomienka vynorila z pamäti a nevedela sa jej zbaviť. Tuho zažmúrila oči a chcela ju zo všetkých síl zapudiť. No práve naopak. Za ňou sa vynorili ďalšie a ďalšie obrazy z minulosti – matka, zlomená na tele aj na duchu; ona sama uplakaná stojí v kúte a díva sa, ako otec strašne vyvádza; vždy plakala, keď bol opitý. Vybavila sa jej jeho tvár znetvorená alkoholom a nesúvislé bľabotanie. A remeň. Tá predstava sa jej vracala ako bumerang. Začala sa strašne triasť. Kameňák si ju silnejšie pritisol. „Poranil vás?“ spýtal sa jej nahnevaným, takmer zúrivým tónom.
Devon sa mykla. „Povedala som vám, že ma nesmiete prerušovať.“
„Poranil vás?“
Vedela, že sa jej bude pýtať dovtedy, kým mu neodpovie. „Nie, nebil ma.“
To bola odpoveď, ktorú dávala aj sama sebe, a bola to pravda. Nikdy ju neudrel, iba ak niečo vyviedla a výprask si zaslúžila, lebo nebola dobrá dcéra. Tak prečo zakaždým, keď si naňho spomenie, zdvihne sa jej žalúdok a napína ju na vracanie?
To nebil mňa. Tú vetu používala ako obranný štít, povedala šiju automaticky vždy vtedy, keď nechcela, aby sa jej analytický mozog začal prplať v detailoch.
No mohla si vravieť, čo chcela, bolesť zostávala. Ukrývala ju za maskou realisticky uvažujúcej mladej dámy v škatuľke s nápisom NEOTVÁRAŤ. Kameňák poznal ten pocit, lebo už mal kus života za sebou a v duši ukrýval podobné trápenie.
Devon nesmie predstierať, že je všetko v poriadku. Hrozilo by je totiž, že dopadne ako on – bude osamelá a zatrpknutá. Musí jej nejako pomôcť. Ale ako? Nikto ho nikdy neučil, ako m.i pomôcť človeku s rozorvanou dušou. Urobil tak jediným spôsobom, ktorý mu v tej chvíli prišiel na um – zovrel ju mocne v náručí. A ešte na svoje prekvapenie povedal: „Päste nie sú jediný spôsob, ako raniť človeka.“ Devon sa hlasno nadýchla.
„Vyrozprávajte sa, Dev. Som tu s vami, postarám sa o vás.“
Napodiv Devon mu uverila. Po prvý raz v živote mala pocit, že ju niekto chráni.
„Nenávidel ma.“ Keď jej tie dve slová vykĺzli z úst, pocítila nesmiernu úľavu. Po lícach sa jej kotúľali slzy. Plakala – za otcovou láskou, ktorú nikdy nepoznala, za bezpečným matkiným náručím, bez ktorého sa musela zaobísť, za všetky tie chvíle, keď sa jej chcelo plakať a nemohla alebo nesmela. Vzlykala, kým nevyplakala všetky slzy a jej duša nebola čistá a suchá. Náhle sa cítila oveľa silnejšia. Z každej stránky.
Z vrecka zástery vytiahla pokrčenú vreckovku a vysmrkala sa. Skúmavo si premerala Kameňáka. V jeho očiach sa zračilo tolko nehy, až to bralo dych.
V tom okamihu však v sebe nezaprela ženu, lebo si s hrôzou uvedomila, ako asi vyzerá. Rozstrapatené vlasy určite pripomínajú vrabčie hniezdo. O očiach ani nehovoriac! Sú napuchnuté a červené, pokožka okolo nich vráskavá ani vyschnutá mláka. Ráznym pohybom si odhrnula vlasy z tváre a pokúsila sa usmiať. „Tak čo? Dobrá zábava, však.“
„Vďaka za dôveru,“ zamrmlal takmer pošepky Kameňák.
Devon pocítila, že hrča v krku, ktorej sa pred chvíľou úspešne zbavila, je znova na svojom mieste. Slová ‚ja ďakujem vám‘ jej uviazli kdesi na polceste. Vedela, že ak ich vysloví, nevyhne sa novému prívalu sĺz. V rozpakoch si znova uhládzala vlasy a v duchu si vravela: musím si nejako zamestnať ruky. Vtom ju osvietila spásonosná myšlienka. Pozviechala sa, pretrela si oči a spýtala sa: „Môžem vám ostrihať vlasy?“
Kameňák rátal s tým, že ho prekvapí nejakým originálnym nápadom, ale čosi také naozaj nečakal. Vravel si, že ju nechá, aby sa vyfarbila, a v najhoršom zvrtne rozhovor na upratovanie.
„Prosím,“ naliehala.
Pokrčil plecami. V tej chvíli jej nevedel nič odoprieť.
Devon sa vyteperila z postele. Žiarila nadšením, keď sa rozbehla k skrini. Vzápätí bola späť, zvierajúc v ruke veľké striebristé nožnice.
„Poďte sem,“ ukázala rukou na stoličku. „Tu si sadnite.“
Kameňák bez mihnutia oka poslúchol. Obkrútila mu okolo krku utierku na riad a na ramene mu ju zopla štipcom na bielizeň.
„Chcete ich tak po plecia?“
Kameňák neisto fľochol na nožnice. „Nie, kratšie.“
Čochvíľa sa v stane ozývalo len prenikavé cvak, cvak, cvak, občas doplnené zasyčaním petrolejky. Kameňák sedel bez pohnutia, vystretý na stoličke, akoby prehltol pravítko, iba z času na čas sa ozvalo klopkanie jeho topánky po drevenej dlážke. Devon o krok odstúpila, aby spredu porovnala dĺžku jeho vlasov. Potom k nemu pristúpila a pokračovala v práci, pričom sa mu ľavou nohou zakliesnila medzi stehná. Ten dotyk ho priam zelektrizoval.
„Nemrvte sa!“ upozornila ho.
Kameňák poslúchol, no keď sklopil oči, videl sa, ako sa jej sukňa vrtí medzi jeho nohami. Cez vlnenú látku nohavíc cítil teplo jej tela. Znova mu telom prebehla triaška a v rozhorúčenom rozkroku pocítil stvrdnutý úd. Už to nevydržal, opäť sa zavrtel.
„Vravím vám, prestaňte sa mrviť!“
Zdalo sa mu to, alebo naozaj má chrapľavejší hlas? Čo ak cíti to isté, takmer neovládateľné vzrušenie? Trocha obrátil hlavu. No vzápätí to oľutoval. Priamo pred očami sa mu pohojdávali jej prsia. Zúfalo do seba nasal vzduch, zadržal ho čo najdlhšie a napokon ho vyfúkol pomedzi pery tak silno, až sa jej zachvela čipka na bielej naškrobenej zástere.
Jemnými, drobnými prstami mu nadvihla bradu, čím ho vlastne prinútila pozrieť sa hore. Kameňák statočne bojoval sám so sebou – snažil sa dívať priamo pred seba, do priehlbiny pod jej prsami.
„Pozrite sa hore.“
Len čo tak váhavo urobil, zistil, že sa jej díva priamo do tváre. A veru mal čo robiť, aby od nej odtrhol oči.
Jej blízkosť v ňom podnecovala všelijaké fantázie, ktoré mu pripadali nepatričné najmä v súvislosti s Devon.
Po chrbte mu stekali potôčiky studeného potu. Čo mu to chodí po rozume? Veď to nie je prostitútka… Devon je predsa dáma. Pre Boha živého, čo urobí muž, keď zatúži po počestnej žene?
Odpovedal si obratom. Utečie.
Vyskočil na rovné nohy tak prudko, že jej ľavou nohou pristúpil kraj zúbkovanej spodničky. V stane sa ozval praskavý zvuk trhajúcej sa látky. Devon stratila rovnováhu, zatackala sa a ocitla sa v jeho náručí. Nožnice s rachotom spadli na zem do mäkkej guče jeho vlasov. Objala ho rukami okolo krku a tuho sa k nemu pritisla.
Cez tenkú flanelovú košeľu cítil, že jej stvrdli bradavky, lebo ho tlačili na hrudi ako dva malé kamienky. V úsilí ovládnuť sa vyvrátil oči do povaly. Snažil sa kontrolovať dýchanie a nádejal sa, že jeho zradné telo sa upokojí.
Devon sa zavrtela, zdvihla hlavu. Schmatol ju za plecia, že ju odtisne, no len čo sa prstami dotkol jej oblých pliec, všetky predsavzatia kamsi zmizli. Pomaly, veľmi pomaly ju obrátil tvárou k sebe. Stačilo, aby pozrel do jej veľkých očí plných očakávania, a v tej chvíli bol stratený. Kdesi v najtajnejšom kútiku jeho unavenej, zatrpknutej duše sa zažala drobná iskierka nesmelej nádeje.
„Cornelius?“ oslovila ho chrapľavým hlasom, ktorý mu skĺzol po stuhnutej chrbtici ako roztopené maslo.
Devon stála na špičkách, takže tvár mala celkom blízko. Cítil nežné záchvevy jej dychu a trasúce sa pery boli priam na dosah…
Božemôj, to malé bláznivé žieňa chce, aby ju pobozkal.
No vtom si uvedomil, že aj on túži po nej, a toto poznanie ho zasiahlo ako úder blesku. Nasucho prehltol. Nepamätal si, kedy naposledy zatúžil pobozkať ženu – trocha sa pováľať v perinách, to áno, ale bozkávať sa? Dať si taký ozajstný, nefalšovaný bozk na pery? Nikdy.
„Devon, nerobte hlúposti.“ Chcel, aby jeho slová vyzneli rozhodne a rázne, no veľmi sa mu to nepodarilo. „Vy netušíte, k čomu by to viedlo.“
Pozorovala ho bez jediného mihnutia oka. Mýlil sa. Veľmi si želala, aby ju pobozkal, chcela to väčšmi než čokoľvek na svete. V jeho náručí našla všetko – útechu, bezpečie, nehu. Tie pocity doteraz nepoznala. Háčik bol v tom, že jej to nestačilo. Chcela viac. Túžila spoznať, čo je to vášeň.
Vytiahla si zvyšných pár sponiek z vlasov. Rozstrapatený uzol vlasov sa jej rozprestrel na chrbte ako veľký vejár. „Tak mi to ukážte.“
„Božemôj, Dev…“ zaúpel s neuveriteľnou nežnosťou, ktorá prekvapila aj jeho samého. Zobral jej tvár do dlaní a palcami nežne hladkal líca. Kristepane, akú má zamatovú pokožku…
Keď sa pozrel do jej usmiatych očí, takmer prestal dýchať. Sklonil sa k nej a pobozkal ju. Trocha sa nadvihla a takmer na polcestu mu vyšla v ústrety. Dychtivo sa prisal perami na jej ústa. No postupoval pomaly, lebo sa bál, aby ju nevyľakal. Opatrne jej vsunul jazyk medzi trasúce sa pery a čakal, kým sa prestane ostýchať a sama ich viac pootvorí. Toto pozvanie bez slov ho natoľko vzrušilo, že sa mu srdce rozbúšilo ako zvon. Tuhšie si ju pritisol k sebe, hoci sám sa cítil ako topiaci, čo sa chytá slamky. Po tých dlhých rokoch samoty konečne zažíval pocit, že ho niekto hladká, objíma, láska… a bozkáva.
Privrel oči a v duchu ďakoval Bohu. Po prvý raz v živote sa mu zdalo, že našiel to pravé.
To pravé, po čom odjakživa túžil. Pri tom pomyslení sa až striasol. Odtrhol pery od jej úst, zúfalo si vzdychol a schoval si tvár v nežnom ohybe jej krku.
Som blázon, poondiaty tridsaťdeväťročný blázon, opakoval si stále dokola.
Ako len môže byť taký hlúpy? Taký muž ako on sa určite nedočká šťastia, tobôž v náručí takej počestnej ženy ako Devon.
Pohladkala ho po tvári. Cítil jej vlhkú a horúcu dlaň a v mysli sa mu nechtiac vybavili iné, intímnejšie partie jej tela. V duchu zaúpel.
„Cornelius?“
Nástojčivý tón jej hlasu ho prebral zo snenia. Zaklonil hlavu a pozrel jej do tváre. Privítal ho pohľad jej očí plný lásky.
Išiel sa z toho zblázniť. Celý život čakal na čosi podobné a teraz, keď to prišlo, uvedomil si, že je neskoro. Už je pristarý na rodinné hniezdo obohnané bielym latkovým plotom. Už by sa nevedel vzdať života, ktorý teraz vedie. Či chce, alebo nie, za tie roky sa z neho stal yukonský vlk samotár. Taký vždy bol a taký aj zostane. Keď si to uvedomil, až sa mu roztriasli kolená, lebo pochopil, čo stráca.
„Ešte ma pobozkaj,“ zašepkala roztúžene. „Je to také nádherné.“
Kameňák počul jej slová, no omnoho nástojčivejšie vnímal škripot zatvárajúcich sa dverí jeho života. Možno je natoľko naivná, že si neuvedomuje, čo by sa medzi nimi mohlo stať. Zato on si nerobí ilúzie, vie celkom presne, kde by skončili. A Devon nie je žena, ktorú by muž pomiloval a nechal tak. Aspoň on to nedokáže. Ibaže by sa zmieril s myšlienkou rodinného hniezda obohnaného bielym latkovým plotom. V opačnom prípade je najvyšší čas túto hru skončiť.
„Preboha, čo zasa máte?“ ozvala sa netrpezlivo. „Vyučovanie sa skončilo.“
Devon sa zachmúrila. „Vyučovanie? Aké vyučovanie? Ja len chcem, aby ste ma znova pobozkali.“
„Na to si nájdite niekoho iného.“
Nechápavo si ho premerala. „Ale ja nechcem nikoho iného. Ja chcem vás.“
Jej vyznanie ho ohromilo. Panebože, pomyslel si zúfalo, ak neodídem v tomto momente, tak sa nezdržím a dám jej všetko, o čo tak nevinne žiada.
So zúfalým vzdychom ju od seba odtisol, schmatol kabát z klinca a zamieril k dverám.
„Počkaj, Cornelius, prosím. Musíme sa porozprávať.“
Zastal a prísne si ju premeral. „Nevolajte ma tak. Som predsa Kameňák.“ A vybehol z dverí, hoci vedel, že to je najväčšia lož, akú kedy povedal.
Devon až podskočila, keď sa dvere s buchnutím zatvorili. Dofrasa! Už toho mám plné zuby. Vždy, keď to začne byť zaujímavé, utečie. Nespúšťala oči z dverí v nádeji, že sa vráti.
Keď sa hodnú chvíľu nič nedialo, podišla k sporáku a uvarila si čaj. Unavene si sadla k stolu, vzala knihu a čakala na jeho návrat.
„Len si utekaj, aj tak sa predo mnou neskryješ,“ zamrmlala si odhodlane popod nos. „Ešte si o tom pohovoríme.“
No v samote stíchnutého stanu to bola len veľmi slabá náplasť na jej rany.
 
Mŕtvolné bledý mesiac hladkal svojimi striebristomodrými prstami kalné vody Yukonu. Kameňák stál na brehu rieky, ruky pevne skrížené na hrudi. Neprítomným pohľadom sledoval kusy ľadu plávajúce dolu prúdom, ktorých trojuholníkové tvary osvetlené mdlým mesačným svetlom vyzerali akosi čudne. Čochvíľa začalo mrholiť; dážď, spočiatku mierny, neskôr zhustol. Ostré prúdy vody mu bičovali oholenú bradu a líca, v jarčekoch stekali po krátkych vlasoch na čelo a vzadu na krk. Nervózne si rukou utrel mokrú tvár, zdvihol golier kabáta a zaboril doň bradu. Od tej chvíle ho už rieka ani lejak nezaujímali. Vrátil sa do reality, teda k Devon. Ešte nikdy tak veľmi netúžil po žene ako teraz. Prečo? kládol si hádam po stý raz tú istú otázku. Prečo práve ona?
Bol zvyknutý žiť bez sexu. Vyrastal v bordeli U veselej paničky, kde sa naučil, že sex je iba o tom, že chlap potme párkrát rýchlo zakrochká a odbaví sa na ženskej. Takže nebol dôvod, aby sa nad tým nejako veľmi zamýšľal. Akoby nestačila skúsenosť z jedného z najznámejších bordelov v New Orleanse, ďalšiu tvrdú lekciu dostal vo väzení. Ani po piatich rokoch prežitých v tom pekle ho nevedela vyviesť z miery nejaká ťažko ovládateľná žena.
No Devon je celkom iná. V poslednom čase sa čoraz častejšie pristihol, že ju nenápadne pozoruje, ba dokonca ju počúva. Páčilo sa mu, ako uvážlivo vyberá slová, ako pokojne sa s ním zhovára a díva naňho. Brala ho ako seberovného človeka, ktorého úsudok ju zaujíma.
Teraz si je už istý, že jej na ňom záleží, no háčik je v tom, že z nejakého nepochopiteľného dôvodu záleží aj jemu na nej.
A tam je pes zakopaný. Už dávno vedel, že mu nie je ľahostajná, no až dnes večer si uvedomil, aké je to vážne.
Stále dokola si ako verklík opakoval, že sú len priatelia, spoločníci v yukonskom obchode, no po dnešku by bolo zbytočné, aby si to ďalej nahováral. Po tom bozku určite nie. Musí nabrať odvahu a pozrieť sa pravde rovno do očí. Je to žena a on ju chce. Keď si toto prizná, je hneď po uši v svrabe.
Našťastie vie, ako sa treba v takýchto situáciách zachovať. Robil to tak doteraz a vždy rovnakým spôsobom – utiekol.
Aj teraz bol najvyšší čas, aby zmizol z Dawson City.
Devon prebralo z hlbokého spánku zaklopanie na dvere. Pomaly otvorila oči a prvé, čo zazrela, boli neohobľované dosky. Prekvapene zažmurkala. Čo sa preboha…
Vtom si spomenula. Pila čaj a zaspala pri stole, čakajúc na Kameňáka. Pomaly nadvihla hlavu a zakaleným pohľadom pozrela na posteľ. Bola prázdna.
V tom okamihu jej zovrelo žalúdok. Celú noc sa niekde táral. Dočerta! To skrývanie mu napodiv ide celkom dobre. Opatrne sa zdvihla zo stoličky a dopila zvyšok studeného čaju. Studená tekutina jej vyplavila trpkú chuť z úst.
Klopanie sa ozvalo znova. Tentoraz hlasnejšie. Pretrela si ospanlivo oči a spýtala sa: „Kto je?“
„Medveď.“
V tom okamihu sa všetka únava akoby mávnutím čarovného prútika stratila. Usmiala sa. Medveď bol ten správny človek, s ktorým sa môže porozprávať o tých nepochopiteľných veciach, čo sa udiali včera večer. Lebo Medveď, hádam ako jediný človek na svete, naozaj pozná Kameňáka. „Idem!“
Rozbehla sa ku kameninovému hrncu, v ktorom bola stále voda, trocha si ošpliechala tvár, umyla zuby a rýchlo splietla vlasy do vrkoča. Keď už sa takto učlovečila, ešte si prihladila príšerne pokrčenú sukňu a bežala otvoriť dvere.
„Dobré ráno, Medveď,“ veselo ho pozdravila. „Aké milé prekvapenie.“
„Ránko, Devon.“
Trocha ju zarazil jeho stručný pozdrav. Zvyčajne totiž Medveď prichádzal do obchodu vysmiaty ako slniečko. Chytila ho pod pazuchu a doviedla k stolu, kde mu ponúkla stoličku. „Nech sa páči, sadnite si. Postavím na kávu.“ Medveď poslúchol.
Devon ho od sporáka po očku pozorovala. Bol akýsi zamlknutý a vyzeral unavený. „Medveď, je vám niečo?“
„Poslal ma Cornelius.“
Tón jeho hlasu jej prenikol až do špiku kostí. Tak sa preľakla, že jej kanvica vypadla z ruky a s cvengotom dopadla na sporák. Chvíľu jej trvalo, kým sa pozbierala natoľko, aby sa zmohla na otázku: „Prečo?“
„Odišiel. Vravel, že ide fotiť zlatokopov niekde hore k Zajačiemu potoku. Povráva sa, že tá žila, čo našiel Klamár George, je vraj dosť bohatá.“
Devon mala čo robiť, aby sa nerozplakala. Len horko-ťažko sa pozviechala. Aj to len preto, lebo si nechcela narobiť hanbu pred Medveďom; len by ho tým ešte väčšmi zneistila. Podišla k stolu a sadla si. Privrela oči a v duchu narátala do desať.
Keď ich znova otvorila, zistila, že Medveď ju pozoruje. No stačilo, aby pozrela do veľkých hnedých očí plných smútku, a znova sa jej chcelo plakať.
„Mohol sa prísť aspoň rozlúčiť.“ Chcela tie slová povedať nahnevaným tónom, no vyzneli skôr skľučujúco.
Medveď si k nej prisunul stoličku. Už len čakala, kedy ju chytí za ruku. Ale neurobil to. Namiesto toho povedal: „Možno nemohol.“
„Rozumiem. Rozhodol sa, že mlčať je zlato,“ odsekla s nezvyčajnou trpkosťou.
„Počujte, slečna, prestaňte na mňa prskať. Lebo začnem prskať aj ja a tak sa ďaleko nedostaneme.“
Devon postrehla veselý tón v jeho hlase a zahanbila sa ako rozmaznané dieťa. „Prepáčte.“
„Možno sa bál, že by rozlúčku nezvládol. Asi ho stálo veľa síl už to, že sa rozhodol odísť.“
„Aha, tak to teda hej. Na to, aby človek utiekol, naozaj treba veľa síl.“
„Preboha, Devon, sklamali ste ma. Cornelius vás vždy chválil, aká ste múdra a prefíkaná.“
„Veď aj som,“ vyprskla Devon.
Medveď si zastrčil špinavé špáradlo medzi dva predné zuby, pohodlne sa rozvalil na stoličke a prezeral si ju. „Tak mi teda povedzte, vy majsterka reklamy, prečo väčšina ľudí pred čímsi uteká?“
Devon sa krátko zamyslela. „To neviem. Ja som odišla zo St. Louis, lebo som sa bála toho, čo by sa stalo, keby som tam zostala.“
„Aha!“
Devon nedočkavo vzdychla. „Nedívajte sa na mňa, akoby ste práve vyriešili všetky moje životné problémy. Čo ak som odišla preto, lebo som sa bála zostať? Čo to má spoločné s Kameňákom? Čoho sa Kameňák môže báť?“
To už Medveď nevydržal a chytil ju za ruku. Potom takmer šeptom prevravel: „Toho, že ho niekto raní.“
Devon naňho civela v nemom úžase. Keby niekto iný prišiel s takouto teóriou, asi by sa mu vysmiala do očí. No Medveďa brala vážne, lebo on Kameňáka pridobre pozná.
„Cornelius predsa dobre vie, že by mi ani nenapadlo ublížiť mu,“ poznamenala.
„On sa na tie veci nedíva tak ako vy, Devon.“ Medveď sa k nej naklonil a pozrel jej rovno do očí. „Už ste niekedy videli osamelého vlka?“
„Nie.“
„To je škoda. Potom by ste možno aspoň trocha rozumeli Corneliusovi.“
„Ale ja mu chcem rozumieť, Medveď. Pomôžte mi, prosím.“
„Sú prípady, že svorka vylúči jedného vlka a ten sa potom musí pretĺkať sám. Keď zbadá oheň, priblíži sa. Vetrí mäso, čo si niekto pečie, a vie naisto, že keby chcel, tak toho človeka, čo sedí sám pri ohni, zabije. Ale nezaútočí; len stojí v temnote, čaká a striehne.“
‚A to má byť Cornelius? Oheň ho priťahuje, ale zároveň sa ho obáva?“
„Niečo na ten spôsob. Uvedomte si, Devon, že Cornelius žije sám už dlhé roky. A riadi sa svojimi inštinktmi, o ktorých nepochybuje. Keď mu radia, aby ušiel, tak ujde.“
„Asi som ho vystrašila,“ vzdychla Devon. „Ale nikdy by som ho neranila,“ dušovala sa úprimne.
Medveď sa zaškeril. „Mne to nemusíte dupľovať, slečinka. Aj Corneliusovi to po čase dôjde, a potom sa vráti. Ani vlk nevydrží dlho zavýjať na mesiac.“
Devon sa chabo usmiala. „Dúfam, že mu to nebude trvať večnosť. Trpezlivosť nikdy nebola mojou silnou stránkou.“
„Ja na vašom mieste by som sa na to veľmi nespoliehal. Jedného dňa sa tu zjaví, to je isté.“ Medveď na ňu povzbudivo žmurkol. „Myslíte, že takému chlapovi, ako je on, to bude jasné raz-dva?“
Devon zamyslene odvetila. „Nie, to si nemyslím.
„V každom prípade,“ nadýchol sa Medveď, „než sa vráti, tak tu máte mňa. Prídem sem každé ráno, odvediem vás do obchodu a celý deň vás budem po očku sledovať.“
„Ale to nie je…“
„Tak to chce Cornelius. Povedal, že vás mám strážiť ako oko v hlave.“
Devon od radosti poskočilo srdce. „Vážne to povedal?“
„Vážne.“
tom okamihu mala pocit, že sa s ňou krúti celý svet. Takže mu na nej záleží, preto odišiel. Zľakol sa svojich citov.
takom prípade dúfam, že sa vyľakal na smrť, pomyslela si v duchu.
 
Kameňák sa chúlil pod vetrom zmietaným stromom a díval sa, ako hustý dážď padá na krajinu okolo rieky Yukon. Bradu porastenú niekoľkodňovým strniskom hlboko zaboril do vlneného goliera prešívaného kabáta a pokrčené plecia nastavil dobiedzajúcemu vetru. Keď sa obrátil, že sa ide schovať ku kmeňu stromu, kvapla mu do oka velká kvapka.
„Dočerta,“ zahrešil, vytierajúc si oko. Dočerta s dažďom, zimou aj s tou poondiatou babou. Cítil sa ako zmrznuté psie hovno. Už len pomyslenie na ňu ho privádzalo do šialenstva. Celý svoj život sa kamsi presúval, niekam sa hnal, no toto je prvý raz, keď ušiel od všetkého. A to pre jedinú ženskú. Kam sa podela jeho sebaúcta? A najhoršie na tom je, že lepšie to nebude. Bol preč sotva dvadsaťštyri hodín a už sa cítil unavený, namrzený a ubolený. Už je pristarý na to, aby sa vláčil po horách, keď zima klope na dvere, a hral sa na hrdého, nezávislého zálesáka. Ak má tráviť noci drepením v bahne, načo si potom, dočerta, postavil ten príjemný, teplý stan?
Príjemný, teplý stan. Náhle sa mu vybavil pred očami stan, ktorý je jeho domovom. No nebol to ten páchnuci, zanedbaný brloh, čo si postavil pred desiatimi rokmi, ale stan s čistými obliečkami, dobrým jedlom, tichým smiechom a kytičkou poľných kvetov na stole, ktorý má na svedomí ona. Je to vlastne prvý domov v jeho živote. Áno, bolo veľa miest, kde mohol skloniť hlavu, veľa striech, pod ktorými sa mohol vyspať, ale nikdy nemal ozajstný domov. Miesto, kam patrí. Miesto, za ktorým sa mu čnie, keď je na cestách.
Nie. To sú presne tie myšlienky, ktoré si už dávno vygumoval z hlavy. Nemá domov a nepatrí k nej. Nepatrí nikam a ani to nechce. Je vlk samotár, pustovník. Keďže nemal záujem vybudovať si pevné miesto v živote, aspoň cez hľadáčik kamery pozoroval ostatných, ako sa im to darí.
Jeho jedinou útechou bolo, že odišiel ešte prv, ako si našla cestičku do jeho života. Síce prekĺzla k nemu do obchodu aj do jeho stanu (to si musel priznať), ba dokonca si získala jeho náklonnosť, no našťastie to nedospelo tak ďaleko, že by si bez nej nevedel predstaviť svoj ďalší život. Našťastie. Zostal sám sebe pánom, nemusí nikoho poslúchať a zodpovedá sa tiež len sám sebe. Vari to nedokázal tým, že sa od nej tak ľahko odlúčil?
To, čo sa medzi nimi udialo, bol momentálny skrat. Jednoducho ho očarila. Toľko sa okolo neho vrtela a hrkútala, že poľavil v pozornosti. Ale to všetko je už minulosť. Odteraz už bude zasa v strehu. Chce to však jednu vec – musí si zakázať sympatie k nej. Bude na ňu prísny, ale zároveň musí dávať pozor, aby to neprehnal. Je to predsa len žena.
Tak a je to. Povedal si, že sa trocha potúla okolo Zajačieho potoka, urobí nejaké fotografie, prevetrá si hlavu, aby v nej nezostala jediná myšlienka na Devon, a vráti sa domov taký, aký bol predtým, než mu vstúpila do života. A na to potrebuje jeden-dva dni. Nanajvýš tri.
Stiahol si klobúk do čela, pritiahol kolená k brade a objal nohy rukami. Privrel oči a sťažka sa oprel o kmeň stromu. Jasné, dva dni bez nej a bude z neho zasa ten starý, dobrý Kameňák MacKenna.
No prv než zaspal, vynorili sa mu v mysli jej zelené oči.
 
Kapitola 14
 
Devon oblapila rukami navlečenými v rukavičkách plechový hrnček, aby si ich aspoň trocha ohriala. Trocha si odpila a spokojne kývla hlavou, keď jej horúci čaj skĺzol dolu hrdlom. Z miesta pri piecke, kde sedela, znudene blúdila pohľadom po obchode. Nikde ani jediná špinka, všetko sa ligoce.
Dofrasa! Ešte nie je ani týždeň, čo Kameňák odišiel, a už má sto chutí rozplakať sa, tak ju ťaží nuda. A samota.
„Ránko, slečna.“
Devon vrhla prekvapený pohľad na Diggera Hainesa, ktorý sa prestrčil pomedzi pásy celtoviny a po prvý raz, odkedy sa s ním zoznámila, sa neusmieval.
„Vitajte, Digger. Dáte si čaj?“
Došuchtal sa k piecke a pritiahol si vedľa Devon stoličku. S ťažkým vzdychom sa na ňu zviezol. „Hovorte mi Marvin. Dnes sa na Diggera nejako necítim.“
Devon sa k nemu naklonila. „Čo sa stalo?“
„Nič také,“ odvetil, no z jeho hlasu bolo jasne cítiť trpký tón. „Práve som urobil najväčší objav svojho života a nič z toho nebudem mať. To je všetko.“ Stiahol si hrubé vlnené rukavice a položil ich na dlážku pred piecku. „Alebo viete čo, dám si ten čaj.“
Zachmúrená Devon mu ho naliala. „Ako to myslíte?“
Nedočkavo siahol po hrnčeku, aby si aj on na horúcom plechu zohrial kostnaté prsty. „Ja, Marvin Joseph Haines, som zistil, že na Eldoráde sa stala chyba.“
„Chyba na potoku?“
„Presne tak. Veď viete, každá zlatokopecká parcela pri rieke je dlhá pätnásť metrov. No a ja som našiel miesto, kde je štyriapolmetrová medzera.“ Pozrel jej rovno do očí, akoby to ešte chcel zdôrazniť. „Štyri a pol metra ničej zeme na Eldoráde. Len si pomyslite, slečna. To je priam zlatá baňa.“ No odrazu z ničoho nič spustil plecia. „Teda, chcem povedať, pre niekoho.“
„A prečo nie pre vás?“
„No, samozrejme, že som si dal tú parcelu zaregistrovať, ale nezostáva mi nič iné, len ju predať.“
„Predať? Ale to je hlúposť, Digger. Veď vy sám ste zlatokop. Prečo jednoducho.
„Nemôžem si to dovoliť, slečna. Znamenalo by to, že musím drieť celú zimu a nemal by som z toho ani šesták. Nijaká poľovačka, nijaké kladenie pascí, nič. Iba rýpanie sa v zemi. Tu je to tak zaužívané, že keď si vytýčite parcelu, hneď na nej začnete kopať. Založíte na noc oheň a necháte ho horieť do rána. Len čo sa rozvidnie, kopete, až kým nenarazíte na zmrznutú pôdu. Vykopanú zem hádžete na jednu hromadu, ktorá za noc znova stvrdne na kosť. Takže človek do jari vlastne nevie, či je milionár, alebo žobrák.“
„Určite to nie je ľahká práca, ale vy ste silný a…“
„Problém je, že zo svalov sa človek nenaje. Potrebujem pôžičku.“
„Skúste u Jacka Kelleyho.
„U toho nemám šancu.“
Devon si usrkla čaju. Kameňáka by asi veľmi nepotešilo, keby jej v tejto chvíli čítal myšlienky. Zmizol si niekam do čerta. Keby ho trápilo, ako sa jej darí v ich spoločnom obchode, asi by sa tu zjavil. Sotva badateľne sa uškrnula. Teraz to je jej obchod, a teda sa môže rozhodnúť, ako uzná za vhodné. „Digger, rada vám poskytnem pôžičku.“
Chlap nasucho prehltol. „Ale to nie, slečna. To od vás nemôžem chcieť. Viem, že Kameňák škrípe zubami ani vlk, keď počuje o pôžičke. Podľa neho to nie je nič viac a nič menej iba civilizovaná krádež.
„Vidíte tu niekde Kameňáka?“
„Nie.“
„A videli ste ho tu za posledných šesť dní?“
„Nie.“
Devon sa uškrnula. „Z toho logicky vyplýva čo? Že obchod momentálne vediem ja a ja som sa rozhodla, že vám ako priateľovi požičiam.“
Digger si nervózne oblizol pery. Vedela si predstaviť, čo sa odohráva v jeho hlave. Z jednej strany mal chuť všetkými desiatimi prijať jej ponuku, no zároveň sa bál Kameňákovho hnevu.
„Tak ako?“ dobiedzala doňho Devon.
Napokon v ňom zvíťazila zlatokopecká horúčka. „Tak dobre, nech sa prepadnem. Požičiam si od vás, ale len preto, že tá parcela je jasné terno. Riziko je takmer nulové.“
„Fajn!“ Podišla svižne k pultu. Z košíka na šitie vybrala kus bieleho plátna, položila ho na pult a zobrala zo stojana pero. Namočila striebornú špičku do modrého atramentu, trocha ju obtrela o kraj fľaštičky a začala písať úhľadným písmom. „MacKennov obchod súhlasí s dodaním zimných zásob výmenou za štyridsaťpercentné vlastníctvo parcely…“
Pozrela na Diggera. „Aké je číslo tej parcely?“
Okamžite sa rozbehol k pultu. „Oglivy ju zapísal ako štrnásť A.“
Devon doplnila do textu tento údaj a podala ho Diggerovi. Ten zovrel kus plátna v špinavých prstoch, takže sa vzápätí na jeho kraji zjavili tmavé šmuhy. „Čo tam stojí?“
„Napísala som, že tento obchod je štyridsaťpercentným vlastníkom parcely číslo štrnásť A, Eldorádo.“
„Ostatní chcú päťdesiat.“
„Viem. Ale mne stačí štyridsať. Napokon, všetka robota aj tak bude na vás.“
Digger pyšne vypäl hruď. „Nepodrazím vás, slečna, uvidíte.“
Devon sa usmiala. „Viem. A teraz,“ zatlieskala, „dáme dokopy tú vašu zimnú pôžičku. Aby ste tu zbytočne nepostavali, veď vás čaká práca.“
Digger si už dávno poodnášal svoje zásoby a Devon sa ešte stále usmievala. Len čo sa Kameňák dozvie, že dáva zlatokopom na pôžičku, rozbehne sa ozlomkrky domov. A Digger, našťastie, zatvorí ústa, iba keď spí.
 
Devon zaťala drkotajúce zuby. Triasla sa na celom tele, hoci sa už pred chvíľou prisunula bližšie k piecke a šúchala si roztrasené prsty nad rozhorúčeným vekom. Myšlienke, že by si vyzliekla vlnený župan, nebola veľmi naklonená.
Bohužiaľ, inú možnosť nemá. Nemôže predsa len tak z ničoho nič zatvoriť. Ľudia si už zvykli a svojím spôsobom boli od obchodu závislí. Tvár sa jej stiahla do grimasy, keď si ho rýchlo zobliekla a nahádzala na seba štyri vrstvy vlny – ponožky, vestu, dlhé spodky, spodničku a sukňu. Pozapínala si gombíky až ku krku a hnala sa k dverám. Zvedavo vykukla von a pokrútila hlavou.
Potom si dožičila povzbudzujúci hit kávy, sadla si k stolu a dala sa písať:
Prvý december 1896
Dnes je jasný mrazivý deň. Od včera večera nepripadol nový sneh – aj tak ho tuje vyše hlavy. Na túlanie po lesoch je prichladno. Najhoršia zima je predo dvermi a muži, ktorí strávili dlhé mesiace kopaním v okolí Zajačieho potoka, sa vracajú domov.
 
Vtom sa jej pero v ruke roztriaslo, tak radšej prestala písať. Zápis je nesprávny. Nie všetci muži sa vracajú domov. Určite sa nevracia ten, na ktorom jej záleží.
Slzy jej zahmlili zrak. Už je to štyridsaťjeden dní, čo Kameňák odišiel, a každý deň jej chýbal čoraz väčšmi. A to všetko len pre jeden bozk, ktorý všetko zmenil. Stačil letmý dotyk jeho pier a pláštik predstieraného platonického priateľstva bol v ťahu. V tej chvíli už bolo zbytočné, aby sa tvárili, že ten druhý ich vôbec nezaujíma.
A Kameňák, lebo je taký, aký je, utiekol pred pravdou do hôr.
A Devon, keďže je taká, aká je, si postupne krôčik po krôčiku prebrala celú situáciu. Premýšľala stále dokola nad tým bozkom, analyzujúc ho zo všetkých stránok – klinicky, objektívne aj vášnivo. Neustále sa vracala ku knihe doktora Cowana. Nič nepomáhalo. Jednoducho si nevedela racionálne zdôvodniť, že chce od Kameňáka viac než len jeden bozk. Bohužiaľ, chce viac.
Bolo jej fuk, či ju miluje, alebo nie. Nerobila si nič ani z toho, že podľa kritérií doktora Cowana sa nesprávala ako dáma. Iba raz v živote hrali najdôležitejšiu úlohu jej city – city ku Kameňákovi. Veľmi si želala, aby ju aspoň raz niekto pomiloval tak ozajstne, ako žena má byť milovaná, a Kameňák bol jej jedinou a poslednou šancou.
Jasné, že to všetko sú iba sny. No a čo? A navyše, vravela si, veď nežiadam tak veľa. Chcem len jednu nádhernú spomienku, ktorú si zoberiem so sebou domov. Rozhodla sa tak už dávnejšie a každý deň jej presvedčenie silnelo. Na to však potrebovala, aby sa Kameňák vrátil domov.
Odrazu ju z príjemného snívania vytrhlo zaklopanie na dvere. Rýchlo si vytrela slzy z očí a nasadila milý úsmev. Našťastie to bol Medveď. Za posledných pár týždňov sa ich priateľstvo utužilo a pomáhalo jej udržať sa nad vodou. Bez neho by tie dlhé dni v obchode boli celkom neznesiteľné.
Hodila na seba hrubý kožušinový kabátec, natiahla si rukavice a išla otvoriť. Do tváre jej udrel závan mrazivého vzduchu. Odstúpila zo dva kroky. Medveď ju schytil za ruku a pritisol si ju k sebe, aby ju chránil pred zavýjajúcim vetrom.
„Natiahnite si kapucňu,“ skríkol.
Poslúchla, stiahla si ju hlboko do čela a pod bradou zaviazala. Medveď ju objal okolo pása a spoločne vyšli na ulicu v ústrety arktickému vetru.
„Pozrite na rieku,“ zaburácal Medveď.
Devon pozrela tým smerom a kútikom oka zazrela obrovské kryhy bizarných tvarov, ako sa pomaly a majestátne nesú dolu prúdom lenivo tečúcej rieky.
„O deň, o dva už zamrzne nadobro,“ zakričala svojmu spoločníkovi do ucha.
Len čo vošli do obchodu, Medveď okamžite zakúril v piecke. Devon sa nadšene rozbehla k špeciálnemu yukonskému teplomeru, ktorý jej vyrobil práve Medveď. Do kúta postavil štyri fľaše a každú z nich naplnil inou tekutinou. Použil ortuť, whisky petrolej a Univerzálnu vodičku proti bolesti Perryho Davisa. Devon stačil jediný pohľad a hneď vedela, na čom je. Zamrzla iba ortuť.
„Je iba mínus päť,“ oznámila Medveďovi.
„Výborne, nachystajte mi plavky.“
Devon sa zachichotala, schmatla kanvicu a vyšla von naplniť ju snehom.
„Uhm… ja dnes kávu nebudem.“
„Čože?“
Medveď sa obzrel k stolu. „Sadnite si, Devon.“
Devon premkla zlá predtucha. Ešte nikdy za celý ten čas, čo sa o ňu Medveď staral, nezačula v jeho hlase tento tón. Pripadal jej ako otec, ktorý sa chystá pokarhať svoje dieťa. Svižne zamierila k stolu a sadla si. „Už sedím.“
„A ja odchádzam.“
„Dúfam, že len k sebe do stanu,“ vyhŕkla naľakané.
Medveď sa pomaly pozviechal, došuchtal sa k stolu a sadol si. Zobral Devoninu drobnú rúčku do svojej a smutne na ňu pozrel. „Obchod bude otvorený ešte tak dva-tri týždne. Potom udrú tuhé mrazy a všetci Yukončania zalezú do svojich stanov a budú popíjať, aby sa aspoň trocha zahriali, a snívať o tom, aké by to bolo krásne, keby mohli stráviť Vianoce v Kalifornii.“
„Zostaňte, prosím vás,“ prevravela Devon úpenlivým hlasom. „Na Vianoce chystám také prekvapenie, že si ho budete pamätať do konca života. Budeme mať.
Medveď jej stisol ruku. „Pustite ma k slovu, dofrasa. Nepovedal som, že odchádzam navždy. Len idem pohľadať Corneliusa. Kašle na svoje povinnosti už dosť dlho, je najvyšší čas, aby sa vrátil domov.
Už ďalej ani nepočúvala, čo vraví. Srdce sa jej rozbúšilo ako zvon. Je najvyšší čas, aby sa vrátil domov…
Medveď sa zdvihol zo stoličky. „Takže, ja už pomaly pôjdem…“
Devon ho chytila za ruku. „Nie! Takto to nechcem. Je hlúpe, aby ho niekto ťahal domov proti jeho vôli ako ukričaného, nezodpovedného chlapca.“
Medveď sa zaškeril. „Nebojte sa, keď začne kričať, hodím ho do prvého záveja a nechám ho tam až do jari.“
„Nežartujte,“ odvetila skrúšene. „Pochybujem, že by sa chcel vrátiť.“
Medveď smutne žmurkol. „Aj ja.“
Devon sa pokúsila o úsmev, ale márne. Oči sa jej zahmlili slzami. „Ja… veľmi si želám, aby prišiel domov kvôli mne a nie preto, lebo musí.“
„Viem, o čo vám ide, slečna. Ale čas nám šliape na päty. Vy by ste zimu sama neprežili a ja sa k vám nemôžem nasťahovať.“ Vstal a natiahol k nej ruku. „Budú mi chýbať naše ranné debaty.“
Hodila sa mu okolo krku. Medveď ju objal. V jeho náručí si pripadala ako v bezpečnom prístave. Pritisla si líce na jeho flanelovú košeľu, zúrivo žmurkajúc, aby sa jej oči nepremenili na dve slzavé údolia. „Aj vy mi budete chýbať.“
„Nebojte sa, ani sa nenazdáte a som späť. Aj tak si myslím, že Cornelius sa už teperí domov a stretneme sa niekde na polceste.“
Devon hlasno smrkla. „Dávajte si pozor, Medveď.“
„Vždy si dávam pozor, slečna. Zatiaľ chystajte vianočnú večeru. Už sa teším, ako sa nafutrujem.“
Devon sa pomaly vymanila z jeho náručia. „Čo si tu bez vás počnem?“
„Nestrachujte sa. Páter Mick sa včera vrátil z indiánskeho tábora. Sľúbil mi, že vás postráži.“
„Ale to bude celkom iné než s vami.“
„Fíha. Ďakujem,“ zaradoval sa tomu oceneniu Medveď. „Poviem vám, nie je to najhorší pocit, keď takého starého chruňa, ako som ja, raz za čas niekto pochváli.“
Devon sa usmiala. „Ale, choďte, Medveď…“
Jej spoločník nervózne zaodŕhal. „Tak sa tu držte a občas si spomeňte na to, čo som vám onehdá povedal o Kameňákovi: Je to síce obor a podľa mňa má ďaleko od krásavca, ale srdce má dobré a veľké ako celý Yukon. Len to nevie dať patrične najavo.“
Devon si zúbožené vzdychla. „V takom prípade je to ten najpomalší žiak, akého som kedy mala.“
Medveď sa uškrnul. „Vari vás to prekvapuje?“
Keď naňho pozrela, konečne jej v očiach zbadal veselé ohníčky. „Ani nie.“
 
Kameňák, fučiac od námahy, okrúžený parou vlastného dychu, zhlboka nasával cez modrasté pery vzduch. Zastal a vyvrátil hlavu k oblohe. Na tvár sa mu okamžite zosypali snehové vločky pichľavé ako tisíce ohnivých ihličiek a prilepili sa mu na hladké líca. Zažmurkal, snažiac sa nájsť na zamračenej oblohe aspoň stopy po slnku. No nedarilo sa mu. Tá mrazivá slnečná guľa sa túla kdesi sotva meter-dva nad polárnym horizontom. Mohol len tajne dúfať, že ešte stále kráča po zamrznutej rieke Yukon a smeruje do Dawson City.
 
Zakvačil si hrubé rukavice do povrazu opásaného okolo drieku a potiahol. Sisalový povraz sa mu bolestivo zarezal do rúk. Zaťal zuby a potiahol znova. Tentoraz sa plno naložené sane konečne pohli a poslušne sa kĺzali v jeho šľapajach.
O pár hodín prestalo snežiť. Na zamatovú oblohu vyhupol belostný mesiac a ožiaril svojím bielomodrým svetlom krajinu pokrytú novou vrstvou snehu. Všetko navôkol sa trblietalo ako hrudky bielej soli.
Kameňák spomalil a kĺzal pohľadom po okolí, hľadajúc miesto, kde by sa mohol utáboriť. Medzi stromami sa čosi zalesklo. Pretrel si oči a znova sa pozrel tým smerom. V mihotavom svetle mesiaca sa zaligotal akýsi kovový predmet – plechový komín. A za ním snehom zasypaný stan.
Uľahčené si vydýchol a pustil sa brodiť snehovými závejmi, čo mu siahali až po stehná. Podišiel k stanu, stiahol si kapucňu a zvolal: „Je niekto doma?“
Nijaká odpoveď. Zatiahol sane celkom blízko a odhrnul celtovinu. Vytiahol z nich spací vak, fazuľovú konzervu a otvárač. Vošiel do chladného, tichého stanu, hmatkal v pološere okolo seba a dosť rýchlo našiel piecku. Jednou rukou sa jej chytil a druhou hľadal zápalky, čo sa mu zakrátko tiež podarilo. Jednu zažal a ten okamih využil na to, aby sa okolo seba poobzeral.
Usmial sa, lebo na prvý pohľad bolo jasné, že stan patrí niektorému z yukonských starousadlíkov, ktorý rešpektuje tunajšie nepísané zákony. V kúte sa totiž vŕšila kopa dreva a vedľa nej bola položená konzerva s fazuľou pre náhodného návštevníka.
Kameňák založil oheň a v stane bolo o chvíľu teplo ako doma.
Prečo klamem sám seba? kládol si v duchu otázku. Po prvý raz za celý svoj dlhý, osamelý život už konečne vedel, čo je to skutočný domov. Že to nie je len horúca piecka a zopár konzerv fazúľ. Domov je miesto, kam človek skutočne patrí. Miesto, za ktorým sa vám čnie, keď ste na cestách.
Taká je pravda. Pred touto myšlienkou utekal, pred ňou sa šesť týždňov skrýval v lesoch. Občas sa mu to darilo, no len čo poľavil v ostražitosti, hneď sa vynorila z hlbín pamäti a dobiedzala svojou prítomnosťou. Každý večer, keď ho obostrela chladná temnota, bolo jeho odhodlanie zapudiť ju slabšie a slabšie.
Celý útek bol nanič. Nepomohol mu ani trochu, skôr naopak. Celé týždne bol sám a musel si priznať, že sa cítil osamelý. S hrôzou si uvedomil, že mu chýba jej hrdelný, zmyselný hlas, nákazlivý smiech aj slabé, mraučaniu podobné zvuky, ktoré vydáva v spánku.
Priznaj si, ty zbabelec, že ti chýba.
Nie! Jednoducho je unavený z behania po lesoch, to je všetko. To bol vlastne aj dôvod, prečo sa minulý týždeň rozhodol ísť domov. Je vyčerpaný. Dočerta! Prečo by mal strácať čas premýšľaním nad nejakou ženskou? Schmatol konzervu, zapichol do nej otvárač a rázne ju otvoril. Postavil ju na piecku a dal sa hľadať kanvicu. Keď ju našiel, naplnil ju snehom a položil vedľa konzervy. Netrvalo dlho a zo zobáčika začala stúpať para.
Zamyslene sa zadíval von na dlhé cencúle, no vzápätí schmatol ešte napoly zmrznutú fazuľu a hodil si kopcovitú lyžicu červenej zmesi do úst. Práve sa chystal urobiť to isté druhý raz, keď začul akýsi zvuk. Opatrne podišiel k vchodu do stanu, odhrnul celtovinu a vyzrel von.
„Cor… ne… lius…“ ozýval sa hlas po celom údolí.
„Medveď?“ zakričal Kameňák. „Si to ty?“
„Kto… iný… ty… so-omár?“ doniesla mu ozvena odpoveď.
Kameňák sa uškrnul. Chvalabohu, aspoň sa bude mať s kým pozhovárať a nebude stále myslieť na Devon…
Vtom sa už na opačnom konci lúky zjavil Medveď. „Preboha,“ zaručal, keď sa vrútil do stanu, „je tam zima ako.
„Je v poriadku?“ skočil mu Kameňák nedočkavo do reči.
Medveď si ho premeral opuchnutými, krvou podliatymi očami a prikývol. „Je. A teraz mi daj niečo horúce.“
Kameňák mu nalial do hrnčeka horúcej vody a Medveď ho vďačne zovrel v skrehnutých prstoch. „Už som si myslel, že si sa prepadol pod čiernu zem. Snorím tu už dobré dva týždne. Určite som prešiel najmenej štyridsať míľ. Ani vo sne by som si nepomyslel, že na teba naďabím tak blízko tábora.“
‚A čo za mnou snoríš? Musel si predsa vedieť, že sa vrátim.“
„Veď je najvyšší čas.“
„Možno pre teba.“
Len čo sa trocha rozmrazil, Medveď sa pohodlne uvelebil na stoličke, preložil si nohu cez nohu a cez úzke štrbiny očí si pozorne prezeral Kameňáka. „Čo to vyvádzaš?“
„Poďme sa trocha porozprávať.“
Medveď naňho vyvalil oči. „Preboha, Cornelius, také čosi od teba počujem po prvý raz. Čo sa ti to pletie v tej tvojej gebuli?“
Namiesto odpovede Kameňák mlčal ako zarezaný.
„Dobre, tak z iného konca. Prečo ideš domov?“
Tentoraz sa Kameňák nepokojne zavrtel. „Musím, kvôli obchodu. Uvedomil som si, že je najvyšší čas, mám predsa nejaké povinnosti.“
Medveď zalovil vo vrecku, vytiahol špáradlo a pichol si ho medzi predné zuby. „To si asi nepočul novinky.“
„Aké?“
„Digger Haines ti už tie tvoje‘ zodpovednosti prebral. Vtrepal sa k Devon do stanu a žijú si tam šťastne.
Kameňák vyskočil, akoby ho uštipla včela. Mal čo robiť, aby Medveďovi nevrazil jednu do zubov. Medveď pomaly vstal a položil mu ruku na hruď. „Tá tvoja stará panvica rachotí ako opreteky. Že by to nebola len zodpovednosť‘, čo ťa ťahá domov?“
Kameňák si znova sadol a v tej chvíli si pripadal strašne starý. Novina ho doslova položila na lopatky. Dokonca natoľko, že nevládal skryť svoje pocity. Medveďovi bolo hneď jasné, čo sa v ňom odohráva.
„Povedz, že si zo mňa strieľaš.“
„Ani náhodou,“ odvetil Medveď a naklonil sa k nemu. „Cornelius, my dvaja sa nemusíme hrať na hrdinov. Vyklop, čo máš na duši.“
Kameňák sa zadíval na svojho jediného priateľa. Medveď má pravdu, asi o tých veciach treba hovoriť. Možno keď to zo seba dostane, jemu samému to bude pripadať smiešne. Určite to stojí za pokus. Ten balvan, čo nosí v sebe, ho dusí. Nabral odvahu a vyhŕkol: „Strašne mi chýba.“
Len čo ich vyslovil, s napätím čakal, že sa ho ako vždy zmocní zúrivosť a zovrie ho do svojich pazúrov. Na jeho prekvapenie sa nič také nestalo. Naopak, akoby sa jeho ubolenej duši trocha uľavilo.
„To som si myslel. A keby si čírou náhodou chcel vedieť, tak aj ty jej chýbaš.“
„Vážne?“ neveriacky fľochol na Medveďa, no v tom pocítil, že sa mu až hlava zakrútila od šťastia. A to už nevydržal a kamarátovi všetko vyklopil. Povedal mu, ako sníval, že jeho budúcnosť už nemusí byť iba chladný stan a fotoaparát. Problém je však v tom, že Devon zostane iba do jari. Už sa nevie dočkať, kedy odíde z Yukonu. Kameňák si vôbec nebol istý, čo vlastne od nej chce, vedel však naisto, že to nedostane. Zúfalo pokrútil hlavou. „Ach, Medveď, starý kamoš, môj život je jedna veľká rana.“
„Nepreháňaj, Cornelius. Taký je predsa život. Vitaj späť medzi normálnymi smrteľníkmi.“
Potom dlhé hodiny sedeli pri stole, popíjali horúcu vodu, a hoci už neprevraveli viac než desať slov, necítili sa ukrátení. Spájalo ich puto silného priateľstva.
Keď im došla voda, Kameňák vstal a natiahol si unavené svaly. „Dáš si ešte?“
„Už nie, je najvyšší čas ísť spať,“ odvetil Medveď a vytiahol spod stola kožušinovú prikrývku.
Práve keď si Kameňák rozkladal svoj spací vak, stan sa odrazu zachvel. Zdvihol hlavu a spozornel. Začul dobre známy vrzgot snežníc a upachtený, sipľavý dych nejakého človeka.
Obaja s Medveďom naraz vstali, že privítajú nového návštevníka. No to už sa pásy celtoviny rozleteli a dnu sa vrútil nejaký mladík. Na prvý pohľad im bolo jasné, že to nie je nikto zo starousadlíkov. Vyzeral vyčerpaný, hladný a zúfalý. „Poď sa zohriať k ohňu, mladý…“
Vtom chalan z ničoho nič namieril pušku na Medveďovu hruď. „Ani hnúť!“
Medveď mierumilovne zdvihol ruku. „Nemáme zbrane. Tu sme na Yukone, mladý muž, a nie na ulici v San Franciscu. Ak niečo chceš, stačí, ak si to vypýtaš.“
Kameňák urobil opatrný krok vpred. „Pozri, mladý, ak si hladný…“
„Jasné, že som,“ zasyčal novoprišelec, „ale kašlem na tie vaše pôondiate fazule. Chcem zlato.“
Pri tých slovách sa mu puška v ruke rozhojdala. Kameňák nespúšťal oči z chlapcovho roztraseného prsta, ktorým zvieral kohútik. Toto nie je žart, sú v riadnom hnoji.
„No tak, chlapče…“ začal Medveď.
„Drž hubu, lebo ti preženiem hlavou guľku. Tak navaľte to pôondiate zlato!“
„Ale my nie sme zlatokopi,“ ozval sa Kameňák. „Nemáme pri sebe ani zrnko. Ak neveríš, choď a prezri naše veci. Sú vonku.“
Chalan po nich nervózne fľochol „Ne-nemáte zlato?“
„Nemáme.“ Medveď urobil jeden krok k chalanovi. „Ak chceš…“
Vtom ho ohlušujúci výstrel umlčal uprostred vety. Prítmie v stane na okamih osvetlil hrozivý záblesk z pušky. Kameňák kútikom oka zbadal, ako sa Medveď zapotácal. V zlomku sekundy sa rozbehol k votrelcovi. Znova sa zablyslo a Kameňákovo telo sa skrátilo v bolestnom kŕči. Snažil sa zistiť, kde ho trafil, ale márne. Bolesť mu zvierala celé telo ako obruč. Keď sa mu po chvíli podarilo trocha nadvihnúť hlavu, zistil, že nevítaný návštevník zmizol.
Odrazu sa mu všetko zakrútilo ako na kolotoči; najprv pomaly, opatrne, potom čoraz rýchlejšie a rýchlejšie. Mal pocit, že telo má nafúknuté ako pampúch, ruky a nohy ťažké ani mlynské kamene. Na chvíľu stratil vedomie.
Len čo znova otvoril oči, usiloval sa pozviechať na kolená, ale v nohách mu vyšľahla bolesť ostrá ako ihla. Z úst sa mu vydral takmer zvierací ston, keď tvárou skrivenou kŕčom dopadol na chladnú zem.
„Medveď…“ zachripel, hmatkajúc po drsnej drevenej dlážke. Odrazu sa prstami dotkol akejsi teplej, lepkavej tekutiny. Sotva si to uvedomil, myšlienky sa mu rozleteli ako kŕdeľ vyplašených vrabcov a obostrela ho milosrdná hmla.
Keď sa prebral, už sa zmohol iba na tichý šepot. „Medveď…“ Keď si jazykom prešiel po napuchnutých, popraskaných perách, ako fatamorgána sa mu zjavil pred očami veľký pohár limonády. V hlave mu hučalo ani v úli, čelo mu zvierala úporná bolesť. Zaprel sa lepkavými prstami o dlážku a pokúsil sa nadvihnúť, no znova zamdlel.
 
Kapitola 15
 
Kameňák sa prebral na príšerný bzukot v ušiach. Idiotské včely, uľavil si. Trocha sa zavrtel, aby si našiel pohodlnejšiu polohu. No len čo skrčil koleno, ostrá bolesť mu vyšľahla až po pás.
Vtom sa mu v hlave rozjasnilo.
„Medveď?“ horko-ťažko precedil pomedzi suché, napuchnuté pery. Oprel sa dlaňami o dlážku a pokúsil sa vstať. No vtom sa mu ruky na čomsi pošmykli a on sa skydol späť do kaluže vlastnej krvi.
Čelo mu pokryl studený pot. Pridržiavajúc sa stoličky pobiede sa aspoň trocha nadvihol. Vtom sa všetko okolo neho rozkrútilo ako na kolotoči. V ústach zacítil odpornú, trpkastú pachuť, tak sa radšej prestal hýbať. Zaťal zuby a sústredil sa na dýchanie. Keď sa mu žalúdok ako-tak upokojil, kúsok po kúsku sa doplazil k ohňu. Studená pahreba pripomínala chladný, tmavý hrob.
Chytil sa nohy stola a oddychoval. Potom si jednu ruku podložil pod zranenú nohu a skúsil si kľaknúť. Zo stehna mu vyšľahla príšerná bolesť a znova ho naplo na vracanie. Zachytil sa kraja stola tak silno, až mu zbeleli prsty. Iba silou vôle sa udržal na jednej nohe.
„Medveď?“ zakričal chrapľavo.
Nahol sa na druhý koniec stola po zápalky a jednu z nich zapálil. Červenozlatý ohník na okamih ožiaril Medveďovo mŕtve telo.
Kameňákovi stuhla krv v žilách. S trasúcimi sa prstami zapálil petrolejku a namáhavo sa doplazil k priateľovi. Zdalo sa mu, že na tých pár metrov potreboval celé hodiny.
„Dočerta, Medveď, preber sa!“
Schmatol ho za zápästie, že mu skontroluje tep. No kamarátova ruka už bola chladná ako kus ľadu. Náhle pocítil na hrudi ťažobu, akoby ho privalil veľký kameň. Zhlboka sa nadýchol a s nevýslovnou bolesťou v očiach sa díval na nehybné kamarátovo telo. Chvíľu tak stál, ponorený do smutných úvah… Kým si nespomenul na Devon.
Musí zostať nažive. Nielen kvôli sebe. Tam dolu naňho čaká Devon. V tej chvíli pochopil, že sa s ním udiala veľká zmena. Ešte prednedávnom by si v takejto situácii ľahol vedľa Medveďa a spolu s ním by zamrzol. Až donedávna totiž nemal pre koho žiť.
Musí sa dostať domov, prv než vykrváca. Čo to vravel Medveď? Že sú od mestečka asi len dve míle? To by mohol zvládnuť. To musí zvládnuť.
Hodil na seba kožušinový eskimácky kabát, aby sa trocha zohrial. Odviazal si šatku z krku a tak pevne ju utiahol na stehne nad ranou, že mu krv v zranenej nohe búšila ako kladivo.
Ale čo urobí s Medveďom? Pochovať ho nemôže, zem je zmrznutá na kosť. Znova sa mu zakrútila hlava tak silno, že takmer spadol z nôh. Oprel si čelo o stôl v nádeji, že sa mu rovnováha čoskoro vráti.
Musí sa rýchlo rozhodnúť. Hneď teraz. Mohol by ho nechať v stane, ale to by sa jeho telo stalo korisťou dravej zveri. Ak aj nie cez zimu, tak na jar určite. To nechcel riskovať. Čo ak sa mu do jari noha neuzdraví a nedostane sa sem? A predstava, že vlci trhajú Medveďovo veľké telo, bola príšerná.
Takže už zostáva jediná možnosť. Musí Medveďa naložiť na sane a dotiahnuť ho do Dawson City.
Nasadil si snežnice a skusmo sa postavil na zranenú nohu. Premkla ho taká neopísateľná bolesť, že sa zrútil vedľa saní ako vrece piesku a nahlas zaskučal. Chvíľu sa spamätával. Vyhrabal si ruky zo snehu a tvrdohlavo sa pechoril dovtedy, kým sa znova nepostavil na nohy. Trvalo mu nekonečne dlho, kým na sane naložil Medveďovo telo, zakryl ho vlčou kožušinou a priviazal. Hlava sa mu krútila, keď sa zoslabnutý pokúsil urobiť zdravou nohou prvý krok. Bolesť nepoľavovala a telo odmietalo poslušnosť. Zapotácal sa a spadol.
Zmrznuté kryštáliky snehu ho pálili na rozhorúčenej tvári. Zaťal zuby, utrel si čelo zvlhnuté potom a znova sa pozviechal. Až o hodnú chvíľu sa odhodlal zopakovať ten prvý krok. Bolesť nepoľavovala, ale zvládol to. Prvý, potom ďalší a ďalší…
Nadránom už vysilený dýchal ťažkým a rýchlym dychom. Rebrá ho boleli a zmrznutú tvár si takmer necítil. Zranená noha ho striedavo pálila aj mrazila. No dôležité bolo, že sa posúva vpred. Vedel totiž veľmi dobre, že ak sa raz zastaví, tak to bude jeho koniec. Padne a už viac nevstane.
Myslel iba na Devon. Len vďaka nej sa ešte držal na nohách. Posledných pár hodín sa jej tvár stala preňho majákom. Nevšímal si zasneženú krajinu ani zamatovú oblohu ožiarenú prvými lúčmi slnka, ani stromy, čo lemovali rieku ako strašidelné prízraky.
Vedel, že ak zomrie, stratí šancu ju pobozkať. A Boh vie, ako veľmi si želá ochutnať ešte raz jej horúce pery.
Pane Bože, prosil zúfalo, pomôž mi dôjsť domov. Veď nežiadam tak veľa. Už to určite nie je ďaleko, najviac ak míľu.
Z hrdla sa mu vydral tichý chrčivý smiech. Stratil veľa krvi a mozog sa mu pomaly zahmlieval. Prečo by mal Boh splniť práve túto jeho prosbu, keď nikdy nevyslyšal ani jednu z jeho zúfalých modlitieb? Ani jedinú.
 
Devon si uvarila čaj a otvorila knihu, že bude čítať. Vtom sa stan zatriasol priam od základov. Ktosi rozrazil dvere takou silou, až tresli do steny. Najprv sa dnu vkúdolil závan mrazivého vzduchu, sprevádzaný vírom ľadových vločiek.
Devon zdesene vyskočila od stola. „Čo to má…“
No vtom sa cez úzky otvor pretlačil… Kameňák. Takmer nedýchal, len na ňu vyvaľoval veľké zúfalé oči. Vyzeral ako smrť. Husté obočie mu pokrývali zmrznuté kryštáliky snehu, bradu mal zmrznutú na kosť.
Plechový hrnček jej vypadol z rúk a zarachotil na drevenej dlážke. Kameňák otvoril ústa, že niečo povie, no nevyšiel mu z nich ani hlások. Dopukané, skrvavené pery sa iba nemo pohli.
Devon sa rozbehla k nemu. Skočila mu okolo krku, stiahla mu veľké rukavice a rozviazala kapucňu. Vtedy ju objal. Cítila, ako sa mu trasú ruky, keď si ju privinul k sebe.
Panebože, veď je studený ako kus ľadu.
„Dev?“ zachrčal zúfalo. Pozrela mu do očí. Ich pery sa stretli v bozku, ktorý sa skôr ponášal na nežný dotyk motýlích krídel. Vtom Kameňák privrel oči a zrútil sa na zem.
„Panebože! Kameňák, vstaň!“ Hodila sa na kolená, aby mu na zápästí nahmatala tep. Keď zistila, že žije, uľahčené si vydýchla.
Snažila sa nepodľahnúť panike. Roztrasenými prstami sa pokúšala rozopnúť veľký eskimácky kožuch, ale márne. Jeho bezduché telo odmietalo poslušnosť. Sama ho nedokázala zdvihnúť, ba ani ním pohnúť.
„Kameňák, počuješ ma?“ zaúpela. „Musíš mi pomôcť…“
Ani sa nepohol. Náhle vstala a vrhla sa k skrinke. Otvorila zásuvku s príborom a prehŕňala sa v ňom dovtedy, kým nenašla veľký lovecký nôž. Opatrne odrezala gombíky a horko-ťažko ho vyzliekla zo zmrznutého kožucha.
Kameňák bolestivo zavzdychal. Devon sa ho snažila nadvihnúť, ale na to nemala dosť síl.
„Pomôž mi…“ ochkala. „Sama to nezvládnem…“
Vtom sa Kameňák rukou zachytil o nohu postele, zhlboka sa nadýchol a zašepkal: „Teraz.“
Podarilo sa im spoločnými silami postaviť ho na nohy. Dovliekla ho k posteli, kde sa z posledných síl hodil krížom na matrace.
Devon mu priložila ruku na čelo. Bolo horúce ani rozpálená žehlička. Vyštverala sa k nemu na posteľ a trvalo jej nekonečne dlho, kým sa jej ho podarilo prevrátiť na chrbát. Rozopla mu flanelovú košeľu, vyzliekla a hodila na zem. To isté urobila aj s nohavicami. Keď prišli na rad spodky, zistila, že na jednom mieste sú akési zlepené a nedá sa s nimi pohnúť. Zamračene si prezerala veľkú tmavú škvrnu, čo mu siahala od kolena takmer po rozkrok. Najprv chcela opatrne spodky odlepiť, no s tým neuspela. Prisadla si bližšie, aby mohla látku pevnejšie uchopiť. Trhla ňou z celej sily, takže mu spolu so zaschnutou krvou vydrapila aj kus kože.
Veľké Kameňákovo telo sa zatriaslo, ale to bolo všetko.
Zhrozená Devon s vyvalenými očami zízala na jeho nohu. Celé stehno bol jeden veľký zaschnutý krvavý koláč. Tesne pri rozkroku zbadala akýsi šál alebo hrubý špagát, ktorým si oviazal nohu nad ranou. Aj ten bol nasiaknutý krvou a tvrdý ako skala. Nezostávalo jej nič iné, len ho rozrezať loveckým nožom.
Vtom sa mu z rany vyvalila krv. Tiekla tak silno, že ňou čochvíľa nasiakli zvyšky spodkov aj posteľná bielizeň, na ktorej ležal.
Niekto Kameňáka postrelil! To je predsa rana po guľke. Schmatla svoj župan a silno mu ho pritlačila na stehno. V tom chvate si ešte stihla všimnúť, že to bol čistý priestrel. Guľka, našťastie, neuviazla v tele.
Rozbehla sa k skrini a vytiahla košík so šitím. Hodila ho na posteľ a rýchlo postavila tri hrnce s vodou na sporák. Netrpezlivo podupkávala nohou, kým čakala, až zovrie voda. Horúčkovito premýšľala, čo ďalej. Čo musí urobiť ako prvé?
Telo sa jej triaslo, akoby ním lomcovala zimnica, v hlave mala zmätok.
Zastaviť krvácanie. Znova sa vrhla k skrini a napochytro odtiaľ vybrala svoju mušelínovú letnú sukňu. Roztrhala ju na pásy a dvoma mu znova stiahla stehno nad ranou. Z košíka so šitím vybrala nožnice, hodvábnu niť, ihlu na vyšívanie, plátno a pinzetu. Všetky predmety okrem plátna hodila do vriacej vody, aby sa vyvarili. Medzitým Kameňákovi vymieňala studené obklady na rozhorúčenom čele.
Potom vzala do roztrasených prstov pinzetu a ponorila ju do červenočiernej diery v stehne. Kameňákovo mohutné telo sa zatriaslo, svaly na poranenej nohe sa napli a vzápätí povolili. Kým krúžila v rane pinzetou a vyťahovala zvyšky vlnenej látky, nežne ho tíšila a prihovárala sa mu. Keď si bola istá, že v nej nič nezostalo, zobrala nožnice a zaťala zuby. Bože, keby aspoň mala čím zmierniť jeho bolesť. No v stane nebola ani kvapka alkoholu, ani ópiová tinktúra. A bežať do obchodu po Univerzálne kvapky proti bolesti Perryho Davisa, na to nemala čas.
Zaťala zuby a začala mu strihať rozstrapkané okraje rany. Keď bola hotová, ustarostené mu pozrela do tváre, no vzápätí si uľahčené vydýchla. Ešte stále bol v bezvedomí.
Zobrala ihlu. Prstami stisla okraje rany tak, aby boli tesne pri sebe a… tuho zažmúrila oči, aby nabrala odvahu. Keď ich znova otvorila, odhodlane začala šiť. S napätím čakala, ako zareaguje. Vďakabohu, že sa ešte neprebral. Rýchlo ranu zošila a priložila na ňu plátno nasiaknuté terpentínom.
Potom pri ňom sedela dlhé hodiny a trpezlivo mu vymieňala obklady na čele, kontrolovala ranu a obkladala ho kadejakými prikrývkami a kožušinami, len aby sa zohrial. Polohlasne mu rozprávala všetko, čo jej slina na jazyk priniesla.
 
Kameňák sa napokon vynoril zo zamatovej kukly temnoty. Konečne dostihol ten malý svetielkujúci bod a nadobudol vedomie.
„Vďakabohu,“ začul nežný, upokojujúci hlas odkiaľsi z úzadia. Na čele pocítil príjemný chlad.
„Tak poďte, dajte si aspoň zopár hitov. To je vývar z losieho mäsa.“
Dychtivo prehltol pár lyžíc. Keď si uhasil smäd, vyčerpaný klesol na vankúš vystlaný mäkkým lišajníkom.
Všetko ho bolelo. Oči, ústa, hlava, noha – celé telo. Čím väčšmi sa snažil dosiahnuť ten svetielkujúci bod, tým väčšia bola bolesť. Našťastie ho čochvíľa premohla únava a zaspal. Ešte v polospánku sa snažil spomenúť si na čosi dôležité, čo musí urobiť, čosi, čo súvisí s Devon.
No vzápätí akoby jeho myšlienke narástli krídla, uletela do zabudnutia. Nad Devon bude premýšľať neskôr, keď si bude celkom istý, že žije. Teraz musí oddychovať, veď je tak príšerne unavený…
 
Trvalo mu dva dni, kým sa celkom prebral. Mala to na svedomí predovšetkým bolestivo páliaca rana. Otvoril oči a zistil, že sa díva na celtovinovú strechu stanu, sčernetú od dymu.
Zažmurkal. Nešlo mu do hlavy, že je doma. Čo tu vlastne robí? Posledné, na čo si spomínal, bol rozhovor s Medveďom… No vzápätí sa mu bleskurýchle vybavila tá príšerná noc. Medveď je mŕtvy. Panebože…
Usiloval sa zdvihnúť hlavu. No hneď pri prvom pokuse pocítil taký tlak na temene, že sa zvalil ako klát na mäkkú podušku. Blúdil pohľadom po stane a hľadal Devon. Ako je možné, že tu je všetko hore nohami? Na sporáku boli ledabolo porozkladané hrnce, roztrhaná sukňa ležala pohodená na stole, po zemi sa povaľovalo ďalšie oblečenie a kadejaké handry.
Zamračil sa. Kde je Devon? Tá by predsa takýto neporiadok nezniesla. V rozboľavenej hlave sa mu zahniezdil strach. Snažil sa zo všetkých síl sadnúť si. No stačili jeden-dva pohyby a hlava sa mu znova zakrútila ani na kolotoči. Zaťal zuby a opäť sa pomaly dvíhal. Vtom ju zbadal. Sedela na stoličke pri nohách postele a tvrdo spala. Ešte aj v spánku vyzerala unavená. Pod očami sa jej črtali tmavé kruhy a medzi obočím jej naskočila hlboká vráska, ktorú si nikdy predtým nevšimol. Pokožku na tvári mala bledú, priam voskovo priesvitnú, na lícach jej chýbal zvyčajný svieži rumenec.
No aj tak bola preňho tou najkrajšou ženou, akú kedy stretol. Prudko po nej zatúžil, no skončilo sa to tým, že ho ešte väčšmi rozbolela hlava.
Nemá zmysel, aby sám seba klamal. Chce sa s ňou milovať. A nielen jednu noc. Chce s ňou byť… dlhšie.
Cestou domov ho držala na nohách jediná nádej – že ju bude môcť ešte raz pobozkať. Vtedy sa nezamýšľal nad tým, čo sa stane, ak prežije.
Kým v predsmrtnom ošiali mu stačila nádej na jediný bozk, uvedomoval si, že ten ich teraz z biedy nevytrhne. Devon je celkom iná ako on, nehodia sa k sebe, sú rozdielni ako noc a deň. Taká pekná žena sa predsa nebude vláčiť po divočine s tvrdohlavým samotárom, ako je on.
Len čo sa na jar pohnú ľady, odíde aj Devon.
Vzdychol si. To zistenie bolo priveľmi bolestivé. Bohužiaľ, už vie, čo je to stratiť priateľa. Medveďova smrť ho naučila. V zlomku sekundy prišiel o jediného priateľa, ktorého mal, ä bude trvať veľmi dlho, kým žiaľ nad jeho stratou prebolí. No ak by sa zamiloval do Devon a aj ona by ho opustila, bola by to bolesť stonásobne horšia.
A to, že Devon odíde, je predsa nad slnko jasné. Len čo jar zaklope na dvere, pobalí si všetky tie svoje naškrobené sukničky, čipkované blúzičky a masle a zamieri späť do civilizácie.
Zbohom, Kameňák, odchádzam do St. Louis.
Je zbytočné, aby riskoval. Vari si už v živote neužil dosť bolesti? Načo by sa zbytočne uchádzal o jej priazeň? Tých niekoľko mesiacov si od nej zachová bezpečný odstup. Keď nastúpi na palubu Yukoneru, určite sa ani neobzrie, aby mu dala zbohom. A s ňou zmiznú aj ten prekliaty bicykel, cestovný vak z krokodílej kože, obrusy a servítky.
Unavene sa zvalil na hŕbu vankúšov, privrel oči a vybavoval si ten pocit, keď mu položila chladnú dlaň na rozhorúčené čelo. Nielen dotyk ruky, aj jej hlas bol príjemný a upokojujúci.
Keď ako malý chlapec ležal večer v posteli zababušený do prikrývky, sníval o tom, že raz ho niekto bude takto hladkať. Túžil po tom celou svojou dušou.
A až teraz ako tridsaťdeväťročný zrelý chlap konečne našiel kohosi, kto sa oňho stará, sedí pri jeho posteli a hladká ho presne tak, ako si to vysníval. Hoci aj to je len do jari.
 
Kapitola 16
 
Kameňák sa zobudil usmiaty. Lenivo nadvihol hlavu. Po prvý raz za celý týždeň ho nebolela hlava. Keď si to uvedomil, tvár sa mu ešte väčšmi rozžiarila.
Ako prvú uvidel ženu, ležiacu po jeho boku. Devon. Jej meno mu znelo ako pohladenie. Vyzerala úžasne, až sa mu tajil dych, a veľmi po nej zatúžil.
„Devon,“ zašepkal chrapľavo.
Pootvorila oči. „Ránko,“ odvetila zamatovým hlasom.
Kameňákovi učarovali tajomné hĺbky jej očí. Natiahol k nej ruku. Devon sa pomkla bližšie a stúlila sa mu v náručí. Okolo ukazováka si obkrútil prameň jej kučeravých, ryšavkastých vlasov, jemnejších než najfajnovejší francúzsky hodváb.
„Ja… „ začal, no vzápätí zaváhal. „Neviem, čo povedať. Nenachádzam slov. Som vám vďačný, že ste mi zachránili život. Veľmi si vážim, že ste sa o mňa starali a…“
Devon snívala s otvorenými očami a na tvári jej pohrával šťastný úsmev. Od Kameňákovho návratu už nevedela svoje túlavé myšlienky kontrolovať. Spočiatku sa snažila udržať bujnú fantáziu na uzde a samu seba logicky presvedčiť, že nemá zmysel niečo si navrávať. Veď je to také detinské a hlúpe. No čím väčšmi to chcela, tým neodbytnejšie ju jej predstavy prenasledovali. Takže to napokon vzdala. Navyše sa jej také snívanie páčilo.
Ale už dosť, stačilo. Fľochla na muža spiaceho po jej boku. Najprv sa musí zotaviť, až potom môžu o veciach debatovať.
Hoci, keby bolo podľa nej, mohli by prežiť zimu ako milenci. Pravdupovediac, pokladala to za dosť šokujúce, ale v podstate logické rozhodnutie. Nevedela si predstaviť, že budú bývať spolu v tomto malom stane päť mesiacov a tváriť sa, že sú len spoločníci v obchode.
Je omnoho praktickejšie, keď spolu strávia nezabudnuteľnú zimu a potom sa každý poberú svojou stranou. Čo už ona môže stratiť? Čoskoro z nej bude stará dievka. A keď sa roztopia ľady, aj tak sa poberie domov. Takto by si aspoň so sebou odniesla príjemné spomienky. Spomienky, čo ju zahrejú počas dlhých osamelých nocí, keď sa bude v St. Louis sama chúliť v posteli.
Podoprela si bradu a študovala Kameňákov profil. Túto noc po prvý raz za posledný týždeň spal pokojne a to sa prejavilo aj na jeho tvári. Vyzeral omnoho mladší a taký bezbranný. Tesnejšie sa k nemu pritisla a pohladkala ho po vlasoch. Rytmický pohyb jeho hrudníka jej dráždil bradavky. V chrbte cítila príjemné mrazenie.
Keď si pomyslí, že kedysi ho chcela mať iba ako priateľa! Dnes už vie, že ten muž jej môže ponúknuť viac. Medveď je jej priateľ; no Kameňák má v sebe čosi viac. To ‚čosi‘ má na svedomí, že sa jej srdce rozbúši, keď ju pobozká, že jej pri dotyku s jeho telom tuhnú bradavky. Je to čosi nádherné, čo nevie pomenovať.
Pokiaľ ide o ňu, zima sa môže začať hoci aj dnes.
Vtom sa mu zachveli viečka. Pomaly, žmúriac, otvoril oči.
„Dobré ráno,“ usmiala sa naňho bodro.
„Ránko,“ odvetil ospalo.
Kameňák automaticky natiahol ruky, aby sa prebral z driemot. Devon sa k nemu tuhšie pritisla, takže ho pošteklila špicatými, stuhnutými bradavkami na rebrách. Bez rozmýšľania ju objal a pritisol si ju k sebe. Rukami jej jemne stisol plecia schované pod hrubým vlneným svetrom.
Prevalil sa nabok a zovrel ju v náručí. Na okamih ho jej krása celkom ohromila. V bledej tvári sa jej jasne črtali veľké žiarivé oči a ružovkasté žiadostivé ústa. Pomaly si prešla jazykom po dolnej pere.
Pamätal si len toľko, že v jednej chvíli ešte obdivoval jej ústa a vzápätí jej ich už bozkával. Ani sám dobre nevedel, ako sa co zbehlo. Veď napokon aj tak je to jedno. O tomto bozku sníval celé mesiace. Dychtivo sa zmocnil jej pier, bozkával ich nežne aj nástojčivo, ochutnával aj objavoval. Potom sa trocha odtiahol, takže sa sotva dotýkali, a blúdil jej skusmo jazykom po hornej pere.
Prestal jej zvierať rameno, ruka mu skĺzla nižšie – objal ju okolo pása. Devon sa zachvela. Jeho dotyky jej rozohrali všetky nervy v tele.
Končekmi prstov jej zablúdil do priehlbinky pod prsníkom. Devon stuhla, zadržala dych. Posunul ruku vyššie, pohladkal jej bradavku a začal ju nežne, pomaly hniesť a stláčať. Natoľko ju to vzrušilo, že sa inštinktívne napla ako luk a pritlačila k nemu. Z úst jej vykĺzol hrdelný chrapot.
Tento zvuk Kameňáka prebral z očarenia; začal triezvo rozmýšľať. Bleskurýchle odtiahol láskajúce prsty, akoby sa popálil.
„Doriti!“ Okamžite sa odtiahol od Devon čo najďalej. Váhavo na ňu po očku pozrel. Sedela na opačnej strane postele a vyčkávala. V tvári sa jej zračil rovnaký trpiteľský výraz, ako mávala pri večeri, keď si statočne od pľúc odgrgol. Ústa, ešte spuchnuté od jeho vášnivých bozkov, stiahla do nechápavej grimasy.
Znova ju sklamal.
Dofrasa! nadával si v duchu Kameňák. Prečo začal s tým bozkávaním? Celých šesť týždňov mrzol v lese len preto, aby si dokázal, že mu na nej nezáleží. Veľmi dobre si uvedomoval, že Devon nemôže dať to, po čom túži – domov, rodinu, ako ju pozná, určite by chcela aj nejakého poondiateho psa a biely latkový plot.
Vari bol jeho útek zbytočný? Od jeho návratu ubehol už celý týždeň – medzitým tu ležal viac mŕtvy než živý – a odrazu sa pristihne, že ju bozkáva. A čo je najhoršie, túži po nej, ako ešte netúžil po žiadnej žene.
Pripadal si ako jeleň v ruji, ktorý sa musí kontrolovať.
„Dočerta, Devon. Nesmiete ma takto provokovať.“
Rumenec jej sfarbil líca. „Takže ja vás provokujem? Prečo potom…“
„Dobre, dobre,“ mávol unavene rukou. „Tým som nechcel povedať, že je to vaša chyba. Na tom vôbec nezáleží. Chcem vám povedať, že sa už nesmieme bozkávať.“
Devon sa zamračila: „A prečo?“
Jej nevinnosť ho doháňala do nepríčetnosti. „Lebo som priveľmi unavený a nemám už síl znova odísť.“
„A kto vás vyháňa?“
Jej zamatový, hrdelný hlas ho neuveriteľne vzrušoval. Pochopil, že jeho skalopevné predsavzatie stojí na hlinených nohách. „Bože, Dev,“ zavzdychal. „Prestaňte dobiedzať.“
Sadla si na kraj postele a začala si cmúľať palec ako nervózny zajac. Kameňák vyvrátil oči k povale, lebo vedel, že jej analytický mozog určite nájde nejaké slabé miesto.
Vytiahla si palec z úst, čo znamenalo, že na niečo prišla. Pozrela mu do očí, jedným z tých svojich „logických“ pohľadov, pri ktorom človeku celkom odišla chuť jej protirečiť. „Ale vy ma chcete, Kameňák, to viem. Možno som dáma a ešte nevinná, ale zato nie som padnutá na hlavu.“
Kameňák v duchu zaúpel. Ešte ďalších desať sekúnd v tomto duchu a tak ho popletie, že sa naozaj prestane kontrolovať a urobí jej to, po čom tak veľmi túži. Boh vie, že sám po tom túži tiež.
Musí okamžite zmeniť tému. Bleskovo. Zaodŕhal a spýtal sa: „Vyložili ste sane?“
„Nie,“ odvetila odmerane. „Mala som plné ruky práce, aby som vás udržala pri živote, a nezaoberala som sa tým, že vám treba prevetrať šaty.“
Odrazu sa ho zmocnili nevýslovná únava a bolesť nad stratou kamaráta, tak jej to naservíroval rovno a bez prípravy: „Medveď je mŕtvy.“
Tvár jej zbledla ako krieda. „Ach nie… panebože… Kedy…? Ako…?“
„Pred pár dňami.“ Pokúsil sa prehltnúť hrču, čo mu navrela v hrdle. „Nejaký bláznivý chalan sa nám raz v noci vrúbal do stanu a oboch nás postrelil. A Medveď to kúpil rovno do srdca.“
Oči sa jej razom zaplnili slzami, ktoré jej v potôčikoch stekali po bledých lícach. Tvár sa jej skrivila smútkom. Natiahla k nemu ruky. Panebože, ako by mi teraz bolo dobre v jej objatí, pomyslel si Kameňák. Ešte nikdy sa neocitol v ženskom náručí bez toho, aby vopred nezaplatil. Díval sa na jej malé ruky a predstavoval si, ako sa mu dotýkali čela. Na to predsa čakal celý život. Háčik bol v tom, že to až do tohto okamihu nevedel.
Je v riadnej kaši. Musí sa dostať z jej dosahu. Posunul sa ku kraju postele. Len čo spustil nohy na dlážku, pravú nohu mu zachvátil bolestivý kŕč. V nezahojenej rane mu začala divoko pulzovať krv. Mykol sa a opatrne ju skúsil zaťažiť.
Devon si to všimla a hneď k nemu pribehla. „Ste v poriadku?“
Spýtala sa to s takou účasťou, až ho to dojalo. Radšej stisol pery, aby náhodou nevytresol niečo hlúpe. Napríklad: „Nie, dočerta, nie som. Lebo ste mi rozhádzali celý život.“
„Ste…“
„Som v poriadku,“ odsekol.
Devon o krok ustúpila a trasúcimi sa prstami si napravila golierik na nočnej košeli. „Aha, jasné,“ utrúsila a silene sa zasmiala. „Aká som len hlúpa.“
Schmatol zo stoličky šaty a začal sa obliekať. „Idem chlapom povedať o Medveďovi. Potrvá najmenej tri dni, kým mu vykopú hrob. Je najvyšší čas začať.“
Devon ho mlčky počúvala. Pomaly sa obrátil. Kútikom oka si všimol, že ešte stále stojí pri posteli so sklonenou hlavou a trasie sa.
Odkašlal si. „Devon… uhm…“
„Áno?“ ozvala sa, no nezdvihla hlavu.
„Uhm… vďaka. Zachránili ste mi život.“
„Niet za čo.“
Len čo vyšiel zo stanu, zviezla sa na kolená. Panebože… Medveď. Spustila plecia a skloniac hlavu, pohrúžila sa do bolestných spomienok. Hoci jej chladný prievan vkĺzol pod nočnú košeľu, nevšimla si to. Chlad, čo mala v duši, bol omnoho mrazivejší.
Skryla si hlavu do dlaní a dala slzám voľný priechod.
 
Midasove slová strácali zmysel, zlievali sa jej do nesúvislého šumenia. Namiesto aby počúvala slová, ktorými vychvaľoval Medveďa, pohrúžila sa do vlastných úvah. Zadívala sa do rozzevenej, hlbokej diery v zemi, ktorá sa hrozivo černela uprostred iskrivo bieleho snehu. Slzy ju pálili v očiach a mrzli na mihalniciach.
Stála sama, bokom od zlatokopov. Mrazivé poryvy vetra ju štípali do líc a zúrivo jej kmásali pramienky vlasov. Cez perinu oceľovosivých mrakov kde-tu prekĺzol slabý lúč zimného yukonského slnka. Zasnežené stromy navôkol sa týčili ako mĺkvi strážcovia.
Pane Bože, prečo ten chlap neprišiel na pohreb? Je to predsa jediný spôsob, ako prejaviť mŕtvemu úctu. Prečo aspoň raz nerobí to, čo sa od neho očakáva? Okrem toho veľmi potrebovala, aby v tejto chvíli stál pri nej…
Znova snívala s otvorenými očami…
Posledné štyri dni ju celkom zmiatli. Nepadlo medzi nimi jediné slovo. Každé ráno vstala, dala do poriadku domácnosť, navarila a umyla riad. Hoci bol stále s ňou, cítila sa osamelá. Tak veľmi, až ju pichalo pri srdci. Ľutovala, že obchod nie je otvorený. Aspoň by sa mala čím zaoberať.
„Počujte!“ vytrhol ju z úvah Midasov škrekotavý hlas. „Vie niekto z vás Medveďovo ozajstné meno?“
Vtom si Devon spomenula na ich spoločné rána, keď sedávali v obchode, popíjali kávu a prebrali kadečo, čo im slina na jazyk priniesla. Raz sa dostali aj k tomu, ako sa v skutočnosti volá, a vtedy jej povedal: „Zapamätajte si, slečna, že na Yukone je zbytočné, aby ste chlapovi kládli takúto otázku.“
Po vyštípaných lícach sa jej kotúľali slzy ako hrachy, ktoré jej na lícach vzápätí zmrzli na striebristé potôčiky. Roztržito si ich utrela rukou a nahlas smrknúc, odvetila na Midasovu otázku. „Určite by chcel mať na doske napísané iba Medveď. Nič iné, len Medveď.“
„To som si myslel aj ja,“ kývol hlavou Midas a pustil sa zatĺkať do zeme tabuľu. Každý úder kladiva sa rozliehal v tichom, mrazivom vzduchu doďaleka. Keď bol s prácou hotový, Devon sa prizrela, čo napísal.
 
MEDVEĎ Pochovaný 24. decembra 1896 Dobrý človek a kamarát
 
Skryla si tvár do dlaní a rozvzlykala sa. Čas plynul, no ona len stála, oči opuchnuté a plakala, kým neuľavila svojej užialenej duši.
„Devon, dievčatko,“ začula akoby z veľkej diaľky hlas pátra Michaelsa. Chvíľu jej trvalo, kým si uvedomila, že stojí vedľa nej.
„Poď, Devon, pôjdeme,“ prihovoril sa jej znova. „Pohreb sa skončil. Nieže si tu uženieš nejaký zápal a aj teba si odnesie zubatá.“
Devon spustila ruky a poobzerala sa okolo seba. Všetci už odišli. Pri Medvedovom hrobe stála už len ona a páter Michaels. Čierna diera sa už zaplnila. Uprostred snehovej periny sa vynímal len veľký čierny fľak a dozajtra zmizne aj ten. Zostane iba tabuľa. Medveď odišiel – raz a navždy.
„Viete, otče, ani by mi nevadilo, keby si po mňa prišla,“ utrúsila skleslo.
„Ak, dievčatko. To ťa prejde. Teraz máš ubolenú dušičku, tak nie div. Ale život ide ďalej a Boh nás skúša.“
Devon si posmešne odfrkla. „Čo je to za Boha. Medveď je pod zemou a jeho vrah si behá po slobode.“
„Ale, ale, každý z nás raz dostane, čo si zaslúži.“
„Prepáčte, otče.“
„Nemusíš sa ospravedlňovať. Máš právo na svoj hnev. Len si vždy uvedom, že Boh jednou rukou berie, ale druhou dáva. Dívaj sa okolo seba s otvorenými očami a uvidíš.“
„Nič nemá väčšiu cenu než Medveďov život.“
„V tom máš pravdu. Ale aj tak…“ Na okamih sa zamyslel a tvár sa mu rozjasnila. „Možno sa niečo prihodí na vianočnom večierku.“
Devon sa zarazila. „Vari nechcete, aby som ho urobila! Veď som ho chystala pre Medveďa.“
„A ja som si myslel, že ním chceš osláviť Najvyššieho.“
„Áno, ale sľúbila som to Medveďovi a…“
‚A všetkým jemu podobným chlapom, ktorí túžia po domove. Myslíš, že po Medveďovej smrti sa im bude menej čnieť za rodinami?“
„To nie,“ priznala. „Ale nemám silu. Nie teraz…“
Páter ju chytil za ruku. „A čo povieme indiánskym deťom, ktoré sme pozvali? A čo chlapi? Myslíš, že tí nebudú sklamaní? Keď si ich pozývala na Štedrý večer na siedmu k Joovi Laduovi, určite si ich nechcela prekvapiť tým, že večierok sa nebude konať.“
Devon sa zahľadela neprítomným pohľadom na hrob. V hlave jej vírili všelijaké myšlienky, obrazy a spomienky. Zatiaľ chystajte vianočnú večeru. Už sa teším, ako sa nafutrujem. Čo už narobí, keď to sľúbila? Jedla má dosť aj pre dva tábory, nieto pre jeden.
„Medveď by si určite želal, aby si ten večierok urobila. Stavím sa, že tam hore sedí a netrpezlivo čaká. Veď to mal byť prvý vianočný večierok v jeho živote. Určite by si ho sklamala, keby…“
Devon si utrela nos a smrkla. „Tak dobre. Prehovorili ste ma. Večierok bude podľa plánu.“
Páter Michaels ju chytil pod pazuchu a zamieril s ňou domov. „Potešila si ma. Vedel som, že tie deti nenecháš v štichu.“
 
Kameňák stál sám na kopci na opačnej strane mesta. Zúrivý severák mu kvílil okolo uší ako ozvena jeho ubolenej duše. Tuhšie si skrížil ruky na hrudi, aby sa trocha zahrial. No chlad mu vliezol až do špiku kostí a nedal sa zastaviť. Chlad, čo nesúvisel s počasím.
Pomaly sa zviezol na kolená. Zmrznutý sneh zavŕzgal pod váhou jeho tela. Vietor kmásajúci vrcholec osamelo stojacej jedle k nemu dohnal hustý vír snehových vločiek. Jedna z nich sa mu zachytila na mihalnici a roztopená mu v podobe veľkej kvapky skĺzla po zarastenom líci. Sklonil hlavu a odriekal slová modlitby. Pripadal si čudne, no prinútil sa povedať aspoň pár slov. To je to posledné, čo môže pre Medveďa urobiť.
„Pane Bože, prosím ťa, postaraj sa oňho. A ak je to možné, urob, nech má znova tú ruku. Strašne ho to zobralo, keď o ňu prišiel.“
Namáhavo zdvihol hlavu a zadíval sa do údolia. Z miesta, kde kľačal, vyzerala rieka ako široký pás bieleho zamatu, čo sa lenivo hadí pozdĺž radu sivých stanov. Za nimi sa týčili rozložité, míkve vrcholce hôr.
Pohreb sa skončil. Smútoční hostia – odtiaľto vyzerali ako skupinka drobných mravcov – sa rozišli do svojich stanov. Pri hrobe postávali už len dvaja ľudia. Muž a žena.
„Devon,“ zašepkal túžobne. Bože, ako si želal byť v tejto chvíli s ňou. Veď obaja potrebujú útechu ako soľ. No nemohol si dovoliť, či skôr nechcel zbúrať ten múr ticha, ktorý si okolo seba postavil. Ak by jej dovolil, aby sa ho dotkla teraz, keď to najväčšmi potrebuje, prišiel by o svoju dušu. Je síce ťažko skúšaná a doráňaná, ale je tým jediným majetkom, ktorý má.
Zúfal si pri pomyslení, ako veľmi ju potrebuje, aký osamelý sa bez nej cíti. Nevedel si s tým rady a nerozumel tomu. Naučil sa predsa žiť sám a neprekážalo mu to celé roky. Vedel sa zaťať a odoprieť si v živote to, čo veľmi chcel. To však netušil, že raz bude beznádejne túžiť po niečom, čo nemôže mať. V tej chvíli si veľmi želal, aby bol taký silný, že dokáže svoju bolesť vyplakať. Určite by mu to pomohlo…
Pri večeri obaja zažívali strašné muky. V stane vládlo napäté ticho. Devon sedela vystretá, akoby prehltla pravítko, a neprítomné sa prehŕňala v jedle bez toho, že by dala do úst čo i len jeden hit. Kameňák bol na tom podobne. Napokon jej praskli nervy, utrela si servítkou ústa, položila ju na stôl, vstala a pozbierala riad.
Tvárila sa odmerane, čo Kameňáka privádzalo do nepríčetnosti. Príšerne to neznášal. Ale čo s tým? Ak padne jedna bariéra, tak nevydržia ani ostatné a žiť s ňou bez toho, aby mal okolo seba obranný múr, nevedel. Je priveľmi nebezpečná pre život, ktorý on vedie.
Veľmi ju chce, ale to neznamená, že mu túžba zaslepila oči a neuvedomuje si, aká je pravda. Stačí, aby sa s ňou raz pomiloval, a nič už nebude také ako predtým. Na jar odíde a jemu už nebudú stačiť kurvy. Divočina, ktorú tak miluje, sa v jeho očiach premení na bezfarebný, Bohom zabudnutý kút zeme. Dofrasa, aj vlastný stan mu bude pripadať špinavý a úbohý.
Odniesol svoj tanier a hrnček do lavóra. Stáli vedľa seba, ich lakte sa občas dotkli, keď Devon umývala a on utieral. No ani jeden z nich neprevravel jediné slovo.
Len čo boli s riadom hotoví, každý z nich sa vrátil na svoje zvyčajné miesto. Kameňák sa rozvalil na svoju obľúbenú stoličku a čítal. Devon sa prisunula k piecke a večer v nepríjemnom napätí pokračoval. Boli spolu, a predsa tak ďaleko od seba.
 
Devon otvorila viečko na vreckových hodinkách a skontrolovala čas. Už je trištvrte na sedem. O pätnásť minút začnú prichádzať hostia. Zaplavila ju nová vlna nervozity. Pritisla si roztrasenú ruku na žalúdok v nádeji, že ho tak aspoň trocha utíši. Veľmi si želala, aby dnes všetko zvládla bez jedinej chybičky. Kvôli Medveďovi.
Kritickým pohľadom prechádzala po veľkej miestnosti – bola to píla Joa Ladua –, v ktorej sa snažila vyčariť príjemný domov pre tých, ktorí majú ten ozajstný domov ďaleko.
Oproti vchodu stála vysoká jedlička ozdobená praženou kukuricou a strapcami zmrznutej kľukvy. Ozdoby dopĺňali sviečky z losieho loja, ktoré dodávali stromčeku slávnostnú atmosféru a zalievali zlatistým svetlom takmer polovicu miestnosti. Pod stromčekom ležali porozkladané škatule s darčekmi, zabalené v bielej sieťovine. V každej z nich sa skrývala nejaká detská hračka. Páter Michaels vyrezal z dreva zvieratká a Devon zasa pošila z kúskov handričiek bábiky. Vzadu v pravom rohu stála Joova bruchatá piecka – prvá svojho druhu v Dawson City. Na nej boli naukladané hrnce s jablčnou šťavou ochutenou škoricou.
Devon privrela oči a zhlboka sa nadýchla, vychutnávajúc tradičné vône Vianoc – škoricu, jablko, imelo a zvláštnu arómu zapálených sviečok. Spomenula si na sestru Colleen a v tej chvíli veľmi zatúžila po domove. Náhle sa jej zmocnil priam bolestivý pocit samoty. Medveď je už na pravde Božej a Kameňák ju nenávidí. Zostala v tejto drsnej krajine samučičká ako prst. Nie… nesmie na to myslieť. Lebo to nezvládne a zmení sa na slzavé údolie.
Bojovne vystrčila bradu, pretrela si zahmlené oči a pozrela von oblokom. Bol to vlastne len malý priezor v západnej stene dreveného domu, ktorý tvorili prázdne cylindre z petrolejok utesnené kusmi lišajníka a blatom. Ozdobili ho vervami voňavej jedličky a smreka a pripevnili okolo obloka. Do každého kúta dali vetvičky imela.
Uprostred miestnosti bol stôl. Či lepšie povedané stoly. Bolo ich spolu šestnásť. Poznášali ich zo všetkých stanov v údolí a postavali do radu za sebou, aby mali jednu dlhú slávnostnú tabuľu. Prikryli ich štyrmi červenými vlnenými obrusmi.
Na kraji stola stáli ako vojaci poukladané taniere s rozličným jedlom. Restované medvedie mäso; šesť hrncov s rybím mäsom zaliatym korenistým losím lojom; nasledovali hrnce s konzervovanou zeleninou, veľká panvica plná čerstvých lievancov potretých čučoriedkovou zaváraninou, broskyne naložené v alkohole a tekvicové koláče. Chýbali jedine taniere.
Zaklopanie na dvere vytrhlo Devon z ďalších úvah. Vystrela sa, utrela si oči a uhladila neviditeľné záhyby na žiarivo bielej blúzke. Skontrolovala vlasy tuho stiahnuté do uzla na šiji. Spokojná, že vyzerá slušne, rozbehla sa k dverám a otvorila ich.
Vyše dvadsať zlatokopov a niekoľko indiánskych rodín sa vonku triaslo od zimy. Tváre mali schované pod kapucňami, takže ich len ťažko rozoznávala.
Dlháň sa pretlačil dopredu. „Dobrý, slečna Devon,“ pozdravil, hoci mu drkotali zuby od zimy. „Priniesol som si so sebou tanier a vidličku, ako ste nakázali.“
„Aj ja,“ zamával tanierom vo vzduchu Digger.
„Aj ja, aj ja,“ pridali sa zborovo ostatní.
Devon si vydýchla. Takže má po starosti. Dnešný večer sa určite vydarí. Cíti to v kostiach.
„Nech sa páči ďalej,“ privítala ich a ustúpila nabok.
Dlháň, ktorý sa pretlačil ako prvý, zostal stáť ako primrazený. „Doriti!“ uľavil si. Digger, ktorý išiel za ním, narazil doňho a spätkujúc zrážal ostatných, čo sa tisli za ním. Tí všetci popadali na zem ako zrelé hrušky.
„Hýbte sa, poondiati mamuti!“ ozval sa škrekľavý Midasov hlas. „Veď nám tu všetkým odmrznú zadky.“
Dlháň sa ako v snách pohol dopredu, no vyvalené oči nespúšťal z vianočného stromčeka.
„Panebože,“ vydýchol Digger, len čo vošiel, očarený blikotajúcimi sviečkami a vianočnou atmosférou.
Namosúrený Midas, lakťami vrážajúc do ostatných, sa pretlačil do miestnosti. „Čo to tu dofrasa vyvá…“ No vtom zastal ako zasiahnutý bleskom. Zvyčajne prižmúrené, zlostné očká vyvalil tak, že pripomínali taniere, a celý uveličený si prezeral miestnosť.
Hľadal Devon a ich oči sa stretli. Pohľad mu trocha zmäkol. Kým stihol čosi povedať, vovalil sa dnu celý zástup ľudí a strhol jedovitého starca k slávnostnej tabuli.
Devon pobrala od zlatokopov taniere a položila ich na stoly prikryté červenými obrusmi. Deti posadila čo najbližšie k vianočnému stromčeku a zlatokopov zasa… k veľkému súdku pálenky, čo sama vyrobila. Už len pri pomyslení, že to budú piť, ju striaslo. Bola to len zmes vody, melasy, zopár sušených čučoriedok a kvásku, ktorú nechala kvasiť takmer celý mesiac.
V myšlienkach sa vrátila ku Kameňákovi. Už sa nevedela dočkať, kedy sa zjaví. Ako čas plynul, čoraz častejšie pokukovala po dverách, akoby ich chcela silou vôle otvoriť. Ako naschvál zostali zatvorené.
Večierok bol v plnom prúde. Asi poltucta indiánskych detí veselo švitorilo piskľavými hláskami pri vianočnom stromčeku. Očká im žiarili, keď nadšene ukazovali na škatule s darčekmi. Zlatokopi sa zhrčili okolo stola s pálenkou a opreteky popíjali. Ich monotónne hlasy prerušovalo iba pľuvanie, smiech a štrnganie plechových hrnčekov.
Večierok sa jej naozaj vydaril. Nikto nebol nešťastný, osamelý ani nesmútil za domovom. Takže mala dobrý dôvod tešiť sa, že jej všetko vyšlo. Ale opak bola pravda. Cítila sa mizerne. Prišli všetci pozvaní – okrem jedného.
Neprekvapilo ju to. Vedela, že to tak dopadne.
Odrazu ju akási mužská ruka objala okolo pliec a stisla.
„Úžasný večierok, dievčatko. Jednoducho skvelý.“ Devon sa obzrela a páter Michaels na ňu veselo žmurkol. „Lepšiu pálenku som už dávno nepil.“
„Vďaka, otče. Som rada, že ľudia sa zabávajú.“
Páter podozrievavo prižmúril oči a poznamenal: „Máš nejaký smutný hlas, dievčatko.“
Devon si odhrnula z tváre ryšavkastú kučeru. „Som dosť unavená.“
„Aha,“ odvetil tónom znalca duší. Poza Devonin chrbát sa načiahol po svoj kožuch a navliekol si ho. „Teraz som si spomenul, mám ešte nejakú pochôdzku; ale nepotrvá to dlho. O chvíľu som späť.“
„Poponáhľajte sa, otče. Čochvíľa budeme večerať,“ bezmyšlienkovite odvetila Devon.
Len čo páter odišiel, preletela pohľadom po miestnosti. Zdalo sa, že všetci sú spokojní.
Znova ju premohla osamelosť. Bože, ako jej len Medveď chýba. Jeho smrť jej veľmi ranila srdce.
Ach, Kameňák, prečo si neprišiel? Tak veľmi ťa dnes večer potrebujem.
„Pane Bože na nebesiach,“ zašepkala. Jasné, že jej je nanič preto, lebo tu nie je on. Ale tu slzy nepomôžu. Pretlačila sa pomedzi rozveselených hostí k Midasovi. Zhlboka sa nadýchla a potľapkala ho po pleci.
„Čo nevidíte, teraz debatujem,“ odbil ju len tak ponad plece.
Znova ho potľapkala. „Midas?“
Keď sa k nej napokon obrátil, takmer stratila dych. Tento veselý, rozjarený chlapík jej vôbec nepripomínal zlomyseľného starca, čo ju tak nenávidel. Prekvapilo ju, že ani pri pohľade na ňu mu nezmizol úsmev z tváre. „No? Čo chcete?“
„Môžem s vami na chvíľu hovoriť… súkromne?“
„Jasnačka,“ prikývol a nasledoval ju do vzdialeného kúta miestnosti. Len čo sa ocitli zoči-voči, váhavo si jeden druhého prezerali.
„Chcete… aby som hral Santa Clausa, čo?“
„Ak by ste boli ochotný.“
Devon mala čo robiť, aby zo seba dostala tú prosbu. Uprel na ňu krvou podliate oči, trocha zaodŕhal a poznamenal: „Tak sa zdá, že som jediný chlap, ktorému nevadí, že mu v tých nekresťanských mrazoch brada zmrzne na kameň, ha, ha.“
Usmiala sa. Verila, že tentoraz ju starý nepodrazí. Všimla si, že mu zalichotilo, keď ho požiadala, aby urobil radosť deťom. Položila mu ruku na plece. „Nepožiadala som vás preto, že vy jediný máte bradu, ale… ale preto, lebo si myslím, že hoci ste tvrdý a niekedy aj nervózny, máte dobré srdce. A že to pre tie deti rád urobíte.“
„Ha!“ odfrkol si posmešne. „Nemusíte mi mastiť pupok, ak odo mňa niečo chcete.“
Devon sa usmiala. „Veď to ani nerobím.“
Rozpačito prestúpil z nohy na nohu a znova zaodŕhal. „Uhm… vďaka. Viete, naposledy som robil Šantu, keď bol môj synak ešte celkom malý štupeľ.“
„Nevedela som, že máte…“
„Nevedeli ste, neviete a ani nebudete vedieť.“
Devon pochopila, že je najvyšší čas zmeniť tému. „Zobrala som trocha múky. Poprášim vám ňou bradu. A mám tu aj jedny červené spodky. Príďte po večeri za mnou.“
„Prídem. Dev?“
„Prosím?“
„Máte ďalšieho hosťa.“ Uškrnul sa a mykol hlavou smerom k vchodu. „Hen vo dverách. Chlap ako hora. Len trochu čudák, samotár.“
Devon zopäla ruky, aby nebolo vidieť, ako sa jej trasú. Hneď vedela, o koho ide. Veď tu vlastne chýbal jediný človek. Vypla hruď, vystrčila bradu a obrátila sa k dverám. Vedľa pátra Michaelsa v nich stál Kameňák. A vôbec sa netváril veselo.

Kameňák kývol hlavou jej smerom a vzápätí sa obrátil.
Devon si vzdychla. Ďalšie kolo. Budú proti sebe bojovať aj v túto svätú noc. Rýchlo zamierila do stredu miestnosti, a aby upútala pozornosť hostí, zatlieskala. Okamžite všetci obrátili hlavy jej smerom v očakávaní, čo im povie.
„Pozývam vás k stolu. Budeme večerať.“
Ozvali sa súhlasné výkriky a všetci sa rozbehli zaujať svoje miesta. Kým sa všetci usadili, chvíľu sa v miestnosti ozývalo iba škrípanie stoličiek. Napokon zostali voľné len dve stoličky. Jedna za vrchstolom a druhá na celkom opačnom konci.
Kameňák, nespúšťajúc Devon z očí, si sadol do čela stola. Devon prešla okolo neho na druhú stranu a unavene sa zviezla na poslednú voľnú stoličku. Odrazu ich oddeľoval dlhý sviatočný stôl pokrytý červeným obrusom. Devon sa to zdalo priďaleko a Kameňák by nedbal sedieť aj na druhom konci sveta.
Páter Michaels zdvihol kostnatú ruku, aby si vynútil ticho. Hluk okolo stola okamžite stíchol. „Myslím, že na túto chvíľu nie jej nič lepšie než modlitba.“
„Máte pravdu, páter,“ prikývla Devon.
„Nebeský Otče, ďakujeme ti za štedré dary, čo si dnes zoslal na náš stôl. Sme…“
„Trochu rýchlejšie, páter!“
„Vychladne mi jedlo.“
Páter vzdychol a obrátil oči k povale. Toto nie sú práve tí najzbožnejší farníci. Skôr čierne ovce, hladní neznabohovia… „Ďakujeme Ti, ó Pane.“ Po očku pozrel na Devon a veselo žmurkol. „Podala by si mi to mäso, dievčatko?“
Počas večere Devon cítila, že Kameňák z nej nespúšťa oči. No len čo pozrela jeho smerom, odvrátil zrak. Očividne sa jej vyhýbal a to ju bolelo. Bože, prečo sme si takí vzdialení. Podarí sa jej vôbec niekedy prelomiť ten múr, čo ich oddeľuje? To by sa musel stať zázrak.
Po večeri – Devon sa videlo, že trvá celú večnosť – vstala a začala organizovať balenie jedla, ktoré si každý vezme so sebou domov. Vtom sa k nej nenápadne prikradol Midas a potiahol ju za rukáv. „Teraz?“
Musela si zahryznúť do pery, aby sa neuškrnula nad jeho nedočkavosťou. „Áno. Veci na oblečenie sú u Joa. A tu je múka.“
Netrvalo dlho a dvere do miestnosti sa roztvorili tak prudko, že s vrzgotom narazili do drevenej steny. Všetci stíchli uprostred vety a pozreli tým smerom. Najprv dnu nafúkalo vejár veľkých vločiek a tie zavírili v iskrivom tanci nad pilinami posypanou dlážkou. Zvonka bolo počuť svišťanie zavýjajúceho severáka. Vtom sa do miestnosti vrútil bruchatý, krivonohý Santa. Nad bradou zapudrovanou múkou mu žiaril široký, takmer bezzubý úsmev. Lišiacke vodovosivé očká mu žiarili radosťou.
Devon sa nechcelo veriť, že to je Midas. Vyzeral celkom inak. Bol… šťastný.
Usmiala sa, no do očí sa jej tisli slzy, tak si ich spakruky vytrela. Dúfam, Medveď, že to vidíš. Veselé Vianoce, priateľu.
Indiánske deti sa zhrčili pri stromčeku, držali sa za ruky a vyjavené pozorovali Midasa, prekvapene žmurkajúc hnedými očkami.
„Ho! Ho! Hó! Veselé Vianoce,“ zvolal veselo Santa.
Z hlúčika detí sa ozval šepot. Ich malé čiernovlasé hlávky sa nakláňali jedna k druhej. Čosi si zúrivo vysvetľovali, ukazujúc prstom na Santove červené spodky. Napokon jeden asi šesťročný chlapček nevydržal a smelo vykročil.
„Počkaj, Johnsey…“ kričali naňho ostatní. No malý si ich nevšímal. Šinul si to rovno k Midasovi. „Páter Michaels nám o tebe rozprával, Santa. Si ozajstný?“
Midas podišiel k nemu a kľakol si na jedno koleno. „Pravdaže som.“
Len čo to vyslovil, vrhli sa k nemu aj ostatné deti, veselo sa smiali, šteklili ho a ťahali za bradu.
„Ho! Hó! Detičky,“ smial sa Santa. „Nechajte ma. Mám tu predsa ešte nejakú prácu. Priniesol som vám darčeky.“
Teraz, alebo nikdy. Devon sa poobzerala po miestnosti. Pozornosť všetkých sa sústredila na Šantu rozdeľujúceho darčeky. Všetkých, okrem jedného jediného. Kameňák sedel sám v kúte a dojedal kus tekvicového koláča.
Devon sa sklonila pod stôl a vytiahla darček, ktorý si tam odložila už popoludní. Bleskurýchle zamierila do kúta ku Kameňákovi.
Len čo začul dobre známy klapot jej podpätkov, hneď vedel, že naňho čosi chystá. Zaboril si bradu do mäkkého flanelového goliera na košeli a ešte stihol na okamih vyvrátiť oči do povaly, aby tak naznačil Všemohúcemu, nech mu pomôže. Hoci nezdvihol hlavu, vedel, že stojí vedľa neho.
„Čo chcete?“ zahundral.
Devon si pred neho kľakla, aby mu videla do tváre. Rýchlo vytiahla čosi zabalené v červenom papieri a hodila mu to do lona. Nevládal sa balíčka ani dotknúť, tak sa mu roztriasli ruky.
Devon sa nervózne zasmiala. „Nemusíte to ani otvárať. Sú to Dickensove Vianočné koledy. Je to moja obľúbená kniha, tak som si myslela, že by ste mohli.
„Ja pre vás nemám nič.“ Vedel, že jeho hlas znie chrapľavo a drsne, ale nemohol si pomôcť. Cítil sa, akoby mu niekto pritiahol slučku okolo krku. „Nikdy som od nikoho nedostal… ani som nikomu nedal darček. Vôbec by som si nebol pomyslel…“
„S tým si nelámte hlavu.“ Položila mu drobnú ruku na líce. „Šťastné Vianoce, Cornelius.“ A prv, než stihol poďakovať, zvrtla sa na podpätku a už jej nebolo.
Keď rukou hladkal jasnočervený papier, v hrdle mu navrela hrča, takže sotva dýchal.
Dostal darček. On ho dostal. Panebože, dnes večer ma to bude stáť kopu síl, aby som ju neobjal.
Trvalo dobrých pár hodín, kým Devon doutierala posledný hrniec. Spakruky si zotrela pot z čela a mokré ruky vyšúchala o zásteru.
Chlapi rozobrali slávnostnú vianočnú tabuľu a červené obrusy ležali poskladané na stoličke v kúte. Deti s rodičmi už dávno odišli domov. Zostali len zlatokopi, ktorí zanietene v hlúčikoch debatovali. Nikomu z nich sa nechcelo domov.
Možno jeden by aj išiel, pomyslela si Devon.
Pohľadom zablúdila ku Kameňákovi. Sedel sám v kúte a driemal. Srdce sa jej rozbúšilo. V spánku vyzeral taký mierumilovný. Takmer zraniteľný.
Inštinktívne sa pohla jeho smerom.
„Hej, Devon!“ ozval sa odrazu veselý hlas z jednej skupinky.
Popod nos zahrešila. Kameňák zamihal viečkami, otvoril oči a ich pohľady sa stretli. V tom zlomku sekundy boli jeho oči presne také, po akých túžila. Plné nehy.
Zoširoka sa naňho usmiala.
Kameňák sa ako na povel zachmúril. Nič si z toho nerobila; ten okamih bol pre ňu nádejou na zvyšok večera. Obrátila sa k veseliacim sa zlatokopom. „Už som pri vás.“
Dlháň vstal a dôležito si odkašlal. Ostatní chlapi sa zhrčili za ním a tlačili ho dopredu.
„Slečna Devon, niečo sme tutok pre vás pochystali.“
Keď na ňu dýchol, Devon ovial taký silný závan alkoholu, že mala čo robiť, aby sa udržala na nohách. Úsmev na tvári sa jej skrivil. Od prekvapenia aj zabudla dýchať.
„Teda j-ja… a tuto Digg-ger a Midas a-a-a Joe a celá naša zlatokopecká banda… no, viete… vy-vymysleli sme vám darček… Teda vianočný, chcem po-povedať. Radi…“ Dlháň nahlas zaštikútal. „radi by s-sme…“
Digger vytrhol Dlháňovi z rúk fľašu z tmavozeleného skla a podal jej ju. „Kristepane, sopliak, ty než sa vychabreš! To je pre vás, slečna. Od nás, teda od všetkých chlapov z údolia.“
Devon od dojatia stiahlo hrdlo. „Ja… ja neviem, čo povedať…“
„Hovoriť nemusíte, len to kopnite do seba,“ skríkol rozjarene ktosi z hlúčika.
Pozorne si prezerala zašpinenú etiketu na fľaši. Ozdobným písmom na nej stálo Farino Dry Champagne. Alkohol! Zažmurkala. „To je od vás milé. Vážne, odložím si ju…“
„A čo, vari ju nevypije?“ začula prekvapený hlas ktoréhosi z chlapov.
„Jasné, že to vypije.Však, slečna Devon?“ spýtal sa Digger a uprel na ňu pohľad plný očakávania. „Joe Ladue ju sem teperil až z mesta.“
Devon sa zo všetkých síl snažila nedať najavo odpor. Pochopiteľne, že ako dáma v živote neokúsila alkohol, a vôbec po tom, pravdupovediac, netúžila. „Teraz?“ Keď všetci prikývli, celá zmätená nasucho prehltla.
„Tu máte, slečna, môj hrnček.“ Dlháň bez zaváhania vydúchol posledný hit pálenky z otlčeného plecháča, vytrel vnútro špinavým rukávom a podal jej ho.
Mala čo robiť, aby sa nestriasla odporom. Digger schmatol do jednej ruky fľašu, do druhej hrnček a obradne jej nalial.
Devon v úžase vyvalila oči. „Ach! Nie všetko naraz.
„To sa musí, slečna Devon. Šampanské nevydrží.“
Chabo sa usmiala. „Rozumiem.“
Keď bol hrnček plný až po okraj, Digger jej ho slávnostne podal. Viac ako tucet zvedavých očí ju prevŕtalo pohľadom. Ocitla sa v pasci. Musí to vypiť, inak by ich strašne urazila.
Spôsobne si odpila. „Fíha, to je dobré!“ pochválila nahlas.
Chlapi sa radostne zamechrili a významne sa štuchali a potľapkávali po chrbtoch. Počas týchto gratulácií si Devon znova niekoľkokrát uchlipla. No už to nebolo len tak skusmo. Dala si zo tri riadne hity, lebo jej sladký šumivý mok mimoriadne zachutil. Cítila, ako sa jej bublinky perlia v žalúdku, a bolo jej príjemne.
Chlapi trpezlivo čakali, kým dopije (čo jej, len tak mimochodom, išlo prekvapivo rýchlo), a až potom sa začali po jednom vytrácať domov. Každý z nich jej slávnostne potriasol ruku, poďakoval a vyšiel do mrazivej noci. Midas odchádzal medzi poslednými. Pomaly sa k nej prišuchtal s nepreniknuteľným výrazom v tvári. Devon spozornela, čakajúc, že ju teraz, keď sa už večierok skončil, znova počastuje nejakou zo svojich nenávistných poznámok.
Na jej prekvapenie ju chytil za ruku a povedal: „Nenávisť mi pomútila hlavu. Odpustíte mi? Viete, toto bola moja prvá vianočná večera za posledných dvadsaťpäť rokov a ani neviem vypovedať…“ Hlas sa mu zasekol. Silno zaodŕhal a pokračoval o oktávu nižšie: „… ako mi bolo dobre.“
Devon sa v očiach zaligotali slzy. „Bože, Midas…“
Pozrel na ňu s vážnou tvárou. „A to, čo som onehdá podrístal, berte ako hlúpe reči starého senilného deda. Patríte sem na Yukon rovnako ako ktokoľvek z nás. Možno aj viac.“ Než stihla niečo povedať, ako strela sa vrhol k dverám a už ho nebolo.
Obzrela sa, že sa podelí o tú radosť s Kameňákom. Stál v kúte navlečený v kožuchu, pripravený na odchod, a tváril sa neutrálne. „Poďme.“
Sotva prešli desať krokov, cítila, že šampanské začína účinkovať. Zdalo sa jej, že v hlave má namiesto mozgu bublinky. Všetko jej odrazu pripadalo smiešne, chichotala sa ako malá školáčka a nie a nie prestať.
„Dočerta,“ zahundral si popod nos. „Vedel som, že to takto dopadne.“
Devon sa usilovala držať s ním krok, no sukňa sa jej stále plietla pomedzi nohy.
Kameňák ju chytil za ruku, aby náhodou nespadla.
Zoširoka sa naňho zaškerila. „Vďaka.“
To sa už nezdržal ani on. Musel sa zasmiať. Vyzerala ako nepodarená lesná víla – bezstarostne veselá, rozstrapatená, s rozpálenými lícami a taká… zraniteľná. „To nestojí za reč,“ odvetil.
Len čo to povedal, znova sa zachichotala. „Akože nestojí? Veď som sa vám za to práve poďakovala.“
„Takto to dopadne, milá moja Dev, keď sa opije žena, ktorej to logicky myslí,“ poznamenal položartom.
Moja milá Dev. Tie slová ju takmer prebrali z alkoholického oparu. Prekvapene si ho premerala. „Viete, Kameňák, tak som premýšľala…“
„Stop!“ zavrátil ju rezolútne.
„Čo stop…“ zaprotestovala, no vzápätí sa zarazila a rukou sa chytila za hlavu. „Pane Bože,“ zavzdychala, „všetko sa so mnou krúti ani na kolotoči.“
Kameňák si zahryzol do spodnej pery, aby sa nahlas nerozosmial. „Pozrite sa hore a hneď pochopíte prečo.“
Poslúchla. Na oblohe čiernej ako smola sa trblietali milióny hviezd a medzi nimi žiaril studeným modrým svetlom bledý mesiac. Údolie spalo ponorené do hlbokého, pokojného ticha a Devon sa na okamih zazdalo, že oni dvaja sú jediné živé duše na svete.
Náhle si všimla, že na tmavej oblohe sa vlní akýsi čudný striebristý pás. Prekvapene zažmurkala. Hviezdy sa trblietali, hoci sa zdalo, akoby boli obostreté akýmsi žiarivým závojom.
„Vidíte to aj vy?“ zašepkala. „Alebo Sa mi marí z toho šampanského?“
„To je polárna žiara.“
Devon zadržala dych a zbožne pozorovala tú nevídanú krásu. Z temnôt oblohy sa vynárali a zhasínali trblietavé jazyky všetkých farieb dúhy.
Kúzlo sa stratilo rovnako rýchlo, ako prišlo. V zlomku sekundy obloha potemnela a mrazivú noc osvetľoval už iba svit mesiaca.
Devon si uvedomila, že Kameňák sa namiesto na oblohu díva na ňu, akoby ona bola preňho tou pestrofarebnou polárnou žiarou. Pohľad jeho očí bol taký výrečný, že sa jej srdce prudšie rozbúšilo. Vtedy pochopila, že to nebeské divadlo je Božím znamením. Dnes v noci oboznámi Kameňáka so svojím dobre premysleným plánom.
Neváhala ani minútu. Podišla k nemu a pohladkala ho po líci.
„Devon…“ Jeho hlas zaznel ako tiché kvílenie.
Prstami schovanými v rukavici mu prešla po perách, aby umlčala jeho protesty, a pritisla sa k nemu. Potom sa postavila na špičky a objala ho okolo krku.
Hoci vedel, že nemôže nasledovať nič iné len bozk, podvolil sa. Jednoducho už nemal síl brániť sa. Keď sa ich pery dotkli, z hrdla sa mu vydral ťažký vzdych, bolestný aj zmyselný zároveň, ktorým si však zároveň priznával porážku. Rukami ju oblapil okolo pása. „Ach, malá Dev…“
„Prestaňte rečniť a radšej ma bozkávajte. Páči sa mi to.“
Náhle ju od seba odtisol. „Dofrasa!“ zahrešil. „Poďme aspoň dnu. Ste opitá a mne mrzne zadok.“
Pustil ju a nazlostené zamieril do stanu. Ani nepočkal, či mu bude stačiť.
Devon len mykla plecami. Jeho reakcia najmä vďaka blahodarnému účinku šampanského ju vôbec nevyviedla z miery.
Až ho myklo, keď si predstavil, že začne to svoje ‚Viete, Kameňák, tak som premýšľala…‘. Už vedel celkom presne, čo bude nasledovať. Ešte sa v stane ani dobre neohrejú a začne rozvíjať tému, nad ktorou premýšľala. Sadne si na stoličku vystretá ako pravítko, ruky zloží do lona a oznámi mu, k akému rozhodnutiu dospela.
Len čo vošli do stanu, Kameňák rozložil oheň a postavil na kávu. Bol ochotný robiť hocičo, len aby si udržal od Devon odstup.
Sadla si k stolu. „Viete, Kameňák…“
„Vydržte, nech uvarím kávu,“ odbil ju vzápätí. „Nie som ochotný počúvať tie vaše opilecké reči.“
„Dobre.“
Fíha, pomyslel si, asi je vážne opitá. Veď ma počúva.
Vedel presne, čo by mal urobiť. Keby sa mohol premeniť na zajaca, hneď by vzal nohy na plecia a ufujazdil kadeľahšie. Ale takto – nemôže sa zasa len tak vychytiť a odísť. Cítil sa ako dieťa, ktoré sa príšerne bojí ohňa, ale jeho teplo ho priťahuje ako magnet. Čo urobí? Bude čakať, až ho pohltia plamene?
Nalial do hrnčekov kávu, položil ich na stôl a sadol si na stoličku čo naj ďalej od Devon.
Okamžite sa prisunula bližšie. „Viete…“ Nahlas zaštikútala a to zastavilo príval jej slov. Vytreštila oči, zakryla si rukou ústa a zhrozene pozrela na Kameňáka. Ten sa len veselo zaškeril. Šampanské je jeho záchrana. V tomto stave neposkladá ani holú vetu, nieto aby sa vytasila s nejakým perfektne vymysleným plánom. Pokojne sa rozvalil na stoličke. Zdá sa, že dnes večer mu nič nehrozí a navyše sa hádam aj dobre zabaví.
Devon žmurkala odušu a uprene sa dívala na svojho spoločníka. Jeho tvár sa jej rozplývala pred očami. Potriasla hlavou v nádeji, že si tak napraví pošramotené videnie. Nepomáhalo. Stan sa z ničoho nič rozhojdal. Dočerta, nadávala si v duchu, načo som len pila to šampanské. Mám predsa na srdci toľko dôležitých vecí a teraz mi robí problém spomenúť si aj na to, ako sa volám. Čo sa dá robiť, musím to dajako zašvindľovať. Opatrne sa dotackala k skrini a vytiahla z jej tajomných hĺbok akýsi papier. Neistým krokom sa vrátila k stolu, zosunula sa na stoličku a múdro sa doň zahľadela. Potom pozrela na Kameňáka a veru jej trvalo hodnú chvíľu, kým zaostrila natoľko, že si všimla, ako sa z nej smeje. „Takže, musím vám niečo povedať.“ Podľa vlastného odhadu znel jej hlas jasne a čisto.
„Aha!“
Zamračila sa, lebo jeho reakcia ju zmiatla. „Vlastne potrebujem, aby sme sa o tom pozhovárali. Je to pre vás… Ako sa to povie? Aha, už viem… Prijateľné?“
„Jasné.“ Kameňák zvedavo natiahol krk, aby videl, čo má napísané na papieri. No Devon ho okamžite prikryla rukami. „Takže, premýšľala som…“
Kameňák sa zaškľabil. „O tom nepochybujem.“
„Prestaňte ma prerušovať.“
„Prepáčte.“
Podozrievavo si ho premerala. To jeho ‚prepáčte‘ vôbec neznelo úprimne, skôr pobavene. Pokrčila plecami a znova sa zadívala do papiera, na ktorý si kedysi dávno napísala výhody a nevýhody svojho vzťahu s Kameňákom. No dnes jej slová tancovali pred očami ako bláznivé. Cudné, pomyslela si, veď mám úhľadné písmo.
„Takže.“ Zarazila sa. Koľkokrát už povedala toto slovo za poslednú minútu? Už ho nesmie zopakovať. „Premýšľala som a prišla k záveru, že máme pred sebou dlhú zimu.“
„Koľko vám to trvalo?“
Zaťala zuby a pokračovala ďalej nezmeneným tónom. „Dlhú zimu v malom stane a v ešte menšej posteli.“
„Presne tak. Aj Digger s Dlháňom sa na večierku sťažovali, že majú malú posteľ. Na to si zvyknete. Všetci sme tým prešli.“
Rozhovor sa neuberal správnym smerom. Dala si za hit kávy. V žilách pocítila príjemné teplo, ktoré trocha rozptýlilo účinky šampanského. Dopriala si ešte jeden riadny hit na guráž a potom ďalší, kým nebol hrnček prázdny. Hneď sa cítila istejšie.
„A teraz k veci. Poviem vám to rovno. Najrozumnejšie by bolo, keby sme počas zimy zdieľali tú posteľ, povedala by som, tým najintímnejším spôsobom.“
Kameňák hodil hrnček na stôl, až zacvendžal. Zažil už viaceré Devonine „nápady“, ale čosi podobné naozaj nečakal.
„Chce-chcete tým povedať, že by som vás mal…“ Zmĺkol. Dofrasa, ako sa dá krajšie povedať „prefiknút“?
Devon cítila, že jej horúčosť stúpa do líc, ale neuhla pohľadom. „Áno. Myslím si, že by medzi nami malo dôjsť k pohlavnému styku.“
K pohlavnému styku? Zamračil sa. Vari to znamená, že pri tom bude ešte niekto okrem nich dvoch? Kameňák na ňu podozrievavo zagánil. Bol v strehu ako poľovnícky pes. Táto malá mudrlantka práve priložila horiacu zápalku k súdku s pušným prachom. Keď sa konečne odhodlal niečo povedať, hlas mu zaškrípal ako nenamastené dvere. „Vy ste sa teda rozhodli, že je vhodné, aby sa z nás dvoch stali milenci. Prečo?“
Tvár sa jej rozžiarila. Konečne je vo svojom živle. Pozrela do papiera a začala: „Po prvé – sme blízko seba. Po druhé – zohrejeme sa. Po tretie – ste moja posledná šanca. Po štvr…“
„Moment. Poďme späť k bodu tri. Ako tomu mám, dofrasa, rozumieť?“
Môjtybože, zaúpela v duchu. Presne tento bod chcela mať čo najrýchlejšie za sebou. „Devon?“
Teraz jej už nezostáva nič iné, len vyjsť s pravdou von. „Nie je to nič zvláštne, fakt.“ Tajne dúfala, že hlas jej znie dostatočne vecne. „Mám takmer tridsať rokov. A nepredpokladám, že by sa našiel chlap, ktorý by sa chcel so mnou oženiť.“
„A ako to súvisí so mnou?“
Devon sklopila oči a odmlčala sa. Keď napokon prehovorila, hlas mala neistý a slabý. „Chcem… aby ma mal niekto rád.“ Pozrela naňho smaragdovozelenými očami a pokračovala: „A chcem, aby ste to boli vy. Iba vy. Po štvrté – viem, že aj vy o mňa stojíte.“
Kameňák mal pocit, že sa rúti do priepasti. Mohol len dúfať, že niekde celkom pri dne je natiahnutá záchranná sieť. Nahol sa k nej a chytil ju za ruku. „Ach, Dev,“ prevravel čudne zachrípnutým hlasom, „viete vôbec, o čo ma žiadate?“
„Áno,“ odvetila vecne. „Prečítala som si celú kapitolu knihy doktora Cowana. Pripúšťam, že isté situácie sú v nej načrtnuté len v náznakoch, ale… Co sa smejete?“
„Celú kapitolu. Myslíte, že to stačí?“
„Asi áno. Nevšimla som si, že by ľudstvo postupne vymieralo len preto, že doktor Cowan neuvádza určité detaily. Beriem to tak, že isté veci viac-menej vyplynú zo situácie.“
Kameňák skrivil ústa. „Ak sa dodrží správny postup.“
Nad tým sa trocha zamyslela. „Existuje aj nesprávny postup?“
Kameňák, vidiac jej naivitu, prestal sa usmievať. „A aké sú záporné stránky nášho pohlavného styku?“
Devon zaškúlila na papier. „Číslo jeden – tehotenstvo. Hoci kapitola o antikoncepcii je pomerne obsažná. Číslo dva – strata panenstva. To by bolo aktuálne len v prípade, že by sa na mňa usmialo šťastie a našiel by sa pre mňa manžel.“
Kameňáka až striaslo od žiarlivosti. Na čele mu naskočili vrásky. „Jasné. A číslo tri?“
Devon sa najprv trocha ošívala, no napokon takmer šeptom povedala: „Mohli by ste mi zlomiť srdce.“
Kameňák nasucho prehltol. Trojka je žolík, lebo môže rovnako zafungovať aj na opačnej strane. To, že po nej túži a nespí s ňou, je jedna vec. Ale ak spolu budú niečo mať a on zistí, že ju potrebuje, čo potom? Jeho život nebude hoden ani fajky dymu.
Dofrasa, prečo sám seba klamem? Na takéto úvahy je už neskoro. Veď tá malá si už dávno našla cestu do môjho srdca a po tej sa už nedá ísť späť.
Naklonil sa k nej, vzal jej tvár do dlaní a držal ju nežne, akoby bola zo skla. „Zabudnite na ten zoznam, Devon, vykašlite sa na plusy a mínusy a povedzte mi celkom normálne, čo chcete.“
Devon bez mihnutia oka odvetila: „Chcem, aby ste sa so mnou milovali.“
Privrel oči v nádeji, že tak potlačí predstavy, ktoré v ňom vyvolali jej slová. „A čo ak nie som ten pravý muž? Čo potom?“
„Ako to myslíte?“
Čas ubiehal a Kameňák mlčal. Zbieral odvahu na odpoveď. Uprel oči na drsný povrch stola, no nevládal zo seba dostať ani slovo. Celé roky tie spomienky v sebe potláčal, schovával ich kdesi v tmavom kúte svojej mysle, aby na ne zabudol, a teraz, keď s nimi potreboval vyjsť na svetlo, zdráhali sa.
Devon ho chytila za lakeť a nežne ho pohladkala.
Mykol sa. Len čo sa dozvie pravdu, odtiahne ruku, akoby si ju popálila. A už v živote sa ho nedotkne. Pri tom pomyslení pocítil vo svojom vnútri strašnú prázdnotu. Ale klamať ju nesmie, a keby mlčal, aj to by bolo klamstvo.
Zaťal teda zuby a horko-ťažko cez ne precedil: „Bol som päť rokov vo väzení.“
Devonina ruka sa ani nezatriasla. „Za čo?“
„Za vraždu.“ Odvetil odmerane, čakajúc, že odtiahne ruku.
A stal sa pravý opak – ešte tuhšie ho stisla.
Rozhostilo sa ticho. Kameňák cítil, že má napnuté všetky svaly v tele. Keď mlčí, znamená to, že sa jej hnusí.
„Nič sa ma nespýtate?“
„A čo sa vás mám spýtať?“
Panebože, vari je naozaj opitá? Pozrel na ňu a zalapal po dychu. V jej smaragdovozelených očiach sa zračili pochopenie a bezhraničná dôvera.
Neuveriteľne sa mu uľavilo. Až do tejto chvíle netušil, ako veľmi mu záleží na tom, čo si o ňom Devon myslí. S obdivom si ju premeral. „No, či som to urobil.“
„Načo? Ja viem, že ste to neurobili.“
Presne túto vetu potreboval počuť a čakal na ňu celý život. Tá veta v ňom zlomila aj posledné zvyšky odporu.

Devon mu zamilované pozrela do očí a Kameňák bol stratený. Jej pohľad plný lásky ho rozpálil a po prvý raz v živote pocítil, čo to znamená, keď po ňom niekto túži.
Hlboko ho dojalo, že Devon mu natoľko verí, že sa ani nepýta na jeho minulosť. Jej mlčanie znamenalo bezvýhradnú dôveru. „Ach, Dev…“ vzdychol zúfalo.
Objal ju a Devon si vychutnávala ten úžasný pocit v náručí milovaného muža. Pritisla si líce na mäkký flanel jeho košele a zhlboka vdýchla dobre známu chlapskú vôňu jeho tela. Bože, aké je to úžasné. No určite by to bolo ešte krajšie, keby ju objímal a bozkával. Predpokladala, že aj na to dôjde, a vyčkávala. Nanešťastie, trpezlivosť nebola jej najsilnejšia stránka. Zdalo sa jej, že všetko ide akosi pomaly.
Vymanila sa mu z objatia a pozrela naňho v nádeji, že výraz jej tváre bude dostatočne vášnivý a vyzývavý.
Kameňák sa zamračil. „Čo vám je?“
Devon si znechutene vzdychla. Asi mu treba vyklopiť veci rovno. Privrela oči a zamrmlala: „Pobozkajte ma.“ A s našpúlenými perami čakala.
Odpoveďou jej bol jeho tichý, hrdelný smiech. Už-už sa hotovala, že otvorí oči, no vtom pocítila, ako sa jej mozoľnatými prstami dotýka brady. Ten nežný, takmer motýli dotyk na ňu zapôsobil ako elektrický prúd. Naklonil sa k nej. Cítila na svojich perách jeho horúci, prerývaný dych. „Otvorte oči, Dev.“
Poslúchla a párkrát žmurkla. Ich tváre sa takmer dotýkali. „Uvoľnite pery,“ prikázal jej.
Nadýchla sa, máličko ich pootvorila a v napätom očakávaní si po nich prešla jazykom.
„Tak, to je už lepšie.“ Zľahka sa jej dotkol ústami a odtiahol sa.
Okamžite nadvihla hlavu a vydýchla: „Ešte.“
Usmial sa. „Devon, nemôžete vždy a všetko organizovať – najmä toto nie. Uvoľnite sa a snažte sa to vychutnávať.“
To nemyslí vážne. Ako môže niečo vychutnávať bez toho, aby sa na to sústredila. „Ale.
No vtom sa jej perami prisal na ústa tak silno, že mala čo robiť, aby sa nezadusila. Na chrbte pocítila príjemné šteklenie a od vzrušenia sa jej zakrútila hlava.
Tento bozk sa nedal porovnať s tými predchádzajúcimi. Bol horúci, vášnivý a dlhý. Devon vibrovali nervy v celom tele. Odrazu ju premohol akýsi čudný nepokoj.
Len čo sa od nej Kameňák odtiahol, Devon sa zamračila. Dofrasa, prečo prestane práve vtedy, keď to začne byť príjemné? Pozviechala sa, chytila ho rukami okolo krku a natiahla sa, že ho pobozká. Objal ju okolo pliec a nežne, ale dôrazne ju od seba odstrčil.
„Len pokojne, Dev,“ poznamenal nedbalo, kým ona si nedočkavo oblizla žiadostivé pery.
Prečo by sa mala upokojiť? Teraz, keď jej srdce bije ako zvon a celé telo sa zmieta ako v ohni. Nevedela si predstaviť, čo také by ju upokojilo. Nanajvýš tak dvojitá dávka ópia. „Neviem, či sa mi to podarí… Ako to mám urobiť?“
„Ukážem vám, ako na to.“ Naklonil sa k nej a nežne sa jej obtrel o líce. Jazykom jej vošiel do medzierky medzi perami a tlačil jej ho čoraz hlbšie do úst. Pocítila jemné šteklenie v rozkroku a telo jej zaliala vlna pálčivej túžby. V tej chvíli sa cítila, akoby mala v sebe nie jednu, ale tri fľaše šampanského.
Trocha ju to vystrašilo. Tá neodbytná túžba ju celú pohltila. Krv silno pulzujúca v rozkroku jej nedala dýchať. Strácala nad sebou kontrolu. Pane Bože…
Odrazu sa napla a ruky, ktorými ho objímala, zaťala v päsť.
„Dotkni sa ma,“ zašepkal chrapľavo a prvý raz jej zatýkal.
„Bojím sa.“
Privinul si ju ešte tesnejšie a nechal ju, nech si vychutná jeho láskyplné objatie. „Nemáš prečo.“
Jasné, že sa ho chce dotknúť, môjtybože, a ako! Pomaly otvorila päste a opatrne mu prstami hladkala široký chrbát, objavujúc priehlbiny a výstupky jeho tela. Čím prirodzenejšie sa jej zdali tie dotyky, tým rástla jej chuť spoznávať ho ďalej a čochvíľa sa prichytila, že myslí na to, aké by to bolo krásne, keby mu mohla hladkať nahé telo.
Kameňák si ju odrazu pritiahol bližšie a mocnými rukami jej objal zadok. Aj keby chcela, nestihla by protestovať, lebo sa celá priam roztápala, akoby bola z vosku. Ich telá sa navzájom preplietli vo vášnivom objatí.
Náhle po ňom tak prudko zatúžila, že stratila všetky zábrany. Rukami mu vošla do vlasov a dychčiac sa zvíjala v jeho náručí. Prsia jej dráždili kovové gombíky na jeho košeli.
Kameňák zastenal, privrel oči a zachrčal: „Pobozkaj ma.“
Trocha jej trvalo, kým si uvedomila, čo od nej chce. Vlhkým jazykom mu prešla po rozhorúčených perách, vtisla mu ho do úst, nedočkavo ochutnávajúc ten jeho. Ten dotyk ich oboch natoľko vyviedol z miery, že sa ich telá kŕčovito zakvačili do seba. Devon sa naňho vášnivo prisala, bozkávala ho čoraz náruživejšie, takže mala čo robiť, aby sa stihla nadýchnuť.
Odrazu si uvedomila, že živôtik z drsnej, vlnenej látky má rozopnutý. Mrazivý nočný vzduch jej prenikol až na kožu, takže jej naskákali zimomriavky. Než stihla čosi povedať, už mala rozopnutú aj teplú flanelovú košeľu.
Preboha, blyslo jej mysľou obostretou túžbou. Čo sa to deje? Šokovaná pokrútila hlavou. Bozkávanie… áno. To je v poriadku, tak to má byť. Iba bozky, nič viac. Dnešnú noc si naplánovala do najmenších detailov a rozopnutý živôtik jej do toho akosi nezapadal. Aspoň nie v tejto chvíli. Veď majú pred sebou celé hodiny krásnych rozhovorov.
Jedným ráznym pohybom Kameňáka odstrčila. „Nerobíte to tak, ako sa to má.“
Prekvapene na ňu fľochol a ešte väčšmi sa odtiahol. „Čože?“ vyvalil na ňu oči, keď sa ako-tak spamätal.
Devon si medzitým horúčkovito zapínala košeľu. „Vravím, že to nerobíte správne.“
Čakala, čo povie, a keď odpoveď neprichádzala, zdvihla hlavu a pozrela naňho. Stál vedľa nej bez pohnutia, uprene ju pozoroval a snažil sa zo všetkých síl, aby sa nerozosmial.
„Čo si ma tak obkukávate?“ utrúsila.
„Ako si vás obkukávam?“ spýtal sa znalecky.
„Akoby ste mali sto chutí sa rozosmiať.“
„Veď aj mám sto chutí sa rozosmiať.“
Devon pohoršene pokrútila hlavou. „Nevidím na tom nič smiešne. Mali ste sa priznať, že nemáte skúsenosti v… v tejto oblasti. Nádejala som sa, že práve vy mi podáte… podáte pomocnú ruku.“ Zhlboka si vzdychla. „Takže nám nezostáva nič iné, len aby sme sa učili spoločne. Slepý povedie slepého.“ Položila si ruku na čelo a zamyslela sa. To trocha mení situáciu. „No, čo sa dá robiť. Ale nebojte sa, nejako to zvládneme,“ dodala upokojujúcim tónom. „Nemôžete predsa za to, že ste panic.“
„Ja že som panic? Ja?“
No Devon ho už nepočúvala, lebo sa znova pohrúžila do úvah. „Škoda, že doktor Cowan isté situácie opísal len tak povrchne…“
„Devon?“
Uprela naňho oči. „Áno?“
„Ako ste prišli na to, že som panic?“
Pokrútila hlavou, lebo sa jej vôbec nepáčil samoľúby úsmev, čo mu pohrával okolo úst. „No, očakávala by som, že ak ste to už niekedy robili, tak budete vedieť, ako na to.“
Kameňák sa nezdržal a nahlas sa zasmial. „A vari to neviem?
„Podľa toho, čo tu vyvádzate, určite nie. Veď sme sa ešte ani neprechádzali, ani sa dôverne nerozprávali. Hneď ste mi začali rozopínať gombíky. Tak sa to predsa nerobí.“
„Odkiaľ to máte, Dev?“
„V kapitole o sexuálnej etike doktor Cowan vysvetľuje celkom jasne, ako sa ľudia milujú.“ Na okamih sa odmlčala a nenápadne naňho pozrela. „Tým správnym spôsobom.“
„Jasné. Človek môže robiť veci buď dobre, alebo zle,“ utrúsil Kameňák a ani sa nenamáhal skryť pobavenie. O očiach ani nehovoriac! V tých priam blkotali veselé ohníčky.
Devon sa naňho zaškaredila. Preboha, človek by očakával, že sa bude správať nanajvýš seriózne – veď to napokon aj je vážna záležitosť. Bohužiaľ, Kameňák zrejme nepatrí medzi tých najvnímavejších študentov. „Tak čo, chcete sa naučiť, ako sa to správne robí, alebo nie?“
„Za nič na svete si to nedám ujsť.“
„Výborne. Tak sa prestaňte škeriť a pozorne počúvajte.“ Zamierila k poličke, vytiahla odtiaľ vzácnu knihu a otvorila ju na strane stosedemdesiatdva, ktorá už mala riadne somárske uši. Bola to posledná strana kapitoly s názvom Praktické rady. Začala nahlas čítať. „Príjemná ranná prechádzka slnkom zaliatym parkom trvajúca hodinu aj dlhšie.“ Významne po očku pozrela na Kameňáka. „To je po prvé.“
Znova sa sústredila na text a pokračovala v čítaní. „Niekoľko hodín by si manžel a manželka – to nie je podstatné, to preskočíme – mali s láskyplným nadšením vymieňať názory, rozprávať sa o svojich túžbach a očakávaniach. A potom, udržiavajúc si aj naďalej dobrú náladu podobnú slnečnej oblohe bez najmenšieho mráčika, ktorý by mohol skaliť ich radosť a šťastie, vojdú spolu do spálne.“
Rozhostilo sa ťaživé ticho. Devon sa s otázkou v očiach obrátila na svojho spoločníka. Už-už sa v nej hnev dvíhal ako večerný severák, keď Kameňák vybuchol a srdečne, od pľúc sa rozosmial.
„A to je všetko?“ spýtal sa, keď lapil dych. „A vojdú spolu do spálne?“
Devon sa usilovala zo všetkých síl zachovať si vážnu tvár, ale nezvládla to. Jeho smiech bol taký nákazlivý, taký nádherný. Keď jej konečne došlo, aké sú rady doktora Cowana absurdné, dostala záchvat smiechu aj ona. „Veď som vás varovala, že niektoré detaily sú načrtnuté len v náznakoch.“
Zobral jej knihu z rúk a položil na stôl. Pritiahol si Devon k sebe a tuho ju zovrel v náručí. Keď chcela niečo povedať, umlčal ju nežným bozkom na oči, líca, pery a na konček nosa.
„Dev,“ začal a znova sa vrátil k tykaniu, „viem že si múdrejšia než ja. Ale nie vo všetkom. Moja matka viedla najznámejší bordel v New Orleanse a postarala sa, aby som prišiel o panictvo ešte ako veľmi mladý chalan. Ak sa v niečom v živote vyznám, tak je to sex.“
„Vážne? Tak potom viete, chcem povedať vieš, ako sa to robí?“
„Možno nepoznám ten správny postup, ale môžeš sa spoľahnúť, že viem, čo treba robiť, aby to bolo príjemné. A to čo je príjemné, je, aspoň podľa mňa, aj správne.“
Devon sa odrazu zľakla. Vo svojej nevinnosti balansovala na kraji útesu, presvedčená, že vie lietať. Až teraz zistila, že klamala sama seba. A pád, čo ju čaká, bude hlboký, veľmi hlboký. Môže totiž otriasť jej dušou.
„Devon?“
Zobral jej tvár do dlaní. Len čo pocítila známy dotyk jeho prstov, jej vzrušené, opreteky cválajúce srdce sa trocha upokojilo. Rýchlo sa nadýchla a pozrela na Kameňáka.
Dychtivú túžbu v jeho očiach vystriedal láskavý pohľad plný nehy. „Dôveruješ mi?“ spýtal sa.
„Zaiste.“
„Tak mi dovoľ, aby som ťa dnes večer pomiloval.“
Devon nervózne preglgla. No len čo sa na ňu usmial, strach sa rozplynul. Predsa to sama chcela. A chcela práve jeho. Bol jej posledná nádej, posledná šanca, predsa si to nepokazí tým, že sa bude triasť ako dajaká školáčka.
„Dobre, budeme sa teda dnes večer… milovať,“ odvetila pevným hlasom.
Kameňák ju zobral do náručia, odniesol na posteľ a položil na mäkkú kožušinovú prikrývku. Potom vytiahol ťažkú dosku, ktorá uprostred rozdeľovala posteľ, a ľahol si vedľa nej. Oprel si hlavu o lakeť a díval sa na ňu.
„Trocha to bude bolieť,“ povedal takmer šeptom a odhrnul jej prameň vlasov z tváre.
„Veľmi?“
„To neviem.“ Chrapľavo sa zasmial. „Ešte nikdy som to nerobil s pannou.“
Pohladkala ho rukou po tvári, lebo si uvedomila, že aj on sa bojí. Rovnako ako ona. Sexu si určite užil dosýta, no ešte nikdy sa tak ozajstne nemiloval. Tým si bola viac ako istá.
Možno by pomohlo, keby ho pobozkala. Hanblivo si k nemu privinula túžbou rozpálené telo a nežne mu pritisla pery na ústa.
Stisol jej rukou rameno, posunul sa na chrbát a začal jej po ňom krúžiť horúcou dlaňou. Zároveň jej perami kĺzal po krku a ušiach a v jeho nežných dotykoch akoby bol prísľub čohosi omnoho vášnivej šieho.
Devon mu v jednej chvíli vsunula jazyk do úst a zakrúžila ním tak nástojčivo, že zastenal od rozkoše a ešte pevnejšie si ju k sebe pritisol. Ich jazyky sa spojili v tanci starom ako ľudstvo samo.
Kameňák akoby sa nevedel od nej odtrhnúť. Bozkával ju tak nástojčivo a prudko, že sotva lapala dych, ale dožadovala sa jeho bozkov znova a znova. Hladkal ju najprv pomaly, potom rýchlejšie a rýchlejšie, až napokon mala pocit, že má ruky všade, že ju láska naraz po celom tele, dokonca aj na miestach, kde by to nikdy neočakávala.
Rozopol jej gombíky na blúze a začal jej stláčať a hniesť prsia. Potom jej palcom hladkal bradavku dovtedy, kým nestvrdla. Devon začula vášnivý vzdych, jeden a vzápätí druhý. Vtom si uvedomila, že to vzdychá ona! Začervenala sa. Toto určite nerobia pravé dámy. Práve sa hotovala, že sa ho na to spýta, keď jej rukou skĺzol medzi nohy.
Otázka jej zamrela na perách. Trocha jej rukou zatlačil na stehná a ona ich ako pobehlica naširoko roztiahla, aby sa jej mohol dotýkať. Prstami jej skĺzol po nežných chĺpkoch na najcitlivejšie miesto jej tela. Keď našiel to, čo hľadal, začal ju pomaly, ale nástojčivo hladkať.
Od žiadze sa jej zakrútila hlava. Celkom podvedome mu začala rozopínať gombíky na košeli. Len čo si to uvedomil, jedným rýchlym pohybom si roztrhol košeľu odhora nadol a šmaril ju na zem.
Ich rozhorúčené telá sa do seba zakvačili. Devon si uvedomila, že odtiahol ruku z jej lona. Jeho prsty, horúce a ešte vlhké od dotykov, jej vkĺzli pod košeľu. Nežne jej stisol bradavky a zašepkal: „Schovajme sa pod deku.“
Len čo sa dobre poprikrývali, nedočkavo sa vrhli jeden na druhého a začali sa vyzliekať. Devon mu vzrušene blúdila prstami po zarastenej hrudi a vnárala mu ich do kučeravých chĺpkov.
No vtom ju Kameňák chytil za zápästie. „Počkaj.“ Devon sa zamračila. „Ale ja chcem…“
„Viem presne, čo chceš,“ odvetil chrapľavo. „Musíš mi dôverovať.“
Položil ju na chrbát, ľahol si vedľa nej nahý, jeho telo sa odrážalo v zlatistom prísvite petrolejky, a zadíval sa na ňu. Devon ležala bez pohnutia tiež nahá na bielej plachte a jej oči sa priam vpíjali do Kameňákových. Hoci cítila, že je zraniteľná, v tele jej vibrovala každá žilka v očakávaní toho, čo sa bude diať ďalej.
Kameňák jej palcom krúžil v priehlbinke pod prsami. Hoci to bolo jediné miesto, kde sa jej dotýkal, nekontrolovateľná triaška jej zachvátila celé telo. Keď ním prešiel vyššie a jemne sa dotkol bradavky, prerývane dychčiac, napla sa ako luk. Láskal jej ju a stláčal najprv palcom, potom aj ostatnými prstami. Privrela oči a snažila sa sústrediť na dýchanie. Veľmi sa jej to nedarilo. Mala pocit, akoby sa jej nedostávalo vzduchu.
Odrazu jej skĺzol rukou k pupku. To sa jej nepáčilo. Práve, keď už-už otvárala oči, pocítila čosi úžasné. Kameňákov jazyk! Oblizol jej bradavku raz a… vyčkával. Vonku zafičal vietor a ona pocítila na vlhkej bradavke závan studeného nočného vzduchu. Len čo prievan ustal, Kameňák sa na ňu znova prisal a tentoraz jej ju dlho cmúľal a oblizoval špičkou jazyka. Devon vyvrátila hlavu do vankúšov a pritisla sa k nemu rozvášneným telom. Bože, aké je to úžasné…
Objal ju a nadvihol tak, aby mu rozkročenými nohami sedela na pravom stehne. Potom jej oblapil zadok a šúchal si ju po nohe sem a tam v pomalom rytme, ktorému sa ich rozvášnené telá vzápätí prispôsobili. Devon cítila v rozkroku spaľujúcu horúčavu; so zaklonenou hlavou a privretými očami sa vlnila, zvíjala a obtierala o jeho stehno v milostnom tanci, len aby zmiernila tú mučivo sladkú bolesť, čo jej vystreľovala medzi nohami.
„Bože,“ zakvílila, „urob už niečo. Bolí to…“
Kameňák si ju stiahol pod seba. Devon bez štipky hanby roztiahla nohy a vtom zacítila, ako sa jej dotýka stvrdnutým údom. Celkom inštinktívne nadvihla kolená a pritisla mu ich na stehná.
Keď pocítil, ako ho zovrela, nahlas vzdychol a telom mu prebehla triaška. Privrel oči a pomaly, opatrne do nej vkĺzol, rozvášnený nedočkavou vlhkosťou jej rozhorúčeného lona. No len čo pocítil dôkaz jej panenstva, zastal.
„Poď,“ zamrmlala roztúžene a s rukami na jeho zadku si ho pritisla k sebe.
Kameňák raz silno zatlačil a pretrhol jej panenskú blanu. Devon od bolesti vykríkla.
Zarazil sa a opatrne sa sunul von. „Panebože, Dev, si…“
„Nie,“ zaúpela a zastavila ho, pritisnúc mu dlane na zadok. „Ak teraz prestaneš, v živote ti to neodpustím,“ zašepkala.
Kameňák vyčkával, kým sa obaja trocha uvoľnili, no o pár sekúnd sa jeho telo začalo hýbať v pravidelnom, pomalom rytme.
Horúčosť sa jej vrátila do tela s ešte väčšou nástojčivosťou. Prijala rytmus jeho pohybov, ktorý sa postupne zrýchľoval. Silno narážal, vchádzal hlboko do jej tela a ona sa zvíjala v návaloch vášne. S tvárou zaborenou v ohybe jeho krku šepkala znova a znova Kameňákovo meno, vdychujúc úžasnú arómu potu, horiaceho dreva a lišajníka. Cítila, že páľava v jej lone neustáva. Zrýchlila tempo a roztúženým vzdychaním mu dávala najavo, že chce viac. Kameňák sa jej prispôsobil, vnikal do nej čoraz hlbšie, objavujúc nanajvýš citlivé zákutia jej tela.
Devon zdvihla ruky nad hlavu, zachytila sa priečelia postele a zakvílila. Panebože, prebleslo jej mysľou, takto sa to nemôže skončiť. Niečo sa musí…
„Tak teda, Dev,“ začula akoby z veľkej diaľky Kameňákov zachrípnutý hlas. „Teraz to dokončíme.“
Čože? pomyslela si zúfalo.
A vtom sa to stalo. Z hrdla sa jej vydral hlasný výkrik. V hlave jej vybuchol vodopád farebných iskričiek a telo sa kŕčovito naplo.
Kameňák dychčiac do nej vrážal v pekelnom tempe. Silno sa mu zakvačila nohami do tela zaliateho potom. Odrazu nariekavo zaúpel, sklonil sa nad ňu a zaboril tvár do jej vlasov rozhodených po vankúši. Uvedomila si, že jej vnútro sa zaplnilo čímsi vlhkým a horúcim. Vášnivo zašepkal jej meno a jej srdce ho prijalo.
Nekonečné minúty ležali zakvačení do seba obklopení arómou lišajníka a vôňou svojich roztúžených tiel.
Keď Devon napokon otvorila oči, zistila, že Kameňák ju uprene pozoruje. „Ublížil som ti?“
Pri pohľade na súcitný výraz jeho tváre jej až stislo srdce. Ešte stále nebola schopná dostať zo seba čo len slovo, tak iba pokrútila hlavou.
„Chvalabohu.“ Pohol sa, že z nej vyjde von.
Ráznym gestom ho zastavila. „Ešte nie.“
Znova sa k nej primkol, hlavu si položil do ohybu jej krku a nežne ju objal. Devon si odhrnula z tváre zvlhnutý prameň vlasov a pohladkala ho po líci v nádeji, že dotyk jej ruky nahradí slová, ktoré nevládala vypovedať.
Patríš ku mne Kameňák, pomyslela si. Keby som tak mala odvahu povedať to nahlas. Radšej to ani neskúsi. Čo ak by znova zobral nohy na plecia? Tým si bola takmer istá.
Kameňák nebude nikdy nikam patriť. Tento život si vybral sám – sklamaný ľuďmi zamieril do divočiny a obklopil sa samotou. A za to platí daň. Ani teraz, keď ju objíma, si nie je istá, či jej patrí.
Vtom ju premohli city a slzy sa jej vtisli do očí. Urobí všetko, čo bude v jej silách, aby mu očistila dušu od bolesti. V tej chvíli pochopila, prečo tak veľmi túžila stať sa jeho milenkou. Pravda je, že sa veľmi potrebovala stúliť v niečom náručí, pocítiť normálne ľudské teplo, a naozaj ho brala ako svoju poslednú šancu. Ale to všetko prevýšilo ešte čosi iné – láska. Chcela ho preto, lebo sa doňho zamilovala.

Ľúbim ťa. Slová, ktoré Devon tak veľmi túžila vypovedať, ju pálili na jazyku. No radšej tuho stisla pery. Bola si istá, že len čo by ich Kameňák začul, znova by jej zdúchol do lesov. Ba možno by ho strach dohnal až na pobrežie a aj tam by ešte pre istotu skočil do dajakej loďky a odušu vesloval na šíre more.
Na podobné vyznania je priskoro. Nateraz sa musí uspokojiť s tým, že nosí ten krásny pocit vo svojej duši. „Kameňák.
„Hovor mi Cornelius,“ prerušil ju tichým hlasom. „Teraz mi tá prezývka vôbec nesedí.“
Devon k nemu pritisla nahé telo. Objal ju rukami okolo pása a obaja sa stúlili pod kožušinovú prikrývku. Stačilo, aby mu pozrela do očí, a celkom sa jej pretrhla niť myšlienok. Keď sa chcela odvrátiť, Kameňák jej prstom chytil bradu a vpili sa do seba pohľadmi. Veľmi si želala znova sa ho dotýkať, spoznávať jeho telo.
Vtom si spomenula na jeho priznanie. Nemohla si pomôcť, bola zvedavá a najradšej by sa ho rovno spýtala na tú väznicu. Napokon sa však rozhodla, že múdrejšie urobí, ak o tom pomlčí. Prvý raz v živote premohla svoju zvedavosť a čušala.
„Dev?“ To oslovenie, čo zaznelo v pološere nežne a mäkko ako zamatový vankúš, jej pripomenulo, že už teraz, hoci má dušu ubolenú, dostala viac, než kedy dúfala. Kameňák ju vrúcne objíma, hladká a všemožne jej preukazuje svoju lásku. To jej musí nateraz stačiť. Vyznania lásky sa odkladajú na neskôr. Bohužiaľ, tiché rozjímanie nebolo jej silnou stránkou, hoci si prisahala, že to vydrží. Rozhodla sa, že tú tému nenačne, kým si sám Kameňák neuvedomí, že ju ľúbi. Nezostávalo jej teda nič iné, iba sa modliť, aby jedného dňa našiel odvahu a vyznal sa jej zo svojich citov.
„Dev?“
„Áno?“
„Nad čím špekuluješ?“ podpichol ju žartom. „Hádam len nie nad mojou úžasnou technikou milovania?“
„Nie… To ja iba tak. Kameňák sa zarazil. „Väzenie?“
„Ja-ja viem, že ma do toho nič,“ zajachtala, „ale nemôžem si pomôcť. Chcela by som vedieť, ako sa to všetko zbehlo.“
„Dostal som sa do lochu za to, že som zavraždil jednu ženu.“ Devon sa chrapľavo nadýchla, čo vyvolalo na Kameňákovej tvári trpký úškrn. „Teda kurvu, aby bolo jasné.“
„Prečo si sa dal zavrieť, keď si to neurobil?“
„Nikdy som nepovedal, že som to neurobil.“
Devon sa mu uprene dívala do očí. „Vieš, Cornelius, či sa ti to páči, alebo nie, už ťa trocha poznám. A dám ruku do ohňa za to, že ty nie si vrah.“
Slová naňho zapôsobili ako úder blesku. Doposiaľ nestretol človeka, ktorý by mu dôveroval. Celý život ho brali ako vydedenca, vyvrheľa spoločnosti, ktorá ho vylúčila zo svojich radov za čosi, čo naozaj neurobil. A odrazu po dlhých rokoch prežitých v divočine sa našiel niekto, kto si ho váži a ponúka mu svoje srdce.
Život osamelého vlka ho unavoval, mal už plné zuby samoty. Aspoň na chvíľu chce zažiť, aké to je, keď je človek spokojný a vyrovnaný. Spokojný, že žije. A Devon mu túto možnosť ponúka.
Opatrne vydýchol. Pre ňu je ochotný podstúpiť to veľké riziko, ktoré mu naháňalo strach. Pre ňu sa osmelí vykročiť z temnoty.
„Cornelius? Prečo nič nevravíš?“
„Si si istá, že to chceš počuť?“
„Áno, ak mi to chceš povedať.“
Kameňák si nežne pritúlil jej krehké telo, aby z neho načerpal silu. Veru, bude ju potrebovať. V mysli sa mu začali ako prízraky vynárať tváre ľudí, na ktorých dlhé roky nechcel ani pomyslieť. Viditeľne ho myklo.
„Vieš, nenástojím, aby si mi to povedal za každú cenu…“
„Ale ja ti to chcem povedať,“ skočil jej do reči a zhlboka sa nadýchol. „Volala sa Mibelle – tá žena, ktorú som údajne zavraždil. Pracovala pre moju matku.“ Vtom sa mu vybavili Mibelline veľké, tmavé oči a našpúlené krvavočervené pery. „Zamiloval som sa do nej na prvý pohľad. Mal som vtedy sotva sedemnásť, ale jej to neprekážalo a mne tobôž.
Bavilo ju už len pomyslenie, že je mojou… milenkou. Tak veľmi som sa snažil…“ Znova cítil, ako ho zalieva vlna poníženia. „… snažil získať jej priazeň. Chodil som jej za pätami ani poslušný psík. Stačilo, aby luskla prstami, a ja som hneď skočil.
Dokonca som ju požiadal o ruku, a nie jeden raz. Zakaždým sa nahlas rozosmiala a odbila ma rovnakou vetou: ‚Spýtaj sa ma na budúci týždeň.‘ A ja, mladý zamilovaný somár, som sa jej pýtal.“
Bolestný tón jeho hlasu vohnal Devon slzy do očí. Nenápadne si ich utrela, lebo tušila, že Kameňákovi by sa to nepáčilo. Našťastie sa na ňu nedíval. Blúdil prázdnym pohľadom kdesi v diaľke, akoby pátral po útržkoch spomienok z minulosti.
Tvár Mibelle sa mu vybavila tak jasne, akoby sa to všetko odohralo včera. Stála pred ním v krikľavo červenom župane, ktorý odkrýval zvodné krivky jej postavy. Kľačal pred ňou na kolenách. Počul sám seba, ako prosí, priam žobroní o trochu jej pozornosti.
Zaťal päste. Bože, aký bol len hlúpy…
Pomaly sa vrátil z minulosti späť k Devon. Ležala v jeho náručí a mlčky čakala, že bude pokračovať.
Musí jej povedať pravdu. Privrel oči a bezvýrazným hlasom pokračoval: „Raz matka zorganizovala v bordeli veľký večierok pre svojich významných klientov. Zúčastnil sa na ňom každý, kto v New Orleanse niečo znamenal. Teda, myslím tým, samozrejme, mužov. Lebo spoločnosť im robili kurvy. Matka ma navliekla do kostýmu tučniaka a prikázala mi roznášať pitie. Vedela, že idem zdivieť od zúfalstva zakaždým, keď Mibelle odišla s klientom hore do izby. Mal som pocit, akoby mi zaživa trhali srdce z tela.“
„Panebože,“ vzdychla súcitne Devon.
„Nevravím ti to preto, aby si ma, nebodaj, ľutovala.“
„A ty si ma mohol, keď som ti rozprávala o otcovi?“ utrúsila takmer šeptom.
„To bolo čosi iné.“
„Nemáš pravdu,“ obhajovala sa Devon a pohladkala ho po líci. „Zlomené srdce krváca vždy rovnako.“ Kameňák sa znova zahľadel kamsi do tmy. „Čo sa stalo na tom večierku?“
Devonina otázka ho vrátila do bolestných spomienok na tú strašnú noc. Tuho zažmúril oči, akoby chcel zahatať ich príval. Mal sto chutí nepovedať už ani slovo, ale na to bolo prineskoro. Skrúšene vzdychol a prinútil sa pokračovať: „Nadránom už mala Mibelle riadne vypité. Viem, že to vyznie čudne. No čím horšie sa správala, tým väčšmi som ju miloval. Náhle si všimla, že jeden z významných neworleanských politikov vychádza z izby s peknou, novou prostitútkou, ktorú matka prijala iba pred týždňom. Do Mibelle akoby strelil. Posadnutá žiarlivosťou vyvádzala ani pomätená. Dobehla k nemu a pred všetkými mu vykričala do očí, že s ním čaká dieťa.
Jasné, že všetci v miestnosti stuhli, a rozhostilo sa trápne ticho. Také veci predsa kurvy nahlas nehovoria, tobôž nie pred celou neworleanskou smotánkou. Všetci sa tvárili, že nič nepočuli.“
Na tvári sa mu zjavil bolestný výraz. „Všetci, okrem jedného sedemnásťročného chalana v maske tučniaka. Bože, ani sa mi nechce veriť, že som mohol byť taký hlúpy,“ zaúpel zúfalo Kameňák. V ušiach mu ešte stále znel Mibellin opilecký smiech; vibroval mu v hlave a trhal ušné bubienky.
„Rozbehol som sa k Mibelle, z celej sily som ju objal a pred všetkými jej vyznal lásku. Pamätám sa, že som jej povedal: Vydaj sa za mňa, budem dieťaťu dobrým otcom.‘ No Mibelle si ma len opovržlivo premerala, zasmiala sa a odišla preč.“
Kameňák začul, ako Devon nahlas preglgla, ale nevšímal si to. V myšlienkach bol kdesi celkom inde. V ušiach mu rezonoval iba Mibellin odporný smiech. V tej chvíli si neželal nič iné, iba sa skrútiť do klbka a zomrieť.
Keď sa odhodlal pokračovať, snažil sa, aby jeho hlas znel vecne. „Na ďalší deň našli Mibelle mŕtvu. Niekto ju zavraždil. Všetci v meste vedeli, kto má v tej vražde prsty, ale veľkí politici predsa nechodia do väzenia. Aspoň nie za to, že zniesli zo sveta nejakú štetku.
Nuž ale niekto za ten čin musel zaplatiť. Napokon miestny sudca – ktorý, mimochodom, bol tiež na tom večierku – sľúbil občanom New Orleansu, že sa nemusia báť, lebo vraha nájde. A moja matka, veľká dobráčka, im ponúkla obetného baránka – svojho syna.“
Kameňák stiahol pery do trpkého úškľabku. „Skvelo som sa na to hodil. Bol som mladý, naivný, ľahko nahraditeľný a hlúpy. Navyše som sa pred hŕbou svedkov verejne priznal, že ju milujem. A im bolo fuk, či budem žiť, alebo zomriem.
Celý súd trval sotva štvrťhodinu. Vymerali mi trest.“ Z hrdla sa mu vydral chrapľavý, drsný smiech. „Našťastie pre mňa, za zabitie prostitútky nebola najvyššia sadzba. Tak ma Mibellina smrť stála iba päť rokov života. Keď ma z tej hnusnej, páchnucej diery konečne pustili, utekal som z civilizácie kadeľahšie. A nikdy som sa už nevrátil.“ Pri tých slovách mu telom prebehla triaška, no ešte raz rezolútne zopakoval: „Nikdy.“
Keď skončil, Devon pocítila, ako v nej narastá hnev – na matku, ktorá neváhala kupčiť so synovou slobodou, aj na ženu, ktorá odvrhla a pošliapala nevinnú lásku sedemnásťročného chlapca, no najväčšmi ju bolel nespravodlivý rozsudok súdu. Tí sa pričinili o to, že Cornelius už ako mladý chlapec prestal dôverovať ľuďom, bál sa zamilovať a stratil sebaúctu.
Teraz už všetko do seba zapadalo. Kameňákova zachmúrená, nahnevaná tvár, ktorou sa obrnil voči svetu, osamelý, uzavretý spôsob života, neochota s niekým sa skamarátiť. To bol nepriestrelný múr, ktorým si obohnal srdce, aby ho chránil pred ďalšími údermi. Z nespravodlivo obvineného a uväzneného chlapca vyrástol muž, ktorý sa zo všetkých síl bránil tomu, aby mu život uštedril ďalšie rany. Muž, ktorému bolo jedno, že nikam nepatrí.
Nečudo, že sa drží zubami-nechtami života v divočine. Veď všetci, ktorých ľúbil, ho zradili.
Devon si vzdychla. Márne hľadala tie správne slová, ktorými by zmiernila jeho bolesť. S tou myšlienkou sa mu stúlila do náručia a zatvorila oči. Zakrátko zaspala.
Kameňák, pohrúžený do spomienok, si náhle uvedomil, čo urobil. Po prvý raz prekonal sám seba a podelil sa o svoj trpký osud s iným človekom. Privrel oči, zhlboka sa nadýchol a vyžíval sa v tom, že sa konečne zbavil bremena, ktoré ho ťažilo dlhé roky, a cítil sa voľnejší a slobodnejší. A to všetko vďaka Devon. Vďaka žene, ktorú miluje.
Je zbytočné, aby ďalej skrýval svoje city. Potrebuje ju. Jej múdrosť, jej smiech, jej odvahu a silu. No najväčšmi potrebuje jej dôveru.
Lebo vďaka Devon si znova dôveruje aj on sám. Ona jediná ho berie predovšetkým ako človeka, a nie ako samotárskeho, zlostného vraha. Vďaka nej si opäť váži sám seba.
Po prvý raz v živote po niečom zatúžil. Zatúžil po jej náručí, v ktorom má pocit domova. No háčik je v tom, že také čosi neexistuje. Ten jej domov totiž pripomína krásny výklad niektorého z obchodov na hlavnej ulici v Circle City, fatamorgánu, čo zmizne ako šibnutím čarovného prútika. Devon mu ponúka domov do jari, a keď sa rieka uvoľní z ľadových obručí, stratí sa navždy. Nevynechá predsa jedinú príležitosť, aby mu pripomenula, že odíde prvou loďou. A nevraví to preto, že by sa mu chcela vyhrážať. Jednoducho si to naplánovala. A Boh vie, že ak si Devon niečo naplánuje, tak sa toho drží ani pes ježa. Už sa nevie dočkať, kedy ukáže chrbát yukonskej divočine a – neandertálcovi, s ktorým sa vyspala, lebo to pokladala za „rozumné“.
Vedel, že jej na ňom záleží. Ale to nestačí. Obaja sú tvrdohlaví a majú odlišné predstavy o živote. On si predsavzal, že sa bude do konca života túlať divočinou a fotografovať. Devon sa síce tvári, že sa nechce vydávať, no určite v kútiku duše túži iba po tom. Veď to si želá každá žena: pekný dom v meste, manžela s dobrou, stabilnou prácou, deti a psa.
Jemu to môže byť ukradnuté. Navyše si je istý, že Devon by sa za žiadnych okolností neprispôsobila jeho kočovnému životu. A na to, aby z nej urobil rovnakého vydedenca, ako je on sám, ju priveľmi ľúbi. On odtiaľto neodíde a Devon tu zasa nechce zostať. Takto spolu aspoň prežijú peknú zimu. Budú sa starať jeden o druhého, v pokoji si nažívať, milovať sa a smiať. A tváriť sa, že jar je kdesi v nedozerné a že možno nikdy nepríde.
Áno, bude ju milovať celú zimu. Len či sa mu potom na jar podarí vrátiť k starému, osamelému spôsobu života, ktorý je vlastne iba prežívaním z jedného dňa na druhý. Čo ak ten návrat do samoty nezvládne?
Možno pomôže, ak nevysloví nahlas tie dve magické slová, z ktorých má taký strach a ktoré, ak ich človek už raz vypovie, iba ťažko sa berú späť: „Ľúbim ťa.“ Možno to je spôsob, ako prežiť zimu bez toho, aby si to odniesla jeho duša.
Vedel, že mlčanie nie je najlepší obranný štít. Ale iný, žiaľ, nemá.
Napokon, možno naozaj urobí lepšie, ak bude držať jazyk za zubami. Devon si predsa zaslúži od života viac než jedného zlomeného, osudom stíhaného chlapa, ktorý má panický strach z lásky. Nedá jej svoje city najavo, bude si ich strážiť vo svojom vnútri ako najväčšie tajomstvo. Áno, to bude najlepšie. Pre nich oboch.
 
Kameňák sa díval hore na prevísajúcu celtovinu na streche stanu, ktorú už osvetľovali prvé hmlisté lúče ranného slnka. Labužnícky sa natiahol a vzápätí Devon aj seba dobre zababušil do prikrývky. Bože, aké je to príjemné. Celé roky nepoznal tento pocit. Už siedme ráno sa prebúdza s Devon stúlenou v jeho náručí. Kedykoľvek si spomenie, že sa jej chce dotknúť, môže tak urobiť.
Ešte to ani nestihol domyslieť a už po nej silno zatúžil. Prevalil sa nabok a díval sa, ako spí. Bože, aká je len krásna. Pri pohľade na toľkú krásu mu priam srdce zostávalo stáť.
Zažmurkala a zobudila sa. Len čo sa ich pohľady stretli, tvár sa jej rozžiarila.
„Dobré ráno.“ Hlas mala chrapľavý, rozospatý.
Pobozkal ju na čelo. „Ránko.“
Zavrtela sa, nachystaná vstať. „Idem zakúriť.“
Prikrývka jej skĺzla z nahého tela. Slnečné lúče, čo sa dobýjali do stanu cez celtovinu, jej pokryli pokožku drobnými škvrnami a zavlnili sa jej na prsiach. Keď zdvihla hlavu, zasvietili jej aj vo vlasoch a premenili ich na záľahu ohnivočervených kučier.
Kameňák ju objal. „Skúsme sa najprv zohriať sami,“ zamrmlal zachrípnuto.
Devonin nežný, srdečný smiech mu okamžite rozbúšil srdce. Zvrtla sa k nemu a rukami ho láskyplne hladkala. Jej horúce prsty mu príjemne zohrievali kožu. Bozkávali sa – pomaly, vášnivo a dlho. Ten bozk bol dôkazom lásky a vidiny dlhej zimy, čo majú pred sebou. Potom sa milovali, stupňujúc rozkoš na najvyššiu možnú mieru, a keď zo seba vydali posledné zvyšky síl, stúlili sa jeden druhému v náručí.
„Cornelius?“ zavrtela sa Devon a nadvihla hlavu, aby mu videla rovno do tváre. Zacítil jej nežný, rýchly dych na líci. „Cornelius, zasa som nad niečím premýšľala.“
„To je ale prekvapenie,“ doberal si ju s úsmevom.
„Veľmi som chcela byť trpezlivá, ale nedarí sa mi to. Už to nezvládnem, musím ti to povedať.“
Kameňák sa trocha zamračil. „A čo mi chceš povedať, Dev?“
„Ľúbim ťa.“
Jej slová padli medzi nich ako kameň. Kameňák mal pocit, že sa mu roztápajú všetky kosti v tele. Stiahlo mu hrdlo. Zmohol sa iba na to, že sa jej díval do veľkých roztvorených očí, a v duchu ďakoval Bohu, že ich vyslovila.
„Neboj sa,“ rýchlo prerušila ticho. „Nepovedala som to preto, že sa chcem vydávať. Uvedomujem si aj to, že sa nikdy do civilizácie nevrátiš. Len som si chcela vyskúšať, ako budú znieť, keď ich poviem nahlas. Teraz si o mne naisto myslíš, že som hlúpa. Ale chcem, aby si aj ty tváril, že ma miluješ. Viem, že je to len do jari, ale…“
Len do jari. Devon šemotila ďalej, ale jemu utkvelo v mysli jediné – len do jari. Tie slová mu trhali dušu. V srdci pocítil ostrú bolesť, akoby bodnutie chladným, špicatým cencúľom.
Ako len mohol byť taký hlúpy a zaslepený? Znova urobil rovnakú chybu ako v mladosti. Za posledný týždeň jeho láska k nej rástla zo dňa na deň a on si navrával, že tentoraz to bude iné než vtedy s Mibelle. Veril, že Devon ho miluje tak vrúcne, že s ním zostane navždy.
Tvár mu skrivila grimasa. Znova sa prerátal. Tak ako kedysi. Jasné, že Devon je celkom iná žena než Mibelle. No momentálne preňho tento rozdiel nebol až taký dôležitý. Jeho srdce potrebuje istotu. Nie, dnes už nie je sedemnásťročný naivný a hlúpy chalan, čo položí svoje srdce na strieborný podnos a bude sa bezmocne prizerať, ako sa mu jeho vyvolená obráti chrbtom. S tým nech Devon neráta.
„Cornelius?“ oslovila ho chvejúcim sa hlasom. „Ty mi na to nič nepovieš?“
„Nemôžem.“ Privrel oči a v stane sa rozhostilo dlhé, ťaživé ticho. Devon to však dlho nevydržala, hodila sa mu do náručia a schovala si uslzenú tvár na jeho hruď. Každá slza ju pálila na tvári ako oheň.
Kameňák mal čo robiť, aby v sebe udržal slová, ktoré tak veľmi chcela počuť. Nemôže jej predsa povedať, že ju miluje, a na jar sa dívať, ako odchádza bohviekam.
 
„Devon, prestaň sa vrtieť!“
Jej hlasný, veselý smiech sa rozliehal po tichom, pustom úbočí. Kameňák si nemohol pomôcť, musel sa smiať spolu s ňou. Mal taký úžasný pocit zo života v tento nádherný, slnečný deň – v prvý jarný deň.
„Musíš pokojne stáť, inak ťa neodfotím.“
„Veď presne to chcem.“ Devon sa naňho šarmantne usmiala a znova sa rozkrútila vo veselom tanci. „Asi by som neprežila, keby si mi neurobil fotku v týchto šatách.“
Kameňák si ju pyšne obzeral, hoci dušu mu zvierala bolesť. Devon je jeho. Jeho. Ešte stále nemohol uveriť tomu šťastiu. Ani jediný raz počas tých dlhých, tmavých zimných mesiacov sa nestalo, žeby sa zobudil a Devon by mu neležala v náručí. Natiahol k nej ruku. Bez váhania ju chytila a pritúlila sa k nemu. Svet okolo nich ešte stále pokrývala ligotavá perina vrždiaceho belostného snehu. „Ty vyzeráš úžasne vo všetkom,“ zalichotil jej.
Naklonila si k nemu tvár tak blízko, že sa nosmi dotýkali a obláčiky ich dychu sa splietli do malej hmly. „Ale najlepšie v ničom,“ podpichla ho.
„Presne tak, v ničom vyzeráš najúžasnejšie.“
Letmo ho pobozkala a znova sa pustila do veselého tanca. „Tak ma odfoť nahú a vykašli sa na šaty.“
Kameňák sa znova postavil k fotoaparátu, pevne rozhodnutý, že dnes jej urobí aspoň jednu snímku. Pripadalo mu dôležité, aby v prvý jarný deň odfotografoval svoju prvú, ozajstnú lásku. Čupol si a starostlivo sa zahľadel do zmrznutého hľadáčika.
„Cornelius… ach jaj!“
Pošmykla sa a spadla. Rýchlo namieril fotoaparát tým smerom a dovtedy ho šteloval, kým sa mu nezjavila v okienku. Než sa spamätala, stisol spúšť. Devon s rozkošným, malým zadočkom zavŕtaným v snehu sa naňho usmievala bezstarostne ako rozbláznené dieťa. V tej chvíli si Kameňák neželal nič iné, len mať farebný fotoaparát, aby zachytil jej mrazom vyštípané líca a nos a dve úžasné smaragdovozelené jazierka, z ktorých vyžarovalo toľko lásky.
„Prestaň, Cornelius. Myslím to vážne.“
Vystrčil sa spoza fotoaparátu a zamieril k nej, že jej pomôže vstať. No len čo sa priblížil, trafda ho veľkou snehovou guľou do hrude. Hoci bol celý od snehu, nezastal.
Devon sa rýchlo pozviechala, aby mu utiekla. S úsmevom ju pozoroval, ako beží. Bola celkom ako mladé dievča, veselá a slobodná. Mohol by sa na ňu takto dívať celú večnosť. Práve v takýchto chvíľach si uvedomoval, ako veľmi ju ľúbi. V mysli sa mu tie slová vybavovali celkom ľahko, samy od seba. Tak ľahko, že ich mal na špičke jazyka. Ale tam aj zostali. Keď sa už-už hotoval, že ich vysloví, stiahlo mu hrdlo a premkol ho nevýslovný strach a hrôza. Pri najbližšej príležitosti jej to poviem, opakoval si v duchu hádam po stý raz. Pri najbližšej príležitosti…
 
Kapitola 20
 
Dvadsiaty štvrtý máj bol zrána rovnaký ako všetky predchádzajúce jarné dni – mrazivý a slnečný. Ničím sa neodlišoval od včerajška ani predvčerajška.
Devon sedela sama pri stole a popíjala ranný čaj. Zvonka sa ozývali od istého času už familiárne zvuky prichádzajúcej civilizácie – všade sa vo veľkom stavalo a údolím sa niesol buchot kladív, charakteristické ostré, piskľavé zvuky píly, ale aj falošné tóny huslí a váhavé, akoby podgurážené zvuky piana z krčmy. Ani nemusela vyzrieť zo stanu a bola si istá, že okolo desiatej sa v uliciach hmýria hlúčiky chlapov, ktorí čakajú, kým sa pohnú ľady. Bezcieľne sa potĺkali po nových rozostavaných uliciach, plieškami obité čižmy im klopkali na doskami vyložených chodníkoch.
Celé sa to začalo minulý rok v auguste, keď sa George Carmack zastavil v ich obchode, aby Kameňákovi povedal, že našiel zlato. To jediné čarovné slovíčko rozniesol klebetný yukonský vietor po okolí a do údolia sa začali valiť hordy zlatokopov z celej Aljašky a Yukonu, ktorí zo dňa na deň celkom zmenili vzhľad mesta Dawson City. Na mieste, kde sa predtým chúlilo zopár ošumelých stanov, sa dnes pyšne vypínali veľké, kvalitné stany a každým dňom pribúdali nové drevené domy. Kameňák mal pravdu. Nadišla jar a z Dawson City sa stalo nefalšované, rýchlo sa rozrastajúce zlatokopecké mestečko.
Devon položila hrnček s čajom na stôl. Podvedome cítila, že zlatokopi sú nepokojní, akoby sa nevedeli dočkať. Alebo to ju kvári nepokoj?
Za posledné dva mesiace bol dnes prvý deň, čo nešla s Corneliusom do obchodu. Ani sama dobre nevedela prečo. Je akási podráždená a nervózna. Zrejme sa dnes niečo stane. Niečo zlé. Cíti to v kostiach. Už ráno vstávala s akousi neblahou predtuchou a tá v nej čoraz väčšmi silnela.
Ostatných päť mesiacov prežívala Devon najkrajšie obdobie svojho života. Strávila s Corneliusom deň za dňom od rána do večera a jej láska rástla s každým ich bozkom.
Aspoňže tá moja silnela, vzdychla si smutne. Kameňák nedal svoje city najavo, nosil ich zamknuté vo svojom srdci. Slovo „láska“ mu nevykĺzlo z úst ani náhodou. Ani vo chvíľach tej najväčšej rozkoše.
Utešovala sa, že na tom nezáleží, lebo dôležitejšie než slová sú činy. A tými jej na každom kroku dokazoval, ako ju ľúbi.
No odvtedy, čo sa mu v onú noc vyznala zo svojich citov, nepadlo medzi nimi na túto tému ani slovo.
Rukou si podvedome siahla na brucho. Duchom neprítomná popíjala čaj a hladkala si ho. Posledný mesiac toto gesto opakovala so železnou pravidelnosťou. Urobila tak vždy, keď premýšľala nad budúcnosťou a nad mužom, ktorého ľúbi väčšmi než svoj život.
Keby dostala na výber, bez zaváhania by strávila zvyšok života s Corneliusom v divočine. Háčik bol v tom, že to nezáleží iba na nej. Boh sa o to postaral. Pozrela dolu na svoje mierne nafúknuté bruško. Teraz už musí veci posudzovať z inej stránky. Len čo si spomenula na dieťatko, ktoré nosí vo svojom lone, zaliala ju vlna neuveriteľného šťastia.
Stal sa zázrak. Tak hútala o dieťati, ktoré s Kameňákom počali aj napriek tomu, že pozorne plnila všetky rady doktora Cowana týkajúce sa antikoncepcie. Aj v tých najmrazivejších nociach zakaždým vstala z postele a vymyla si intímne miesta teplou vodou. Cornelius si z nej často uťahoval, aká je dôsledná, hoci jej sa zdalo, že ho jej „zodpovedný prístup“ teší. Čo ak si dieťatko neželá? Čo ak…
Nie. Je zbytočné, aby panikovala. Hĺbanie o budúcnosti odkladala z mesiaca na mesiac. Teraz je ešte skoro na podobné úvahy. Zajtra, ak bude musieť, tak sa tým bude zaoberať.
Navyše bola skalopevné presvedčená, že Kameňák dieťa chce, hoci sa tvári veľmi neutrálne. Určite, o tom niet pochýb. Ale ako má dôverovať mužovi, ktorý za päť mesiacov nie je schopný zo seba dostať ani tie dve celkom jednoduché a pritom také dôležité slová – ľúbim ťa.
Z úvah ju vytrhol zvuk, pri ktorom jej stuhla krv v žilách.
Vyskočila tak prudko, že sa jej plechový hrnček vyšmykol z roztrasených prstov a s hrmotom padol na dlážku. Panebože! Rieka! Rukami si pridržiavajúc ťažké vlnené sukne, náhlivo vyšla pred stan a rozbehla sa dolu ulicou.
Takmer bez dychu sa zastavila až pri brehu Yukonu, pokrytom sivohnedým bahnom, a pritískajúc si ruku na kŕčovito stiahnutý žalúdok, s vyvalenými očami zízala na rieku.
Ešte nie, prosím! zúfalo sa v duchu modlila.
Vtom znova začula silne zapraskanie, hrmeniu podobný príšerný zvuk, za ktorým nasledoval tlmený rachot. Zhrozená sa dívala na obrovskú, špinavú ľadovú kryhu, čo sa odrazu uvoľnila a vztýčila uprostred rieky. Znova sa ozval rachot, tentoraz taký silný, že sa jej zatriasla zem pod nohami. A vtedy sa to stalo. Ten obrovský kus ľadu veľký ako dom sa pomaly pohol dolu prúdom.
Devon to nezvládla. Slzy sa jej prúdom valili po lícach. Zahmleným zrakom pozorovala, ako rieka odrazu ožíva a sivobiela masa ľadu sa dáva na pochod.
Ten zajtrajšok, keď si musí vyjasniť svoju budúcnosť, práve nastal. Romantické úvahy už nemajú v jej mysli miesto, musí sa postaviť tvárou v tvár skutočnosti. Z trpkého osudu svojej matky sa poučila v jednom – ten, kto sa díva na svet cez ružové okuliare, to raz draho zaplatí. Matkina naivná viera, že jej manžel sa po svadbe zmení, priniesla trápenie celej rodine. A ona za nič na svete nesmie urobiť tú istú chybu.
Uvedomovala si, že všetko závisí od toho, či je Cornelius ochotný zmeniť spôsob života. Verila naisto, že dieťa by mal rád a bol by skvelým otcom – ak sa na to odhodlá. No zároveň si uvedomovala, že nemá právo čosi také od neho žiadať; s tým musí prísť on. Do takýchto vecí nemožno človeka nútiť.
A tu je pes zakopaný. Vedel by na seba dobrovoľne zobrať zodpovednosť za manželku a dieťa? Ak áno, tak je všetko v najlepšom poriadku. Ak nie…
Ak nie, tak musí byť silná, práve kvôli dieťaťu. Stačilo len pomyslenie a premkol ju pocit, že je stratená a osamelá. No vtom si uvedomila, že osamelá určite nie je. Položila si ruku na bruško a všetok strach zmizol. Znova sa cítila silná a schopná vyrovnať sa so svojím údelom.
Už si nemôže dovoliť ten prepych a vyčkávať, či sa Cornelius rozhýbe a vyzná jej lásku. Musí vedieť naisto, či ju ľúbi a či je ochotný zmeniť svoj život. Keby sa nevedel vyrovnať s tým, že bude mať rodinu, ženu a dieťa, je najvyšší čas, aby odišla z Dawson City, nech sa dieťa narodí v St. Louis, kde má priateľov a rodinu.
Bohužiaľ, položiť človeku ako Cornelius otázku „Aký máš názor na deti?“, to vôbec neprichádzalo do úvahy. Veď ten chlap v živote neobetoval čo len sekundu, aby sa zamyslel nad prípadným potomkom. Nie, spýtať sa ho na takú vážnu vec len tak z mosta do prostá je nemysliteľné. Musí to nejako nenápadne narafičiť. Hoci momentálne vôbec nemá chuť vymýšľať nejaké diplomatické okľuky, skôr potrebuje jasnú odpoveď.
Dobrá večera, hrnček voňavého čaju, pukance a vášnivé milovanie by mali na začiatok stačiť, hútala. Keď bude spokojný a príjemne uvoľnený oddychovať, pokúsi sa prepašovať do rozhovoru dôležitú otázku. Takú, čo ho prinúti zamyslieť sa nad domovom a rodinou a zároveň nebude priveľmi nápadná. Jednoducho si pripraví pôdu a spýta sa ho, či niekedy v živote uvažoval o dieťati.
Čo ak si práve vtedy uvedomí, že on sám chce rodinu? Možno to bude úžasné zistenie pre muža, ktorý teplo rodinného kozuba na vlastnej koži nikdy nezažil.
Devon sa uškrnula. To nie je zlý nápad. Prvý raz za posledný mesiac sa s nádejou dívala do budúcnosti. Keď si človek pripraví nejaký plán, hneď všetko ide ľahšie.
 
Kameňák postával na brehu rieky, ruky založené na hrudi a prižmúrenými očami pozoroval praskajúce ľady.
„Dofrasa,“ uľavil si, keď sa dravý prúd roztápajúcej sa rieky prevalil cez veľký kameň trčiaci z vody.
Jar je tu.
Obrátil sa a ráznym krokom zamieril späť do obchodu. Na polceste ju zbadal. Hnala sa hore ulicou ako generál pred rozhodujúcou bitkou. Už z diaľky si všimol, ako rozhodne mykla hlavou a vystrčila bradu. Zjavne nad čímsi úporné premýšľa, blyslo mu hlavou.
Panebože, pomôž. Určite sa bola pozrieť na roztápajúci sa ľad a už špekuluje, ktorou loďou odíde. Keď si na to spomenul, pochytila ho triaška. To bude chvíľa, keď ho opustí.
Pred vchodom do obchodu zastal. S očami upretými na chodník prešla okolo neho, ani si ho nevšimla, hoci sa ho krajom sukne takmer dotkla.
„Dev?“
Zvrtla sa. Len čo sa ich pohľady stretli, na líca jej vyskočili purpurové škvrny. Kameňák to spozoroval a zamračil sa. Dofrasa, tá ženská mení náladu ako počasie. „Čo ti je?“ spýtal sa jej omnoho drsnejším tónom, než zamýšľal.
„Nič, iba premýšľam.“
„To vidím.“
Premerala si ho neprítomným pohľadom. Celkom ju vyviedlo z rovnováhy, že ho vidí skôr, než si stihla do detailov premyslieť svoj plán. V tom zmätku jej prišla na um jediná otázka – či vôbec niekedy zatúžil mať syna. No našťastie sa včas spamätala a zahryzla si do jazyka.
„Nad čím?“ dožadoval sa v nádeji, že sa dozvie viac.
Vtom znova zarachotili do seba narážajúce kryhy a ona vyhŕkla: „Nad riekou.“
Kameňák trocha prižmúril oči a črty tváre mu stvrdli. „Chápem.“
„Čo chápeš, Cornel…?“
„Kameňák,“ opravil ju nazlostené. „Ale…“
„Prvá loď pripláva čo nevidieť. O pár dní je tu.“
Zlostný tón jeho hlasu ju zarazil. Nevedela, ako sa má tváriť. Vytušila, že v tej vete sa skrýva oveľa viac než suché konštatovanie – cítila v nej hnev a pohŕdanie.
„Viem,“ odvetila váhavo. „Dlháň mi povedal, že lode už čakajú niekde na polceste, kým sa tu hore prelomia ľady.“
„Aha! Takže si sa informovala.“ Výhražné si založil ruky na hrudi. Potom ustúpil o krok a nenútene opretý o stĺp stanu si ju premeral tvrdým pohľadom. Z výrazu jeho tváre sa nedali vyčítať nijaké emócie. „A čo teraz?“
Devon tým celkom zmiatol. Čo je to za otázka? „Ako… ako to myslíš? Nerozumiem ti.“
„To ma neprekvapuje.“
Devon naňho podráždene zagánila. Je pravda, že ho spočiatku počúvala len na pol ucha, ale tie jeho reči jej vôbec nedávali zmysel. „Preboha, čo je s tebou? Vyjadruj sa zrozumiteľnejšie.“
„Chceš, aby som sa ťa spýtal priamo? Dobre. Kedy odchádzaš?“
„Hneď teraz.“
Kameňákovi od prekvapenia klesla sánka. „Teraz?“
Devon zažmurkala, prekvapená jeho reakciou. „Cornelius, nechápem, prečo sa takto správaš. Najlepšie bude, ak si o tom pohovoríme dnes večer. Teraz mám plno práce a musím bežať domov. Uvidíme sa pri večeri, dobre?“
„Dobre.“
No prv, než sa stihla zvrtnúť na odchod, objal ju okolo pása. Sklonil hlavu a tak náruživo ju pobozkal, že sotva lapala dych. No vzápätí ju rovnako rýchlo pustil. Celkom vyvedená z miery jeho náhlym prejavom citov, začala spätkovať. Kameňák sklonil hlavu a bez slova zmizol v obchode.
Devon mala sto chutí pobrať sa za ním, no vzápätí tú myšlienku zavrhla. Keby s ním teraz začala debatovať, nedostali by sa nikam, nanajvýš by ju rozbolela hlava. A okrem toho má čo robiť, aby stihla navariť.
 
Devon sa krútila okolo sporáka, ochutnávala, miešala, kontrolovala, či netreba priložiť drevo. Vo vzduchu sa vznášala úžasná zmes kadejakých zvláštnych vôní, až sa človeku zbiehali sliny v ústach. V stane vládla príjemná domácka atmosféra. Dnes sa na sporáku piekli, pražili a dusili Corneliusove najobľúbenejšie jedlá.
Vtom si uvedomila, že Corneliusovi sa páči, keď ma rozpustené vlasy. Práve zamierila k skrini, že si odtiaľ vyberie vlásenky a hrebeň, keď sa s vrzgotom otvorili dvere a Kameňák vošiel dnu. Devon zastala ani primrazená. Stiahlo jej hrdlo a náhle ju premohol taký nával strachu, že takmer prestala dýchať.
Toľko si od dnešného večera sľubovala…
„Ahoj,“ pozdravil, zobliekol si prešívaný kabát a zložil klobúk.
Kameňákov pozdrav na ňu zapôsobil ani mávnutie čarovným prútikom. Založila si ruky vbok a usmiala sa naňho, dúfajúc, že milo. Podišla k nemu ako vždy a odvetila: „Ahoj. Sadni si, nalejem ti kávu.“
No Kameňák ju chytil za ruku, pritiahol k sebe a objal. „Nepotrebujem kávu. Potrebujem teba.“
Devon cítila prudko bijúce srdce až kdesi v hrdle. Potrebujem. Toto slovo od neho ešte nepočula a prisudzovala mu v tejto situácii zvláštny význam. Zdalo sa jej, že svitá nová nádej. Hoci spočiatku sa jej tvár stiahla do sileného úškľabku, vzápätí sa jej rozžiarila ozajstným, srdečným úsmevom. „Aj ja ťa potrebujem,“ odvetila nežne.
Ich pohľady sa stretli a čas sa zastavil. Všetko ostatné sa prepadlo do sivej hmly. Na okamih pre nich prestal ostatný svet existovať, videli len jeden druhého.
Poviem mu to? Alebo radšej nie?
Mlčky stáli, dívali sa jeden na druhého a čaro okamihu postupne slablo, ako kvet, ktorý ktosi zabudol dať do vázy.
Devon sa zmocnil čudný pocit. Odhrnula si vlasy z tváre, vymanila sa mu z objatia a ešte celá rozochvená povedala: „Choď si umyť ruky. Večera je hotová.“
Kameňákovi jej slová pripomenuli svišťanie severáka. Zamieril k lavóru s vodou. Nevedel sa zbaviť pocitu, že sa stane niečo strašné. Devon bola nervózna a napätá a len ťažko znášala, že mu nemôže povedať veci otvorene.
Kameňák si sadol k stolu, starostlivo si rozložil servítku do lona a čakal. Už dávno mu to pripadalo také samozrejmé ako dýchanie a vôbec sa nad tým nezamýšľal. Devon podišla k stolu, rýchlo vzala taniere a znova sa zvŕtala okolo sporáka. Zakrátko ich priniesla kopcom naložené jedlom.
Kameňákovi stačil jediný pohľad a pochopil, že uvarila jedlá, ktoré má rád. Vtedy usúdil, že sa naozaj deje čosi mimoriadne. Že by posledná večera pre muža, ktorého sa chystá opustiť?
„Cornelius? Čo sa tak vyjavené dívaš? Myslela som, že sa potešíš…“
Unavene zdvihol hlavu a zahľadel sa jej do očí. „Teším sa. Výborne si navarila. Všetko sú to moje obľúbené jedlá.“ Pri tých slovách sa jej rozžiarila tvár. „To som rada.“ Po očku ju pozoroval, keď začala jesť. Všetko po poriadku, jedno jedlo za druhým, proti smeru hodinových ručičiek. Pri pomyslení, čo ho ešte čaká, si len zhlboka vzdychol a zabodol vidličku doprostred taniera. Pomaly začal jesť. Jedlo bolo určite chutné, no dnes večer aj restované medvedie mäso s indickou omáčkou malo príchuť popola.
Keď dojedli, pustili sa spoločne do riadu. Stáli vedľa seba a Devon ho potajomky pozorovala. Hoci mu nevidela do tváre, keď sa ich telá dotkli, cítila, aký je napätý.
„Urobím kakao?“ spýtala sa ho naoko žoviálnym tónom.
„Nie, vďaka. Nemám chuť na čokoládu.“
„Ale ja som naplánovala.
„Tvoje plány ma nezaujímajú, Dev.“ Hodil do kúta mokrú utierku na riad a zovrel ju v náručí. „Dnes večer mám svoje plány a nechystám sa načúvať tým tvojim logickým táraninám. Dnes večer určite nie.“
„Logickým tára…“
Umlčal ju takým vášnivým bozkom, že mala čo robiť, aby sa udržala na nohách. „Tak,“ odfúkol si a oblizol jej jazykom navreté pery, „chceš si vypočuť moje predstavy na dnešný večer?“
Devon po ňom tak prudko zatúžila, že v tom okamihu jej vyfučali z hlavy všetky racionálne úvahy a otázky. Veď sa ho spýta neskôr…
„Radšej ich chcem cítiť,“ zamrmlala a so slastne prižmúrenými očami sa k nemu privinula. Rýchlo, ako opreteky sa navzájom povyzliekali a nahí sa vrhli na seba tak vášnivo, ani čo by sa šli milovať prvý raz.
Keď už ležali udychčaní a spokojní jeden druhému v náručí, Cornelius pocítil, že z neho konečne spadla ťažoba, čo ho celý deň kvárila. Vedel, že dnes sa už nemusí ničoho obávať. Natoľko už Devon poznal, že keby plánovala na dnešný večer rozlúčku, určite by nástojila, aby sa najprv porozprávali. Lebo ak si niečo zobrala do hlavy, tak nemalo zmysel začínať so sexom.
Devon cítila na upotenom tele dotyk jeho horúcej pokožky, cítila vôňu jeho tela, ktorá jej už bola rovnako dôverne známa ako jej vlastná a príjemne jej šteklila nosné dierky. Ich telá sa tak neuveriteľne dopĺňajú, tak veľmi sa k sebe hodia. Vari to Cornelius necíti?
Musí to cítiť, odpovedala si vzápätí.
Nervózne si zahryzla do spodnej pery. Nastal čas, aby sa o tom presvedčila. Mala čo robiť, aby mu nešprihla tú otázku rovno do očí. Našťastie si spomenula na svoj plán, podľa ktorého musí začať pomaly a nenápadne a dať mu na úvod zopár neškodných otázok.
Položila si hlavu na jeho zarastenú hruď a ukazovákom mu lenivo blúdila vo zvlhnutých chĺpkoch.
„Vieš, Cornelius…“
Vtom jej hlava nadskočila, lebo Kameňák sa veselo rozosmial. Zarazila sa a zamračene naňho flbchla. „Čo je ti smiešne?“
Prv než odvetil, nežne ju pohladkal po tvári. „Len som si na niečo spomenul, láska moja.“
Láska moja. Povedal jej láska moja! Ubolené srdce sa jej naplnilo novou nádejou. Ten plán, čo vymyslela, určite zaberie. Ľúbi ju, len o tom nevie. Záleží iba na nej, aby si to uvedomil, a potom všetko do seba zapadne ako skladačka. A ak ju naozaj ľúbi, poteší sa aj dieťaťu. Navrhne jej, aby zostala a začala s ním nový život.
Zhlboka sa nadýchla, lebo všetko musí ísť podľa plánu. A postupovať treba nanajvýš opatrne. „Cornelius, možno ťa to prekvapí, ale premýšľala som o tvojej práci.“
„O mojej práci?“ uškrnul sa. „Ešte pred chvíľou sme sa vášnivo milovali a ty premýšľaš o mojej práci. To pre mňa neznie veľmi lichotivo.“
Pochopila, že si z nej uťahuje, a tiež sa usmiala. „Premýšľam o nej už dlhší čas,“ priznala sa. „A dostala som nápad.“
„Sem s ním.“
Devon sa trocha nadvihla a podoprela si hlavu, aby naňho lepšie videla. Nechcela si dať ujsť, ako sa bude tváriť, keď začuje, čo vymyslela.
„Vieš, ako neznášam, keď sa teperíš sám s tými sánkami do kopca.“
„No?“
„Keďže sa tomu nedá vyhnúť, vymyslela som… Čo keby sme mali psa? Ten by ti pomohol.“ Pozrela naňho plná očakávania a nádeje, že jej nápad schváli.
Nič také sa neudialo.
Mlčky sa na ňu díval a okolo úst mu pohrával lenivý úsmev. Devon zmrštila obrvy. Zjavne si v tej chvíli nezaťažoval mozog úvahami o rodinnom kozube.
Možno to nepovedala dosť presvedčivo. „Podľa mňa by bolo celkom milé, keby sme mali nejaké zviera, nemyslíš? Psy sú také prítulné. Spával by skrútený do klbka na dlážke hentam pri sporáku. Konečne by tu bola taká… taká domácka atmosféra.“
Kameňák náhle zažmurkal, zavrtel sa a podoprel si hlavu rukou. „Ty chceš, aby som si kúpil psa?“ vyvalil na ňu neveriacky oči.
Devon pocítila mierny záchvev paniky. Dajako sa jej to vymklo z rúk a posúva sa to iným smerom. Ešte ani poriadne nezačala a Cornelius sa už odklonil od plánu. Teraz sa mal predsa potešiť a súhlasiť s tým, že chce psa. Prečo sa ten chlap škerí?
„Neboj sa, ja sa budem oň starať,“ dodala v nádeji, že pochopí.
No dosiahla tým jedine to, že sa ešte väčšmi rozosmial. „Takže ty by si sa oň starala?“
„A-Áno.“ Nervózne si zahryzla do spodnej pery. Prečo okolo toho toľko špekuluje? Podľa plánu by mal povedať: ‚Áno, Dev, je to skvelý nápad. Vždy som túžil mať eskimáckeho psa.‘ Asi takto sa to podľa nej malo odohrať.
Keď sa jej zdalo, že je už pridlho ticho, začala znova. „Taký pes by sa naozaj zišiel. Teda podľa mňa určite. Vieš, viac by nás to stmelilo ako rodinu…“ Odmlčala sa a významne naňho pozrela. „Boli by sme taká skutočná rodina. A potom…“
Položil jej prst na pery. „Devon, prestaň tliapať.“
„Hneď, len…“
„Pst. Vážim si, že sa mi snažíš uľahčiť život. Fakt si to vážim. No keby som chcel psa, tak ho už dávno mám.“
„Ale…“
„Nijaké ale. Mať psa znamená veľkú zodpovednosť. Čo keby som ho zabudol nakŕmiť a to chúďa zviera skape? To by som nezniesol. Ale aj tak, vďaka za nápad. Bohužiaľ, nič z toho nebude.“
Devon sa takmer zadúšala od slz. Statočne sa držala, no chtiac-nechtiac musela si otrieť tvár o vankúš, aby sa jej neskotúľali po lícach.
„Devon?“ ozval sa Kameňák a pohladil jej nahé rameno. „Čo tí je? Vari ti tak veľmi záležalo na tom psovi?“
Pokrútila hlavou, šťastná, že jej tentoraz ryšavé kučery zatieňujú tvár. „Nie,“ odvetila zastretým hlasom. „Som iba unavená. Poďme spať.“
Kameňák sa k nej privinul a veľkými rukami jej oblapil nahé telo. Jednou dlaňou sa jej zahniezdil na brušku a prikryl jej ňou pupok. To už Devon nevydržala a prestala sa kontrolovať. Slzy jej prúdom vytryskli z očí. Ani sa ich nesnažila zadržiavať, lebo by to bolo zbytočné. Každý sen, ktorý dosiaľ v živote mala, sa jej napokon zosypal ako domček z karát. Boh mi pomáhaj, modlila sa v duchu. Čakám dieťa s mužom, ktorý nemá ani toľko zodpovednosti, aby nakŕmil psa.
Je teda celkom zbytočné, aby sa mu zdôverila s tým, že je tehotná. Nemá na výber. Priveľmi miluje Corneliusa a nikdy by mu nenanútila zodpovednosť, ktorú nechce. Pridobre si pamätá, čo to urobilo s jej otcom.
Niežeby bol podobný jej otcovi, to určite nie. Cornelius je čestný muž a má ju rád. Je taký čestný, že keby sa dozvedel o dieťati, určite by sa s ňou z povinnosti oženil. Tak by pre nechcené dieťa uviazol v nechcenom manželstve.
Nie, hútala smutne, také manželstvo by neprijala ani ona. Pre všetkých – pre Corneliusa, pre ňu, ba aj pre dieťa – by sa stalo bremenom. A iná možnosť neexistuje. Musí odísť čo najskôr, aby sa Cornelius nedozvedel, že je ťarchavá. Takže jej veľa času nezostáva.
Len čo príde prvá loď, zbohom, Dawson City.

V spánku sa ešte tesnejšie primkla ku Kameňákovi. Pod vyhrnutou nočnou košeľou cítila príjemné teplo ich navzájom prepletených nôh a z úst jej vykĺzlo jemné zachrapkanie. Pomaly sa prebúdzala, uvedomujúc si, že ju niekto nežne a dlho bozkáva. Bezmyšlienkovite otvorila ústa a dovolila svojmu milencovi, aby do nich vkĺzol. Tým sa bozk plný temperamentu a vášne ešte predĺžil. Vnímala, ako jej jazykom blúdi po zuboch, po podnebí až napokon oba ich jazyky splynuli vo vášnivej hre. Vzápätí pocítila sladké, bolestivé napätie v rozkroku.
Drsnými dlaňami jej láskal prsia, až sa jej telo zvíjalo v očakávaní. Vzrušená na najvyššiu mieru, precitla. „Ahoj,“ usmial sa na ňu.
Jeho hlas jej vyvolal rozospatý úsmev na perách. No ten zmizol v okamihu, keď si uvedomila, čo sa udialo predchádzajúci večer.
Tá spomienka na ňu zapôsobila ako úder kladivom. Panebože, zaúpela v duchu, ak tá loď príde dnes, znamená to, že sa posledný raz prebúdzam v jeho náručí. Posledný raz cítim jeho láskajúce dotyky na svojom tele.
Zúfalo ho objala okolo krku. V hrdle sa jej zadrhol vzlyk a oči sa jej zaplnili slzami, stekajúcimi v potôčikoch po lícach.
„Miluj ma,“ zašepkala, vzlykajúc. „Teraz…“
V to ráno malo ich pomalé milovanie trpkosladkú príchuť. Keď skončili, Devon sa mu stúlila v náručí a usilovala sa zo všetkých síl nemyslieť na predchádzajúci večer. Ale márne, spomienky sa nedali len tak ľahko zapudiť.
„Devon?“
Akoby z veľkej diaľky k nej doľahol jeho hlas a vrátil ju späť do prítomnosti. Vymanila sa mu z objatia a pozrela naňho. „Á-Áno?“
„Čo je s tebou?“
Stisla pery, aby si nevšimol, ako sa jej trasú, a sklopila oči. Pane Bože, ak sa na ňu bude takto dívať, nevydrží to a hádam aj omdlie…
„Dev?“
„Nič. Iba som tak premýšľala o…“ O minulej noci. A o našom dieťati. Hlas sa jej zachvel. „… o obchode. Asi by niekto z nás mal ísť otvoriť. Chlapi sú zvyknutí, že chodíme načas.“
Kameňák si zhlboka vzdychol, lebo presne vedel, nad čím Devon húta. A bol si stopercentne istý, že v tejto chvíli jej určite v hlave nemáta obchod. „Jasné,“ odvetil a odtiahol sa od nej. „Pôjdem otvoriť. Ty príď, kedy chceš.“
Len čo sa ich telá oddelili, Devon pocítila, že ňou lomcuje mrazivá triaška. No ešte hrozivejší chlad sa jej usadil na duši.
Prinútila sa zostať v posteli, kým sa neobliekol. V opačnom prípade by to nevydržala a hodila by sa mu do náručia. Keď bol s obliekaním hotový, prisadol si k nej na kraj postele. Drevené dosky zastenali pod váhou jeho tela. Po prvý raz v nej tento zvuk vyvolal závan smútku. Takmer vzápätí sa pridal aj pocit, že stráca to najdôležitejšie vo svojom živote.
Tak dosť! Stačilo! prikázala si v duchu. Nie si predsa žiadna citlivka.
Veď nemá za čím plakať. Boh jej dožičil jednu nádhernú zimu, v čosi také vôbec nedúfala. Okúsila raj na zemi.
Pravda je, že to netrvalo dlho a už sa to nezopakuje. No aj tak sa jej pošťastilo prežiť to, o čom iní ľudia iba snívajú. Ba ešte čosi viac. Z toho krásneho obdobia si v sebe odnáša kúsok domov – živú spomienku na svoju lásku. Má predsa dieťa.
Bolo by neskromné, keby žiadala viac.
Keď mu znova pozrela do tváre, už ju nekváril taký smútok. Mám vlastne neuveriteľné šťastie, presviedčala samu seba. Šťastie, že som ho vôbec poznala. Zmenil ma, vďaka nemu som ženskejšia, nežnejšia. A bez toho, aby to vedel, mi dal dva najkrajšie dary – svoju lásku a naše dieťa.
Zobrala mu tvár do drobných dlaní. Mliečnobiela pokožka jej prstov posiata pehami ostro kontrastovala s jeho tmavou pleťou. Vpili sa do seba pohľadmi a ona našla v hĺbke jeho očí to, čo nevedel vypovedať. Lásku.
„Keby si si to aspoň priznal,“ zašepkala roztúžene.
„Čo si mám priznať?“
„Že ma ľúbiš.“
Črty v tvári mu stvrdli. „Prikladáš slovám priveľký význam, Dev. Ak si doteraz nezistila, čo k tebe cítim, tak nie si až taká múdra, ako som si o tebe myslel.“ Po tomto konštatovaní sa zdvihol, zvesil z klinca prešívaný kabát a vyrútil sa na ulicu.
Len čo sa dvere s rachotom zatvorili, Devon si uvedomila, že jej kŕč stiahol hruď a slzy sa jej tisnú do očí.
Kameňák má pravdu. Je si istá, že ju miluje. Zračí sa mu to v očiach zakaždým, keď sa jej dotkne. Háčik je v tom, že jej to nevie povedať nahlas, čo ju, vzhľadom na jeho minulosť, ani neprekvapuje. Bola si však naistom, že to všetko je len otázka času a raz by určite našiel odvahu a vyslovil sa. Nanešťastie, ju tlačí čas. A jeho láska je síce pekná, ale ona potrebuje vedieť, či je ochotný znášať aj isté povinnosti.
Keby ju bol čo len raz požiadal, aby s ním zostala, určite by to riskovala. Lebo to by automaticky znamenalo, že chce zmeniť samotársky spôsob života a vybudovať si spolu s ňou domov. A neskôr prípadne aj rodinu.
Za normálnych okolností, keby sa do toho nebolo priplietlo dieťa, by s ním zostala bez pýtania. Ale to malé razom zmenilo situáciu. Teraz sa potrebuje poistiť, potrebuje, aby sa Kameňák jednoznačne vyjadril. A to zatiaľ neurobil.
Preto pokladala svoje včerajšie rozhodnutie za správne. Musí odísť. To bude pre Corneliusa najlepšie. Bude si ďalej žiť ten svoj osamelý život v ústraní, ďaleko od ľudí. Bez zodpovednosti a povinností. Asi by ho ubíjalo, keby sa mal odrazu starať o rodinu, a to Devon nechcela dopustiť.
Odíde teda, a to čo najskôr. Než mu dôjde, že čaká dieťa, aby nemusel urobiť čosi, čo by neskôr trpko oľutoval.
Len čo Devon vstúpila do obchodu, Kameňák si všimol jej odmerané správanie. Vyčítal ho z výrazu jej tváre a z jej pohľadu, ktorý ho mrazil ako severák. Už sa to začalo, uvedomil si rozhorčene. Už pracuje na tom, aby oddelila ich životy. Keby len našiel v sebe odvahu a požiadal ju, nech zostane. To v ňom vzbudilo nádej, no len čo sa nad tým hlbšie zamyslel, náhle pohasla.
Už raz v živote čosi podobné urobil. S Mibelle. A tá naivita ho stála päť rokov života. Pri Devon bolo to riziko ešte väčšie. Keby ju totiž požiadal, aby zostala, a ona by odmietla, zabilo by ho to. Už je to dobrých pár mesiacov, čo celkom otvoril svoju dušu citom, takže by ho ten úder zasiahol naplno. A nemal by sa ako brániť.
Vtom zapracoval jeho pud sebazáchovy. Ak ju nepožiada, aby zostala, logicky sa vyhne aj tomu, že by ho odmietla. Potom sa môže celé roky utešovať, že by možno bola aj zostala. A spomínať na ňu v dobrom.
Napokon, prečo by ju mal o čosi také žiadať? Keby sama uznala za vhodné, nedotiahli by ju na loď ani tromi pármi koni. Patrila k tým ženám, ktoré si robia, čo sa im zapáči; k ženám, ktoré vedia, čo chcú. Tak prečo by sa jej mal podlizovať? Aj tak mu vždy dá najavo, že si urobí po svojom. Keby chcela, jednoducho nahodí ten svoj „logický“ výraz a z mosta do prostá sa ho spýta, prečo s ňou nejde do St. Louis.
A prečo by vlastne nemohol ísť? Tá myšlienka sa vynorila odkiaľsi len tak z ničoho nič, no celkom ho zaujala.
Prečo nie? No hneď mal naporúdzi odpoveď. Nešiel by, lebo nemôže. Pred rokmi, keď ho spoločnosť odvrhla, prisahal, že sa už v živote nevráti do civilizácie. Na Yukone nemal problém dodržať slovo, hoci po pár rokoch ho aj tu civilizácia „objavila“ a doslova prišla za ním. Už len pomyslenie, že by sa mal vrátiť medzi ľudí do veľkého mesta a žiť medzi nimi, mu naháňalo strach. Vyše dvadsať rokov je sám ako divé zviera. A pokúšať sa o návrat po takom dlhom čase by bolo číre bláznovstvo.
No ešte väčšmi ho sužovala predstava, že by Devon sklamal. A to by sa určite stalo. Niežeby jej robil hanbu v spoločnosti tým, že by nerešpektoval pravidlá správania. Naopak, bol by dokonca ochotný zájsť tak ďaleko, že by prestal žuvať tabak. No problém je v tom, že vôbec nie je spoločensky prispôsobivý typ. Určite by ju napokon sklamal. Nahodila by ten svoj ubolený, urazený výraz, a on by vedel, že pohorel. Devon je síce natoľko veľkorysá, že by mu nepovedala ani slovo, no on by to vycítil. A to by ho tak dorazilo, že by mal chuť ukryť sa kamsi pod skalu a zomrieť.
Odmieta sa dobrovoľne vystaviť takejto bolesti. Radšej riskuje jedno bolestivé bodnutie do srdca než ranu krvácajúcu celé roky.
„Slečna Devon. Slečna Devon!“ Jej meno sa ozývalo po celej ulici.
Kameňák sa prekvapene mykol a podozrievavo fľochol na Devon. Ešte stále sedela pri stole a plietla. Pred vchodom do stanu sa na celtovine zjavil tieň nejakého muža, ktorý za sebou ťahal sane. „Vydržte, slečna Devon, už idem,“ veselo zahlaholil.
Devon vyvalila oči na Kameňáka. „Kto je to?“
„Ako to mám vedieť?“ odvrkol Kameňák nevrlo, hoci to tak nemyslel. Nemohol si pomôcť; pri zvuku toho hlasu mu naskočili zimomriavky a vlasy vstali dupkom.
Neurčitá tmavá postava sa naklonila nad sane a zdvihla čosi podobné vrecu. Potom podišla k vchodu a rozkopnúc celtovinu, vopchala sa dnu…
Na prahu sa zjavil usmiaty Digger Haines, ťahajúci za sebou vrece z jutoviny, ktoré naskakovalo po nerovnej drevenej dlážke. Konečne zastal pri stole. Zotrel si perliaci sa pot zo zaprášeného obočia a naradostene sa vyškieral na Devon. „Podarilo sa, slečna! Tu máte vrece zlata.“
Devon vyskočila na rovné nohy, akoby ju uštipol had. Ihlice jej vypadli z ruky a zazvonili o dlážku. „Vari mi nechcete tvrdiť, že hento je plné zlata?“
„Presne tak, slečna Devon. A to zlato je vaše.“
Devon od prekvapenia klesla sánka. Po prvý raz v živote sa nezmohla na slovo.
Digger sa zarehotal. „Nemysleli ste si, že vaša pôžička bude taká výhodná, však?“
„Aká pôžička?“ zastarel sa Kameňák.
Devon v jeho hlase neomylne rozpoznala varovný tón, no vôbec ju to netrápilo. Stála tam bez pohnutia a v hlave sa jej rojili nápady a predstavy, jedna lepšia než druhá. Je bohatá. Bohatá.
Digger podišiel ku Kameňákovi a celú vec mu vysvetlil. „Kým si sa túlal kade-tade po horách,“ spustil dobromyseľne, „tvoja spoločníčka ma založila na zimu jedlom výmenou za štyridsať percent na Eldoráde.“
„Tomu neverím.“
„Nerobila som to pre seba, ale v mene nášho spoločného obchodu,“ zamiešala sa do rozhovoru Devon. „Panebože, Kameňák, sme bohatí.“
„Presne tak, obaja ste bohatí!“ Digger pyšne potľapkal rukou po vreci. ‚A to som neskončil. Leží mi tam ešte hromada nakopanej neprečistenej zeminy. A šachty, kde som ani poriadne nezaťal krompáč. Dofrasa, viete si to predstaviť? Vrecká plné peňazí ako králi. Keď sa nám zachce, budeme žiť v Paríži, Londýne, San Franciscu. Slečna, vy môžete vyraziť do Bostonu vybrať si manžela.“
Devon pri tejto poznámke poklesli kútiky a Kameňák sa ešte väčšmi zachmúril.
„Vďaka, Digger,“ utrúsil nevýrazným tónom, „choď si kúpiť nejaký drink. Zaslúžiš si to.“
Digger naňho zagánil, potom pozrel na Devon a znova na Kameňáka. Stáli tam ako sochy a dívali sa jeden na druhého. Roztržito si siahol na golier košele, ktorý ho odrazu akosi škrtil. Bol už párkrát pritom, keď sa ľudia náhle dozvedeli, že sú bohatí, ale takto čudne ako títo dvaja sa nesprával nikto z nich. Takmer sa cítil previnilo, že ich vyrušil… „T-tak ja to nechám tu v kúte. Keby dačo, presťahoval som sa do toho nového penziónu vedľa Pioneer Saloonu,“ vyhŕkol a zberal sa na odchod.
„Digger,“ ozvala sa Devon, keď už odhrnul celtovinu. „Vďaka. Vedela som, že sa vám oplatí dôverovať.“
Tvár sa mu rozžiarila. Tie slová mu zahriali dušu. „Jasné, slečna. Majte sa.“
„Takže,“ ozval sa Kameňák výsmešné, „môžeme si žiť ako králi v San Franciscu.“
‚Alebo v St. Louis,“ vykĺzlo Devon z úst skôr, než si stihla uvedomiť, čo vraví. Zúfalo naňho pozrela a nevšímajúc si plynúci čas, so stiahnutým hrdlom čakala na jeho odpoveď. Panebože, spínala v duchu ruky, nech ma nenechá odísť. Stačí, ak povie, aby som zostala…
Kameňák stál, zatínal ruky v päsť a snažil sa prehltnúť hrču, čo mu navrela v hrdle. Takto priamo mu navrhla, aby išiel s ňou. Do toho jej škrobeného, uprataného a skvelo zorganizovaného života v St. Louis.
Kráska a neandertálec. Až ho striaslo, keď si na to pomyslel. Nie, to nemôže urobiť. Obaja by tým veľmi trpeli.
Naschvál stiahol obočie a zamračil sa. „Na čo je to zlato dobré, keď človek musí bývať niekde natlačený ako sardinka v konzerve? Nechaj si to vrece, Dev. Pre mňa by to bola priveľká zodpovednosť.“
Devon sa roztriasli kolená, takže sa musela rukou chytiť stola, aby nespadla. Tak to predsa prišlo; dožila sa odmietnutia. Sklopila oči, pozrela na pletacie ihlice povaľujúce sa na zemi a zalial ju nezvyčajný pocit trpkosti. „To som si mohla myslieť,“ odsekla ostro.
„Čo?“
„Na to už musíš prísť sám, Kameňák. Už ma nebaví stále ti všetko vysvetľovať.“
Kameňák stisol pery, takže tvorili len úzku čiarku, no vzápätí zúrivo precedil pomedzi zuby: „A vraj zlato nemení ľudí! Nech to povedal ktokoľvek, riadne sa sekol!“
„Nie ľudí, ale veci okolo nich.“
„Chápem. Vďaka Diggerovi si budeš môcť postaviť okolo domu omnoho vyšší biely latkový plot. Odídeš aj bez toho, aby som ti dal tvoj podiel z obchodu. Si taká bohatá, že už nepotrebuješ moje peniaze, aby si si kúpila lístok na loď.“
Devon sa zakrútila hlava, chvíľu mala pocit, že zamdlie. No roky prežité s agresívnym, večne opitým otcom ju naučili. Vedela svoju bolesť skryť. A tak si iba pritisla ruky na brucho a pozorovala Kameňáka chladným, odmeraným pohľadom. „Aj tebe sa uľavilo, Kameňák, to vidím. Nemusíš si robiť starosti. Odídem z tejto zablatenej divočiny prvou loďou, ktorá tu zakotví.“
Kameňák ju pozoroval, ako odchádza. Načúval klopkaniu jej podpätkov na drevenej dlážke a každé klapnutie akoby mu vrazilo jeden klinec do srdca.
Boh mi pomáhaj, prebleslo mu mysľou. Je koniec.
 
Nasledujúce dni a noci – a bolo ich šestnásť – boli pre Kameňáka tie najdlhšie v živote. Pozoroval Devon z úctyhodnej vzdialenosti, neodvážil sa k nej priblížiť, aby sa jej čo i len letmo dotkol. Každý z nich žil vo svojom svete, obohnaný múrom mlčania. Vymieňali si iba zlostné pohľady. Aj v noci spávali čo najďalej jeden od druhého.
Kameňák mal strach urobiť čokoľvek – dotknúť sa jej, prehovoriť na ňu. No najväčšmi sa bál pozrieť jej do očí. Párkrát sa stalo, že sa im pohľady náhodne skrížili, a vtedy zbadal v jej očiach nevýslovnú, trpkú bolesť.
Cítil sa, akoby mu niekto vrazil žeravý nôž do brucha. Uvedomoval si, že obaja trpia, že jeho bolesť je len odrazom jej útrap. Ale čo s tým má urobiť? Devon ani slovkom nenaznačila, že by chcela zostať. A on sa nevedel zmieriť s myšlienkou, že by s ňou išiel dobrovoľne späť do civilizácie.
Zdvihol hlavu a kútikom oka na ňu pozrel. Sedí k nemu obrátená chrbtom a zasa si tam čosi pletie. Vystretá ani pravítko už dobré dve hodiny sa vôbec nepohla ani nič nepovedala.
To ticho mu neuveriteľne lezie na nervy. Až teraz, keď sa pohrúžili do tvrdohlavého mlčania, si uvedomil, ako veľmi túži zhovárať sa s ňou. Alebo ak by mal citovať doktora Cowana – pri tej spomienke sa mu pery skrivili do trpkého úškľabku –, s láskyplným nadšením si s ňou vymieňať názory a rozprávať sa o svojich túžbach a očakávaniach.
Devon s ním neprehovorila jediné slovo od chvíle, čo Digger odišiel z obchodu. Žijú vedľa seba ako úhlavní nepriatelia, odcudzení, nahnevaní a rozhorčení, a to Kameňákovi najväčšmi trhá srdce. V tom tichu roztúžene spomínal na jej zvonivý smiech. Čím ďalej boli od seba, tým častejšie sníval o jej objatiach. Preboha, už to takto nevydrží.
Rána boli najhoršie. Keď sa prebudil, ako prvá mu pošteklila nosné dierky čistá, svieža vôňa jej teplého tela schúleného vedľa neho. Kým sa preberal z polospánku, na krátky okamih ho premkol pocit šťastia, že je po boku ženy, ktorú miluje. No len čo sa mu v hlave rozjasnilo, srdce mu stiahol bolestivý kŕč. Uvedomil si, že tých pár centimetrov, čo delí ich telá, je ako hlboká priepasť a premkol ho pocit nevýslovnej straty. V hlave mu znela stále dokola jedna a tá istá veta: Nemáš právo s ňou spať v jednej posteli.
Ťaživé ticho v stane náhle prerušil zvuk lodnej sirény. Devon okamžite zdvihla hlavu a nastražila uši. „Čo to bolo?“
Kameňák mlčal. Tak sa vyľakal, že by sa v ňom krvi nedorezal.
Pozrela naňho a zopakovala otázku: „Čo to bolo?“
Nasucho prehltol. „Ten zvuk by si mala poznať – veď naň čakáš ani na zmilovanie Božie. Parník je tu.“
Devon zbledla a rukou si zakryla ústa.
Kameňákovi sa v tele napla každá žilka. Minúty trýznivého ticha ubiehali. Odrazu to nevydržal a vyhŕkol: „Tak už povedz niečo, preboha!“
„Ke-kedy ide ďalší?“
Mrazivý strach mu zovrel žalúdok. Čo to má znamenať? Celých šestnásť dní tu prežíva peklo a striehne ako idiot na tú loď. A teraz, keď prišla, madam začne špekulovať. Tak to teda nie! Nemôže predsa stráviť celé leto čakaním, na ktorú loď sa jej uráči nastúpiť. Musí niečo urobiť, aby ju čo najskôr vyštval z Yukonu. Bol si vedomý bolesti, ktorá ho neminie, a priam perverzné sa na ňu tešil. „To vôbec neprichádza do úvahy,“ odsekol surovo.
„Čo neprichádza do úvahy?“
„Že si počkáš na ďalšiu loď.“
Devon sa nahla nad stôl a rukami sa zachytila okraja. Kameňák k nej okamžite priskočil a postavil ju na nohy. „Dev? Si v poriadku?“
Jedinou odpoveďou mu bol jej britký, opovržlivý smiech.
Ukazovákom jej nadvihol bradu. „Dev?“
Pozrela mu rovno do očí. Zdala sa mu trocha bledšia a krehkejšia ako zvyčajne, pery mala dopukané a červené. Bez rozmýšľania jej po nich prešiel prstom a utrúsil: „Prestaň si ich hrýzť.“
Chcela vyčariť aspoň náznak úsmevu, ale márne. „Som nervózna.“
„Ach, Dev… Prečo musíme jeden druhého tak trápiť?“
Oči sa jej zaliali slzami. „Lebo sa ľúbime, ale nie dosť.“
Kameňák privrel oči. To isté si opakuje dokola celé dni. Prečo to potom z jej úst tak bolí? Vie predsa veľmi dobre, že ho neľúbi natoľko, aby s ním zostala. No aj tak mu to mučí dušu…
Chvíľu mu trvalo, kým nabral odvahu, aby niečo povedal, a keď sa napokon ozval, hlas mu znel chrapľavo a duto. „Parnik sa tu zdrží len krátko. Chlapi zotnú zopár stromov, aby mali čím kúriť. Asi bude najlepšie, keď sa hneď začneš baliť.“
„Ale…“
To už nevydržal a surovo ju schmatol za plece. „Prečo to chceš silou-mocou ešte zhoršiť? Ak máš odísť, tak choď čo najskôr.“
„Tak mi láskavo pusti plece,“ zašepkala.
Zvrtla sa, schmatla zo stola pletenie a nadvihla bradu. Nech si myslí, ako sa vie úžasne ovládať. Našťastie stojí trocha obďaleč, inak by si všimol, ako sa jej trasú pery.
„Neboj sa, Kameňák, odchádzam. Aj tak by som takto nevedela žiť.“
Na to Kameňák vyriekol iba dve slová, ale aj tie mu išli z úst veľmi ťažko. „Ahoj, Dev.“
Trpko sa usmiala. „Už sa nevieš dočkať, však?“ Spakruky si zotrela slzy z líc, nadvihla sukne a zamierila k východu. No prv než rozhrnula pásy celtoviny, zastala a bez toho, aby mu venovala čo len jediný pohľad, poznamenala vecne: „Vrátim sa po svoj diel zlata.“
A vyšla z obchodu.

Devon stála pred obchodom a snažila sa upokojiť. Siahla si drobnou dlaňou na brucho a rátala do desať. No jej starý trik tentoraz nezabral.
Mala sto chutí utiecť. Iba tak bez všetkého. Jednoducho si nadvihnúť sukne a bežať čo najrýchlejšie odušu, kam ju oči povedú a kým vystačí s dychom. Kamkoľvek, len aby bola čo naj ďalej od parníka.
Pozrela na zdrap papiera v dlani. Prstami silno zvierala lodný lístok, na ktorom bol narýchlo naškrabaný čas odchodu, zotretý rukou.
Už bolo prineskoro, aby zmenila rozhodnutie. Veci má zabalené, Dlháň jej ich už dávno odniesol dolu do prístavu. Všetok majetok, čo vlastní, je na lodi. Zostáva jej jediné – rozlúčiť sa.
Žalúdok sa jej zvíjal v kŕčoch. Keby sa bol aspoň spýtal, či nechce zostať…
„Dosť,“ precedila pomedzi zaťaté zuby. Nespýtal sa jej a bašta. Urobila rozhodnutie – mimochodom, jediné správne – a teraz je už neskoro plakať nad rozliatym mliekom. Pre Corneliusa aj pre dieťa je najlepšie, ak odtiaľto odíde, a to sú dvaja ľudia, na ktorých jej najväčšmi záleží.
Ako mala vo zvyku, bojovne vystrčila bradu, zdvihla si seržovú cestovnú sukňu s prúžkami a vošla do obchodnej stanice. No len čo vošla do stanu, zostala stáť ani primrazená.
Čakali tu na ňu všetci jej známi.
„Už je tu!“ vykríkol Digger odkiaľsi zo stredu hlúčika. Ten sa zavlnil a chlapi sa pohli k nej. Odrazu sa všetci rozhovorili, takže Devon v tej bzučiacej, vzrušenej zmesi hlasov vôbec nerozumela, čo jej chcú povedať. Ako prechádzala pohľadom po zlatokopoch, ich rozžiarené oči a vyškerené tváre sa jej zliali do jednej veľkej škvrny.
Zboku ju ktosi štuchol do rebier. Keď obrátila hlavu, zbadala, že vedľa nej stojí páter Michaels a premeriava si ju čudným pohľadom plným sklamania. Náhle naklonil hlavu nabok a kamsi sa zadíval. Devon pozrela tým smerom a jej oči sa zastavili na… Kameňákovi. Stál za svojím úžasným pultom, ktorý bol zároveň jeho ochranou pred svetom. Stál bez pohnutia, veľké ruky prekrížené na hrudi, a díval sa na ňu. Žeravý pohľad jeho zlatistohnedých očí jej vyvolal v žalúdku dobre známy zvieravý pocit. Ten chlap sa na ňu díva, akoby tu boli sami…
Nie. Na to už nesmie myslieť – ak si chce zachovať aspoň štipku dôstojnosti. Radšej uhla pohľadom. „Čo má toto všetko znamenať, otče?“ obrátila sa na pátra v nádeji, že hlas jej vyznie nenútene.
Chlapi vytlačili Midasa a Dlháňa dopredu. Midas si dôležito odkašlal a hlúčik stíchol. „Keď sme sa domákli, že nás opúšťate, slečna, dali sme hlavy dokopy a vymysleli pre vás toto.“ Podal jej malý kúsok dreva.
Preboha, hádam len nie darček na rozlúčku. Veď sa sotva drží, aby sa nerozplakala. Toto určite nezvládne. Teraz najmenej potrebuje, aby k nej bol niekto milý.
Váhavo prijala od Midasa hnedú tabuľku a tá sa jej vzápätí roztriasla v rukách.
„Obráťte si ju, slečna,“ radil jej Dlháň.
Na okamih zaváhala, no len čo ho poslúchla, slzy sa jej vtisli do očí a stiahlo jej hrdlo. Bola to amatérsky zhotovená plaketa, na ktorú chlapi vyryli venovanie: Pre Devin – prvú ženskú, čo s nami prezimuvala. Budete nám chybovať.
Slová sa jej rozmazali do veľkej škvrny. „Ach jaj, viete…“
„Prečítajte to nahlas!“ zakričal niekto zozadu a všetci horlivo prikyvovali.
Midas zdvihol ruku, aby ich utíšil. „To je zbytočné. Veď všetci vieme, čo tam stojí.“
Devon obdarila Midasa vďačným úsmevom, no vzápätí obrátila pozornosť na ostatných. „Ťažko sa mi hľadajú slová. Neviem, čo povedať… okrem toho, že vám veľmi ďakujem,“ zakončila a pritisla si drevenú plaketu na hruď. „Budem si ju chrániť ako oko v hlave.“
Chlapi jej nadšene zatlieskali a zaujúkali, no vtom ich prerušilo zahúkanie lodnej sirény. Devon ten zvuk celkom vyviedol z miery. Zostala ani primrazená, keď ju Midas bodro potľapkal po chrbte. „Počkáme vás vonku, Devon. Pôjdeme s vami až k lodi. A nemusíte si nohy zlámať. Máte ešte dobrú hodinku čas.“
Devon bezmyšlienkovite prikývla. „Fajn. Mne to aj tak dlho nepotrvá.“
Len čo sa chlapi vyšuchtali von, v stane zavládlo ťaživé ticho. Devon pozrela na Kameňáka. Ich pohľady sa stretli. „Pekná plaketa,“ utrúsil. „Veru.“
A znova sa rozhostilo ticho. Strašné, priepastné ticho, ktoré akoby sa vysmievalo všetkému, čo spolu prežili. Devon si pritisla ruku na brucho. Má nanajvýš ušľachtilý dôvod na odchod. No v tej chvíli sa cítila všelijako, len nie ušľachtilo. Osamelá a stratená a najradšej by sa niekam zbabelo skryla. Nasucho prehltla a iba silou vôle zadržiavala slzy. „Zdá sa, že už musím ísť…“
„Zdá sa, že áno.“
„Pôjdeš ma vyprevadiť k lodi?“
Kameňák sa zadíval na tiene chlapov, ktorí sa zvonka nesnili pri vchode do obchodu. „Načo? Veď by to bolo zbytočné. Vonku ťa čaká celý rozlúčkový sprievod. O jedného chlapa viac alebo menej, na tom už naozaj nezáleží.“
Devon sa prinútila myknúť plecom. „Máš pravdu.“
Kameňák vytiahol spod pultu malý hnedý balíček. „Tu máš,“ utrúsil nevrlo, „toto je pre teba.“
„Ale ja som ti…“
„Len si to vezmi,“ precedil pomedzi zuby a uhol pohľadom. „Ty si mi dala omnoho viac,“ dodal a natiahol k nej ruku s darom.
Devon trasúcimi sa prstami rozviazala povrázok a rozbalila hnedý papier.
Od prekvapenia takmer zabudla dýchať. Bola to zarámovaná fotografia preliačenej konzervy z Campbellovej polievky plnej nádherne rozkvitnutých červených divých makov. „To je nádherné. Ďakujem ti.“ Tie slová jej pripadali strašne suché a neosobné.
„Nemáš za čo.“
„No,“ dodala rozpačito. „Asi už musím ísť.“ Kameňák prikývol.
Pokúsila sa o bezstarostný úsmev, ale nepodaril sa jej. ‚Aj by som ti napísala, no pochybujem, že by ťa ten list niekde zastihol.“
„To určite nie.“
„Takže toto je ozajstné zbohom.“
„Zbohom, Dev.“
Už jej nezostávalo nič iné, len odísť. No nehýbala sa z miesta. Cítila v sebe neodolateľnú, priam magnetickú silu, ktorá ju ťahala ku Kameňákovi.
Ten sa nepohol ani o krok. Stál tam a čakal na ňu. Vo chvíli, keď k nemu podišla, zovrel ju tak silno, že jej takmer vyrazilo dych. Stúlila sa mu do náručia, aby si navždy uchovala v pamäti ten úžasný, nádherný pocit. Zúfalo vdýchla známu vôňu jeho tela. Započúvala sa do úderov jeho srdca; búšilo mu v hrudi ako zvon. „Budeš mi chýbať.“
Pri týchto slovách, zašepkaných zlomeným, bolestným hlasom, stratila aj posledný zvyšok sebakontroly. Nič nové pod slnkom – namiesto vyznania lásky jej iba sucho oznámi, že mu bude chýbať. Ak je to pravda, prečo ju teda nepožiada, aby tu zostala? To, čo jej povedal, nestačí.
Slzy sa jej kotúľali po mokrých lícach a stekali do úst. Vymanila sa mu z objatia, pritisla si fotografiu na prsia a vybehla zo stanu. Len čo odhrnula celtovinu, ocitla sa uprostred hlúčika čakajúcich zlatokopov. Muži ju zovreli medzi seba tak tesne, že nemala kadiaľ ujsť. Do nosa jej udrel silný, štipľavý zápach neumytých tiel. Devon celkom spanikovala.
Odrazu pocítila, že ju niekto objal okolo pása a stisol. „Len pokojne, dievčatko. Dýchaj zhlboka.“
Oprela sa o pátrovo drobné telo, v ktorom našla oporu a ochranu. Sústredila sa na každý nádych a zakrátko sa trocha pozviechala. „Prepáčte, otče,“ zasmiala sa nervózne, „neviem, čo to do mňa vošlo.“
„Tak poďme, poďme!“ ozval sa Dlháňov hlas. „Už je čas, slečna.“
Pomaly pookriala a čoskoro už stála znova vyrovnaná ako cínový vojačik. Pri pohľade na zlatokopov sa dokonca zmohla na mdlý úsmev. „Tak dobre, chlapi, ideme.“ A rázne vykročila do prístavu. Urobila prvý krok, ktorým sa vzdialila od Kameňáka.
Zlatokopi okolo nej pobiehali a prekrikovali sa, no jej srdce bilo tak silno, že sotva rozoznávala jednotlivé slová. Obklopovali ju priatelia, no nikdy sa necítila osamelejšia než teraz. Uvedomovala si, že každým krokom sa vzďaľuje od muža, ktorého ľúbi. No ešte vždy si vravela: nikdy nie je neskoro. Stačí, ak sa zvrtneš…
No už bolo neskoro. Veľmi neskoro.
„Zbohom, slečna,“ vyrušil ju z pochmúrnych myšlienok Dlháňov piskľavý hlas.
Devon sa mykla a zdvihla hlavu. Došli na koniec ulice a Digger s Dlháňom stáli pri nej, každý z jednej strany. Obaja sa zmätene škerili. Devon sa im to usilovala odplatiť rovnakou mincou.
„Zbohom, Dlháň. Budete mi chýbať.“ Diggerovi položila ruku na špinavý rukáv kabáta. „Bude mi smutno, Digger. Nech vás šťastie neopustí.“
Diggerovi poskočil ohryzok na krku. „Vďaka, že ste mi pomohli. Vrece s vaším podielom je už na palube. Zvyšok pošlem do San Francisca. Keď tam dorazí, dám vám vedieť.“
Devon mu nestihla ani poďakovať, lebo na Diggerovo miesto sa pretlačil Midas.
„Zbohom, Devon,“ zamrmlal namrzene.
„Majte sa tu dobre, Midas. Vďaka za tú plaketu. Zavesím si ju doma na stenu.“
Odrazu sa k nej prikrútil páter Michaels. Chytil ju za ruku a ťahal okolo novopostavených drevených dokov cez rozhojdanú rampu k parníku. Keď sa vyštverali na otlčenú kovovú palubu, páter zastal.
„Devon, nemusíš odísť,“ prihovoril sa jej tichým hlasom. „On ťa ľúbi.“
Slzy, čo tak dlho zadržiavala, jej vytryskli prúdom a gúľali sa jej po lícach ani veľké hrachy.
„Lebo ak sa už raz loď odrazí od brehu…“
Devon mu pritisla prst na pery. „Prosím, otče, stačilo,“ zašepkala chrapľavo.
„Božemôj, si ty ale tvrdohlavá, dievča moje. Poď sem a objím starého muža.“
Jej zúfalstvo znova prepuklo plnou silou. Už sa ani nenamáhala utrieť si slzy, dala im voľný priechod.
„Boh s tebou, dievčatko.“
„Aj s vami, otče.“
Ešte dlho potom, čo páter Michaels odišiel, Devon stála na palube parníka a zvierala zhrdzavené zábradlie. Vietor jej fúkal do tváre a pohrával sa s jej vlasmi, ktoré zakrátko pripomínali vrabčie hniezdo. Stála tam opustená a… čakala.
Konečne utíchlo klopkanie jej podpätkov. Kameňák sa oprel o pult, no jeho lakte naň dopadli prudšie než zvyčajne. Je preč. Privrel oči a prstami si masíroval ubolené sluchy.
„Teda, Kameňák, vždy si bol veľký hlupák. Ale dnes si to zaklincoval.“
Tie slová ho zelektrizovali. Zdvihol hlavu, a keď zazrel Midasovu zvráskavenú tvár, ticho zaúpel. Bože, znova má chuť vraziť mu jednu medzi oči. „Neotravuj s tými svojimi drístami, Midas. Lebo ti jednu uštedrím. Už si o to dlho koleduješ.“
„To by sa ti páčilo. Aspoň by si mal dôvod vypustiť Devon konečne z hlavy.“
Kameňák sa zamračil. „Čože?“
Midas vypľul na dlážku veľký žuvanec tabaku. „Na tvojom mieste ani jeden z nás by jej nedovolil odísť.“
„Ja viem.“
„Vieš veľký prd,“ uzemnil ho Midas. „Lebo keby si vedel, už by si za tou malou bežal a sľuboval jej modré z neba, len aby tu zostala.“
„Keby jej stačilo modré z neba, nebol by to problém.“
„Dofrasa, ty si skutočne trafený,“ obrýkol sa naňho Midas.
„Počuj, ty trpák, nebudem počúvať…“
„Dnes budeš. To ti garantujem. Ja viem, čo je to posrať si život, a neželám to nikomu. Ani tebe.“ Odpľul si a pokračoval. „Kedysi dávno som opustil ženu a decko pre poondiatu mamonu. A našiel som figu drevenú. Boli mojím zlatom, ale vtedy som bol slepý ako patrón. A keď mi to konečne došlo, prišiel som už s krížikom po funuse.“
„Daj si tie svoje múdrosti zarámovať, truľo,“ zrúkol naňho Kameňák, „nemienim ťa už počúvať ani minútu. Odchádzam. A ty, ak chceš, si tu môžeš trepať ďalej.“ Pri tých slovách vybehol z obchodu, ani sa neobťažoval navliecť si kabát a nasadiť klobúk. Rázne si vykračoval hore ulicou k svojmu stanu. Nedočkavo otvoril dvere a vrútil sa dnu.
Zastal na prahu, akoby mu niekto vyťal facku, tak ho prekvapila zmena, čo sa tu udiala. Po Devon nezostalo ani stopy. Akoby tu nikdy nebola. Stôl bez obrusa, kvety z polievkovej konzervy zmizli, na šnúre sa nehompáľa jej čipková bielizeň.
Odrazu tu naňho všetko padalo a stan mu pripadal akýsi malý a ošumelý. Ba čo viac – opustený.
Vtom zočil uprostred stola čosi biele. Podišiel bližšie a našiel tam kus ozajstného, pravého papiera. Zobral ho a zvedavo si ho prezeral. Bol poskladaný presne na milimeter tak, aby rohy sadli. Keď ho roztvoril, zistil, že na jednej strane je trocha ocipkaný, akoby ho vytrhli z niektorej knihy. Pohľadom zamieril k polici s knihami, ktorú mu Devon zmajstrovala. Zostalo na nej len pár kníh – jeho kníh.
Sťažka prehltol a sústredil sa na papier, čo držal v ruke. Snažil sa zo všetkých síl prečítať tých pár slov, čo na ňom boli napísané, no roztrasené písmená mu tancovali pred očami.
Kameňák ich privrel, v duchu si nadávajúc, že sa tak rozcitlivel. Po chvíli ich znova otvoril a skúsil znova čítať.
Ľúbim ťa, zbohom.
Priamy a jasný odkaz. Ako žena, čo ho písala.
Uvedomil si, že vtedy plakala; poznal to podľa neusporiadaného, roztraseného písma a zaschnutých sĺz na papieri. Pri pomyslení, že plakala preňho, zalapal po dychu, akoby mu niekto priložil žeravý nôž na krk. Papier mu vypadol spomedzi prstov a zniesol sa ako biely holub na tmavú podlahu. Kameňák sa zosunul na najbližšiu stoličku a neprítomným pohľadom zablúdil do jedného z kútov. Chvíľu mu trvalo, kým si uvedomil, čo mu v ňom chýba.
Tá poondiata skriňa.
Sklonil hlavu a zvesil plecia, akoby bremeno zúfalstva už nevládal ďalej niesť. Chvíľu sedel bez pohnutia. Potom sa pozviechal a došuchtal do kúta. Trasúcimi sa prstami prechádzal po celtovine, hľadal diery po klincoch, ktorými bola pritlčená k stene stanu. Zistil, že si s nimi nedala prácu, surovo ich vytrhla von. Napokon to isté urobila aj s jeho srdcom. Zaplnila ho láskou a teraz navždy odišla, nechala ho napospas spomienkam, čo ho budú prenasledovať do konca jeho osamelého, tuláckeho života.
Je načase vrátiť sa do starých koľají.
Keď si na to pomyslel, chcelo sa mu smiať. Čo je to za život? On predsa nemá nijaký život. Nemal ho, kým neprišiel do Dawson City, a nebude ho mať ani teraz, po jej odchode. Doposiaľ horko-ťažko prežíval, a čo bude ďalej, na to lepšie nemyslieť.
Čo mu určite zostalo, boli pochybnosti. Obrovské, ťaživé pochybnosti. Do konca života si bude klásť otázku, čo by sa stalo, keby. Čo keby jej bol povedal, že ju miluje? Čo keby ju požiadal, nech zostane?
Spomienky mu vírili hlavou ako farebné kamienky v detskom kaleidoskope. Stoja spolu nad tabuľou s krikľavo ružovými písmenami a smejú sa z plných pľúc. Devon zaborená hlboko v snehu, tvár jej žiari šťastím a oči jej svietia ani dva smaragdy. Medveďov pohreb – pozoruje ho z diaľky, z vysokého kopca, stojac so založenými rukami, vystavený silným poryvom mrazivého vetra.
Pri spomienke na Medveďa mu srdce zovrela taká bolesť, až sa zapotácal. Všetko sa zbehlo tak rýchlo. V jednej chvíli sedeli, popíjali horúcu vodu a debatovali a vzápätí už zvieral jeho chladné, bezvládne zápästie v márnej nádeji, že mu nahmatá pulz. Až vtedy si uvedomil, čo všetko si nestihli povedať.
Parník dvakrát silno zatrúbil, čo bol signál, že odchádza. Kameňák sa najprv zarazil, no vzápätí vyskočil. Nemôže sa až do smrti zmietať v pochybnostiach, nechce sa vrátiť k starému spôsobu života. Dočerta s pýchou, dočerta so samotou. Aspoň raz v živote zabojuje za to, čo chce získať. A v tomto prípade chce Devon.
Prestrčil sa cez úzke dvere stanu a rozbehol sa dolu ulicou. Keď dobehol na jej koniec, sťažka odfukoval a sotva lapal dych. Parník sa už odrazil od brehu, bol od neho asi meter a práve naberal kurz dolu prúdom.
Okamžite ju zbadal. Stála na zadnej palube a dívala sa naňho. Priložil si dlane k ústam a skríkol: „Devon!“
Jeho krik sa hlasno rozliehal v šumení vetra a klapote lodného motora.
„Čo je?“
Zhlboka sa nadýchol. „Ľúbim ťa!“ Len čo to vykríkol, zarazil sa, lebo vedel, že mu môže jediným slovkom navždy znivočiť dušu. Po rokoch mu znova zaznel v ušiach Mibellin zvonivý, posmešný smiech. „Čože?“
„Kristepane,“ zamrmlal, zhlboka sa nadýchol čerstvého yukonského vzduchu a zakričal ešte raz: „Milujem ťa. Zostaň so mnou!“
Devon si tiež priložila ruky k ústam, no ešte prv fľochla na jasnočervený bicykel opretý o zábradlie a na vrece so zlatom. „A čo s tým zlatom?“
Kameňák vyvrátil oči k nebu. „Kašli naň!“
Zakývala mu, nech ide bližšie. Zamračil sa, no vošiel po kolená do kalnej hnedastej vody. To už si Devon vykasala sukne, a než sa Kameňák spamätal, preliezla cez zábradlie a skočila do vody. Ozvalo sa silné špľachnutie a voda vyprskla na všetky strany. Kameňák s hrôzou sledoval, ako ju voda unáša dolu prúdom. Zahrešil a vrhol sa k nej, a hoci mu silný prúd siahal až po pás, podarilo sa mu Devon zachytiť a zovrieť v náručí.
Okamžite ho mokrými rukami zdrapila okolo krku. Kameňák s ňou opatrne zamieril k brehu, hoci udržať rovnováhu na klzkých kameňoch a v silnom prúde nebolo vôbec jednoduché. „Povedz to ešte raz,“ dožadovala sa Devon.
„Panebože, Dev,“ horko-ťažko zo seba dostal medzi dvoma nádychmi, „aspoň počkaj, kým lapím dych.“ Napokon sa dostal až k brehu a čvachtajúc nohami v bahne, vyniesol ju na pevnú zem.
„Povedz to ešte raz,“ tvrdohlavo trvala na svojom Devon.
Zadíval sa do jej veľkých, úprimných očí a vtom pocítil, ako sa mu duša oslobodila od trpkosti. Konečne má domov. Zbozkával jej zopár kvapiek vody z nosa, úst, očí a zamrmlal: „Ľúbim ťa.“ Len čo tie slová vypovedal, akoby sa v ňom čosi zlomilo, opakoval ich znova a znova ako verklík: „Ľúbim, ľúbim, ľúbim…“
Vtom sa okolo nich rozľahol hurónsky krik. Keď Kameňák zdvihol hlavu, zistil, že stoja obklopení vyškerenými zlatokopmi, ktorí tlieskajú, kričia a pískajú odušu.
Zo skupinky sa oddelil páter Michaels a podišiel k nim. „Vyzerá to, že budete potrebovať farára, však?“
Kameňák začul, ako sa Devon zhlboka nadýchla. Zahľadel sa do nežných čŕt jej tváre, v ktorých sa ukrývala jeho budúcnosť, a usmial sa. „Určite. Teda, ak si ma táto slečna vezme.“
Devon cítila, ako sa jej srdce napĺňa láskou. V očiach ju pálili slzy a zo stiahnutého hrdla jej nevyšiel ani hlások.
„Dev?“ obrátil sa na ňu Kameňák a z tónu jeho hlasu vycítila obavu. „Pôjdem s tebou do St. Louis, ak si to budeš želať. Som pripravený vybudovať náš domov a byť manželom aj otcom. Dokonca znesiem aj to, ak si kúpiš nejakého poondiateho pudla. Len mi povedz, že už nikdy odo mňa neodídeš.“
„Na St. Louis netrvám…“ Keď začula, ako si Kameňák uľahčené vydýchol, zaškerila sa. „Ale ak tu máme stráviť ďalšiu zimu, o bývaní v stane si zápalisto podiskutujeme.“
Vtom sa Kameňák naradostene, srdečne rozosmial – nahlas, z plných pľúc. Celá šťastná sa doň započúvala, v duchu si hovoriac – dnes večer. Dnes večer mu poviem o bábätku. Stúlila sa mu v náručí, položila si hlavu na jeho plece a slastne, zhlboka sa nadýchla.
Tak, na dnes večer si naplánujeme…

